
APIE LASICKĮ IR JO DARBUS 


I. VEIKALAS 


Apie autorių 


Jonas Lasickis (Lasicki, Lasicius, Lasitius) Lietuvoje žinomas pirmiau- 
sia kaip knygelės „Apie žemaičių, kitų sarmatų bei netikrų krikščionių 
dievus“ autorius. Kartkarčiais jis prisimenamas kaip kalvinistų veikėjo 
ir politinio publicisto Andriejaus Volano bendražygis. Tačiau tarp dviejų 
lietuviškųjų laikotarpių — jaunystės ir senatvės — nusidriekusi jo biografija 
marga bei turininga. Apie ankstyvąjį jo gyvenimo tarpsnį sunku pasakyti 
ką nors visai tikra. Tiesa, Jono Lasickio gimimo data daugmaž žinoma 
iš jo paties pasisakymų — tai 1533/4 metai. Gimė jis Lenkijoje, tačiau 
biografai nesutaria kurioje šalies dalyje. Tikėtinas spėjimas, kad buvo 
mozūras, kilęs iš Ravos vaivadijos, kur būta Lasicų kaimo. Šeima, nors 
ir bajorų, greičiausiai nebuvo pasiturinti, pats Lasickis mini vaikystėje 
kalbėdavęs maldelę šv. Martynui — varguolių globėjui. Pirma neabejotina 
žinia apie Lasickį randama jo paties raštuose. 1554-aisiais, t. y. sukakęs 
dvi dešimtis metų, jis Vilniuje už du auksinus nusipirko mažą, bet tvirtą 
lietuvišką arklelį ir iškeliavo į Krokuvą.! Niekas nežino, kada jis atsidūrė 
Lietuvoje. Nėra ką pasakyti nei apie Lasickio iki tol Vilniuje ragautus 
mokslus (Juozo Jurginio spėjimu, jis galėjęs mokytis Katedros arba net 


! J. Lasitius, Historiae de Origine et Rebus Gestis Fratrum Bohemicorum guos ig- 
nari rerum Waldenses, mali autem Picardos vocant, Liber Octavus, gui est de Moribus 
et Institutis eorum. Adduntur tamen religuorum VII Libronim argumenta, et particularia 
guaedam excerpta, Leszno, 1649, p. 44-45 (cit. pagal H. Barycz, Jan Easicki. Studium z 
dziejow kultury naukowej XVI wieku, Wroclaw etc.: Wydawnictwo PAN (Monografie z 
dziejow nauki i techniki, t. XC), 1973, p. 11); Michalonis Lituani De moribus Tartarorum, 
Lituanorum et Moschorum, Jragmina X. multiplici historia referta. Et Johannis Lasicii 
Poloni De Diis Samagitarum, caeterorumgue Sarmatarum et falsorum Christianorum. 
ltem de religione Armeniorum. Et de initio Regiminis Stephani Batorii. Nunc primum 
per I. Iac. Grasserum, C. P. ex Manuscripto Authentico edita. Basileae, apud Conradum 
Waldkirchium, M. DC. XV, p. 44-45, (Toliau — De Diis.) Vis dėlto yra duomenų, leidžiančių 
Lasickio biografiją pradėti 1550 m. (žr. išn. 5). 

Abraomo Kulviečio įsteigtoje mokykloje? — jei tokios tikrai būta), nei apie 
darbą Lietuvoje (anot Henryko Baryczo, jis greičiausiai buvo notaras Li- 
etuvos Didžiosios Kunigaikštijos kanceliarijoje?). Mokėjo rusų (tad labai 
tikėtina, kad ir LDK gudų) kalbą, kurios greičiausiai išmoko Vilniuje.“ 
Sunku pasakyti, ar nors kiek mokėjo lietuviškai. Argumentai už ir prieš 
yra lygiai nepakankami. Nežinome ir kokiomis aplinkybėmis bei kada 
Lasickis priėmė reformuotąją krikščionybę. Jei Andriejus Węgierskis 
1679 m. išleistoje „Reformuotosios Slavijos“ istorijoje tiksliai perteikia 
Lasickio pasakojimą, pastarasis pirmą kartą apie Reformaciją išgirdo 
Volibože (Lenkija) 1550 m., būdamas „paauglys, dar neapšviestas tikrąja 
šviesa“. Būsimasis Gniezno arkivyskupas Stanislovas Karnkowskis 
grįžęs iš Italijos, klausantis dvasininkams ir daugeliui kilmingųjų, pa- 


2 Jonas Lasickis, Apie žemaičių, kitų sarmatų bei netikrų krikščionių dievus, par. J. 
Jurginis, Vilnius: Vaga (Lituanistinė biblioteka), 1969, p. 53. 

* H. Barycz, Jan žasicki, p. 11. 

* Santykiai su Maskvėnija nuo seno buvo Lietuvos Didžiosios Kunigaikštijos pareigūnų 
specializacija. Plačiau apie Lasickio kaip vertėjo darbą žr. S. Guagnelli, „Ex inculto et 
horrido moscovitico“. Tradizione indiretta della “Risposta" di Ivan IV Vasil'evič a Jan 
Rokyta", eSamizdat, rivista elettronica guadrimestrale di slavistica, 1, 2003, p. 41-50; 
http:/Avww.esamizdat.it/eSamizdat 2003 (I).pdf 


sakojo apie Pranciškų Spirą iš Padujos, buvusį protestantą ir grįžusį į 
katalikybę. Tuomet Lasickis susidomėjo „nauju mokymu apie Kristų 
ir jį tikinčių žmonių teisumu“. Nežinia, ar į Krokuvą 1554-aisiais jis 
vyko jau apsisprendęs kalvinistas, bet netrukus po kelionės į Krokuvą, 
1555 m. pabaigoje ar 1556 m. pradžioje tapo dviejų turtingų Mažosios 
Lenkijos kalvinistų bajorų sūnų preceptoriumi — studijų vadovu. Taip 
prasidėjo Lasickio kelionės po Europą (Šveicarija, Prancūzija, Anglija, 
Italija, Belgija, Čekija, Vokietija), studijos įvairiuose universitetuose ir 
susitikimai su to meto protestantiškojo pasaulio įžymybėmis. Jis matė 
mirties patale Joną Kalviną ir buvo šv. Baltramiejaus nakties liudytojas.“ 
Globojęs mokslus einantį Lenkijos aukštuomenės jaunimą, ilgainiui 
Lasickis ėmė dairytis sėslesnio gyvenimo. 1582 m. Špėjeryje buvo išs- 
pausdinta jo parengta knyga „Apie rusų, maskvėnų ir totorių religiją, 
aukojimus, santuokos ir laidotuvių apeigas.“7 Veikalą autorius dedikavo 
LDK didikui kalvinistui, Minsko kaštelionui ir LDK iždininkui Jonui 
Glebavičiui, tuometinio savo globėjo Inovraclavo vaivados (Lenkijoje) 
Jono Krotoskio svainiui. Dedikacija pasirašyta vasario mėnesį Kroku- 
voje. Galbūt jau tais pačiais arba kitais metais Lasickis sugrįžo į Vilnių 
ir tapo Glebavičiaus sūnų Jono, Mikalojaus ir Jurgio auklėtoju. Kaip 


* Andreae Wengerscii Libri guattuor Slavoniae reformatae, praefatione instruxit I. 
Tazbir, Varsoviae (Biblioteka pisarzy reformacyjnych, Nr. 11), 1973, p. 80. Lasickio citata 
iš Čekijos brolių istorijos. 

“ Išsamus Lasickio gyvenimo įvykių ir kelionių datų sąrašas pateiktas Ingės Lukšaitės 
biogramoje, parašytoje Baltų religijos ir mitologijos šaltiniams (toliau - BRMŠ II), t. II, 
p. 571-574. Be naujausių Baryczo biografinių studijų (žr. išn. 1, taip pat Polski slownik 
biograficzny, t. 18, p. 218-222; H. Barycz, „Le premiers contacts de Jan Lasicki avec la 
culture occidentale (1556-1561)“, Acta Poloniae Historica 15, 1972) dar minėtina Th. 
Wotschke, „Johann Lasitius. Ein Beitrag zur Kirchen- und gelehrtengeschichte der 16. 
Jahrhunderts“, Zeitschrift fūr slavische Philologie, 2, 1925, lietuviška glausta biografi- 
jos ir knygos peržvalga - Z. Ivinskis, A. Mažiulis, „Lasicki“, Lietuvių enciklopedija, t. 
XIV, Boston: LEL, 1958, p. 181-185. Lasickio raštų bibliografija: Bibliografia literatury 
Polskiej: Nowy Korbut, t. II: Pišmiennictwo staropolskie. Hasla osobowe A-M, oprac. 
zespot pod kier. R. Pollaka, Warszawa: PIW, 1964, p. 479-481. 

* De Russorum Moscovitarum et Tartarorum Religione, Sacrificiis, Nuptiarum 4 
Funerum Ritu. E diversis Scriptoribus, guorum nomine versa pagina indicat. His in fine 
guaedam sunt adjecta, de Livonia Pacisgue Conditionibus, 4: Pace confecta hoc anno, 
inter serenissimum Regem Poloniae t. Magnum Ducem Moscoviae. Nunc primum in 
lucem edita, cum indice ..., Spira Nemetum, ex Officina Typographica Bernardi Albini, 
1582. 4to. viii + 296 p. 


sakyta, gyvai dalyvavo tikybinėje salčmikojė, Vedė „pamaldžią moterį“ 
ir gyveno daugiausia Glebavičių rūmuose Vilniuje, Trakų gatvėje arba 
jų pilyje Zaslaulyje, kur, matyt, ir mirė netrukus po 1599 m. | 


Jonas Lasickis nugyveno ano meto intelektualams būdingą gyvenimą. 
Nuolatinės kelionės po Europos šalis ir nepaliaujamos studijos, bend- 
ravimas ir susirašinėjimas su įvairių šalių mokslininkais ir krikščioniškųjų 
bendrijų veikėjais ženklino jo gyvenimo kelią. Kaip ir kiti intelektualai 
jis mokėjo klasikines — lotynų ir graikų — kalbas. Veiklos bei interesų 
įvairumu jis irgi įsirašė į tuomečio elito būrį: jis laikomas pirmu lenkų 
bibliografu, kaip istorikas pirmas iš lenkų rašė apie Prancūzijos istoriją 
(De rebus gestis Franciae libri - neišspausdinta, rankraštis dingęs), vi- 
enas pirmųjų Europoje parengė plačiai kitų Reformacijos istorikų naudotą 
Čekijos brolių istoriją (žr. išn. 1, pirma pozicija; paskelbta VIII knyga, 
kitos dingusios). Kaip teologas nebuvo itin iškilus, bet irgi šį tą nuveikė. 
Jo poleminis veikalas (ar veikalai) prieš antitrinitorius „Apie sielos 
nemirtingumą. Kūdikių krikšto pagrindimas“, tiesa, nebuvo išspausdintas 
ir neišliko, tačiau polemizuodamas su Vilniaus jėzuitais, Andriejaus Vol- 
ano knygai prieš Petrą Skargą parašė didelį priedą, pavadintą „Volano, 
grynosios religijos bei jos išpažinėjų gynimas nuo Romos jėzuito Antano 
Posevino, kur parodoma, jog Roma yra Babilonas“.š Atskirą kūrinių 
grupę sudaro Lasickio rašiniai, skirti egzotiškų (Vakarų Europos akimis 
žvelgiant) tautų papročiams ir religijai. Be minėtos knygos „Apie rusų, 
maskvėnų ir totorių religiją“, jis parašė dar ir apie armėnų tikybą, ir apie 
baltų pagonybę — vėliau labai išgarsėjusią knygelę apie žemaičių ir kitų 
sarmatų dievus. 


* Andrae Volani Libri Ouingue contra Scargae Jesuitae Vilnensis septem Missae sac- 
rificiisgue eius columnas et Librum 12 artium Zvingliano-calvinistarum... / Adiecta est 
tam Volani, guam purae religionis sectatorumgue eius adversus Ant. possevinum lesuitam 
Romanum defensio, ubi Roma Babylon esse ostenditur, Auctore lohanne Lasicio Polono, 
ad M. Do. Hiero. Filipowski. Vilnae, typis et sumptibus d. Joannis Hlebovicij... per Dan- 
ielem Lancicium, 1584 (plg. A. Volanas, Rinktiniai raštai, sud. M. Ročka ir Ingė Lukšaitė, 
Vilnius: Mokslo ir enciklopedijų leidykla, 1996, p. 14-15; 401 Nr. 10). 

* Barycz, žasicki, p. 103; 108. 

„jo knygelę... 


Lasickis su globotiniais 1578 m. atvykęs ir įsirašęs į Štrasburgo (dabar 
Prancūzijos Strasbūras) universitetą, ten prabuvo bent iki 1580 m. pa- 
baigos — gruodžio 30-ąją dar pasirašė tenykštėje studentiškoje „bičiulių 
knygoje“.? Į Lenkiją keliavo neskubriai - aplankė Dilingeno ir Ingolštato 
miestus, garsėjančius jėzuitų universitetais. Ingolštate susitiko su studen- 
tais, lydinčiais Slucko (Gudijoje) kunigaikštį Aleksandrą Olelkaitį. Jonas 
Dzieržekas, kunigaikščio Aleksandro maršalka ir karaliaus sekretorius, 
norėjęs, kad Lasickis šiam Lietuvos didikui dedikuotų kokį nors savo 
veikalą. Lasickis iš pradžių atsikalbinėjęs, tačiau vėliau sutikęs. 1581 
m. pabuvo Čekijoje, kurioje rinko medžiagą „Čekijos brolių istori- 
jai“. Užprašytą kūrinį parašęs 1581 m., matyt, Krokuvoje, ir pasiuntęs 
Dzieržekui.!? Tokios tad, anot pagrindinės Lasickio biografijos autoriaus, 
buvę knygelės „Apie žemaičių, kitų sarmatų bei netikrų krikščionių 
dievus“ radimosi aplinkybės. Ši istorija nėra tokia paprasta, kaip galėtų 
atrodyti. Pirmiausia, kodėl apskritai pageidauta dedikacijos kunigaikščiui 
iš Jono Lasickio, aktyvaus kalvinistų veikėjo? Olelkaičių giminė, Algirdo 
linija kilusi iš Gedimino, buvo stačiatikiška. Aleksandro bei dviejų jo 
brolių, Jono Simono ir Jurgio, motina Kotryna Tenčinskaitė, Krokuvos 
vaivados duktė, buvo katalikė. Sūnūs pagal tėvą Jurgį (m. 1578), tą 
patį, kuriam Motiejus Stryjkovskis apie 1577 m. dedikavo savo „Apie 
lietuvių... tautos ištakas...“, buvo stačiatikių tikybos. Prieš mirtį anas net 
grasino tėvišku prakeiksmu, jei šie atsižadėsią stačiatikybės.!! Kotryna 
labai rūpinosi į katalikybę patraukti ir vyrą, ir vaikus. 1579 m. birželio 10 
d. Petras Skarga iš Vilniaus rašė jėzuitų generolui Everardui Merkurianui 
apie pastangas Olelkaičius suvienyti su Katalikų Bažnyčia. Norėta jaunes- 
niuosius brolius Simoną ir Aleksandrą išsiųsti į Italiją, idant jie, pamatę 
„tikybos sostinę Romą su Aukščiausiuoju Pontifiku, būtų pastūmėti į 
narystę katalikų bendrijoje“!?. Aleksandras iškilmingai perėjo į katalikybę 


0 Barycz, Lasicki, p. 109; 147. Reikia pastebėti, kad Baryczas De Diis atsiradimo is- 
torijos visai nedokumentuoja, nenurodoma net citatos iš kažkokio Lasickio laiško šaltinis. 
Tad iki šiol lieka erdvė spelionėms ir prielaidoms. 

" Žr. išn. 13. 

2 Listy Ks. Piotra Skargi T. J. z lat 1566-1610, ed. Jan Sygaūski, Krakow, 1912, Nr. 
57, p. 108. 

gyvendamas Igolštate (įmatrikuliuotas 1580 m. gegužės 28 d.)," po to 
dar lankėsi Štrasburge, Bažėlyje ir Italijoje. Skarga 1582 m. birželio 
22 d. minėdamas „dideliame mieste Slucke“ gyvenančius „neseniai 
katalikais tapusius du kunigaikščius“!“, greičiausiai turi galvoje anuodu 
jaunuoliu, kurių atvertimu jis ypač rūpinosi. (Aleksandras mirė nevedęs 
Krokuvoje, 1591 m. birželio 26 d., jo mirtis minima Krokuvos jėzuitų 
namų dienoraštyje.) Tad buvęs stačiatikis, į katalikybę jau perėjęs, 
jėzuitų universitete studijuojantis kunigaikštis vargu bau turėjo rimtą 
pagrindą trokšti protestanto konfesiškai angažuotos knygos dedikacijos.!9 
Kiek šviesos į dedikavimo aplinkybes galėtų mesti nebent faktas, kad 
Aleksandro Olelkaičio motina 1581 m. ištekėjo už kalvinistų globėjo 
Radvilos Perkūno. Laukiamos ar jau įvykusios vedybos galėjo paakinti 
reformatų bendruomenę pelnyti jaunojo kunigaikščio (tuomet neturinčio 
nė dvidešimt metų) dėmesį jam dedikuotų netikrų krikščionių „dievus“ 
demaskuojančiu leidiniu. 

Ne be problemų yra ir Baryczo nurodoma knygos parašymo data. 
Daugelis senųjų tyrinėtojų, skaičiusių tik Elzevyrų leidinį, apie ją tega- 
lėjo spėlioti. Pirmojo leidimo (1615) rengėjas Jonas Jokūbas Grasseris!? 
pratarmėje teigia, kad „vienas bičiulis“ (gal taip įvardija patį save?) tarp 


* H. Kowalska, J. Wišniewski, „Olelkowicz, Jerzy“, Polski slownik biograficzny, t. 
23, 1978, p. 744-745. 

“ Jonui Pauliui Campanai iš Nesvyžiaus, Lis4y..., Nr. 88, p. 190. 

5 K. Niesiecki, Herbarz polski, t. 7, Lipsk, 1841, p. 71. 

'* Paminėtina, kad Vilniaus vaitas Augustinas Rotundas visiems trims broliams (jau po 
tėvo mirties?) dedikuotomis eilėmis rekomendavo minėtą Stryjkovskio veikalą (žr. Maciej 
Stryjkowski, O początkach, wywodach, dzielnošciach, sprawach rycerskich i domowych 
slawnego narodu litewskiego, žemojdzkiego i ruskiego, przedtym nigdy od žadnego ani 
kuszone, ani opisane, z natchnienia Božego a uprzejmie pilnego došwiadczenia, oprac. 
J. Radziszewska, Warszawa: PIW, 1978, p. 603). 

V Johann Jacob Grasser (1579-1627; gimė ir mirė Bazelyje); studijavo teologiją, 
domėjosi gamtos mokslais ir poezija. 1601 m. Bazelyje pripažintas Magister Artium ir 
Poeta laureatus; 1603-1608 m. keliavo po Šveicariją ir Europą; 1610-1612 m. klebonas 
Bernvilyje ir Holsteine; 1612-1627 m. Bazelio Šv. Teodoro bažnyčios vikaras (helfer). 
Garsėjo kaip eruditas, parengė daug vertimų ir suredagavo leidybai tekstų, paskelbė kalvi- 
nistinės teologijos veikalų. Žr. A. R. Weber, „Johann Jacob Grasser (1579-1627)“, Baseler 
Zeitschrift fir Geschichte und Altertumskunde 89, 1989, p. 41-133. 

* „alter [libellus] vero anno 1580. Alexandri Ducis Slucensis conscriptus fuit. Depre- 
hendi utrumgue manuscriptum apud Amicum guendam inter chartas celeberrimi guondam 
nostri Typographi Petri Pernae, cui ut ederetur, ex Polonia misus fuit“ [p. 7]. Lietuviškas 

velionio leidėjo Petro Pernos popierių atradęs ir nutaręs išleisti dvi kny- 
geles: viena jų parašyta Mikalojaus Lietuvio, 1550 dedikuota Lenkijos 
valdovui Žygimantui Augustui, o „antroji [Lasickio knygelė] 1580 metais 
paskirta Slucko kunigaikščiui Aleksandrui“.!š Tad sumanymas parašyti 
veikalą, dedikuotą kunigaikščiui Aleksandrui, turėjo būti ankstesnis negu 
1581 metai, nebent dedikacijos data dėl kokių nežinomų priežasčių būtų 
fiktyvi. Ką apie parašymo metą galime spręsti iš paties teksto? Palyginti 
gausiai naudojama, dargi tiesiogiai cituojama Aleksandro Gvagnini knyga 
Sarmatiae Europeae descriptio išleista Krokuvoje 1578 m. Lasickio 
minimas Žemaičių seniūnas Jonas Kiška savo pareigas gavo 1579 m. 
Grasserio dedikacijos vertimas paskelbtas kn. Mykolas Lietuvis, Apie totorių, lietuvių ir 
maskvėnų papročius. Dešimt įvairaus turinio fragmentų, vertė Ig. Jonynas, Vilnius: Vaga 
(Lituanistinė biblioteka), 1966, p. 17-22. Deja, toje vietoje, kur minimas Lasickio knygelės 
dedikacijos laikas (p. 21), yra įsibrobvusi korektūros klaida — data praleista. 

9 N. Asadauskienė, Kiškų giminė LDK XV-XVII a. Genealoginis tyrimas, Vilnius: 
Vaga, p. 193. 


2 De Diis, p. 64. 
2! Svarstoma, ar Lasickis pats skaitęs Mikalojaus Lietuvio knygą, ar citata iš jos buvusi 

spalio gale." Knygelės priede De intioregiminis Stephani Regis fortissimi 
minima 1580 m. sausio 21 dična.?? Nedidelės apimties veikalėlį įmanoma 
parašyti ir keliaujant, be turtingesnės bibliotekos — tiesiogiai cituojama 
tik pora tiesiogiai su lituanistine tematika susijusių knygų (Gvagnini, 
Maleckis), kurias Lasickis galėjo turėti nuosavas, o gal ir rasti pakeliui 
lankomuose universitetuose. Mikalojaus Lietuvio rankraštinius „Lietuvių, 
totorių ir maskvėnų papročius“, 1550 m. dedikuotus Žygimantui Augus- 
tui, jis galėjo būti gavęs kad ir iš užsieniuose šutiktų lietuvių studentų 
arba pasirūpinęs anksčiau, vykdydamas diplomatines Stepono Batoro 
užduotis.?! Tad tikėtina, jog Lasickio tekstas sumanytas, pradėtas ir 
gal net baigtas rašyti 1530 m. Paprasčiausia manyti, kad dėl kūrinio 
jau buvo tariamasi anksčiau, negu mano Baryczas. O gal Lasickis bus 
paėmęs savo daugmaž pabaigtą, savo iniciatyva rašytą veikalą ir tik 
pridėjęs pageidaujamą dedikaciją Slucko kunigaikščiui, pažymėtą kūrinio 
faktinio baigimo data. Žinoma, tai tik spėjimas. Galimas ir kitas variantas 
- Lasickis 1580 ar 1581 m. vis dėlto nebaigė pradėto darbo - kad ir dėl 
kelionės rūpesčių bei gyvenimo permainų keliantis į Lietuvą. Tik Lietu- 
voje užbaigtas veikalėlis po kiek laiko pasiųstas į Bazelį spaustuvininkui 
(leidėjui) Petrui Pernai. Šis netrukus (1582 m. birželio 16 d.) mirė. Verslą 
paveldėjo žentas Conradas Waldkirchas, dirbęs iki 1616 m.?? Jo perimtas 
„Lietuvių ... papročių“ ir „Žemaičių ... dievų“ rankraštis dienos šviesą 
išvydo kažkodėl tik 1615 m., matyt, juo sudominus naują mecenatą iš 
Lietuvos Didžiosios Kunigaikštijos. 

įterpta į Lasickio tekstą rengėjo Grasserio. Pastarąją nuomonę palaikęs Marcelinas Ročka 
nepaisė galimybės, kad Lasickis galėjo skaityti „Papročius“ nurašytus, o ne spausdintus. 
Žr. M. Ročka, Mykolas Lietuvis, Vilnius: Mokslas, 1988, p. 11, 23. Jerzy's Ochmanskis 
neabejoja, kad Lasickis „Fragmentus“ skaitė ir spėja jį galėjus Lietuvio tekstą perrašyti 
savo ranka: J. Ochmanskis, Senoji Lietuva, Vilnius: Mintis, 1996, p. 184-185. Turime 
pripažinti, kad, neturėdami originalaus rankraščio, net negalime tvirtai pasakyti, kad Mi- 
kalojaus epitomizatorius buvo Grasseris, o ne Lasickis. Pastabos skaitytojui (De Diis, p. 
14; liet. vert. p. 38) tekste nėra nieko, kas netiktų Lasickiui: jis, lenkas, Mikalojaus tautą 
skiria nuo savosios, parodo kitų tautų pažinimą, leidžia suprasti esąs istorikas. 

2 Žr. E. Wenneker „Perna, Pietro“, Biographisch-Bibliographisches Kirchenlexikon, 
Verlag Traugott Bautz, Bd. VII, 1994, Sp. 199-201. Gimęs Italijoje (1522) Lukoje, Ba- 
zelio pilietis (nuo 1557), humanistas Perna buvo žinomas kaip istorinių, disidentinių 
teologinių ir alcheminių knygų leidėjas, be kitų teologijos knygų išleido Lasickio bičiulio 
Sebastijono Castellio veikalus. 

3 „Leidėjo dedikacija savo Globėjui“, in: Mykolas Lietuvis, op. cit, p. 21. 

* Kadrankraščio būta vieno, tegu ir ne visai nedviprasmiškai patvirtina rengėjo žodžiai 

Vien spėlioti galima ir apie De Diis ryšį su drauge spausdinamų 
Mikalojaus Lietuvio kūriniu. Galima tarti, jog Lasickio rankraštis iš 
Lietuvos į Bazelį su pastarąja knygele pasiųstas, tikintis, kad joje patei- 
kiamas kritiškas katalikų ir ypač dvasininkijos gyvenimo aprašymas 
papildys Lasickio kritiką. Pasikeitus istorinei situacijai antikatalikiškas 
jos atspalvis liko nebe toks aktualus. Grasseris savo dedikacijoje Pron- 
sko kunigaikščiui Oktavianui Aleksandrui nurodo naują motyvą, kodėl 
verta skelbti Mikalojaus Lietuvio „Fragmentus“: „Šviesiausias Kuni- 
gaikšti, [...] tau be jokio abejojimo ne kartą teks grumtis su totoriais 
ir maskvėnais. Tad ir aš panorėjau šitą veikalėlį, kuriame šių priešų 
gyvenimas kuo teisingiausiai aprašytas, paskirti tau“2. Tuo tarpu kodėl 
pridedami trys Lasickio rašiniai, kurių ilgiausias De Diis, dedikacijoje 
nėra jokio paaiškinimo. Jų tematika nesisieja su pagrindiniu dedikanto 
motyvu, tad dedikacijoje tiesiog nutylima. Susidaro įspūdis, kad leidinio 
rengėjas nenorėjo atskirti Lasickio veikalų nuo Mikalojaus Lietuvio 
„Fragmentų“, kaip drauge atsiųstų, gal drauge perrašytų ar net įrištų. 
Todėl temiškai mažai susietus tekstus jam vis dėlto pasirodė natūralu 
paskelbti kartu. Nors dedikacijoje sakoma, kad abu kūriniai į Bazelį at- 
siųsti ex Polonia, tai dar nereiškia, kad tikrai kalbama apie Lenkiją. Lie- 
tuvos Didžioji Kunigaikštija žvelgiantiems iš Vakarų dažnai atrodė tik 
kaip Lenkijos Karalystės dalis ir LDK didikas, Pronsko kunigaikštis 
Oktavianas toje pat dedikacijoje minimas kaip „atšakiausios Lenkijos 
provincijos“ gyventojas.* Ingė Lukšaitė kaip argumentą, jog tekstas su- 
rašytas Vilniuje, nurodo palyginti gausų lietuvių kalbos faktų vartojimą 
ir neblogą LDK teritorijų etninę sudėtį — tokias žinias, pasak jos, buvo 
lengviausia gauti gyvenant Lietuvoje, taip pat ji remiasi Valterio Jaske- 
vičiaus nuomone“, jog dievų vardai užrašyti ne žemaičių tarme, bet Rytų 
Lietuvos šnekta (t. y. rašyta greičiausiai šios tarmės areale).?7 Čia reikėtų 
„Deprehendi utrumgue manuscriptum...“, t. y. „abiejų rankraštį“ (de Diis [p. 7]), o ne 
„rankraščius“, kaip yra lietuviškame vertime (Mykolas Lietuvis, op. cit., p. 21). 

25 Mykolas Lietuvis, op. cit., p. 17. 

2 W. Jaskiewicz, „A study in Lithuanian mythology: Juan Lasickis Samogitian gods“, 
Studi Baltici 1 (9), 1952, p. 66. 

* BRMS II, p. 572-573. Lukšaitė spėja De Diis buvus parašyta Vilniuje 1582 ar 
1583 m., kol dar nebuvo paplitusi Stryjkovskio „Kronika“ - jos pėdsakų Lasickio tekste 
nėra. Anot Lukšaitės, Lasickis galėjęs rašinį dedikuoti kunigaikščiui Aleksandr ir 
gyvendamas Vilniuje, nes Glebavičių ir Olelkaičių rūmai stovėję kaimynystėje (BRMS 


15 


pasakyti, kad iš veikalo parašymo vietos maža ką tegalima spręsti apie 
Lasickio duomenų patikimumą ir vice versa. Šiuo atžvilgiu svarbiausia, 
kokiais šaltiniais autorius naudojosi ir kiek gerai juos suprato. 


„jos šaltinius... 


Čia paliksime nuošaly spausdintinius Lasickio etnologinės ir mitologinės 
dalies šaltinius — jie suminimi atitinkamose komentaro vietose. Daug ke- 
blesnis klausimas - kokie asmenys buvo Lasickio informatoriai ir kaipjis 
tą informaciją gavo, suprato bei panaudojo. Knygelėje tiesiogiai minimi 
du žmonės, galėję teikti lietuviškos medžiagos: Žemaičių seniūnas Jonas 
Kiška ir valakų reformos vykdytojas Žemaitij oje valdovo matininkas 
Jokūbas Laskauskas. 


Apie pastarąjį žinoma palyginti nedaug. Jokūbas Laskauskas (Lasco- 
vius, Las[z]kowski, Lac[z]kowski) Žemaitijoje minimas nuo 1534 m.2š 
Jis nuo 1551 m. matavo karališkuosius dvarus, jo sudaryti inventoriai 
ne kartą minimi istoriniuose šaltiniuose, be kita ko ir Tarkvinijaus 
Pekulo 1579 m. atliktoje Žemaičių vyskupijos vizitacijoje. Paskelbti 
Laskausko atlikti Karšuvos, Kretingos“ valsčių matavimai. Aprašytas 
jo išmatuotų Žemaitijos valsčių rejestras?! Jokūbas Laskauskas buvo 
lenkų bajoras, kilęs iš Kališo. Jo dėdė buvo Kališo pakamarė, Knyšino 
seniūnas, Lietuvos didžiojo kunigaikščio pilių ir dvarų prievaizdas Petras 
Chvalčevskis??, vienas valakų reformos Lietuvoje vadovų.“ Už darbą 
II, p. 573). Tokia tyrinėtojos prielaida irgi neatsižvelgia į leidėjo nurodytą autorinę 1580 
m. dedikacijos datą. 

* W. Jaskiewicz, op. cit., p. 67. 

3 Žemaičių vyskupijos vizitacija (1579), par. L. Tovaiša, Vilnius: Aidai, 1998, p. 208, 
209 (1579 m. rugsėjo 29 d.): „Šventosios Karališkosios didenybės matininkas Žemaičių 
žemėje“. Plg. kitus minėjimus (pagal vardų rodyklę) Codex Mednicensis seu Samogi- 


tiaeDioecesis, Pars I, coll. P. Jatulis, Roma: Academia Lituana Catholica Scientiarum, 
1984; idem, Pars II, Roma, 1989, 

* Akty, izdavaemye Vilenskoju Archeografičeskoju Komissieju, t. 14: Inventari imi- 
enij XVI-go stolietija,, Vil'na, 1887, p. 101-152; t. 25: Inventari i razgraničitel 'nye aktų, 
Viln'na, 1898, p. 8-93. 

*! Laskausko (Loszkowski) 1568 m. surašytos ir 1570 m. įrištos 662 p. knygos („Jo 
Kar. M-bės valsčių rejestras: Plateliai, Gintališkė, Gargždai, Kretinga, Palanga“) aprašas: 
K. Tiškevičius, Neris ir jos krantai. Istoriografo, istoriko, archeologo ir etnograjo akimis, 
Vilnius: Mintis, 1992, p. 359, išn. 9. 

Žemaitijoje Žygimantas Augustas 1568 m. kovo 12 d. Laskauskui su- 
teikė tris kaimus Platelių seniūnijoje.?* Gal tai sužadino ypatingą dėmesį 
Plateliams, skiriamą ir Lasickio tekste. 1579 m. birželio 26 d. Laskauskas 
dar reiškiasi Vilniuje (žr. išn. 42), tų pat metų rugsėjo 29 d. jis tikriausiai 
minimas kaip gyvas (plg. išn. 29). 1597 m. lapkričio 25 d. jis minimas 
kaip „velionis“ 33 

Tyrinėtojams itin rūpimas klausimas, kiek Laskausko mokėta lietu- 
viškai, atsakomas diametraliai priešingai, nors remiamasi tais pačiais 
duomenimis. Pvz., Zenonas Ivinskis teigė: „Apskritai iš Lfaskowskio] 
sudarytuose inventoriuose minimų vardų rašymo galima daryti išvadą, jo g 
jis nė kiek neturėjo nuovokos apie lietuvių k[albą]“**. Tuo tarpu Jurginis 
tvirtino atvirkščiai: „Paėmus į rankas J. Laskausko surašytus inventorius ir 
palyginus juos su kitų revizorių tos pačios paskirties aktais, aiškiai matosi, 
kiek jis už kitus buvo lietuviškesnis [...], aiškiai skiriasi lietuviškų vardų, 
pavardžių ir ypač vietovardžių užrašymu [...]“?7. Ivinskio teiginys gali 
pasirodyti keistas net nemačius pačių Laskausko tekstų. Nežinia kokia 
logika remiantis galima manyti, kad žmogus, išgyvenęs viename krašte 
keliasdešimt (mažiausiai bent dvi dešimtis) metų, nuolat bendravęs su 
žmonėmis ne tik nepramoko vietos kalbos, bet net nesugebėjo įsidėmėti 


* Akty, izdavemye Vilenskoju Archeografičeskoju Komissieju, t. 25, p. 14. 

3 J. Ochmanskis, op. cit., p. 189. 

* W. Manhardi, Letto-Preussische Gėtterlehre = Latviešu-Prūšu mitologija, Riga: 
Lettisch-Literarische Gesellschaft (Magazin der Lettisch-Literarischen Gesselschaft, 21), 
1936, p. 349; dokumentas žinomas tik iš Manhardto liudijimo, jis dingo uždarius Vilniaus 
senybių muziejų po 1863 m. sukilimo. 

* Codex Medhnicensis, Pars I, p. 578 (Nr. 325). Manhardtas mano Laskauską mirus 
prieš 1580 m., nes De diis p. 46 sakoma: „ii: Jacobus Lascovius“. Tačiau šis fuit gali 
būti taikomas baigtoms eiti revizoriaus pareigoms, supriešinant su Kiškos šiandien eina- 
momis Žemaičių seniūno: „kodie est [...] Kisska [...]. inter eos, gui minoris dignitatis 
sunt, fuit etc.“ 

* Z. L [Z. Ivinskis], „Laskowski“, in.: Lietuvių enciklopedija, Boston: LEL, t. XIV, 
p. 188-189, 

"I. Jurginis, „Tyrinėjimų apžvalga“, in: J. Lasickis, op. cit., p. 69. 

* Aktų, izdavemye Vilenskoju Archeografičeskoju Komissieju, t. 25, p. 90-93, 

> De Diis, p. 46. 

* Karšuvos inventoriuje pateikiama platus biblinis žemės reformos pagrindimas (ypač 
remiamasi Sk 33, 34 ir 35 skyriais bei Joz 13, 14 ir t. skyriais). Mozė laikomas matininkų 
pirmtaku. Laskauskas dargi sako matininką esant ne kokį „siuvėją, odininką ar virėją, 
- nors ir tų luomų neniekinu, jei jie savo pašaukime laikosi maldingai“ (dkry..., t. 25, p. 

vietovių, kuriose dirbo, pavadinimų (maža to, anot kai kurių kritikų, 
neva jas palaikė dievais). Pasižiūrėjus minėtus inventorius matyti, kad 
juose išlaikytos gan tikslios lietuviškos valstiečių asmenvardžių formos, 
vietovardžiai lenkinami nė kiek ne daugiau, negu kituose to laikotarpio 
lenkiškai surašytuose dokumentuose. Iki Pekulo raštininko fantazijos čia 
labai toli. Baigiamojoje Karšuvos inventoriaus dalyje gausu lituanizmų 
(lietuviška forma minimi burtininkai, daržinė, namai, lydimai, jaujos).?* 
Svarbi gebėjimo susišnekėti lietuviškai nuoroda yra ir Lasickio užrašytas 
paties Laskausko pasakojimas, kaip šis bendravęs su valstiečiais, 
„didelėmis pastangomis“ mokydamas maldingumo ir ginčydamasis su 
jais tikybos klausimais. Pasakojime nėra jokių užuominų, leidžiančių 
manyti, kad Laskauskas su žmonėmis būtų šnekėjęsis per vertėją. Anot 
Lasickio, tikėjimo pagrindų matininkas mokęs karaliaus pavedimu.?? Gal 
kaip tik kalbos (nebūtinai tobulas) mokėjimas ir bendravimas su kaimu 
kasdienėse gyvenimo situacijose darė valdovo pareigūną pranašesnį už 
vietos kunigus, nemokėjusius lietuviškai ir dažnai vengusius reziduoti 
parapijose. Daugiau žinių apie panašią misijinę valakų reformos vykdy- 
tojų veiklą kol kas neturime. Vis dėlto Laskausko 1562 m. sudarytas 
Karšuvos valsčiaus inventorius su nurodymais suolininkams, paremtais 
1557 m. Valakų įstatymu, bent netiesiogiai patvirtina matininkų pareigą 
pasirūpinti valstiečių religiniu gyvenimu.“? Suolininkams nurodoma 
žiūrėti, kad kaimuose „visi vieną Viešpatį Dievą tikėtų [...], neprasimany- 
dami kitų dievų“.*! Tai visiškai atitinka Laskausko skelbimą. Kaip tik ši 
savotiška misijų veikla leido Laskauskui, panašiai kaip vėliau jėzuitams, 
pažinti pagoniškojo religingumo reliktus „iš vidaus“. Šiame kontekste 
iškyla klausimas dėl paties Laskausko konfesijos. Remiantis senąja lenkų 
protestantizmo istoriografija, Laskauskų šeimą mininčią kaip protestantiš- 
10). Matininkų priedermės valstiečių religiniam ugdymui galbūt buvo grindžiamos Sk 
33, 51-53: „Kai jūs pereisite per Jordaną į Kanaano šalį, turite pavaryti nuo savęs visus 
šalies gyventojus ir sunaikinti visus jų [dievų] atvaizdus. Turite sunaikinti visas jų nuli- 
etas statulas, nusiaubti visus jų alkus, užimti šalį ir joje įsikurti, nes jums priskyriau tą 
šalį, kad ją užvaldytumėte“ (A. Jurėno vert.) 

* BRMŠ II, p. 424. 

*2 W. Manhardt, op. cit. , p. 350 ir t. 

* Žr. „Žemaičių vyskupystės“ 59-ą skyrelį „Liaskauskis verčia žemaičius ant gero“ 
— M. Valančius, Raštai, t. 2, Vilnius: Vaga (Lituanistinė biblioteka 12) p. 87-88. Žinias 
apie Laskausko veiklą Valančius galėjo paimti iš Lasickio, kurį įsakmiai pamini kita 
proga (p. 39). Vis dėlto apibendrinantis sakinys apie menkus Laskausko misijos rezul- 

ką, sakyta Jokūbą buvus Lasickio bendratikį.*? Vis dėlto toks teiginys 
nėra visai neginčytinas. Apie Laskausko tikybą nėra jokių užuominų 
minėtoje Pekulo vizitacijoje. Vysk. Motiejus Valančius irgi neturėjo žinių 
apie Laskausko protestantiškumą, netgi sakė jį skleidus katalikų tikybą.“ 
Kad ir ką manytume apie Žygimanto Augusto konfesinius svyravimus, 
nepanašu, kad religinę misiją jis būtų pavedęs atviram protestantui. 
Laiške Jonui Zamojskiui, rašytame iš Vilniaus 1579 m. birželio 26d., 
Laskauskas kalba apie pavojų, kad pradėjus kampaniją prieš rusus galinti 
sugriūti pilietinė (konfesinė) taika, tačiau niekas dokumento turinyje 
nepatvirtina, kad rašyta protestanto.“ Taigi Jokūbo Laskausko konfesinės 
priklausomybės klausimas neturėtų būti laikomas išspręstu. 

Lasickis savo informatorių Laskauską pamini poroje knygelės vie- 
tų.“ Iš jų matyti, kad karališkasis matininkas buvo jam asmeniškai 
pažįstamas ir pasidalijo savo žiniomis apie pagoniškuosius žemaičių 
tikėjimus.** Tekste Laskauskui priskiriami tik tiesiogiai jo vardu cituojami 
pranešimai. Lasickio citavimo maniera leidžia teigti, kad dalis anoniminės 
informacijos priklauso tam pačiam karališkajam matininkui (panašiai, 
tatus nepanašus į paties istoriko išplėtojimą ir gali remtis nepriklausomais šaltiniais. 
Kadangi nežinome, ar Valančius skaitė pirmąjį De Diis leidimą, ar sutrumpintą Elzevyrų 
versiją, negalime pasakyti, ką jis žinojo apie autoriaus religines pažiūras. Šiaip ar taip, 
argumentas ex silentio išlieka. 

“ Archivum Jana Zamoyskiego, Kanclerza i Hetmana Wielkiego Koronniego, t. 1: 
1553-1579, vyd. W. Sobieski, Warszawa: Piotr Lashauer i s-ka, 1904, Nr. 332, p. 347- 
348. (Paaiškinimuose nenurodant šaltinio teigiama, kad Laskauskas pasirašęs 1583 
(Vilniaus) evangelikų sinodo nutarimus. Šie nutarimai neišliko, tad tenka susilaikyti nuo 
sprendimo apie pasirašiusiojo tapatybę su Žemaičių matininku. Gal jis maišomas su kiti 
tos pavardės asmeniu, reformatų ministru, žuvusiu 1606 m. - žr. Wengerscii Slavonia... p. 
261-262). Laskausko nuogąstavimai dėl religinės sumaišties, beje, pasitvirtino. 1581 m. 
rugsėjo mėnesį, karaliui Steponui Batorui esant karo stovykloje, Vilniaus katalikai sukėlė 
riaušes prieš reformatus ir liuteronus (žr. I. Lukšaitė, Reformacija Lietuvos Didžiojoje 
Kunigaikštystėje ir Mažjojoe Lietuvoje. XVI a. trečias dešimtmetis — XVII a. pirmas 
dešimtmetis, Vilnius: Baltos lankos, 1999, p. 410). 

* De Diis, p. 46, 50. 

*5 Manhardtas (op. cit., p. 350) teigia, jog Laskauskas buvęs Lasickio giminaitis. Jis 
remiasi Telšių (Žemaičių) konsistorijos sekretoriaus Jono Jurgio Prekerio (Jan Jerzy Pre- 
kier, 1807 — apie 1874) pasakojimu apie pastarojo viename „lenkiškų istorijos šaltinių 
rinkinyje“ matytą tai patvirtinantį, bet nebeprieinamą dokumentą. Nėra jokio būdo šį 
pasakojimą kaip nors patikrinti. 

*“Z. I. [Z. Ivinskis], „Laskowski Jakėb“, in: Lietuvių enciklopedija, Boston: Lietuvių 


enciklopedijos leidykla, t. 14, p. 188-189. 
* Plg. N. Asadauskienė, op. cit., p. 182-184. 

pvz., toliau cituojamas Bullingeris); vis dėlto nėra duomenų spręsti, 
kokios apimties buvo iš Laskausko gautas dievų ir jų funkcijų sąrašas, nei 
kokiu būdu (iškart ar dalimis, žodžiu ar raštu) jis buvo perduotas. Deja, 
net toks profesionalus ir apdairus istorikas kaip Zenonas Ivinskis, lenkų 
istoriografijos prielaidas jau paversdamas įsitikinimu, teigė: „Susitikęs 
su Lasickiu Vilniuje 1577-1580 laikotarpy, Lfaskowskis] jam raštu yra 
davęs visą eilę žemaičių *dievų“ vardų, kurie nebuvo žinomi iktoliniams 
mitologijos šaltiniams“.*7 Kaip rodo naujesni tyrimai, minimos datos nėra 
teisingos. Lasickis Vilniuje apsigyveno vėliau. Paties Lasickio vartojami 
žodžiai, apibūdinantys informacijos gavimo būdą, labiau tinka žodiniam 
pranešimui nusakyti: ex guo haec percepi (p. 46) ir ait (p. 50), nors jie 
ir gali būti vartojami perkeltine prasme, kaip rašytinės komunikacijos 
sąvokos. Lasickio tekste tiek daug dievavardžių, dievybių funkcijų 
nusakymų, lietuviškų posakių, kad galima pritarti nuomonei, jog autorius 
naudojosi kokiais nors rašytiniais šaltiniais. Tačiau negalima teigti, kad 
tai būta išskirtinai Laskausko tekstų. Atkreiptinas dėmesys į 48-ame 
puslapyje esantį netikėtą intarpą apie lietuviško medaus kokybę ir jo 
eksporto geografiją. Jis kelia nevykusios kompiliacijos įspūdį. Atrodo, į 
jau parašytą tekstą autorius bus įterpęs vėliau gautą žinią ir nepasirūpinęs 
paredaguoti tolesnio pasakojimo — it niekur nieko, nepaisant minties 
šuolio, jis tęsiamas žodeliu praeterea („be to“). 

Nėra ir jokio pagrindo teigti, jog Žemaitijos aprašymas būtų paimtas 
iš mums nežinomo Laskausko raporto. Aprašymas sudarytas iš kelių 
šaltinių ir akivaizdžiai praturtintas paties De Diis autoriaus reminiscen- 
cijomis (kilusiomis nebūtinai iš asmeniškų stebėjimų). Naudingos in- 
formacijos apie žemaičių gyvenseną jis galėjo gauti ne tik iš raštų, bet 
ir iš užsieniuose sutiktų lietuvių studentų. Tad tikėtiniausia, kad Jonas 
Lasickis užsirašinėjo jį sudominusias etnografijos bei mitologijos žinias 

4 H. Barycz, op. cit., p. 67. 
* Zr. D. Kuolys, Asmuo, tauta, valstybė Lietuvos Didžiosios Kunigaikštystės istori- 
nėjeliteratūroje. Renesansas, Barokas. Vilnius: Mokslo ir enciklopedijų leidykla, 1992, 
„78-80. 
E * Plg. N. Asadauskienė op. cit., p. 199-200. 


*2 De Diis, p. 48. 
* Kęsgailos buvo viena pirmųjų LDK diduomenės šeimų, ėmusių simpatizuoti pro- 


testantizmui; daug evangelikų buvo ir tarp jų įpėdinių Šemetų (I. Lukšaitė, Reformacija, 
p. 250, 256). 

kelis kartus ir iš kelių informatorių, nors Jokūbą Laskauską hipotetiškai 
galima laikyti pagrindiniu žinių šaltiniu. 


Dar vienas Lasickio informatorius galėtų būti buvęs Jonas Kiška 
— turtingas ir žymus politinis bei religinis veikėjas arijonas. Jo ir Lasickio 
keliai susiėjo gan anksti. Jie neabejotinai buvo susitikę ir bendravę 
Šveicarijoje. Štai 1563 m. lapkritį Kiška įsimatrikuliavo Bazelyje, 
1564m. pavasarį, bėgdamas nuo maro epidemijos išvyko į Ciurichą ir 
prisistatė Heinrichui Bullingeriui, rugsėjo 4 d. toliau traukdamasis nuo 
maro išvyko į Italiją.“ Lasickis gyveno Bazelyje irgi 1563 m., 1564 m. 
kovą drauge su grupe „lenkų“ studentų, tarp kurių turėjo būti ir Kiška, 
taip pat atvyko į Ciurichą, o gegužės mėnesį jis jau gyveno Ženevoje. 
Abu, beje, buvo aktyvūs karaliaus Stepono Batoro šalininkai. Yra žinių 
ir apie jų susirašinėjimą. Į Kišką laiškuose Lasickis kreipdavosi „mano 
mieliausiasis“.“? Jono Kiškos domėjimąsi žemaičių pagonybe galbūt 
liudytų viena smulkmena. Motiejus Stryjkovskis dedikavo Kiškai savo 
„Kronikos“ IV knygos 4 skyrių „Apie Rusijos, Lenkijos, Žemaičių, 
Lietuvos, Livonijos ir Prūsijos gyventojų stabmeldžių senąsias apeigas, 
arba veikiau beprotybes, ir jų netikrų dievų įvairovę“. Iki galo nėra 
išaiškinta, kokiais kultūriniais bei politiniais motyvais vadovavosi Stryj- 
kovskis, skirdamas savo knygos dalis skirtingiems asmenims““, tačiau 
reikia manyti, kad Jono Kiškos kaip „dedikato pasirinkimas nebuvo 
atsitiktinis“ ir sietinas su jo asmeninėmis religinėmis paieškomis.*! Tai, 
kad Žemaičių seniūnas funkciškai skirtingai (vienu atveju kaip dedika- 
tas, kitu — kaip naratyvo objektas) iškyla dviejų tarpusavyje nesusijusių 
autorių rašiniuose, tačiau vienodame sarmatiškosios pagonybės kontek- 
ste, leidžia tarti jį domėjusis nekrikščioniškais žemaičių tikėjimais ir 
galėjus būti vienu iš Lasickio informacijos šaltinių. Iš ką tik paskirto 
Žemaičių seniūno Lasickis galėjo patirti, pvz., apie keistą Žemaitijos 
kilmingųjų pagarbą savo protėviams.?? Taip ironizuoti diduomenę galėjo 

34 N. Vėlius, BRMŠ II, p. 575. 

3 Z. I, A. Mž. [Z. Ivinskis, A. Mažiulis], „Lasicki Jan“, Lietuvių enciklopedija, t. 14, 
p. 183; plg. tokią pat nuomonę W. Jaskiewicz, p. 67. 

* Pvz. skaitant rankraštį, surašytą tam metui būdingu /it/era currens braižu, lengva 


sumaišyti m, n, u, V. 
*7 Visas šias „iškraipymų“ priežastis suminėjo ir N. Vėlius („Senosios lietuvių reli- 

religinis disidentas ir drauge galingas magnatas, detaliai žinantis garbin- 
gų giminių genealogijas; valstiečių tikėjimais besidomintis karališkasis 
matininkas nebent susimaišius protui galėtų apkaltinti Kęsgailas arba 
Šemetas garbinant sudievintus giminės pradininkus.?? 


Jau minėta, kad nėra tiesioginių duomenų, ar Jonas Lasickis mokėjo 
lietuviškai. Daryti kokią nors išvadą, remiantis tuo, kaip knygelėje varto- 
jama lietuvių kalba — sunkus reikalas. Žinoma, „net ir palankiai Lasickio 
atžvilgiu nusiteikusius tyrinėtojus šokiravo jo veikale nurodytų žemaičių 
dievų gausumas, netaisyklingas jų vardų žymėjimas, lietuvių kalbos 
gramatikos taisyklių nepaisymas.“** Anot Zenono Ivinskio, „iš pačių 
tekstų ir jų lotyniškų vertimų matyti, kad Lfasickis] jokios nuovokos 
apie lietuvių k[albą] neturėjo“.5 Tačiau kaltės negalima versti vien ar 
labiausiai Lasickiui. Dauguma vadinamųjų „iškraipymų“ ar „netaisyklin- 
gumų“ lietuviškose citatose tėra tipingos korektūros klaidos, dėl savo 
įprastumo gan lengvai atitaisomos.** Jų gausa suprantama - knyga rinkta 
užsieniuose, be autoriaus priežiūros. Tad atsakomybė už nelotyniškų 
žodžių iškraipymus turi tekti knygos rengėjui Grasseriui bei nežinomam 
spaustuvės rinkėjui, o ne senokai mirusiam autoriui. Maža to, daugelis 
lietuviškų žodžių iškraipytais vadintini tik labai sąlygiškai, jie ne tiek 
iškraipyti, kiek lotynizuoti, pridedant lotyniškas galūnes." Negana to, 
dar reikia paminėti ir skirtumą tarp gebėjimo svetima kalba susikalbėti 
ir gebėjimo ja rašyti, ypač kai pati rašyba dar nėra nusistovėjusi, ką jau 
kalbėti apie „gramatikos taisykles“. Tai, beje, reikia turėti galvoje ir 
bandant nustatyti lietuviškųjų Lasickio tekstų tarminį pagrindą. Antra 
vertus, Lasickis galėjo tiesiog kruopščiai persirašyti savo informatorių 
pateiktus vardus bei posakius, tegu ir nemokėdamas lietuviškai. Net gaud- 


gijos ir mitologijos tyrimo metmenys“, in: Lietuvių mitologija, parengė N. Vėlius, Vil- 
nius: Mintis, 1995, t. 1, p. 15). Vis dėlto atrodo, kad jis nepakankamai pripažino rinkėjo 
„indėlį“. 

* Lasickis apskritai vertino etimologiją - plg. dar ir lot. „nupta“ etimologiją Maleckio 
laiško perraše (De Diisp. 56-57); ji, regis, įterpta paties Lasickio. 

* A. Brūckner, Starožytna Litwa. Ludy i bogi: Szkice historyczne i mitologiczne, oprac. 
J. Jaskanis, Olsztyn: Pojezierze, 1979, p. 106-107. 

9 Jaskiewicz, p. 65. 

“ Barycz, Jan Zasicki, p. 148; plg. A. Brickner, op. cit., p. 108. 

“2 Barycz, Jan žasicki, p. 149 

amas informaciją iš asmeninio bendravimo, jis turėjo progą užsirašyti 
lietuviškus žodžius kontroliuojamas pačių pateikėjų. Pagrindinis De 
Diis bruožas, leidžiantis spėti, kad autoriui lietuvių kalba buvo ne visai 
svetima — gausių lietuviškų frazių vartojimas. Žmogus, nė kiek nemokan- 
tis lietuviškai, vargu ar būtų taip rūpestingai užrašinėjęs svetima kalba 
ne tik dievavardžius, bet ir ištisus ilgokus pasakymus (jie perteikti gan 
gerai, o dėl daugumos iškraipymų, kaip sakyta, kaltas ne autorius). Šiek 
tiek tikrumo prideda „aitvaro“ vardo liaudiškos etimologijos (kildinant 
iš „tvora, tverti“) pateikimas. Jis suformuluotas taip, tarsi būtų savaime 
aiškus skaitytojui — akivaizdus mokančiam lietuviškai, bet beprasmis 
lotyniškai. „Žemaitijos“ ir „Aukštaitijos“ vardų aiškinimas, nors ir tikslus, 
nėra svarus argumentas, nes tai buvo plačiai paplitusi etimologija. Vis 
dėlto ir tai rodo tam tikrą jautrumą kalbai.?š Jau minėti netiesioginiai ar- 
gumentai leidžia tarti Laskauską mokėjus lietuviškai (nebūtinai tobulai), 
taip pat galima spėti jog ir Lasickiui lietuvių kalba irgi nebuvo visai 
neįkandama. Taigi pastarasis galėjo savo šaltinius adekvačiai suprasti ir 
pakankamai tiksliai perteikti. 


„bei pobūdį 


Jono Lasickio knygelė “Apie žemaičių ... dievus“ dėl nedidelės apim- 
ties, palyginti menkos literatūrinės bei teologinės kokybės bei aiškiai 
kompiliacinio pobūdžio, nesulaukė platesnių raštijos ar idėjų istorijos 
tyrimų. Geriausiu atveju jos tikslą ir pobūdį prabėgomis nusakydavo 
senųjų religijų tyrinėtojai, besidomintys išimtinai mitologine auto- 
riaus medžiaga. Aleksandras Brickneris paliko bene ryškiausią jos 
apibūdinimą, vėliau gan dažnai kartotą: Lasickio knygelės tikslas buvęs 
“pateikti pasauliui įdomių etnografinių-antikvarinių žinių iš užmiršto 
Europos kampo, parodyti, kad jei apie Prūsus galima (kaip Maleckis) 
pasakoti negirdėtus dyvus, tai Žemaičiuose jų esama dukart tiek; šalia 


9 Verta paminėti, kad oficialiame Anglijos Bažnyčios homilijų rinkinyje, stabilų 
pavidalą įgavusiame nuo 1582 m. leidimo, polemika dėl šventųjų kulto irgi grindžiama 
Bullingerio autoritetu bei idėjomis. Žr. II dalies II pamokslą „Against peril of Idolatry" 
in: The Two Books of Homilies. Appointed to be read in Churches, ed. by J. Griffith, Ox- 
ford: At the University Press, 1859, p. 167-272. 

“ Idololatriae loiolitarum Vilnensium oppugnatio itemgue ad nova illorum obiecta 
responsio nunc primum in lucem edita authore Andreae Volano. Vilnae, typis et sumptibus 

to, Lasickis norėjo katalikišką šventųjų kultą parodyti kreivame veidro- 
dyje, išstatyti jį viešai pajuokai".3? Briickneris, pabrėždamas poleminę 
Lasickio tendenciją, drauge pakirto pasitikėjimą jo duomenų tikrumu. 
Valteris Jaskevičius pratęsė skeptinę tradiciją, teigdamas, jog “Lasickis 
rašė ne norėdamas papasakoti faktus, bet puldamas Romos katalikų ir 
rusų stačiatikių tikybas, neva evoliucionavusias iš pagonybės".6? Kitai 
interpretacinei linijai atstovauja Baryczas. Neanalizuodamas konkrečių 
Lasickio pateikiamų mitologinių ar etnografinių duomenų, jis pabrėžė, 
kad tai gan plataus užmojo veikalas, surašytas turint pavyzdžiu Tacito 
„Germaniją“.*! Anot Baryczo, Mierzynskis ir juo sekęs Brūckneris „vi- 
siškai melagingai“ teigę knygelę esant nukreiptą prieš Katalikų Bažnyčią 
ir šventųjų kultą. Iš tikrųjų — sako Baryczas - „Lasickis moksliškai ėmėsi 
tam tikra prasme novatoriškos temos — katalikų šventųjų kulto genezės 
plačiame lyginamajame fone““?. Tokia interpretacija, deja, daugiau pa- 
sako apie tyrinėtojo mokslines antipatijas ar vertybines nuostatas, negu 
apie aptariamąjį kūrinį. Anachronistinis bandymas įžiūrėti religijotyrinį 
Lasickio „novatoriškumą“ uždengia istorinę tikrovę. „Žemaičių ... di- 
evų“ autorius knygelės dalyje, skirtoje šventųjų kultui, tepasirodė esąs 
Heinricho Bullingerio epigonas. Lasickis neketino rašyti savarankišką 
vertę turinčios teologijos studijos, jis tiesiog norėjo radęs proga paskleis- 
ti poleminėje kovoje autoritetų jau suformuluotas idėjas. “* Tas pačias 
mintis dėl šventųjų gerbimo apytikriai tuo pat metu, tiesiogiai ar per tar- 
pininkus pasisemtas iš to paties Bullingerio veikalų dėsto ir Andriejus 
Volanas knygoje “Vilniaus lojolininkų stabmeldystės pasmerkimas“.“ 
Lasickio ir Volano tekstai labai panašūs. Vardijami tie patys šventieji 
(tačiau Volanas jų mini mažiau), daugmaž sutampa jų grupės - gelbėto- 
jai jūroje, pagalbininkai įvairiuose reikaluose, šalių globėjai. Sutampa 
ir jų lyginimas su pagonių dievybėmis — Agotos su Vesta, Sebastijono 
eiusdem Andreae Volani, per Joannem Kartzanum Velicensem, 1583. Eiusdem ad nova 
loiolitarum obiecta responsio (plg. A. Volanas, Rinktiniai raštai, p. 401, Nr. 9). 


“ Cituojama iš: A. Volanas, Rinktiniai raštai, p. 214-215; M. Ročkos liet. vert. p. 
236-238. 

“6 Šv. Barboros persekiotojas — jos tėvas — pats nukirsdinęs šventąją mergelę ir bu- 
vęs žaibo užmuštas vietoje. Todėl Barborą imta laikyti gelbėtoja nuo žaibo smūgio, o 
plačiau— nuo bet kokio mirtino netikėtumo. 

“7 A. Volanas, op. cit., p. 214 (vertimas mūsų). 

su Apolonu, Margaritos su Junona ir Lucina. Kartais šventieji globėjai 
Volano ir vardijami ta pačia eile kaip Lasickio. Ypač pavaizdus sutam- 
pantis gyvulių globėjų aptarimas: Anseres curae sunt sancto Gallo, oues 
Vendelino, egui Eulogio, boues Pelagio, porci Antonio (De Diis, p. 52) 
= Gallus guidem sit pastor anserum, ovium Vendelinus, boum Pelagius, 
lutulentes porcorum greges custodire cogatur Antonius (A. Volanas, p. 
21495). Esama, tiesa, ir vieno kito skirtumo. Anot Lasickio, šv. Barbo- 
ros “mūsų tautiečiai" šaukiasi karo skerdynėse (p. 52), o Volanas sako, 
kad ji gelbstinti laivybai (p. 214). Tačiau abu atvejai sietini su ta pačia 
šventosios funkcija — gelbėti nuo staigios ir netikėtos mirties.“* Įdomes- 
nis kitas skirtumas — šalia šv. Urbono kaip vyno pagausintoją Volanas 
mini šv. Joną (p. 214), šalia Prancūzijos globėjo šv. Dionyzo mini 
šv. Mykolą Arkangelą (p. 215). Tokie skirtumai neleidžia susigundyti 
hipoteze, kad Volanas galėjęs pasinaudoti savo bendražygio Lasickio dar 
nepaskelbtu veikalėliu. Palyginti su Lasickio rašiniu, Volano traktatas 
teologiškai solidesnis, retoriškai geriau apdorotas, tačiau abu autoriai 
turi tą patį tikslą: “Tepalygina, prašau, kiekvienas, kas tik nori, visų 
pagonių senovinius dievus su krikščionių šventaisiais (divis); nesunku 
pastebėti, kad tas anų [dievų] priedermes, tas pareigybes, kurias klaid- 
ingas žmonių įsitikinimas jiems buvo priskyręs, krikščionys pripažįsta 
savo šventiesiems"“'. Vis dėlto, pripažįstant, kad Lasickis rašydamas De 
Diis neabejotinai turėjo poleminį tikslą, negalima jo intencijų tapatinti 
su katalikybės „išstatymu pajuokai“ ar „puolimu“. Šiais ekumeniškais 
laikais ausį rėžianti retorika neturėtų uždengti svarstomų klausimų teo- 
loginės ir egzistencinės svarbos. Tai buvo kova dėl tikėjimo ir, tam tikra 
prasme, dėl to, kokia bus esminė Europos kultūros kryptis. 

8 De Diis, p. 51. 

9 Ibid., p. 53. 

B Lukšaitė, Reformacija, p. 460-461. 

" Plg. Zemaičių vyskupijos vizitacija, p. 12 (liet. 11), 20 (19). 

72 Šių pastabų autoriui nepavyko išsiaiškinti, kaip radosi teiginys apie neva pirmą 
nedatuotą Lasickio knygelės leidimą Anglijoje apie 1577-1582 m. (žr. M. Liubavskis, 
„Kas buvo Mykolas Lietuvis, XVI a. viduryje parašęs traktatą Apie totorių, lietuvių ir 
maskvėnų papročius“, in: Mykolas Lietuvis, op. cit., p. 126). 

8 Plg. XVII a. Lietuvos lotyniškų knygų sąrašas, sud. D. Narbutienė ir S. Narbutas, 


Vilnius: LLTI, 1998Nr. 676. 
"Pierre Bayle, Dictionnaire historigue et critigue, cinguičme ėdition, 4 vols., Amster- 

Norint įvertinti kiek patikimos Lasickio etnografinės ar mitologinės 
informacijos, negalima tenkintis vienos, poleminės, dalies aptarimu. 
Veikalas turi būti interpretuojamas kaip visuma. Reikia atkreipti dėmesį, 
kad „žemaičių, kitų sarmatų ir netikrų krikščionių dievai“ aprašyti ne 
kūrinio antraštės vardijama seka. Lasickio knygelė sudaryta sumuštinio 
principu: jau aptartas traktatėlis apie šventųjų kultą įterptas tarp dviejų 
etnografinių-mitologinių blokų. Centrinė dalis tarsi turėtų būti visos 
knygelės ratio essendi ir motyvuoti dėmesį pagoniškiems tikėjimams. 
Tačiau Lasickis nė nebando ieškoti, kaip būtų galima tikėtis, atitik- 
menų tarp žemaičių dievybių ir krikščionių šventųjų. Tenkinamasi 
sugretinant tik Antikos dievų ir šventųjų funkcijas. Pasakojimo tonas, 
palyginti su Volano atkarpa iš Idololatriae oppugnatio, gan švelnus, o 
asmeninėse refleksijose (apie maldelę šv. Martynui, apie „Dievo Gim- 
dytojos“ giesmę) — dargi neutralus. Autorius pirmas dvi („žemaičių“ ir 
„krikščionių“) dalis susieja gan formaliai ir net nerangiai. Tarsi nepa- 
jėgdamas sugalvoti geresnės sąsajos arba tiesiog neteikdamas jai svarbos, 
trafaretinę mintį jis „praturtina“ chronologine bei kauzaline nesąmone: 
„labai daug krikščionių [...], mėgdžiodami tiek žemaičius, tiek senovės 
stabmeldžius, patys sau prasimanė kitų pagalbininkų““. Gana palyginti 
šiuos žodžius su anksčiau pateikta Volano citata, kad matytume, kaip 
sukurta ši jungtis. Perėjimas į „kitų sarmatų“ aprašą dar netikėtesnis. 
Kiek paredaguotas Maleckio-Sandeckio veikalėlį Lasickis prijungjąs, 
„kadangi kiekvienas toks surašytas pasakojimas teikia malonumo“, todėl 
„negėda skaitytojo labui (/ectoris causa) plačiau aprašyti mūsų sarmatų 
papročius“. Šis /e plaisir du texte akcentas rašinio adresatą lokalizuoja 
pro-faninėje (ne-religinėje ir ne-mokslinėje) erdvėje. Tuo nepaneigiami 
erudiciniai ir teologiniai autoriaus užmojai, tačiau jie subordinuojami 
„populiaraus“ skaitymo interesams. Teologinė problematika pasirenkama 
„populiari“ — ne tik plačiai diskutuojama specialistų, bet ir aktuali kas- 
dieniam krikščionio religingumui. Ji iš tiesų gal labiau taikyta dedika- 
tui bei jo aplinkai, gal net platesniam skaitytojui Lietuvoje — sausai ir 
supaprastintai perpasakoti Bullingerio mintis ženeviečiams ar apskritai 


dam, Leyde, La Haye, Utrecht; vol. 3 p. 1740, p. 58; išn. A/1. 
"5 Tai nebuvo vienintelis atvejis, kai Conradas Waldkirchas leido knygas Ludwigo 
Kėnigo užsakymu. Plačiau apie Kėnigo leidimą žr. T. Grinbergeris, in: Lietuvių mitologi- 

Europos kalvinistų visuomenei būtų buvę beprasmiška. Tačiau tai visuo- 
menei turėjo būti pakankamai įdomu patirti apie religijos padėtį šalyje, 
kurioje konfesijų kova atvykus jėzuitams perėjo į naują sielovadinį ir 
intelektualinį lygmenį. 


Kompiliacinis knygelės pobūdis leidžia kelti savarankišką klausimą 
apie Žemaitijai skirto teksto pradinį pavidalą ir tikslą. Jau minėjome, 
kad Jokūbas Laskauskas galėjo rankioti medžiagą apie žemaičių ti- 
kėjimus, drauge su valakų reforma vykdydamas ir Žygimanto Augusto 
įpareigojimą pasirūpinti valstiečių religiniu švietimu. Sunku pasakyti 
kuo Laskausko sukaupta informacija sudomino Lasickį. Ingė Lukšaitė 
Lasickio veikalą pabandė susieti su „valdinių tikėjimo problema“ — su 
žemvaldžių kalvinistų pastangomis XVI a. pabaigoje „nedelsiant įtvirtinti 
savąjį tikėjimą liaudies pasaulėžiūroje“.'? Šį taiklų pastebėjimą reikėtų 
sieti su visos, ne tik protestantiškosios, Bažnyčios Reformos reiškiniu, 
Iš platesnio kultūrinio ir sielovadinio konteksto matyti, kad Lietuvos 
Didžiojoje Kunigaikštijoje XVI a. antroje pusėje kilo nauja dėmesio 
liaudies tikėjimams banga. Domėjimasis jais praranda abstraktų, archeo- 
loginį pobūdį, būdingą XVI a. pirmos pusės ir ankstesniems istorikams 
ir net dvasininkams. Žemaičių vyskupijos 1579 m. vizitatoriai, atskleidę 
daugelį bažnytinio gyvenimo negerovių, rimtesnių pagonybės liekanų 
kalbos nemokantys dvasininkai maža ką galėjo pasakyti apie periferinius 
religinio gyvenimo reiškinius. Tačiau toje vizitacijoje ne kartą minėtas 
ir, regis, apklaustas Žemaičių kanauninkas Motiejus Stryjkovskis 1582 
m. išleistoje „Kronikoje“ jau pateikia lietuvių bei prūsų dievų katalogus 
ir daug kitos mitologinės medžiagos, nebuvusios apie 1577 m. baigtame 
jo veikale „Apie garbingosios lietuvių... tautos pradžią“. „Kronikoje“ jis 
remiasi ne tik metraščiais ar senųjų autorių knygomis, bet ir autopsija bei 
žmonių pasakojimais. Jėzuitas Jokūbas Laviškis (Lavinskis) netrukus, 
1583 m., aprašo savo misiją Žemaitkiemyje, duodamas pradžią serijai 
jėzuitų laiškų, informuojančių ne tik apie religinę ir moralinę Lietuvos 


ja, t. 1, p. 436; Jurginis, p. 11-12; M. Ročka, p. 10-12. 
76 Manhardt, p. 343. 
"7 S. Stanevičius, „Lietuvių mitologijos aiškinimas (apie 1838)“, in: Lietuvių mi- 

kaimo būklę XVI-XVIII a., bet ir apie konkrečius pagoniškos mitologi- 
jos ir kultų reliktus. Lasickio rašinys darniai įsiterpia į šią raportų eilę, 
išsiskirdamas iš jų gan ankstyvu šaltinio pobūdžiu - Laskausko duomenys 
rinkti valakų reformos metu. Jos atnešta tradicinės kaimo bendruomenės 
pertvarka negalėjo nepaliesti ir religinio valstiečių gyvenimo. Interpre- 
tatio Romana išliko kaip hermeneutinis principas, tačiau jo reikšmė 
sumenko. Lasickis, net ir išpažindamas lietuvių romėniškos kilmės 
teoriją, neakcentuoja paralelių tarp graikų-romėnų ir lietuvių (žemaičių) 
religijų. Jis tenkinasi bendro pobūdžio nuoroda į Hesiodo dievų katalogą, 
taip pat Givuoitos pavadintos sulygintos su romėnų namų dievais (... 
guasi deos penates). 


*kx 


Jono Lasickio knygelės aiškinimo ir vertinimo istorija, pradedant Mo- 
tiejumi Pretorijumi ir baigiant Gintaro Beresnevičiaus enciklopediniais 
straipsniais, verta atskiros knygos. Kai kada tyrimų apžvalga daugiau 
sakytų apie religijotyros ar mitologijos studijų padėtį Lietuvoje bei aplin- 
kiniuose kraštuose, kai kada atskleistų ideologines autorių preferencijas. 
Naujas Lasickio skaitymas negali ignoruoti esamo tyrinėtojų palikimo. 
Svarbiausi jo segmentai pateikiami Lasickio teksto analizėje. Neistoriško 
požiūrio ir „aukštosios mitologijos“ sureikšminimo pagimdytas skepti- 
cizmas ne vienam mokslininkui neleido pripažinti išskirtinės „Žemaičių 
dievų“ reikšmės — ši tarsi atsitiktinė knygelė liudija apie valakų refor- 
mos ir naujos evangelizacijos bangos dar nepaveikto Žemaitijos kaimo 
religingumą. Lasickio veikalas iki šiol nesulaukė sistemiško žvilgsnio. 
Dažniausiai jis tirtas pagal atskirus dievavardžius, grupuojamus abėcėlės 
tvarka. Toks dirbtinis veikalo skaidymas ir pertvarkymas slepia vidinę 
teksto logiką. Pripažinti ir atpažinti teksto vientisumą buvo stengtasi 
tolesnėje mūsų leidinio dalyje — detalioje analizėje. Lasickio tekstas 
itin lakoniškas, jame pateikiama informacija dažnai unikali, tad net ir 
išsamiausia studija laikui bėgant tampa nepakankama, randasi naujų 
duomenų, grindžiančių naujas interpretacijas. Ir šis Lasickio veikalo lei- 
dimas ir jo interpretacija turi būti skaitomi tik kaip dar vienas bandymas 
šiandien (re)konstruoti mūsų protėvių mąstymą ir pasaulėjautą. 

II. TEKSTOLOGIJA 


Rankraštis 


Jono Lasickio veikalo rankraštis, pagal kurį parengtas pirmasis spausdin- 
tinis Grasserio/Waldkircho leidimas, nėra žinomas. Atrodo, kad tipogra- 
finis variantas yra tos pačios apimties kaip ir rankraštis, leidėjas neįdėjo 
tik aukščiau minėtos dedikacijos Slucko kunigaikščiui Aleksandrui. 


Leidimai 


Lasickio veikalo leidimų nėra gausu. Keliskart išleistas XVII a., vėliau jis 
buvo primirštas ir tik XIX a. viduryje pakartotas mokslo reikalui. Žemiau 
išvardyti ir apibūdinti De diis leidimai nuo pirmojo iki šių dienų". 


1. Michalonis Lituani De moribus Tartarorum, Lituanorum et Mo- 
schorum, fragmina X. multiplici hictoria referta. Et Johannis Lasicii 
Poloni De Diis Samagitarum, caeterorumgue Sarmatarum et falsorum 
Christianorum. Item de religione Armeniorum. Et de initio Regiminis 
Stephani Batorii. Nunc primum per I. Iac. Grasserum, C. P. ex Manu- 
scripto Authentico edita. Basileae, apud Conradum Waldkirchium, M. 
DC. XV. [1615], p. 42-58. 

Editio princeps. Lietuvoje žinomi du egzemplioriai (VUB ir MAB), tačiau 

Europos bibliotekose jų esama nemažai." Viena pirmųjų informacijų moks- 

linėje literatūroje apie šį leidinį pasirodė Baylio „Istorinio ir kritinio žodyno“ 

straipsnyje, skirtame Lasickiui. Jame paminėtas egzempliorius, saugomas 

Oksfordo universiteto bibliotekoje" (dabar Bodleian 40 W 13(2) Art.Seld.; 

plg. Douce MM 501). 


2. Johannis Herburti de Fulstin Regni Polonici Senatoris Cl. Chroni- 
con seu Rerum Polonicarum compendiosa descriptio. Acceserunt ex 


manuscripto: Michalo Lituanus, de moribus Tartarorum, Lituanorum 
tologija, t. 1, p. 85 

* Jurginis, p. 10. 

8 Jurginis, p. 10. 

5 Tai minėjo jau pirmasis Jurginio leidinio recenzentas; žr. Bronys Savukynas, „Dievai 

ei Moscorum. Joannes Lasicius,de Diis Samagitarum etc. de Religione 
Armeniorum. Item de Introitu regis Stephani Batori, Cum privilegio 
Caesareo, Basileae apud Ludovicum Koenig MDCXV [1615]. 


Leidimas identiškas Grasserio / Waldkircho leidimui, įrištas po Herburto 
„Kronikos“, bet tikriausiai ne į visą knygos tiražą." 


3. Respublica sive status Regni Poloniae, Lituaniae, Prussiae, Livo- 
niae etc. diversorum autorum: Lugduni Batavorum ex officina Elzeviri- 
ana, 1627, p. 290-309; idem, 1642, p. 270-287. 

Šios knygos su 1627 m. data išleisti trys leidimai. Perspausdintas Lasickio 

tekstas iki editio princeps p. 51 esančio Srutis ir Miechutele aprašymo im- 

tinai, t.y. etnografinė ir mitologinė dalys. „Sumoderninta“ lotyniška rašyba, 

dievavardžiai ir kitakalbės frazės perrašyta gan tiksliai, nors pats tekstas 

„pakartotas ne visai be klaidų“"?. Populiarūs Elzevyrų leidiniai sklido po 

Europą, buvo gaunami ir Lietuvoje —- pvz. Elzevyrų publikacija naudojosi 

Simonas Stanevičius 1835-1838 m." 


4. J. J. Grimm, „Lasicii De Diis Samagitarum“, Haupts Zeitschrift 
ftir deutsches Altertum, 1, 1841, p. 138-149, 

Pirmas Lasickio leidimas, skirtas specialiai mokslo tikslams. Deja, Jokūbas 

Grimas „išleido tik ištraukas, atsisakydamas įvadinės dalies, ir keliose vietose 

nusikalsdamas teksto tikslumui“."š 


5. [Wilhelm Manhardtį, „Beitrige zur Mythologie der lettischen 
Vėlker. Johan. Lasicii de Diis Samagitarum caeterorumgue sarmatarum 
et falsorum christianorum. Mit Erlūuterungen von W. Manhardt und 
“Einigen Bemerkungen' von A. Bielenstein“, Magazin der Lettisch-Lit- 
erarischen Gesselschaft, 14, 1868, p. 82-143. 


Tikslus editio princeps perrašas. 
ir jų vardai“, Pergalė, 1970, Nr. 5, p. 169-173. 

*! Vertėjas jaučia malonią pareigą padėkoti dr. Nagliui Kardeliui, o ypač dr. Liudui 
Jovaišai, kurių budrumas apsaugojo nuo ne tik nuo kai kurių žioplysčių, bet ir klaidų. Jei 
kokių dar užsiliko, tai, žinoma, vien vertėjo kaltė. 

DtecarnTrroO. 
edalį 


žB i > 


num beilicarum Magai Dacaius Lie 


DAX), Ge kė 
E06 PerprTEA 0, 
ilpiki Domino G. Chodkio> 
vvicio, Caftrilano Vi , cnĖIs 
mazi Še milicibus imperati. 


6. Wilhelm Manhardt, Letto-Preussische Gėtterlehre = Latviešu- 
Prūšu mitologija, Riga: Lettisch-Literarische Gesellschaft (Magazin 
der Lettisch-Literarischen Gesselschaft, 21), 1936 [persp. Hannover: 
Dėren, 1971], p. 352-365. 

Iki Jurginio leidimo pasirodymo dažniausiai cituojama publikacija; tai dalis 

Manhardto parengto baltų mitologijos šaltinių rinkinio. Lotyniškoji rašyba 

supaprastinta, skyryba „paskaitomumo labui“ sutvarkyta, kai kada abejotinai, 

paraštėse nurodyta editio princeps paginacija. 


7. Jonas Lasickis. Apie žemaičių, kitų sarmatų bei netikrų krikščionių 
dievus = Johan. Lasicii Poloni De diis samagitarum caeterorumgue sar- 
matarum et falsorum christianorum. Nunc primum per I. Iac. Grasserum, 
C. P ex manuscripto Authentico edite [sic], Basileae, apud Conradum 
Waldkirchium, MDCXV, paruošė Juozas Jurginis, Vilnius: Vaga (Li- 
tuanistinė biblioteka), 1969, p. 35-51. 

Faksimilinis editio princeps (Lietuvos Mokslų Akademijos egzemplioriaus) 
perspaudas. Reprodukuojamos knygos tekstas padidintas. Jau originale 
nelengvai atskiriamos r ir f, taip pat Air f šioje faksimilėje dažnai visai 
nesiskiria. (Būdinga, kad vertėjas Leonas Valkūnas žodį Aertum „vainiką“ 
perskaitė kaip ferrum „geležį“ -ir išvertė: „tada jai (t.y. nuotakai ant galvos) 
moterys uždeda geležį... Šitą geležį žmonos nešioja, kol pagimdo sūnų“, 
p. 32.) Ne visur išlieka skirtumas tarp taško ir kablelio, kai kurios raidės 
aptrupėjusios. Vis dėlto ši faksimilė tinkama naudotis, juo labiau kad joje nėra 
pavykę aptikti teksto prasmę iškreipiančių retušavimų ir „pripiešimų“. 


8. Baltų religijos ir mitologijos šaltiniai, t. II: XVI amžius, sudarė 
Norbertas Vėlius, Vilnius: Mokslo ir enciklopedijų leidybos institutas, 
2001, p. 577-589. Tekstas iš Jurginio faksimilės perrinktas palyginti 
tiksliai, korektūros klaidų nedaug. Atsisakyta teksto marginalinių pastabų, 
neišlaikyti originalo kursyvai. 


Lotyniškojo teksto perrašas 


Rengiant Lasickio veikalo perrašą, siekta praktinių tikslų — skaitytojo 
patogumui lygiagrečiai su lietuvišku vertimu duoti ir originalo tekstą, per- 
teikiantį svarbiausias šaltinio ypatybes. Maketuojant stengtasi gretimuose 
puslapiuose išlaikyti kiek galima vienodą lotyniško teksto ir vertimo 
apimtį, todėl į lietuviškąjį rinkinį kur ne kur dedami eilutės tarpai. 

Juodesni skaičiai laužtiniuose skliaustuose lot. tekste nurodo editio 
princeps puslapius. Dešinėje paraštėje sunumeruotos kiekvieno šios 
publikacijos puslapio eilutės (kas penkta). 

Išlaikytas originalus lotyniško teksto dalijimas pastraipomis. 

Šaltinyje tarp kai kurių sakinių esantys didesni tarpai neperteikiami. 
Labai tikėtina, jog jie Žymi už pastraipą mažesnius prasminius vienetus, 
todėl būtų buvę pravartu tarpų skirtingumą parodyti ir perraše. Vis dėlto 
nutarta to nedaryti: kadangi ne visi tarpai yra vienodo dydžio, ne visada 
aišku, ar tarpas žymi naujo prasminio segmento pradžią, ar yra atsiradęs 
dėl tipografinio rinkinio netobulumo. Savo nuomonę skaitytojas gali 
susidaryti iš knygoje skelbiamos faksimilės. 

Tiksliai perteikiama teonimų ir kitakalbių (nelotyniškų) frazių rašyba, 
Išsaugomas originalus didžiųjų raidžių rašymas. Likusio teksto rašyba 
šiek tiek supaprastinta — atsisakyta A išskleistos kontrakcijos. 

Tiksliai perteikiama teksto skyryba. 


Vertimas 


Pirmas visą Lasickio veikalą į lietuvių kalbą išvertė, regis dar prieškaryje, 
Ignas Jonynas (1884—1954). Vertimas liko neišspausdintas." Jurginio 
parengtame leidime paskelbtas Leono Valkūno (1914-1990) atliktas 
vertimas. Nors ir stokojančiu tikslumo“, juo ilgai naudojosi lotyniškai 
neskaitantys etnografai bei mitologijos tyrinėtojai, o naujai suredaguotas, 
deja, nepakankamai nuosekliai, jis perspausdintas ir BRMŠ II. 

Stengtasi, kad šioje knygoje skelbiamas naujas vertimas būtų kuo 
tikslesnis.*! Vis dėlto lotyniškojo teksto glaustumas ir kai kurių minimų 
realijų unikalumas daugiur palieka vietos dvejonei. Verčiant Jono Ma- 
leckio-Sandeckio „Laišką“ atsižvelgta į Eugenijos Ulčinaitės vertimą, 
paskelbtą BRMŠS II (p. 207-212). 

Dievavardžius tyrinėtojai atkuria gan skirtingai, todėl vertime palie- 
kama jų originali forma. Lietuviškos bei slaviškos frazės ir dievavardžiai, 
tęsiant Manhardto ir Jurginio leidimų tradiciją, surinkta retintu šriftų. 


Faksimilė 


Reprodukuojamas Vilniaus Universiteto bibliotekos senų ir retų spaudinių 
skyriaus egzempliorius (L, 993). Mastelis 1:1. Egzempliorius restauruo- 
tas, restauruojant prarastas teksto p. 00-00 fragmentas mūsų faksimilėje 
atkurtas pagal Jurginio faksimilinį leidimą. 


Aparatas 


Lotyniško teksto aparate pateikiama svarbesni skaitymai ar taisymai, 
siūlyti ankstesnių leidėjų ar tyrinėtojų. Aparate nenorima atspindėti 
visos tyrimų istorijos, jo tikslas — padėti skaitytojui suprasti editio prin- 
ceps rinkėjo sugadintas teksto vietas arba nurodyti teksto aiškinimui 

svarbius leidėjų skaitymus. Pateikiami didesni teksto ir ištisai — teoni- 
mų skirtumai, rasti sulyginus lotyniškąją Maleckio (Meletijaus) laiško 
publikaciją BRMŠ II (žymimi santrumpa Mal.) ir jo publikaciją Lasickio 
knygelėje. 

Lietuviško vertimo išnašose pateikiama Vytauto Mažiulio atkurta 
dievavardžių forma, paskelbta BRMŠ II vertime, taip pat kitų tyrinėtojų 
rekonstrukcijos, citatų nuorodos, svarbesni vertimo variantai. 


Aparato santrumpos 


BRMŠ II - Baltų religijos ir mitologijos šaltiniai, t. II 
Jask. — Jaskevičius 

Jurg. - Jurginis (taip pat ir Leono Valkūno vertimas) 
Mal. - Malecki 

Manh. - Manhardt 

Resp. - Respublica sive status Regni Poloniae, 1627. 


34 


DE DIIS SAMAGITARUM 
CAETERORUMOUE SARMATARUM ET 
FALSORUM CHRISTIANORUM 


APIE ŽEMAIČIŲ, 
KITŲ SARMATŲ BEI 
NETIKRŲ KRIKŠČIONIŲ DIEVUS 


Amplitudo 
regni Polo- 
nici. 


Origo Sama- 
gitarum. 


Mare Varetz- 
goie. 


Ploteli arx 
Samagitica. 


DE DIIS SAMAGITARUM 
CAETERORUMOUE SARMATARUM ET 
FALSORUM CHRISTIANORUM 


[42] Samagitia mare attingit Balticum: cuius figura triangularis est. 
longitudo septuaginta milliarum Germanic[arum] hanc separant fluuij: 
a Prussia Nemel, ab Curlandia regione Liuonica, Helingegau. guae 
prouincię, aliaeg[ue] vsą[ue] ad Borysthenem, in Pontum Euxinum 
illabentem, regis Polonię imperium agnoscunt. In ea regionis syluosae 
parte, guae ad Regiomontum, Academia, anno Christi 1544. 17. Augusti 
instituta, plurimum claret. Sunt antigui Borussi: lingua, moribus ab ijs 
diuersi Germanis, gui hodie permisti Polonis, Prussiam incolunt. 

Tradunt veteres, maiores Samagitarum, (Zamagitis enim se ipsi vo- 
cant) Italos fuisse. Neronem Imperatorem de bellica expeditione cogi- 
tantem, illos etiam exsules Romanos, gui in Giaros sterili guadam insula 
habitabant, euocare in militiam voluisse. Verum hos metu crudelitatis 
imperatoriae conscensis eorum a guibus bis terue euocabantur naui- 
bus, ipsismet autem caesis, [43] ad pontum Euxinum appulisse. dehinc 
per saltus, vbi olim Romana venatio fuit, guigue hodie magna ex parte 
excisi iam, Russiae, Podoliae, Lituaniaegue cognomina habent, vsgue 
mare Balticum, guod Russi, a Varetzgois guibusdam populis Liuoni- 
cis, guibus tum parebant, mare Varetzgoie appellant, penetrasse, rei 
huius vt idololatriam, gentisgue calliditatem, Romanae similem: ita 
sermonem ex Latino guodammodo, barbarogue conflatum, indicium 
esse. Michalo fragmine guinto de moribus Tartarorum, et suorum Li- 
tuanorum, paulo haec aliter refert. ait enim, classis Iulij Caesaris ex 
Gallia in Britanniam nauigantis partem, coortis tempestatibus, ad littus 
Samagiticum, vbi nunc est arx Ploteli, peruenisse, saepegue etiam hodie 


Inscr. lohannis Lasicii Poloni, de Diis Samagitarum caeterorumgue Sarmatarum, et 
falsorum Christianorum : Joannes Lasicius, de Diis Samagitarum etc. Herburt. 

APIE ŽEMAIČIŲ, 
KITŲ SARMATŲ BEI 
NETIKRŲ KRIKŠČIONIŲ DIEVUS 


Žemaitija siekia Baltijos jūrą, kraštas yra trikampio pavidalo, jo i|- 
gis- 70 vokiškųjų mylių. Ją atriboja upės: nuo Prūsijos - Nemunas, 
nuo Livonijos srities Kuršo — Šventoji. Ši ir kitos provincijos ligi pat 
Dniepro, įtekančio į Juodąją jūrą, pripažįsta Lenkijos karaliaus valdžią. 
Tos miškingos srities dalyje yra Karaliaučius - jame labai išgarsėjusi 
akademija, įsteigta 1544 Kristaus metais, rugpjūčio 17 d. Tame krašte 
esama senųjų prūsų; kalba ir papročiais jie skiriasi nuo tų germanų, 
kurie šiandien, pramaišiui su lenkais, yra apgyvenę Prūsiją. 

Anot senųjų rašytojų, samagitų (jie patys save vadina zamagitais) 
protėviai buvę italai. Imperatorius Neronas, ketindamas traukti į karo 
žygį, nutarė į karo tarnybą pašaukti ir romėnų tremtinius, gyvenančius 
bergždžioje Giaro saloje. Tačiau šie, bijodami imperatoriaus žiaurumo, 
kvietėjus, du ar tris kartus atplaukusius pas juos, išžudė, o patys sulipę 
jų laivuosna nuplaukė į Juodąją jūrą. Iš čia per miškingas stepes, kur 
kitados romėnai medžiodavo (didelė jų dalis šiandien jau iškirsta, o 
tos vietovės vadinamos Rusija, Podole ir Lietuva), jie prasiskverbė ligi 
Baltijos jūros, kurią rusai pagal variagus - tokią tautą, tada [gyvenusią] 
Livonijoje, - vadina Variagų jūra. Tai patvirtina šios tautos stabmeldystė 
ir vylingumas, panašūs į romėnų, taip pat kalba, kažin kaip sulydyta iš 
lotynų ir barbarų kalbų. Mikalojus penktame [knygelės] „Apie totorių 
ir savųjų lietuvių papročius“ fragmente kiek kitaip pasakoja: jis sako, 
kad dalį Julijaus Cezario laivyno, plaukusio iš Galijos į Britaniją, audros 
atginusios prie Žemaičių kranto, kur dabar yra Platelių pilis - ir šiandien 
laivai vėjų dažnai priplakami prie to paties kranto. Ten lietuvių protėviai, 

in illud ipsum littus, naues nadigantium, vi ventorum eijci solere, vbi 
Lituanorum progenitorės, periculorum maris pertaesi, et praedis onusti, 
in tabernaculis ad focos, more militari, et adhuc in eadem Samagitia 
recepto, habitarint. vnde vlterius progressi, laczuingos atgue Roxolanos 
subegerint. Haud absurda coniectura. Nam et Zamagitia, propter mare 
vicinum, et Lituaniam superiorem, terrae inferioris appellationem ha- 
bet: et Lituanorum cum Samogitis idem propemodum sermo est, idem 
habitus, iidem mores, eadem ferme religio. Ouae regio cum aguilonalis 
sit, tam paruae sunt in ea media aestate noctis tenebrae, vt radii solis 
occumbentis excipiant orientem, tumgue plurimum agricolae segetes 
demetant suas. nempe guod duabj|us] ante meridiem horis, totidemgue 
post, solis aestum ferre in agris messores negueant. Et licet vix ante, 
guam trib[us] post Pentecosten hebdomadis, agros conserant: tamen id 
ardor coelestis efficit, vt eodem guo et apud nos tempore, messis fiat: 
aestas haud diu duret: Similis in Moscouia feruor, (mirandam diuinam 
prouidentiam) sex hebdomadis, frugibus maturitatem adfert. 

Secus fit in Irrlandia' vltra Sueciam, sub ipso polo. ibi enim sex 
mensium dies est, totidem est nox. cuius tenebras focus perennis dis- 
pellit. gui locus abest a Stokholm metropoli et regia Sueciae, trecentis 
milliaribus Germanicis. Id lohannes tertius, Rex Suecorum, gui nunc 
rerum potitur, cuigue sua ditio bene nota est, cuidam medico, is autem 
mihi narrauit. Sita est Stokholm in ipso littore, trans mare Balticum, e 
regione Samagitiae. 

[44] Solum Samagiticum fertile guidem est, sed cultores eius pigri, 
nec alijs guam ligneis, superstitione guadam, in arando vtuntur vomeri- 
bus. Id circo inopia panis laborant, cuius loco rapis tostis, guae minori 
labore proueniunt, et instar humani capitis nascuntur, vesci soliti. His 
vero absumtis, ad panem comedendum se conuertunt. Mellis albi, lac- 
tis, butyri, pecoris diuites. pinguib[us] pascuis felices. Nec eis pisces 
desunt. Potus, hydromel et ceruisia est. Haec in vasis, ex corticib[us] 
factis, positis intus saxis feruidis, ex agua, frumento, lupulo, vna nocte 
cocta, protinus faeces accipit, posterogue die bibitur. percommoda 
alui purgandae ratio. Praecipui cornibus vrorum ornatis (boues sunt 
syluestres, valde feroces) pro poculis vtuntur: strenuos compotatores, 
cantharo hydromelis, indusio, mantili, manicis, sudariolo, seu re gu- 


' trrlandia : Irlandia Resp. : conicio Finlandia. 

jūros pavojų bodėdamiesi, grobiu apsikrovę, kariniu papročiu buvo 
įsikūrę padangtėse prie ugniakurų, kaip iki šių laikų priimta toje pačioje 
Žemaitijoje. Iš jos žengdami tolyn, jie pajungę jotvingius ir roksolanus. 
Toks spėjimas ne visai be pagrindo. Mat Žemaitija „žemesniąja žeme“ 
vadinama dėl jūros artumo ir aukščiau esančios Lietuvos; lietuvių ir 
žemaičių beveik ta pati kalba, ta pati dėvėsena, tie patys papročiai, 
beveik ta pati religija. Kadangi ši valstybė yra šiaurėje, vidurvasario 
sambrėškos joje tokios trumpos, jog besileidžiančios saulėsspinduliai 
beveik sulaukia aušros. Tuo laiku žemdirbiai dažniausiai pjauna savo 
javus, mat saulės kaitros (dvi valandas prieš ir po vidurdienio) pjovėjai 
negali pakelti. Ir nors laukus jie apsėja mažką anksčiau, kaip trejetą 
savaičių po Sekminių, toji dangaus kaitra padaro taip, kad pjūtis būna 
tuo pačiu metu, kaip ir mūsų šalyje. Vasara trunka neilgai. Panašus 
karštis Maskvėnijoje javus subrandina per šešias savaites (stebėtina 
Dievo Apvaizda!). 

Kitaip esti Suomijoje! už Švedijos, prie paties ašigalio. Ten diena 
trunka šešis mėnesius, tiek pat ir naktis; sutemas išsklaido nepaliaujama 
pašvaistė. Ana vieta yra nutolusi nuo Stokholmo, Švedijos karalystės 
sostinės, per tris šimtus vokiškųjų mylių. Jonas III, Švedų karalius, da- 
bar valdantis valstybę ir gerai pažįstantis savo valdas, tai papasakojo 
vienam gydytojui, o tasai - man. Stokholmas yra kitame Baltijos jūros 
krante, priešais Žemaitiją. 

Žemaitijos dirvos derlingos, bet žemdirbiai tingūs; dėl kažkokių 
prietarų aria tik medinėmis žagrėmis. Todėl jie ir vargsta dėl duonos 
stygiaus, o vietoj jos papratę misti keptomis ropėmis, kurioms išauginti 
reikia mažiau darbo. Jos išauga sulig žmogaus galva. Suvalgę ropes, 
ima valgyti duoną. Šviesaus medaus, pieno, sviesto, gyvulių turi apsčiai, 
džiaugiasi ir vešliomis ganyklomis. Jiems netrūksta nė žuvų. Geriasu 
vandeniu raugtą medų? bei alų. Tą gėrimą daro medžio žievių induose 
iš vandens, javų ir apynių; į indus įdėję įkaitintus akmenis, virina vieną 
naktį ir gauna misą, o kitą dieną ją geria. Tai labai geras būdas išvalyti 
vidurius. Iškilesnieji taurių vietoj vartoja išpuoštus taurų (tai miško 
jaučiai, didžiai žiaurūs) ragus. Šaunius sugėrovus jie mielai apdovanoja 
ąsočiu medaus, raugto su vandeniu, marškiniais, rankšluosčiu, pirštinė- 


* Orig.: Irrlandia. Suomijoje : Irlandijoje Jurg. : Islandijoje BRMŠ II. * Orig.: hy- 

aguam bibunt, proceri; agiles, animosi, robusti, ad arma promti. 

Viuunt autem vulgo centum annos, sunt enim frugales, et modicis 
exercitiis dediti. 

Wladislai lagiellonis Polonorum Regis opera, Anno humanae salutis 
1413. (Lituani autem 1387.) Christiana religione initiati sunt. guibus 
episcopum Miedhnicii praefecit. duodecim paroecos dedit. dandis pe- 
cunijs, pannis caeruleis, pileisąue rubris, iuxta montem Schatria, ad 
baptismum amplectendum illexit. Vbi monacho regio, de mundo Ada- 
mogue a Deo creatis concionante, vnus illorum hisce verbis Regem 
compellauit: Mentitur inguit, o Rex, hic homo, non admodum senex, 
multi enim nostrum centesimum annum superauerunt: tamen hac 
minime recordantur. eadem illu pueris guae senibus coeli conuersio, 
eadem temporum vicissitudo. idem cursus et fulgor syderum fuit. Cui 
Rex, officio et ipse concionatoris fungens, Verum ais, inguit: nec falsum 
sacerdos, gui non sua aetate, sed multis ante seculis mundum diuino 
mandatu ex nihilo extitisse dixit. 

Rei pecuariae adeo sunt studiosi, vt vnus agricola sexaginta, alius 
duplo plus, paullo minus alius cornuti pecoris, praeter oues et capras 
alat. Egui illorum paruuli: ob nimium opinor frigus: sed tamen robusti. 
guorum vno, Anno Domini 1554, duobus florenis Vilnae in Lituania 
emto, et trahae iuncto, [45] vectus sum cursu celeri vsgue Cracouiam, 
120. mil[liarum] Germanicarum. Foeminae pecori curando, viri agris 
colendis dant operam iidem deni aut viceni, plures vel pauciores, in 
vno tugurio linum, lanam, cannabim pectunt, nent, texunt, vestes con- 
ficiunt. Ouicguid horum superest, id Rigam vel Regiomontum, hinc in 
Hollandiam, pretio tolerabili mittunt. lino enim maxime et cannabi, 
agros suos complent. Disperse per syluas, campos degunt. rara oppida, 
nec pagos nimium multos, arces autem munitas nullas habent. guorum 
fenestrae meridiem versus spectant. Studio Sigismundi Augusti Regis, 
anno 1572. 7. lulij mortui, in coetus et societates conuocati. Mapa- 
lia, guae turres appellant, sursum angusta, atgue gua fumus et foetor 
exeat, aperta, ex tignis, asseribus, stramine, corticibus faciunt, in his 
homines cum omni peculio, in pauimento tabulato stante, habitant. ita 
paterfamilias omnia sua in conspectu habet, et feram noxiam, et frigus 

mis, skepetaite ar kokiu kitu namų darbo daiktu. Kas neturi alaus, geria 
vandenį. Jie augaloti, judrūs, drąsūs, tvirti, greiti griebtis ginklų. 

Paprastai jie gyvena po šimtą metų, nes būna santūrūs ir nuosaikiai 
darbuojasi. 

Vladislovo Jogailos, Lenkų karaliaus, pastangomis 1413 žmonijos 
išganymo metais [žemaičiai] buvo įvesdinti į krikščionių tikėjimą (lie- 
tuviai —- 1387-aisiais). Jiems pastatė vyskupą Medininkuose ir davė 
dvylika klebonų. Sukvietęs žemaičius prie Šatrijos kalno, karalius, 
dalydamas pinigus, mėlynus audeklus, raudonas kepures, viliojo juos 
priimti krikštą. Karalių [lydinčiam] vienuoliui pamokslaujant, kaip Di- 
evas sutvėrė pasaulį ir Adomą, vienas iš susirinkusių kreipėsi į karalių 
tokiais žodžiais: „Meluoja, — sako, — karaliau, šis žmogus, jis ne toks 
senas; juk daugelis iš mūsų jau peržengę šimtą metų, o neaimename 
nieko tokio: kaip sukosi dangūs vaikystėje, taip sukasi ir dabar, pasenus, 
taip pat mainosi laikai, taip pat juda ir spindi žvaigždės.“ Tada karalius, 
pats atlikdamas ir pamokslininko pareigą, tarė: „Teisybę kalbi, bet ir 
kunigas nemeluoja: sakė juk ne jo gyvenime, bet prieš daugelį amžių 
pasaulį iš nieko Dievo liepimu atsiradus.“ 

Jie labai atsidėję gyvulininkystei; vienas žemdirbys laiko šešiasdešimt 
raguočių, be avių ir ožkų, kitas - dvigubai daugiau, o dar kitas — tru- 
putėlį mažiau. Jų arkliai mažučiai, manau, dėl didelio šalčio, tačiau 
tvirti. Su tokiu, 1554 Viešpaties metais už du auksinus pirktu Lietuvoje, 
Vilniuje, arkliu, pasikinkęs jį į vežėčias, labai greitai nuvažiavau iki 
pat Krokuvos 120 vokiškųjų mylių. Moterims prižiūrint gyvulius, vyrai 
dirba laukus. Po dešimt ar dvidešimt, kartais daugiau ar mažiau, vie- 
noje troboje šukuoja linus, vilnas, kanapes; verpia, audžia ir apdarus 
siūdinasi. Kas lieka viršaus — siunčia į Rygą arba į Karaliaučių, iš ten į 
Olandiją, ir parduoda priimtina kaina. Laukuose jie augina daugiausia 
linus ir kanapes. Išsibarstę miškuose, jie gyvena laukymėse; ten maža 
miestelių, ne per daug kaimų, o įtvirtintų pilių visai nėra. Jų namų lan- 
gai atgręžti į pietus. Karaliaus Žygimanto Augusto, mirusio 1572 liepos 
7 d., pastangomis, žemaičiai buvo sukviesti į sueigas ir [suskirstyti] į 
bendrijas. Palapinės pavidalo būstai, vadinami bokštais, viršun siau- 
rėja ir baigiasi anga dūmams bei tvaikui išeiti, statomi iš rąstų, baslių, 
šiaudų ir žievės. Juose gyvena žmonės su visais gyvuliais, stovinčiais 


3 Arba: apdarus. 

a pecore arcet, ad ostium cubat, deastro foci custodia commissa, ne 
vel ignis damnum dornicilio det, vel prunae nocte extinguantur. Vbi 
crebro accidit, vt vel sus vel canis ex olla in foco stante, carnes aufe- 
rat: aut rostrum, agua feruente, laedat. Oui in pagis degunt, ii caulas 
separatas ab aestuariis habent. Tam hi guam illi plumis concisis, cul- 
Citras farciunt. guae non possunt non pungere, et vigilantem reddere 
cubantem. Paterfamilias, mactatis autumno auibus domesticis, iisgue 
pecudibus ac bobus, guos se brumae tempore non posse alere anima- 
duertit, genio cum suis indulget: guaegue supersunt, ea doliis inclusa, 
maritimis vendit. foras egressus, alcem, aprum, ceruum, auem, scinrum, 
bombarda, venabulo, balista, arcu conncit. Sunt enim iaculatores et 
sagittarii praestantes. in guorum curribus nihil omnino ferri inuenias. 
omnia lignea, rotae ex radicibus arborum inflexis, guas procul audias 
venientes, axibus. guod eas non illinant, stridentibus. 

Virgo non ante nubit, guam triginta annos, aut minimum 24. expleat; 
et ipsa manibus suis, aliguot corbes vestium, omnibus cum sponso ve- 
nientibus dispertiendarum paret. tum enim dat singulis, vel indusium, 
vel mappam, vel mantile, vel texta e lana tibialia, vel chirothecas. haec 
in agrum non prodit, ni prius pa-[46]rentibus inseruiat, et in omnibus 
morem gerat. idem facit filius, ac praemissi gui eam in matrimonium 
petant, primum omnium, num progenitoribus? sit morigera, reigue 
familiaris studiosa, considerant. Et viri et foeminae, sunt amantissimi 
honesti. rarissima apud eos homicidia, furta, stupra, incestus. puella 
stricto perseguitur cultro se ad impudicitiam solicitantem. guae duobus, 
ante et retro pendentibus de zona tintinnabulis, nocte autem semper 
cum face incedit. guibus rebus monentur parentes, vbi sit, guidue agat 
filia. Pater filio vxorem guaerens, nec formam nec dotem spectat, sa- 
tis esse ducens dotatam, si sit morata, guae succi plena atgue adulta, 
magna cum laetitia, in domum soceri inducitur. 

Praefectos, guos Ciuonias vocant, non adeunt, guin ipsis aligua mu- 
nuscula adferant. Summus toti regioni, dum viuit, praeest Lituanicus 
Senator. hodie est vir eximius Iohan[nes] Ki7ska Palatino Vitepscensi 
natus. inter eos gui minoris dignitatis sunt, fuit lacobus Lascouius, Po- 
lonus nobilis, tractus Calissiensis, ex guo haec percepi?: gui in hisce 
hominibus pie erudiendis, et in certa loca cogendis, Sigismundi Augusti 

* progenitoribus : pro genitoribus BRMŠ II. 

ant lentinių grindų. Tuo būdu šeimos tėvas visą savo labą turi prieš 
akis ir gina gyvulius nuo plėšrių žvėrių bei šalčio; jis miega prie durų, 
palikęs sargybą ugniakuro dievaičiui, kad nepadarytų žalos namams 
arba žarijos naktį neišblėstų. Dažnokai pasitaiko, kad kiaulė ar šuo iš 
stovinčio ugniakure puodo pačiumpa mėsą arba verdančiu vandeniu 
nusipliko snukį. Kaimų gyventojai gardus laiko atokiai nuo kūdrų. Tiek 
šie, tiek ir anie, priplėšę plunksnų prisikemša čiužinius, jos be perstojo 
duria ir miegantį verčia būdrauti. Šeimos tėvas, papjovęs rudenį naminių 
paukščių ir paskerdęs tas avis ar jaučius, kurių numano negalėsiąs žie- 
mos metu išlaikyti, kartu su namiškiais aukoja genijui; perteklių sudeda 
į statines ir parduoda pajūrio gyventojams. Išėję į laukus, jie briedį, 
šerną, elnią, paukštį, voveraitę nudobia bombarda, medžiokline ietimi, 
svaidykle ar iš lanko. Jie labai taikliai mėto ietį ir šaudo iš lanko. Jų 
vežimuose nerasi nieko, padaryto iš geležies, viskas iš medžio; išlenk- 
dami medžių šaknis, jie daro ratus, girdimus atvažiuojant iš tolo, nes 
netepamos ašys girgžda. 

Mergina neteka, kol nesukanka trisdešimt metų ar bent dvidešimt 
ketveris, kai jau turi prisiaudusi keletą skrynių drabužių, kuriais turės ap- 
dovanoti visus jaunikio palydovus. Ji duoda kiekvienam ar marškinius, 
ar skepetą, ar rankšluostį, ar megztas vilnos blauzdines, ar pirštines. 
Duktėj apylinkes išeina tik tada, kai atlieka patarnavimus tėvams ir 
jiemsvisame kame įtinka. Taip pat ir sūnus. Pasiųstieji prašyti merginos 
rankos pirmiausia svarsto, ar ji klusni senoliams, ar rūpinasi namų ūkiu. 
Ir vyrai, ir moterys labai brangina dorą: tikra retenybė tarp jų Žmogžu- 
dystės, vagystės, išžaginimai, kraujomaiša. Mergaitė ryžtingai su peiliu 
veja tą, kas ją vilioja į begėdystę. Jai prie juostos kabo du skambaliukai, 
vienas iš priekio, kitas iš nugaros, o nakčia ji visada vaikšto su balana. 
Šitaip tėvai visad žino, kur jų dukra yra ir ką ji veikia. Tėvas, ieškodamas 
sūnui žmonos, nežiūri nei grožio, nei kraičio, tardamas, jog didžiau- 
sias kraitis esąs merginos dora. Šitokia [nuotaka], trykštanti sveikata ir 
subrendusi, su didžiu džiaugsmu įvedama į uošvio namus. 

Eidami pas viršininkus, vadinamus tijūnais, jiems visad atneša kokių 
dovanėlių. Aukščiausias viso krašto [vadovas] iki gyvos galvos būna 
Lietuvos senatorius. Šiandien [vadovauja] iškilusis vyras Jonas Kiška, 
Vitebsko vaivados sūnus. Tarp žemesnes pareigas einančių buvo Jokū- 
bas Laskovijus, bajoras lenkas iš Kališo srities, iš kurio sužinojau štai 

pondebant idololatraė: Guid tu nobis Vnicum Deum, guasi omnibus 
nostris potentiorem inculcas? plus vno multi possunt, plura plures agunt. 
Idem agros illorum ad 40. iugerum millia dimensus est. horum tria vni 
rustico assignata, praeter alia minutiora commoda, guingue florenos 
fructus annui Regi adferunt. 

lussi autem a Lascouio arbores excindere, inuitissimi id, nec prius, 
guam ipsemet inchoaret, fecerunt. deos enim nemora incolere persua- 
sum habent. Seguitur persuasionem effectus. nam in syluis illorum hor- 
renda guaedam visa ac spectra, tam aurib[us] guam oculis spectantium 
sese offerunt. Tum vnus inter alios percontari, num etiam decorticare 
arbores liceret. annuente praefecto, aliguot magno nisu haec repetens 
decorticauit: Vos me meis anseribus, gallisgue gallinaceis spoliastis: 
proinde et ego nudas vos faciam. credebat enim demens deos rei suae 
familiari perniciosos, intra arbores et cortices latere. Ouorum tantus 
pene est numerus, guantus aliorum apud Hesiodum. Nam praetereum, 
gui illis est Deus Auxtheias Vi—agintis*, Deus omnipotens atgue summus, 
permul-[47]tos Zemopacios, id est, terrestres ij venerantur, gui nondum 
verum Deum Christianorum cognouerunt. Percunos Deus tonitrus illis 
est. guem coelo tonante, agricola capite detecto, et succidiam humeris 
perfundum portans, hisce verbis alloguitur: Percune deuaite niemuski 
vnd mana, dievvu melAu tavvi palti mieAAu5 Cohibe te inguit Percune, 
neue in meum agrum calamitatem immittas. ego vero tibi hanc succi- 
diam dabo. Verum postguam nymbus praeterit, carnes ipse absumit. 
Percuna tete, mater est fulminis atgue tonitrui: guae solem fessum ac 
puluerulentum, balneo excipit: deinde lotum et nitidum, postera die 
emittit. Audros deo, maris caeterarumgue aguarum cura incumbit. Al- 
gis, angelus est summorum deorum. Au“ca, dea est radiorum solis vel 
occumbentis, vel supra horizontem ascendentis. Bezlea dea vespertina, 
Brek'ta tenebrarum. Ligiczus, is Deus esse putatur, gui concordiae inter 
homines, et auctor est et conseruator. Datanus donator est bonorum, 
seu largitor. Kirnis caerasos arcis alicuius secundum lacum sitae curat. 


* percipi: : percipi; Mannh. * Vi—agistis : Visgalissis emend. Jask. 
melu tavvi, palti mie7u coni. secundum Akelaitis; cf. Mannh. 
“ Kremata Mannh.; Jask.; BRMŠ II: Kremara Resp.; Jurg. 7 Rekicziouum : Rekiczio- 

ką: jis, Žygimanto Augusto liepimu, tuos žmones į tam tikras vietas 
susišaukęs, didelėmis pastangomis mokydavo pamaldumo. Jam skel- 
biantVieną Dievą, stabmeldžiai atsakydavę: „Ko čia mums kiši Vienatinį 
Dievą, lyg galingesnį už visus mūsų [dievus]? Daugelis valioja daugiau 
negu vienas: kur daugiau stoja, daugiau ir padaro.“ Jis taip pat išmatavo 
jų laukus, iš viso apie 40 tūkstančių žagrių. Iš jų kiekvienam kaimiečiui 
buvo skirta po tris; be kitų mažesnių pajamų jos karaliui kasmet atneša 
po penkis auksinus. 

Laskovijaus liepiami iškirsti medžius, labai nenoromis to ėmėsi, 
ir tik po to, kai jis pats padarė pradžią. Mat jie įsitikinę, jog giraitėse 
gyvena dievai. Įsitikinimą lydi padariniai: jų miškuose girdisi ir rodosi 
baisingi reginiai ir vaizdai. Štai vienas ėmęs kitų teirautis, ar leistina 
medžiams lupti žievę; kai viršininkas tam pritaręs, jis nulupęs keletą 
medžių, labai įsismaginęs kartodamas: „Jūs iš manęs išlupote žąsis, 
gaidžius ir vištas, todėl ir aš jus plikus paliksiu.“ Mat jis, beprotis, tikėjo, 
kad dievai, pražūtingi jo ūkiui, tūną medžiuose po žieve. Dievų jie turi 
beveik tiek pat, kiek jų yra priskaičiavęs Hesiodas. Mat šalia to, kuris 
yra jiems Dievas Auxtheias Vissagistis“,- visagalis ir aukščiau- 
sias Dievas, — tie, kurie dar nepažino tikrojo krikščionių Dievo, garbina 
daugybę Zemopacios?, tai yra, žeminių [dievybių]. Percunos“ jiems yra 
griausmo Dievas, į kurį, dangui griaudžiant, žemdirbys, nudengta gal- 
vaper savo valdą nešdamas ant pečių paltį, kreipiasi tokiais žodžiais: 
„Percune deuaite niemuski vnd mana, dievvu melsu tavvi palti miessu“ 
- „Susitvardyk, — sako, - Perkūne, ir mano laukui nelaimių nepridaryk, 
o aš tau šitą paltį duosiu.“ Bet, debesiui nuėjus, tą mėsą suvalgo pats. 
Percuna tete? yra žaibo ir griausmo motina, kuri saulę, nuvargusią ir 
dulkėtą, priima pirtyje, o tada kitą dieną išleidžia švarią ir švytinčią. 
Audros dievui priklauso rūpintis jūra ir kitais vandenimis. Algis yra au- 
kščiausiųjų dievų pasiuntinys. Ausca? yra arba nusileidžiančios, arba 
virš horizonto kylančios saulės spindulių deivė. Bezlea?- vakarinė 
deivė, Breksta'? — [nakties] sutemų deivė. Ligiczus"' laikomas dievu 
ir kuriančiu žmonių santarvę, ir ją palaikančiu. Datanus'? yra gėrybių 
davėjas arba teikėjas. Kirnis globoja prie vienos paežerėje pastatytos 
5 žemėpačiai BRMŠ II. 
* (aušra/brėkšta) 

in guos, placandi eius causa, gallos mactatos inijciunt, caereosgue ac- 
censos in eis figunt. nimirum sicut ille auarus Euclio apud Plautfum] in 
Aul[ularia] ture ac corona laris gratiam aucupabatur: 


Nunc tusculum emi, et hąsce coronas floraeas, 
Hac imponentur in foco, nostro lari: 
Vt fortunatas faciat nata nuptias. 


Kremata“ porcorum ac suum est Deus. cui similiter focos excitant, et 
ceruisiam super eas fundunt. Pizio iuuentus, sponsam adductura spon- 
so, sacrum facit. puellae guogue guendam Gondu adorant et inuocant. 
Modeina et Ragaina syluestres sunt dij: vti Kierpiczus huiusgue adiutor 
Siliniczus, musci in syluis nascentis: cuius in aedificiis magnus apud 
illos est vsus. huic etiam muscum lecturi sacrificant. Tavvals Deus, auc- 
tor facultatum. Orthus lacus est piscosus guem colunt, guemadmodum 
et Ezernim lacuum Deum. 

Sunt etiam guaedam veteres Nobilium familiae, guae peculiares 
colunt deos. vt Mikutiana Simonaitem, Michelouiciana Sidzium, Sche- 
mietiana et Kiesgaliana Ventis Rekicziouum', aliae alios. Kurvvaiczin 
Eraiczin* agnellorum est deus; est et Gardunithis custos eorundem 
recens editorum. Prigir“titis hic est, [48] gui murmurantes exaudire pu- 
tatur. iubent igitur vt guis summisso murmure, hoc vel illud loguatur, 
ne clamantem Prigir“titis audiat. Derfintos? pacem conciliat. vt et Ben- 
tis is creditur, gui efficit, vt duo vel plures simul, iter aliguo instituant. 
Lavvkpatimo ituri aratum vel satum supplicant. Pripar“cis est, gui augere 
nefrendes existimatur. Ratainicza eguorum habetur deus, vt Walgina 
aliorum pecorum. Krik'thos cruces in tumulis sepultorum custodit. 

Sunt et omnium auguriorum, diuinationumgue obseruantes. ha- 


vum Resp.: Rekicziovium emend. Jask : emendo Rekiczonum.  * Kurvvaiczin Eraiczin: 
Kurvvaicziu Eraicziu emend. Mannh, secundum Leskien. ;Jask. ? Derfintos : Derrintos 
emend. Jask. 


** pemixlos : penuxlos emend. Mannh.; Jask. 

tvirtovės augančias vyšnias. Norėdami jį permaldauti, jie papjautus 
gaidžius meta tarp vyšnių'* ir tarp jų prismaigsto degančių žvakių. Be 
abejo, taip kaip anas goduolis Euklionas, Plauto „Puodynėlėje“ smil- 
kalais ir vainiku siekęs laro palankumo: 


Štai smilkalėlių nupirkau, gėlių vainikų - 
Sudėkim juos ugniakuran, mūsiškiam larui, 
Kad dukrai ištekėt laimingai pasisektų.“ 


Kremata'* — paršų ir kiaulių Dievas, jam panašiai žiebia ugnia- 
kurus ir aukoja alų, liedami jį ant kiaulių. Pizio'* aukoja jaunuomenė, 
ruošdamasi nuotaką lydėti pas jaunikį. Mergaitės garbina kažin kokį 
Gondu"' ir jo šaukiasi. Modeina'* ir Ragaina — tai miškų dievai, kaip 
Kierpiczus'? bei jo pagalbininkas Siliniczus??- samanų, augančių 
miškuose [dievai]; samanų jie labai daug suvartoja statiniams. Šiam 
[dievui], beeidami rinkti samanų, taip pat aukoja. Dievas Tavvals?' — 
meistrysčių pradininkas. Orthus22 — žuvingas ežeras; jį garbina taip, 
kaip ir Ezernim?3 - ežerų dievą. 

Yra taip pat senų kilmingųjų šeimų, kurios garbina savo ypatingus di- 
evus, štai Mikučiai - Simonaitem2*, Michelovičiai - Sidzium?5; Šeme- 
tos ir Kęsgailos Ventis Rekicziouum?“: kitos šeimos turi kitus [dievus]. 
Kurvvaiczin?7 Eraiczin?ė yra ėriukų dievas, o Gardunithis?? — tik ką 
atvestų ėriukų sergėtojas. Prigirstitis??, jų manymu, išklauso pašnabždom 
kalbančius. Taigi jie ir liepia šį ar tą sakant šnabždėtis, idant Prigirstitis 
negirdėtų balsiai kalbant. Derfintos?' įvykina taiką, o Bentis laikomas 
darančiu, kad du ar keli drauge išsirengia kur nors į kelionę. Lavvkpa- 
timo?? maldauja taisydamiesi arti ar sėti. Priparscis33 laikomas tuo, kuris 
augina žinduklius paršiukus. Ratainicza?* laikomas arklių dievu, kaip 
Walgina** - kitų gyvulių. Kriksthos** kapuose kryžius saugo. 

Yra ir tokių, kurie užsiima visokiu spėjimu iš paukščių skrydžio bei 


'0 Brėkšta BRMŠ II. V lygyčius Jask.; Ligičius BRMŠ II. ** dotonas/duotonas Jask.; 
Duotojas BRMŠ II. 13 Arba: vyšnių link. '* Plautus, Aulularia, 385-387.  * kramata 
Jask. ** Pizius BRMŠ II." Gandų (kalnas) Jask.; Gandas BRMŠ II. 18 Medeina BRMŠ 
I. W* Kerpičius BRMŠ II. 29 Silinčius BRMŠ II. *' tabalas Jask.; Tavalas BRMŠ II. 
?2 Artas (ežeras) Jask.; BRMŠ II palieka orig. formą. * Ežerinis BRMŠ II. ** Simonaitis 
BRMŠ II. 5 Žydžius/Žiedžius Jask.; Sidzius BRMŠ II. 25 Ventis Rekičionis BRMŠ II. 
?7 Karvaitis BRMŠ II. *9 Ėraitis BRMŠ II. 2 Gardunytis BRMŠ II. 9 Prigirstytis BRMŠ 

tici. 


Festum post 


bentgue Apidome mutati domicilij dėum. nato cuiusuis generis, vel 


coeco vel debili pullo; actutum sedes mutantur. Ouin ipse guogue rex 
Wladislaus, gente Lituanus, has a matre superstitiones didicerat, vt eum 
diem infaustum sibi futurum crederet, guo primum calceum sinistrum 
fortuito accepisset, adhoc mouebat se interdum in gyrum stans pede 
vno, foras e cubili proditurus. guorum similia multa obseruantur ab 
Samagitis. Ita olim Germani, Plutarcho in Caio Caesare teste, non ante 
praelium cum hoste committebant, guam noua luna fulsisset. Et nos- 
trum guidam infeliciter se venaturos sibi persuadent, si domo egressis 
mulier occurrat, seu guis certum numerum capiendorum Ieporum, 
vulpium, luporum nominet. Krukis suum est deus. gui religiose colitur 
ab Budraicis, hoc est, fabris ferrarijs. La7dona auellanarum, Babilos 
apum dij sunt. hunc Russi Zosim cognominant. Sunt etiam deae, Ze- 
mina terrestris, Au“theia apum, vtraegue incrementa facere creduntur: 
ac cum examinantur apes, guo plures in alueos aliunde adducant, et 
fucos ab eis arceant, rogantur. 

Nusguam autem vel candidius mel est, vel minus caerae habet vnde 
illae massae caereae, guae nauibus in Belgium, Galliam, Hispaniam 
deportantur. Praeterea, sunt certis agris, guemadmodum nobilioribus fa- 
miliis, singulares dei videlicet Deuoitis agri Poiurskij, Vetu'tis Retovvskij, 
Guboi ac Tvverticos Sarakovvskij, Kirnis Plotel“cij. Vielona Deus ani- 
marum cui tum oblatio offertur, cum mortui pascuntur. dari autem illi 
solent frixae placentulae, guatuor locis sibi oppositis, paullulum discis- 
sae, eae Sikies Vielonia pemixlos'? nominantur. Warpulis is esse [49] 
putatur, gui sonitum ante et post tonitru, in aere facit. Caeterum guid 
agant Salaus, Szlotrazis, Tiklis, Birzulis, Siriczus, Dvvargonth, Klamals", 
Atlaibos, alijąue eius generis, non libenter id Christianis aperiunt. Opi- 
tulatores illos hominum esse, ideogue invocandos persuasum habent. 
Numeias, vocant domesticos. vt est Vblanicza deus, cui curae est omnis 

"* munus : mumus emend. Mannh. 


50 


15 


20 


25 


divinacija. Turi jie Apidome*?, buveinės pakeitimo dievą. Jei tik koks 
gyvulys atsiveda aklą arba luošą jauniklį, tuojau keičia būstą. Net 
pats karalius Vladislovas?“ kilimo lietuvis, iš motinos buvo išmokęs 
tokių prietarų: jeigu atsikėlęs pirmiausia netyčia paimdavo kairįjį 
batą, manydavo tą dieną būsiant nesėkmingą. Todėl, prieš išeidamas 
iš miegamojo, jis, kartais sukdavosi ratu stovėdamas ant vienos kojos. 
Daugybės panašių [prietarų] laikosi ir žemaičiai. Taip pat kitados ger- 
manai, kaip liudija Plutarchas Gajaus Cezario gyvenime, nepradėdavę 
kovos su priešu tol, kol nestodavęs jaunas mėnulis. Ir kai kurie mūsų 
žmonės yra įsitikinę, jog medžioklė nesiseks, jeigu, išėjęs iš namų, 
pirmiausia sutiksi moterį arba jei kas nors sakys, jog sumedžiosi tiek ir 
tiek zuikių, lapių, vilkų. Krukis yra kiaulių dievas, jį pamaldžiai garbina 
Budraicis??, t. y. kalviai. Lasdona“? - riešutų ir Babilos*' - bičių dievai, 
pastarąjį rusai praminė Zosimu. Yra ir deivių: žemės - Zemina“2, bičių 
- Austheia“?. Tikima jas abi teikiant augimą. Kai bitės spiečiasi, [tos 
deivės meldžiamos, kad daugiau bičių iš kur kitur į avilius suvestų ir 
tranus nuo avilių sulaikytų. 

Niekur kitur nėra švaresnio medaus ar tiek vaško; iš čia daugybė 
lydyto vaško laivais gabenama į Belgiją, Prancūziją ir Ispaniją. Be to, 
tam tikros apylinkės, kaip ir kilmingesnės šeimos, turi atskirus savo 
dievus. Pavyzdžiui, Pajūrio apylinkė — Deuoitis, Rietavo — Vetustis“*, 
Sarakų —- Guboi“ ir Tvverticos““, Platelių — Kirnis. Vielona“7 — vėlių 
Dievas, jam aukojamos aukos, kai maitinami mirusieji. Jiems paprastai 
duodama kepintų paplotėlių, po truputį atpjovus keturiose vietose, 
priešpriešiais. Tie paplotėliai vadinami Sikies Vielonia pemixlos. 
Warpulis*8 laikomas tuo [dievu], kuris ore kelia garsą prieš griausmą 
ir po jo. O ką daro Salaus“, Szlotrazis*?, Tiklis, Birzulis?", Siriczus??, 
Dvvargonth*3, Klamals**, Atlaibos?* ir kiti panašūs, jie labai nenorom 
krikščionims atskleidžia. Jie esą žmonių pagalbininkai, todėl jų reikia 
šauktis. Numeias?* jie vadina naminius [dievus], pavyzdžiui, dievas 
Vblanicza*? rūpinasi kiekvienu maldautoju; deivė Dugnai — viešpa- 

collectas 
fruges. 


Prussi tru- 
cidati. 
Parentalia. 


supplex'2. Dugnai dea, praeest farinae subactae. Pe—eias, inter pullos 


omnis generis recenš Fiatos, post focum latet. Tratitas Kirbixtu, deaster 
est, gui scintillas tugurii restinguit. Alabathis, guem linum pexuri in 
auxilium vocant. Polengabia diua est, cui foci lucentis administratio 
creditur. A“pelenie, angularis, Budintaia, hominem dormientem excitat. 
Matergabiae deae offertur a foemina ea placenta, guae prima e mactra 
sumta digitogue notata, in furno coguitur. hanc post, non alius guam 
paterfamilias, vel eius coniux comedit. Simili modo Rauguzemapati 
offerunt, posteague ebibunt, primum vel ceruisiae vel aguae mulsae, e 
dolio haustum, guem Nulaidimos, illum autem primum e massa exem- 
tum panem, Tasvvirzis cognominant. Eidem ceruisiario deo offert, id est, 
praebibit paterfamilias ceruisiae, post faeces acceptas intumescentis, 
spumantem pateram. tum demum et alii Kauriunt. Si is absit, mater 
id familias facit. Luibegeldas diuas venerantes, ita compellant: Luibe- 
geldae per mare porire Aekles gillie Akaute!?. Vos deae transmisistis ad 
nos omnia semina siliginea, in putamine glandis. 

Eadem turba agrestis, vt est auctor Alexander Gvvagninus, in Sar- 
matia, sub finem mensis Octobris, frugib[us] plane collectis, solenne 
guoddam sacrificium, eo modo celebrat. nam omnes ad sacras epulas 
coacti, mensae foenum, postea panem, ac ex vtrague parte duo vasa 
ceruisiae plena imponunt. deinde adducta vtriusąue sexus domestica 
animalia, sue, gallo, ansere, vitulo, et si guae sunt alia, hoc ritu mac- 
tant. primus augur, certa verba prolocutus, animales caput caeterague, 
membra fuste verberat: guem turba idem agens, ac haec dicens seguitur: 
Haec tibi o Zemiennik deus, gratias agentes offerimus: guod nos hoc 
anno incolumes conseruaris, et omnia nobis abunde dederis. idem vt 
et in posterum facias, te oramus. 


"5 pokielki, garunuleiski : pokielki garu, nuleiski emend. Mannh. '6 Perleuenu : Per 

tauja užmaišytai tešlai. Pesseias?? slepiasi už židinio tarp ką tik atvesto 
prieauglio. Tratitas Kirbixtu?? - dievukas, pirkelėje žiežirbas išblėsinąs. 
Alabathis“? - jo pagalbos šaukiasi, besirengdami linus šukuoti. Polenga- 
bia“' yra deivė, kuriai pavedamas prižiūrėti liepsnojantis ugniakuras. 
Aspelenie“? - kertinė [deivė]. Budintaia“? pažadina miegantį žmogų. 
Deivei Matergabia“* moteris aukoja tą kepalėlį, kuris pirmas imamas iš 
maišymo ir, pirštu pažymėtas, šaunamas į krosnį. Šitą kepalėlį valgo ne 
kas kitas, kaip tik šeimos tėvas arba jo žmona. Panašiai ir Rauguzema- 
pati?? aukoja pirmąjį alaus ar su vandeniu raugto medaus, pasemto iš 
statinės, gurkšnį, kurį paskui išgeria; jį vadina Nulaidimos““; o aukščiau 
minėtas pirmas duonos kepalėlis, paimtas iš maišymo, vadinamas 
Tasvvirzis“?. Anajam alaus dievui aukoja taip: šeimos tėvas pirmasis, 
pašalinus pakilusias drumzles, išgeria aukojimo taurę putojančio alaus. 
Tada jau geria ir kiti. Jeigu šeimos tėvo nėra, tai daro šeimos motina. 
Garbindami dievaites Luibegeldas“?, taip į jas kreipiasi: „Luibegeldae 
per mare porire sekles gillie skaute“ — „Jūs, deivės, mums atplukdėte 
visokių rugių sėklų gilės kiaute.“ 

Kaip rašo Aleksandras Gvagninis „Sarmatijoje“, ta pati kaimiečių 
minia baigiantis spaliui, nudorojusi laukus, iškilmingą aukojimą atlieka 
tokiu būdu. Visi, sukviesti į tas šventas vaišes, pakreikia ant stalo šieno, 
tada padeda duonos ir iš abiejų pusių pastato du ąsočius, pilnus alaus. 
Tada atveda naminių gyvulių — patinų ir patelių: kiaulę, gaidį, žąsį, 
teliuką ir, jeigu yra, kitokių, ir ima skersti tokiomis apeigomis: žynys, 
sukalbėjęs tam tikrus žodžius, pirmas suduoda lazda gyvuliui per galvą 
ir galūnes. Ir visa minia juo seka, taip pat darydama ir sakydama: „Tai 
aukojame tau, dieve Zemiennik“?, dėkodami, kad šiais metais mus vi- 
sus sveikus išsaugojai ir visko gausiai davei, ir meldžiame tave taip ir 
toliau daryti.“ 

O prieš pradėdami valgyti patys, kiekvieno patiekalo po mažą dalelę 

Livonum 
superstitio. 


Lemures 


Anteguam.vero ipsi comedant, uniušcuiusgue ferculi portiunculam 
abscisam, in omnes dūmus angulos, ista dicentes abijciunt: [50] Ac- 
cipe o Zemiennik grato animo sacrificium: atguė laetus comede. tum 
demum ipsi guogue praelaute epulantur. gui ritus etiam in nonnullis 
Lituaniae atgue Russiae locis obseruatur, ac Ilgi dicitur. fieri id sacrum 
Lascouius ait postridie festi omnium sanctorum. gui dies est secundus 
Nouembris. guo die Samagitae, Prussis, guibus erant oppignerati, gui- 
gue in terra ipsorum fuere, excisis, Vitoldo duci Lituaniae, (gui diem 
obiit 1430. 27. Ociob[ris] Wladislai lagiellonis, patruelis frater) sese 
vltro subiecerunt. Tertio post Ilgas die, deum VVaizganthos colunt vir- 
gines, vt illius beneficio, tam lini guam cannabis habeant copiam. vbi 
altissima illarum, impleto placentulis, guas Sikies vocant, sinu, et stans 
pede vno in sedili, manugue sinistra sursum elata, librum prolixum, vel 
tiliae vel vimo detractum (ex guo etiam calceos contexunt) dextra vero 
craterem ceruisiae, haec loguens tenet:VVaizganthos deuaite auging 
mani linus teip ilgies, ik mani, nie duok munus'* nogus eithi. Waiz- 
ganthos, inguit, produc nobis tam altum linum, guam ego nunc alta 
sum; neve nos nudos incedere permittas. post haec craterem exhaurit 
(nam et foeminae bibaces sunt) impletumgue rursum, deo in terram 
effundit, et placentas e sinu eijcit, a deastris, si gui sint VVaizgantho, 
comedendas. Si haec peragens, firma perstet, bonum lini prouentum 
anno seguenti futurum, in animum inducit. Si lapsa, pede altero nita- 
tur, dubitat de futura copia, fidemgue effectus seguitur. lisdem feriis, 
mortuos e tumulis ad balneum et epulas inuitant: totidemgue sedilia, 
mantilia, indusia, guot inuitati fuerint, in tugurio eam ad rem praepara- 
to ponunt, mensam cibo, potu onerant. dehinc in sua mapalia reuersi, 
triduum compotant. guo exacto, illa omnia in sepulcris, potu perfusis, 
relinguunt. tandem etiam manibus valedicunt. Interea haec ii auferunt, 
gui in syluis arbores cineris causa, guo fullones transmarini carere ne- 
gueunt, comburunt, et afferes faciunt, nauium materiam, in Oceanum 
mittendam. consimili huic errore, Christiani, seculo beati Augustini, 
in coemiteriis apud memorias defunctorum, vt idem epistola 64. ait, 
comessabantur. 

Veri guogue Liuones hoc tempore, gui dura Germanorum seruitute 
*9 Gardoeten : Gardoaeten Mal. 

atpjovę mėto į visus namų kampus, tardami: „Prielankiai priimk, Ze- 
miennik, šią auką ir linksmas suvalgyk!“ Tada jau ir patys ima šauniai 
puotauti. Šių apeigų laikomasi ir kai kuriose Lietuvos bei Rusijos vietose. 
Jos vadinamos Ilgės. Laskovijus sako, kad šis aukojimas atliekamas kitą- 
dien po Visų Šventųjų šventės, t. y. lapkričio 2 d. Tą dieną žemaičiai, 
išgalabiję savo krašte esančius prūsus, kuriems jie buvo įkeisti, savo 
noru vėl pasivedė Vytautui, Lietuvos kunigaikščiui (jis mirė 1430 m. 
spalio 27 d. ir buvo Vladislovo Jogailos pusbrolis). Trečią dieną po Ilgių 
merginos garbina dievą Vvaizganthos??, kad jo dėka turėtų apsčiai ir 
linų, ir kanapių. Pati aukščiausia, prisipylusi užantį paplotėlių, vadi- 
namų sikės, stovėdama viena koja ant krėslo, kairę ranką iškėlusi au- 
kštyn, laiko joje arba liepos, arba guobos ilgą karną (iš jos jie ir apavą 
pinasi), o dešinėje — alaus ąsotį ir kalba taip: „Vvaizganthos deuaite 
auging mani linus teip ilgies, ik mani, nie duok mumis no- 
gus eithi“ („Vaižgantai, - sako — išaugink mums taip aukštus linus, 
kaip aš aukšta, neleisk mums nuogiems eiti“). Po to išgeria ąsotį (mat 
ir moterys linkusios išgerti), vėl jį pripylusi išlieja ant žemės dievui; 
paplotėlius taip pat išberia iš užančio dievukams, jeigu būtų kokių su 
Vvaizgantho, suvalgyti. Jei tai atlikusi ji tebestovi tvirtai, visi daro 
išvadą, jog kitais metais užaugs geras linų derlius. O jeigu griūva ir 
kita koja pasiremia, imama abejoti dėl būsimo derliaus. Koks tikėji- 
mas, tokie ir padariniai. Per šias šventes jie kviečia numirėlius iš kapų 
į pirtis ir vaišėms. Kiek pakviečia, tiek krėslų tam reikalui parengtoje 
lūšnoje sustato, tiek rankšluosčių, marškinių patiesia, o stalą nukrauna 
valgiais, gėrimais. Paskui, grįžę į savo buveines, tris dienas geria; iškart 
po to visus [audinius ir valgius] aplaistę gėrimu palieka kapuose. Pa- 
galiau ir rankomis [modami?] atsisveikina. Beje, visa tai pasiima miškų 
kirtėjai, deginantys medžius pelenams, be kurių neišsiverčia užjūrio 
vėlėjai; tie patys gamina ir kartis, laivams medžiagą, kurią jie siunčia 
į Okeaną. Panašiai klysdami, šventojo Augustino laikais krikščionys 
kapuose irgi keldavo vaišes prie mirusiųjų antkapių, kaip šis pasakoja 
64-ame laiške. 

Šiuo metu ir tikrieji livoniečiai, spaudžiami kietos vokiečių vergijos, 
prie mirusiųjų paminklų deda maisto, gėrimo, kirvį ir šiek tiek pinigų, 

premuntur, monumentis mMortuorum cibūm, potum, securim, et nonnihil 


pecunię, hac cum naetia imponunt: Transi in-[51]guit o miser ab hoc 
rerum statu, in mundum meliorem. Vbi non tibi Germani amplius, sed 
tu illis imperabis. habes arma, cibum, viaticum. 

Cum autem nimia aestatis breuitas, fruges demessas, plane siccari 
non sinat, fit hoc sub tectis ad ignem. Tum vero precandus est illis his- 
ce verbis Gabie deus: Gabie deuaite pokielki, garunuleiski'5 kirbixAtu. 
Flammam inguit eleua, at ne demittas sčintillas. 

Smik Smik Perleuenu'*. hunc deum Lituani vere araturi, veneran- 
tur. prima agri lyra vomere facta, huius ipsius est. guam huic gui illam 
duxit, toto anno transgredi haud licet: alioguin diuum sibi infensum 
haberet. 

Skierstuvves festum est farciminum. ad guod deum Ezagulis ita vo- 
cant: Vielona velos atteik musmup vnd stala. Veni, inguit, cum mortuis, 
farcimina nobiscum manducaturus. 

Aitvvaros est incubus, gui post sepes habitat. id enim verbum ipsum 
significat. 

Kaukie, sunt lemures, guos Russi Vboze appellant: barbatuli, altitudi- 
ne vnius palmi extensi: ijs gui illos esse credunt conspicui: aliis mini- 
me. his cibi omnis edulii apponuntur. guod nisi fiat, ea sunt opinione, 
vt ideo suas fortunas (id guod accidit) amittant: nutriunt etiam guasi 
deos penates, nigri coloris, obesos et guadrupedes, guosdam serpen- 
tes, Giuoitos'7 vocatos. hos timore perculsi, dum ex antris aedium ad 
pastum appositum prorepunt segue pasti in ea recipiunt, aspiciunt et 
colunt. Si guid infortunii accidat cultori, serpentem male fuisse trac- 
tatum censent. 

Srutis, et Miechutele, colorum dij sunt: guos in syluis, colores ad 
lanam tingendam guaerentes venerantur. 

Isti sunt pluresgue alij vulgi Samagitarum dij. guemadmodum apo- 
stolus, Sunt inguit dij et domini multi, 1. Corin. 8. at Christianorum 
Vnus Deus est, Pater Filius et Spiritus Sanctus. in cuius nomine sacrum 
Baptisma sumitur. et in guem, iuxta formulam symboli Apost[olorum] 


Pargnum Mal. *!Putscetum lego cum Mannh : Purscetum Jurg; BRMŠ II : Putscaetum Mal. 
22 Auscūtum (lege Auscuntum) : Auscautum Mal. 


56 


20 


25 


30 


traukdami tokią raudą: „Eik, - sako, - nelaimingasis, iš šio gyvenimo į 
geresnį pasaulį, kur nebe vokiečiai tave, bet tu juos valdysi - štai turi 
ir ginklų, ir maisto, ir kelionpinigių.“ 

Kadangi dėl per trumpos vasaros nupjautų javų visiškai išdžiovinti 
nespėja, tai užbaigia pastogėse prie ugnies. Tada jie turi maldauti di- 
evą Gabie"' šitokiais žodžiais: „Gabie deuaite, pokielki garunuleiski 
kirbixstu“ — „Pakelki — sako - liepsną ir neleiski kristi žiežirboms.“ 

Smik Smik Perleuenu. Šį dievą lietuviai pavasarį, taisydamiesi arti, 
pagerbia. Jam priklauso pirmoji žagre išvaryta vaga. Tos vagos pervi- 
sus metus negalima peržengti tam, kuris ją išvarė: antraip užrūstintų 
dievybę. 

Skierstuvves?? yra dešrų kimšimo šventė. Dievą Ezagulis?* į ją taip 
kviečia: „Vielona velos atteik musmup vnd stala.“ - „Ateik, - sako, — su 
mirusiaisiais pavalgyti draug su mumis dešrų.“ 

Aitvvaros'“ yra slogutis", jis gyvena už aptvarų. Pats žodis tai irreiš- 
kia. 

Kaukie'“ yra mirusiųjų dvasios??, jas rusai vadina Vboze; jie esti 
su barzdele, vieno sprindžio aukščio. Kurie tiki, kad jie esą, tie juos ir 
mato, o kiti - ne. Aniems deda visokių valgomų dalykų. Mat jie tiki, 
kad šito nepadarę, prarastų turtą — taip ir nutinka. Taip pat, tarsi kokius 
dievus penatus, maitina juodos spalvos, riebius keturkojus šliužus, vadi- 
namuosius Giuoitos?*. Kai tie iš namų užkaborių išlenda prie padėto 
maisto arba pasisotinę grįžta atgal, juos apimti baimės pagarbiai stebi 
ir garbina. Jei tokiam garbintojui atsitinka kokia nelaimė, manoma jį 
blogai elgusis su šliužu. 

Srutis ir Miechutele?? yra dažų dievai; juos garbina tie, kurie mišku- 
ose ieško dažų vilnoms dažyti. 

Šie ir daugel kitų yra žemaičių liaudies dievai. Panašiai, kaip sako 
ir apaštalas (1 Kor 859): „Daug yra dievų ir viešpačių.“ O krikščionių 
Dievas vienas — Tėvas, Sūnus ir Šventoji Dvasia. Vardan jo priimamas 
šventasis Krikštas. Į jį tikima pagal Apaštalų simbolio formulę. Skirdam- 
iesi asmenimis, esme jie yra viena. Visa, kas šioje pasaulio sąrangoje 
esti, padarė, tačiau ir dabar nesiilsi: „Mano Tėvas - sako [Kristus] - ligi 


" Gabija BRMŠ II. 72 Skerstuvės BRMŠ II. 7? ežiagalis Jask.; Ežiagulis BRMŠ II. 
"Aitvaras BRMŠ II. 75 Lot. Incubus. 75 Kaukai BRMŠ II. 77 Lot. Lemures. 7" 8y- 
vaitės Jask.; Gyvatės BRMŠ II. 

arum. 

creditur. gui personis discreti, essentia vnum sunt. omnia guae haec 
mundi machina continet, fecerunt, negue post haec otiantur: Pater in- 
guit meus vsą[ue] adhuc operatur et ego operor. 

Et tamen permulti sunt Christiani, gui hoc vnico omnipotenti numine 
minime contenti, et tam Samagitas guam veteres idololatras imitati, alios 
sibi ipsis adiutores finxerunt. lohannęs enim [52] et Paulus superstitiosa 
opinione illorum, guaegue noxia a segetib[us] auertit. Ignis Agathae, ceu 
Vestae datus est curandus. Florianus miles, incendia restinguit. vt gui- 
dem haec lib[ro] de Origine erroris recenset Bullingerus. Nicolaus, guasi 
alter Neptunus, maris curam gerit. idem a periclitantibus, iis vocibus 
excitatur: O sancte Nicolae, nos ad portum maris trahe. eidem sacella 
in littorib[us] consecrantur. huius collega est, gigas Christoph[orus]. 
Canitur et B. Virgini, exortis procellis istud carmen: Aue maris stella, 
Dei mater alma. Et Salue Regina misericordiae, vita et spes nostra. ad te 
clamamus. Vino praeest Vrbanus. Rubiginem frumenti purgat lodocus. 
Brucos depellit Magnus. Anseres curae sunt sancto Gallo, oues Vende- 
lino, egui Eulogio, boues Pelagio, porci Antonio. alia nomina in alijs 
regionibus, harum similiumgue rerum ficti curatores habent. Gertrudis 
mures a colis mulierum abigit. Literarum studiosi Catharinam Virginem 
Alexandrinam, veluti alteram Mineruam, alii vero Gregorium, guasi 
Mercurium colunt, ac huius die festo primum, suos natos, in scholas 
mittunt. Pictores Lucam, Medici Cosmam et Damianum, fabri Eulogium, 
calcearij Crispinum, Sarctores Gutmanum, figuli guendam Goarum, 
venatores Eustachium ciuem Romanum, scorta Aphram et Magdale- 
nam inuocant. supplicant alij alijs, ac in periculis vitae constituti, vota 
illis nuncupant: in hos tutelam sui reijciunt. Imploratur in pestilentia, 
vt olim Apollo, Sebast[ianus,] in morbo Gall[ico] Rochus, in febri Pet- 
ronella, in dolore capitis Ita: dentium Apollonia, in partu Margarita, 
guem admodum guondam luno ac Lucina. lohfannes] Euangl[elista] a 
veneno conseruat. Wolphgangl[us] contractorum Medicus est. Roma- 
nus Daemoniacos soluit. Marcus mortem repentinam auertit. Martinus 
miseriam. guem et ego puer hisce verbis inclamabam: Martine Sancte 
Pontifex, sis miserorum opifex. fer opem tuis famulis. Leonhard[us] 
vinctorum compedes rumpit. Vincentius amissa restituit. Valentin [us] 

šiol dirba, ir aš dirbu.“*' 

Tačiau labai daug krikščionių, nesitenkindami šia vienatine visagale 
dievybe ir mėgdžiodami tiek žemaičius, tiek senovės stabmeldžius, 
patys sau prasimanė kitų pagalbininkų. Jonas ir Paulius, jų prietaringu 
įsitikinimu, nukreipią žalą nuo pasėlių. Ugnis paskirta rūpintis Agotai 
kaip Vestai. Karys Florijonas gesinąs gaisrus. Tai knygoje „Apie klaidos 
kilmę“ sumini Bullingeris. Mikalojus, nelygu antrasis Neptūnas, rūpi- 
nasi jūra. Ištikti pavojaus jį balsiai ragina: „O šventasis Mikalojau, 
tempki mus į jūros uostą.“ Jam pakrantėse statomos koplytėlės. Šio 
bendradarbis - milžinas Kristoforas. Ir Švč. Mergelei, kilus audroms, 
giedama tokia giesmė: „Sveika, jūros žvaigžde! Dievo Motina, maitin- 
toja!“ Ir: „Sveika, gailestingumo Karaliene, mūsų gyvybe ir viltie! Tavęs 
šaukiamės!“ Vyno viršininkas yra Urbonas. Pelėsius nuo javų nuvalo 
Jodokas. Skėrius nuveja Magnas. Žąsimis rūpinasi šventasis Galas, 
avimis — Vendelinas, arkliais — Eulogijus, jaučiais - Pelagijus, paršais 
- Antanas. Kitose srityse šių ir panašių dalykų pramanyti globėjai turi 
kitus vardus. Gertrūda nuveja peles nuo moterų kuodelių. Mokslams 
atsidėję garbina mergelę iš Aleksandrijos Kotryną tarsi antrąją Minervą. 
Kiti vėl garbina Grigalių lyg Merkurijų, ir jo šventės dieną pirmą kartą 
siunčia savo vaikus į mokyklas. Tapytojai šaukiasi Luko, gydytojai — 
Kozmo ir Damijono, kalviai - Eulogijaus, batsiuviai - Krispino, siuvėjai 
- Gutmano, puodžiai- kažkokio Goaro, medžiotojai - Romos piliečio 
Eustachijaus, paleistuvės — Afros ir Magdalenos. Vieni vienų meldžia, 
kiti kitų, o patekę į gyvenimo pavojus, daro jiems įžadus, atsiduodami 
jų globai. Marui kilus, jie šaukiasi Sebastijono, panašiai kaip kadaise 
Apolono; užsikrėtę prancūziška liga - Roko, drugio krečiami kreipiasi į 
Petronėlę, galvai skaudant - į Itą; nuo dantų skausmo padedanti Apolo- 
nija, gimdant - Margarita, panašiai kaip andai Junona ir Lucina. Jonas 
Evangelistas apsaugo nuo nuodų. Volfgangas yra sutrauktųjų gydytojas, 
Romanas išvaduoja velnių apsėstuosius. Morkus nukreipia staigią mirtį, 
vargą — Martynas, kurio, vaikas būdamas, ir aš tokiais žodžiais esu 
šaukęsis: „Šventas vyskupe Martynai, būk varguolių užtarėjas ir savų 
tarnų globėjas!“ Leonardas sutrauko surakintųjų grandines. Vincentas 
grąžina nuostolius. Valentinas nuomario varginamus gydo, todėl epilep- 

comitiali morbo laborantes sanat. guapropter nos epilepsiam, Valen[tini] 
morbum vocamus. Susanna ignominiam arcet. Otilia oculis aegrotorum 
medetur. collo praesidet Blasius, šcapulis Laur[entius] Erasmi venter est 
totus. Nicolao apud nos gregis est custodia iniuncta. Andreas, vigilia 
festi sui inuocatus a ieiunis puellis, futuros illarum viros praemonstrat. 
Barbara a caedib[us] bellicis conseruat. [53] guocirca tum a nostrae 
gentis hominibus in auxilium magnis clamoribus elicitur. inuocatur 
et virgo Maria. cuius carmen, Deipara vocatum, ab ijs gui in bellum 
proficiscuntur decantatur, legibus additum nostris. Adeo etiam pericu- 
losissimis temporibus, Deus seruator omnium suo honore fraudatur. 

Praeterea sunt patroni terrarum constituti, non diuina, sed huma- 
na voluntate. Stanislaus Polonorum, Albertus Prussorum, Nicolaus 
Moscorum, Martinus Germanorum, lacobus Hispanorum, Dionysius 
Gallorum, Petrus, Paulus Romanorum, Marcus Venetorum, tres magi 
Coloniensium, Ambrosius Mediolanensium, virgo Maria et Ladislaus 
Hungarorum. guod etiam aurei nummi restantur. at guis non videt, guo 
modo ij suas prouincias tueantur? 

Ridet haec suauiter in Naufragio Erasmus Rot[erodamus] minime 
Lutheranus. Guamobrem tu, inguit, nullius diui praesidium implorasti? 
Ouia spaciosum est coelum, respondet alter. Si cui diuo commendaro 
meam salutem, puta sancto Petro, gui fortasse primus audiet, guod 
adstet ostio, priusguam ille conueniat Deum, priusąuam exponat cau- 
sam, ego iam periero recta adibam ipsum patrem, dicens: Pater noster 
gui es in coelis. nemo diuorum illo citius audit, aut libentius donat, 
guod petitur, 

Verum cum omnis historia guoguo modo scripta delectet, non pige- 
bit lectoris causa de moribus nostrorum Sarmatarum plura adscribere. 
Haec igitur lohannes Meletius Archipresbyter Ecclessiae Liccensis in 
Prussia, Anno salutiferi partus 1553. ad Georgium Sabinum poetam, 
litteris prodidit. guae etiamnum multis in locis obseruantur. Die Georgii 
sacrificium faciunt Pergrubrio, gui florum, plantarum omniumgue ger- 
minum deus creditur. Sacrificulus enim, guem Wurschaiten appellant, 
tenet dextra obbam ceruisiae plenam, inuocatogue daemonij nomine, 
decantat illius laudes. Tu, inguit, abigis hyemem tu reducis amoeni- 
tatem veris. per te agri et horti vigent per te nemora et sylua frondent. 
hac cantilena finita, dentibus apprehendens obbam, ebibit ceruisiam 


60 


20 


25 


30 


35 


siją ir vadiname Valentino liga. Zuzana veja šalin nešlovę. Otilija gydo 
nesveikas akis; kaklą valdo Blažiejus, nugarą Laurynas, Erazmas- visą 
pilvą. Mikalojui pas mus pavesta sergėti kaimenes. Andriejaus šaukiasi 
jo šventės vigilijoje pasninkaujančios merginos- jis parodąs būsimuo- 
sius jų vyrus. Barbora sergi karo skerdynėse, todėl ir mūsų tautiečiai, 
balsiai šaukdami, kviečiasi ją į pagalbą. Šaukiasi ir mergelės Marijos, 
kurios giesmę, pavadintą „Dievo Gimdytoja“, gieda išvykstantieji į karą; 
ši giesmė pridėta prie mūsų įstatymų. Taigi net pavojingiausiais laikais 
iš Dievo, visų gelbėtojo, atimama garbė. 

Beto, ne Dievo, o žmonių valia, atskiriems kraštams priskirti globėjai: 
Stanislovas - lenkų, Albertas - prūsų, Mikalojus - maskvėnų, Martynas 
- vokiečių, Jokūbas - ispanų, Dionyzas - prancūzų, Petras ir Paulius — 
romiečių, Morkus - venecijiečių, Trys Karaliai - kelniečių, Ambraziejus 
—milaniečių, mergelė Marija ir Vladislovas - vengrų. Šitai liudija ir aukso 
monetos. Bet kas gi nemato, kaip jie sergi savo provincijas? 

Tai [pašnekesyje] „Laivo sudužimas“ dailiai išjuokia Erazmas Roter- 
damietis, ko mažiausiai liuteronas. „Kodėl, - sako jis, - tu nesikreipei 
apgynimo į jokį šventąjį?“ - „Mat platus yra dangus, - atsako kitas. - Jei 
savo gerovę patikėsiu kokiam dangaus gyventojui, tarkime, šventajam 
Petrui, kuris manding pirmas ir išgirstų, nes stovi prie vartų, tai kol jis 
susitiks Dievą, kol išdėstys reikalą, aš ir pražūsiu. Tad kreipiausi tiesiog 
į patį Tėvą, tardamas: „Tėve mūsų, kuris esi danguje.“ Niekas iš dan- 
giškųjų neišgirsta greičiau ir niekas mieliau neduoda, ko prašomi.“ 


Kadangi kiekvienas toks surašytas pasakojimas teikia malonumo, 
negėda skaitytojo labui plačiau aprašyti mūsų sarmatų papročius. Tokių 
dalykų poetui Jurgiui Sabinui 1553 metais nuo Išganytojo gimimo yra 
raštu perteikęs Jonas Meletijus, Elko bažnyčios Prūsijoje arkipresbiteris. 
Anų papročių daugelyje vietų tebesilaikoma ir dabar. Jurgio dieną jie 
aukoja Pergrubrio?, laikomam gėlių, augalų ir visų vaisių dievu. 
Aukotojas, kurį jie vadina Wurschaiten“?, dešinėje rankoje laiko 
didelį indą, sklidiną alaus, ir, pašaukęs vardu demoną, gieda jo garbei: 
„Tu nuveji žiemą, tu grąžini pavasario mielumą, per tave laukai ir sodai 
žydi, per tave girios ir miškai sužaliuoja.“ Šitą giesmę baigęs, išgeria 
alų, dantimis nutvėręs indą, neprilaikydamas jo ranka, o patį indą, 
šitaip įsikandus išgertą, per galvą meta atgal. Paimtą nuo žemės vėl 

nulla adhibita manu: ipsamgue, obbam, ita mordicus epotam, retro, 


supra caput iacit. gude cum e terra sublata, iterum impleta est: omnes 
guotguot adsunt, ex ea bibunt ordine, atgue in laudem [54] Pergrubrij 
hymnum canunt. postea epulantur tota die et choreas ducunt. 
Similiter, guando iam segetes sunt maturae, rustici in agris ad sac- 
rificium congregantur. guod lingua Ruthenica Zazinek vocatur, id est, 
initium messis, hoc sacro peracto, vnus e multitudine electus, messem 
auspicatur, manipulo demesso, guem domum adfert. postridie omnes, 
primo illius domestici, deinde caeteri guincungue volunt, messem 
faciunt. facta autem messe, solenne sacrificium pro gratiarum actio- 
ne conficiunt. guod Ruthenica lingua Ozinek, id est, consummatio 
messis dicitur. in hoc sacrificio, Sudini Borussiae populi, apud guos 
succinum colligitur, capro litant. congregato namgue populi coetu 
in horreo, adducitur caper. guem Vvurschaites mactaturus, imponit 
victimae vtramgue manum, inuocatgue ordine daemones, guos ip- 
si deos esse credunt. videlicet Occopiruum'š, deum coeli et terrae, 
Antrimpum maris, Gardoeten'? nautarum, Potrympum fluuiorum ac 
fontium, Piluitum diuitiarum, Pergrubrium veris, Parguum?? tonitruum 
ac tempestatum, Pocclum inferni ac tenebrarum, Pocollum ačreo- 
rum spirituum. Putfcetum?' sacrorum lucorum tutorem, Au cūtum22 
incolumitatis et aegritudinis, Marcoppolum magnatum et nobilium, 
Bar“"tuccas, guos Germani Erdmenlin, hoc est, subterraneos vocant. 
His inuocatis, guotguot adsunt in horreo, omnes simul extollunt cap- 
rum, sublimemgue tenent, donec canatur hymnus. guo finito, rursus 
eum sistunt in terra. Tum sacrificulus admonet populum vt solenne 
hoc sacrificium, a maioribus pie institutum, summa cum veneratione 
faciant, eiusgue memoriam religiose ad posteros conseruent. Posthaec 
mactat victimam, sanguinemgue patina exceptum dispergit; carnem 
vero tradit mulieribus, eodem in horreo coguendam, guae interea dum 
caro coguitur, parant e farina siliginea placentas. guas non imponunt 
in furnum, sed viri focum circumstantes, hinc illinc per focum iaciunt 
absgue cessatione, guoad indurescant et coguantur. his peractis epu- 
lantur atgue helluantur tota die ac nocte, vsgue ad vomitum. deinde 


23 Coltxi : Coltky Mal. 
* nota Lasicii? 5 Halele: Halele, lele Mal. 
ti:yza ty Mal. 29 Krasnoie : krasno ye Mal. 


*halele: Halele, lele Mal. ?'iza 
2 Geigeite begaite pekelle : Geygeythe 

pripilama, ir dabar iš eilės geria visi esantieji, ir Pergrubrijaus garbei 
himną gieda. Paskui visą dieną puotauja ir eina ratelių. 


Panašiai ir javams pribrendus, kaimiečiai susirenka laukuose aukoti. 
Šis aukojimas rusėnų kalba vadinamas Zazinek,t. y. pjūties pradžia. 
Atlikus apeigas vienas iš daugelio išrinktas duoda pradžią pjūčiai, 
pripjaudamas pėdą, kurį parsineša namo. Rytojaus dieną į pjūtį stoja 
pirmiausia jo namykščiai, paskui ir kiti, kurie tik nori. Užbaigę pjūtį, 
aukoja iškilmingą padėkos auką. Ta šventė rusėnų kalba vadinama 
Ozinek, t. y. pjūties pabaigtuvės. Prūsijos gyventojai sūdinai, renkantys 
gintarą, per tą aukojimą aukoja ožį. Būriui žmonių susirinkus svirne, 
atvedamas ožys. Vvurschaites, rengdamasis jį aukoti, deda ant aukos 
abi rankas ir paeiliui kviečia demonus, jų laikomus dievais, būtent: 
Occopiruumė* — dangaus ir žemės dievą, Antrimpumė“ - jūros, Gar- 
doeten“* — jūrininkų, Potrympum“? - upių ir šaltinių, Piluitumšš - turtų, 
Pergrubrium- pavasario, Parguum?? - griausmų ir audrų, Poc c| u m?? 
- gelmių ir tamsybių, Pocollum?! - oro dvasių, Putscetum?2- šventųjų 
giraičių gynėją, Auscuntum?* - sveikatos ir ligos, Marcoppolum“* - didu- 
omenės ir kilmingųjų, Barstuccas“*, kuriuos vokiečiai vadina Erdmenlin, 
t. y. požeminiais. Šiuos pašaukę, svirne susirinkusieji visi kartu iškelia 
ožį ir laiko pakeltą tol, kol giedamas himnas. Jį baigus, ožį vėl pastato 
ant žemės. Tada aukotojas paragina žmones šį metinį aukojimą, pros- 
enių maldingai įsteigtą, su didžiausia pagarba atlikti, o jo atminimą 
dievobaimingai išlaikyti būsimoms kartoms. Po to auką papjauna, o 
jos kraują, sutekintą į lėkštelę, iššlaksto. Mėsą atiduoda moterims tame 
pačiame svirne iškepti. Moterys, kol mėsa kepa, daro iš kvietinių miltų 
paplotėlius. Tų paplotėlių nešauna į krosnį, bet vyrai, apstoję židinį, 
be perstojo svaido juos per ugnį iš vienos pusės į kitą, kol šie sukietėja 
ir iškepa. Tai padarę, vaišinasi ir ūžauja dieną ir naktį, ligi vėmimo. 
Po to, labai anksti, išeina už sodybos, kur puotos likučius tam tikroje 
vietoje užkasa, kad jų nepasigrobtų nei paukščiai, nei žvėrys. Paskui 
kiekvienas grįžta į savo namus. 
86 Gardaitis BRMŠ II. *? Patrimpas BRMŠ II. * Pilvytis BRMŠ II. 
9 Perkūnas BRMŠ II. *9 Poklius BRMŠ II. *' Pokulas BRMŠ II. *2 Puškaitis BRMŠ II. 
"3 Aušautas BRMŠ II. ** Markopolas BRMŠ II. *5 Barstukai BRMŠ II. 

Parentalia. 
Daemones 


fugantur. 


“ summo mane extra villam progrediuntur. vbi religuias epularum certo 


in [55] loco terra operiunt, ne vel a volatilibus, vel a feris diripiantur. 
postea suam guisgue domum repetit. 

Caeterum ex omnibus Sarmatiae gentibus, Borussis, Liuonibus, Sa- 
magitis, Russis, multi adhuc singulari veneratione colunt Put cetum, 
gui sacris arboribus et lucis praeest. is sub sambuco domicilium habere 
creditur. cui passim homines litant, pane, ceruisia aliisąue cibis sub 
hac arbore positis, precantes eum vt placatum efficiat Marcoppolum, 
deum magnatum et nobilium, ne graui seruitute ab illis premantur: 
vtgue sibi mittantur Bar“tuccae, guibus in domibus ipsorum viuenti- 
bus, credunt se fieri fortunatiores. His ipsi collocant vesperi in horreo 
super mensam, mappa stratam, panes, caseos, butyrum et ceruisiam. 
nec dubitant de fortunarum accessione, si mane hos cibos absumptos 
reperiant. Ouod si aliguando intactus cibus in mensa remanet, magna 
anguntur cura, nihil non aduersi intuentes. Eaedem gentes colunt spi- 
ritus guosdam visibiles, gui lingua Ruthenica Coltxi23, Graeca Cobili, 
Germanica Coboldi vocantur. Hos habitare credunt in occultis etiam 
aedium locis, vel in congerie lignorum. Nutriuntgue eos laute omni 
ciborum genere, eo guod afferre soleant altoribus suis frumentum, ex 
alienis horreis furto ablatum. Cum vero hi spiritus alicubi habitare atgue 
ali cupiunt, hoc modo suam erga patremfamilias voluntatem declarant: 
in domo congerunt noctu segmenta lignorum, et mulctris lacte plenis 
imponunt varia animalium stercora. Ouod vbi paterfamilias animadu- 
erterit, nec segmenta dissipauerit, nec stercora e mulctris eiecerit, sed 
de inguinato lacte cum omni sua familia comederit, tunc iIli apparere 
permaneregue dicuntur. Praeterea Lituani et Samagitae in domibus sub 
fornace, vel in angulo vaporarii vbi mensa stat, serpentes fouent. guos 
numinis instar colentes, certo anni tempore precibus sacrificuli, euocant 
ad mensam. Hi vero exeuntes per mundum linteolum conscendunt, 
et super mensam morantur. Vbi delibatis singulis ferculis, rursus dis- 
cedunt, segue abdunt in cauernis. Serpentibus digressis, homines laeti 
fercula praegustata comedunt, ac sperant illo anno omnia [56] prospere 
sibi euentura. Ouod si ad preces sacrificuli, non exierint serpentes, aut 
fercula apposita non delibauerint: tum credunt se anno illo subituros 
magnam calamitatem. Adhęc eaedem gentes habent inter se sortilegos, 

Beje, iš visų Sarmatijos tautų - prūsų, livoniečių, žemaičių, rusų — 
daugelis iki šiol ypač gerbia Putscetum, šventųjų medžių ir giraičių 
valdovą. Tikima, kad jis turi buveinę po šeivamedžiu. Daugelyje vietų 
žmonės jam aukoja, dėdami po šiuo medžiu duonos, alaus ir kitokių 
valgių bei gėrimų, maldaudami, kad tas dievas palenktų Marcoppolum, 
dievą diduomenės ir kilmingųjų, idant pastarieji nespaustų sunkia 
vergove, o jiems patiems — kad atsiųstų Barstuccae; jie įsitikinę tapsią 
turtingesni šiems apsigyvenus jų namuose. Vakare jiems padeda svirne 
ant staltiese užtiesto stalo duonos, sūrių, sviesto ir alaus. Rytą radę tą 
maistą suvalgytą, neabejoja, jog jų turtų pagausės. O jei kartais maistas 
ant stalo lieka nepaliestas, tada juos apima didelis nerimas, kad susi- 
Jauksią nelaimių. Tos pačios gentys garbina kai kurias regimas dvasias, 
rusėniškai vadinamas Coltxi, graikiškai Kobili, o vokiškai Koboldi. 
Jie tiki, jog šios dvasios taip pat gyvena slaptose namų vietose arba 
malkų krūvose. Jas prašmatniai maitina įvairiarūšiu maistu, kad jos 
paprastų savo maitintojams vogčiomis prinešti javų iš svetimų svirnų. 
Šios dvasios, panorėjusios kur gyventi ir maitintis, savo valią šeimos 
tėvui pareiškia tokiu būdu: nakčia namuose jos sukrauna skiedras, 
o į milžtuves, sklidinas pieno, primeta visokių gyvulių mėšlų. Jei tai 
pastebėjęs šeimos tėvas neišblaško šitų skiedrų ir mėšlo iš milžtuvių 
neišgriebia, bet su visa savo šeima geria nešvarų pieną, sakoma jas 
pasirodysiant ir pasiliksiant. Be to, lietuviai ir žemaičiai savo namuose 
po krosnim arba garinės kampe, kur stovi stalas, globoja šliužus, juos 
garbina lyg dievybes, o tam tikru metų laiku aukotojas savo maldomis 
kviečia juos prie stalo. Šitie išlindę, švaria drobe užkopia ir pasilieka 
ant stalo. Čia paragavę kiekvieno patiekalo, grįžta atgalios ir pasislepia 
angose. Šliužams pasitraukus, žmonės džiugūs suvalgo anų paragautus 
patiekalus ir viliasi, jog tais metais jiems viskas sėkmingai klosis. O jeigu, 
aukotojui pasimeldus, šliužai neišlenda arba padėtų patiekalų nepanori, 
tada jie tiki, jog tais metais juos ištiksianti didelė bėda. Iki šiol gentys turi 
būrikų, rusėnų kalba vadinamų Burti. Jie, kviesdami Potrimpum, lieja į 
vandenį vašką ir iš liejant susidariusių pavidalų skelbia bei pranašauja 
apie tuos dalykus, kurių buvo paklausti. Aš pats pažinojau moterėlę, kuri 
ilgai laukė grįžtant sūnaus, išvykusio iš Prūsijos į Daniją. Nesulaukdama 

gui lingua Ruthenica Burti vocantur. ij Potrimpum inuocantes, caeram 
in aguam fundunt; Atgue ex imaginibus inter fundendum expressis, 
pronuntiant et vaticinantur, de guibuscungue rebus interrogati fuerint. 
Noui ipse mulierculam, guae cum diu reditum filii absentis expectas- 
set, ex Borussia in Daniam profecti, consuluit super eo sortilegum. a 
guo edocta est, naufragio illum perijsse. caera enim in aguam fusa, 
expressit formam fractae nauis, effigiem resupini hominis iuxta nauim 
fluitantis. Apud Samagitas est mons ad fluuium Neuuassam situs, in 
cuius vertice olim perpetuus ignis a sacerdote conseruabatur, in hono- 
rem Pargni, gui tonitruum et tempestarum potens esse, a superstitiosa 
gente adhuc creditur. 

Hactenus de sacrificijs, nunc de ritibus nuptiarum ac funerum, non 
minus ridicula guam superstitiosa narrabo. 

Apud Sudinos, Curonenses, Samagitas, et Lituanos nubiles puellae 
multis in locis gestant tintinnabulum. guod funiculo alligatum, e cin- 
gulo dependet vsgue ad genua. nec ducuntur, sed rapiuntur, in matri- 
monium, veteri Lacedaemoniorum more a Lycurgo instituto. rapiuntur 
autem non ab ipso sponso, sed a duobus eius cognatis. ac postguam 
raptae sunt, tunc primum reguisito parentum consensu, matrimonium 
contrahitur. Cum nuptiae celebrantur; sponsa ter ducitur circa focum: 
deinde ibidem in sella collocatur. super guam sedenti, pedes lauantur 
agua, gua lectus nuptialis, tota supellex domestica, et inuitati ad nup- 
tias hospites consperguntur. Postea sponsae os oblinitur melle et oculi 
teguntur velamine. guibus sic velatis, ducta ad omnes aedium fores, 
iubetur eas attingere dextrogue pulsare pede. ad singulas fores circums- 
pergitur tritico, siligine, auena, hordeo, pisis, fabis, papauere, seguente 
vno sponsam cum sacco pleno omnis generis frugum. Cumgue eam 
hic circumspergit, inguit, nihil defuturum sponsae si religionem colu- 
erit, remgue domesticam ea gua debet diligentia curauerit. His actis 
aufertur sponsae velamen ab oculis, et conuiuium celebratur. Similis 
olim obnubendi ratio [57] capitis apud Latinos, nuptae nuptiarumgue 
nomen dedit.2* Vesperi sponsae ad lectum deducendae, abscinduntur 
inter saltandum crines. tum ei a mulieribus imponitur sertum, albo 
linteolo obuolutum. guod vxorib[us]. gestare licet donec filium pepe- 
rerint. tamdiu enim se pro virginibus gerunt. ad extremum introducitur 
in cubiculum: pulsatague et verberata aliarum pugnis, non iratarum, 

ji kreipėsi į burtų metiką, kuris atsakęs, kad jos sūnus žuvęs, sudužus 
Jaivui. Mat į vandenį sulietas vaškas įgavo sudužusio laivo pavidalą, o 
greta jo tarsi plaukiojo aukštielninko žmogaus atvaizdas. Žemaičiuose, 
prie Nevėžio upės, yra kalnas, kurio viršūnėje kitados [pagonių] kuni- 
gas sergėjo amžiną ugnį Pargni garbei. Pastarasis, kaip ligi šiol dar tiki 
ta prietaringa padermė, esąs griausmų ir audrų valdovas. 


Tiek apie aukojimus, o dabar papasakosiu tiek pat juokingų, kiek ir 
prietaringų dalykų apie vestuvių ir laidotuvių apeigas. 

Sūdinų, kuršių, žemaičių ir lietuvių santuokinio amžiaus merginos 
daugiur nešioja skambalėlį, virvute pririštą prie juostos, kabantį lig 
kelių. Merginos ne vedamos, bet grobiamos, kaip senovėje darydavo 
lakedaimoniečiai pagal Likurgo nustatytą paprotį. Jas grobia ne pats 
jaunikis, bet du jo giminaičiai. Pagrobę ir tada išgavę tėvų sutikimą, 
tuokiasi. Švenčiant vestuves, nuotaka tris kartus vedama aplink židinį, 
po to pasodinama ten pat ant suolo. Besėdinčiai kojos numazgojamos 
vandeniu; juo apšlakstomas santuokinis guolis, visi namų rakandai ir į 
vestuves pakviestieji svečiai. Tada nuotakai lūpos patepamos medumi, 
o akys uždengiamos šydu. Užrištomis akimis ji vedžiojama prie visų 
namo durų, kurias turi paliesti ir dešine koja pabelsti. Prie kiekvienų 
durų ji apibarstoma kviečiais, rugiais, avižomis, miežiais, žirniais, 
pupomis, aguonomis; mat nuotaka lydima žmogaus su maišu, pripiltu 
visų rūšių grūdų. Nuotaką taip apibarstęs, palydovas sako jai nieko 
nestigsiant, jei ši paisys tikybos ir su deramu uolumu rūpinsis namų 
reikalais. Tai atlikus, nuotakai atidengiamos akys ir prasideda puota. 
(Nuo tokio papročio apgobti galvą kitados lotynų ir nuotakai, ir san- 
tuokai duotas atitinkamas vardas.)**? Vakare, kai metas nuotaką vesti 
į lovą, jai tebešokant, nukerpami plaukai. Tada jai moterys uždeda 
vainiką, pridengtą?? balta drobe. Tokį žmonoms leidžiama nešioti, kol 
pagimdys sūnų. Ligi to meto jos laikosi kaip merginos. Pagaliau nuo- 
taka įvesdinama į miegamąjį, apstumdyta ir apkumščiuota, bet ne iš 
pykčio, o iš nešančiųjų nepaprasto džiaugsmo. Ji paguldoma į guolį 
ir atiduodama jaunikiui. Tada, kaip užsiskaninimas, atnešami ožio ar 
lokio pautai: jų įsitikinimu, sutuoktiniai, tuo vestuvių laiku jų užvalgę, 
tapsią vaisingi. Dėl tos pačios priežasties vestuvėms nepjaunamas nė 

sed nimia guadam laeticia gestientium, in lectum iniicitur sponsogue * 


traditur. tum pro bellarijs afferuntur testiculi caprini vel vrsini. guib[us] 
illo nuptiali tempore manducatis, creduntur coniuges fieri foecundi. 
Eandem ob causam nullum animal castratum ad nuptias mactatur. 
Contra in funeribus hic seruatur a rusticanis ritus: Defunctorum enim 
cadauera vestibus et calceis induuntur et erecta super sellam locantur. 
guibus assidentes propingui perpotant ac helluantur. epota vero ce- 
ruisia, fit hisce verbis lingua Ruthenica-funebris lamentatio: Halele?5 į 
procz ti mene vmarli i zati nie miel Azto iesti, abo piti? i proczti vmarl? 
ha le le“, i za t? nie miel KraAnoie?* mlodzice? i procz ti vmarl? id 
est, Hei hei guare tu mihi mortuus es? an non guod comederes vel 
biberes habuisti? guare mortem obijsti? hei hei mihi, num formosa 
coniuge caruisti? cur diem obijsti? Hoc modo lamentantes enumerant 
ordine omnia externa mortui bona, liberos, oues, boues, eguos, anseres, 
gallinas. ad guae singula respondentes, occinunt hac naeniam: Cum 
haec habueris, guamobrem mortuus es? Lamentatione absoluta, dan- 
tur cadaueri munuscula, mulieri fila sum acu: viro linteolum collo eius 
implicatum. Cum ad sepulturam effertur cadauer, plerigue eguis funus 
proseguuntur, et ad currum obeguitant, guo cadauer vehitur. Strictis- 
gue gladijs verberant auras, voci ferantes, Geigeite begaite pekelle.?? 
Eia fugite daemones in Orcum??, Oui funus mortuo faciunt, nummos 
proijciunt in sepulchrum, futurum mortui viaticum, panem guogue et 
lagenam ceruisiae plenam, ad caput cadaueris in sepulchrum illati, 
ne anima vel sitiat vel esuriat, collocant. Vxor vero tam oriente guam 
occidente sole, super extincti coniugis sepulchrum sedens vel iacens, 
lamentatur diebus triginta. Caeterum cognati celebrant conuiuia die a 
funere tertio, sexto, nono et guadragesimo. ad guae animam defuncti 
inuitant, precantes ante ianuam. Vbi tacite assident mensae, tangu- 
am muti, nec vtuntur cultris: ministrantibus [58] duabus mulieribus, 
sed absgue cultris, cibumgue hospitibus apponentibus. Singuli vero 
de vnoguogue ferculo aliguid infra mensam abijciunt, guo animam 
pasci credunt, eigue potum effundunt. Si guid forte decidat in terram 
de mensa, id non tollunt: sed desertis, vt ipsi Ioguuntur animis, guae 


*! Haec de parentalibus paganorum : De hac oblatione ciborum super tumulos de- 
functorum Mal. 

vienas išromytas gyvulys. Savo ruožtu per laidotuves kaimiečiai atlieka 
tokias apeigas. Mirusiųjų palaikus aptaiso drabužiais, apauna batais ir 
pasodina ant suolo. Artimieji, greta jų sėdėdami, geria ir lėbauja. O 
išgėrę alaus pradeda rusėnų kalba tokią laidotuvių raudą: „Halele i 
procz ti mene umarli i zati nie miel szto iesti, abo piti? i procz ti umarl? 
halele, i za ti nie miel Krasnoie mlodzice? i procz ti umarlė“ Tai yra: 
„Ai, ai, kodėl gi tu man numirei? Ar kad neturėjai ko valgyti ir gerti? 
Kodėl mirtį sutikai? Ai man, ai man, gal gražios žmonos neturėjai? 
Kodėl tą dieną [mane] palikai?“ Šitaip raudodami, jie paeiliui išvardija 
visas žemiškas numirėlio gėrybes: vaikus, avis, jaučius, arklius, žąsis, 
vištas; kiekvieną iš šių minėdami, jie užtraukia tokią raudą: „Visa tai 
turėjai, tai kodėl numirei?“ Baigę raudoti duoda palaikams dovanėlių: 
moteriai siūlų su adata, o vyrui ant kaklo užriša drobinę skarelę. Kai 
palaikai vežami laidoti, daugelis [laidotuvių] eiseną lydi raiti. Jie jod- 
inėja aplink vežimą, kuriuo vežami palaikai. Išsitraukę kardus, jie čaižo 
orą, šaukdami: „Geigeite begaite pekelle“ — „Nagi, bėkite, demonai į 
Orką??!“ Laidodami meta į kapą monetas, idant mirusysis turėtų kelion- 
pinigių, taip pat kapan nuleisto numirėlio galvūgalyje padeda duonos ir 
pastato siaurakaklį ąsotėlį, pilną alaus, idant vėlė nejustų nei troškulio, 
nei alkio. O velionio žmona, saulei tekant ir leidžiantis sėdėdama 
arba parpuolusi ant mirusio vyro kapo, rauda trisdešimt dienų. Tačiau 
giminaičiai kelia puotas po laidotuvių trečią, šeštą, devintą bei ketu- 
riasdešimtą dieną; į tas vaišes, priešais duris tardami užkalbėjimus, 
jie kviečia ir numirėlio vėlę. Tose vaišėse jie sėdi prie stalo tylomis 
tarytum nebyliai ir nevartoja peilių. Jiems patarnauja dvi moterys, bet 
irgi be peilių; jos patiekia svečiams valgį. Kiekvienas puotos dalyvis iš 
kiekvieno patiekalo šiek tiek numeta po stalu, kur tiki vėlę maitinantis; 
jai nulieja ir gėrimo. Jeigu kartais kas nors nuo stalo nukrenta žemėn, 
to nepakelia, bet palieka suvalgyti apleistoms, kaip jie jas vadina, 
vėlėms, neturinčioms gyvų nei giminaičių, nei draugų, kurie galėtų 
iškelti puotą. Pavalgius nuo stalo atsikelia aukotojas ir, paėmęs šluotą, 
pradeda iš namų šluoti kartu su dulkėmis numirėlių vėles tarytum 


ištekinti“. 
gr. Hadui. 


* Arba: apvyniotą.  ** Orkas - romėnų požemio karalystė, analogiška 

nullos habent vel cognatos vel amicos viuos, a guibl[us] excipiantur 
conuiuio, relinguunt mManducandum. Peracto prandio, surgit a mensa 
sacrificulus, et scopis domum veriens, animas mortuorum cum puluere, 
tanguam pulices, haec dicens eijcit, /eli, pili duRice, nu ven, nu ven, 
Edistis inguit, bibistis, animae, ite foras, ite foras. posthaec incipiunt 
conuiuae inter se collogui et certare poculis, mulieribus viris praebi- 
bentibus, et viris vicissim illis, segue inuicem osculantibus. Haec de 
parentalibus paganorum?', guorum et sanctus Augustinus sermone 15. 
de sanctis meminit: Miror inguit cur apud guosdam infideles hodie 
tam perniciosus error increuerit, vt super tumulos defunctorum cibos 
et vina conferant. guasi egressae de corporib[us] animae, carnales ci- 
bos reguirant. epulas enim et refectiones, caro tantum reguirit, spiritus 
autem et anima ijs non indigent. Parare aliguis suis charis dicit, guod 
ipse deuorat. guod praestat ventri, imputat pietati. 

blusas, taip sakydamas: „leli, pili, dusszice, nu ven, nu ven“ — „Paval- 
gėte, pagėrėte, vėlės, eikit laukan, eikit laukan!“ Po to visi puotautojai 
pradeda kalbėtis ir rungtis - kas daugiau išgers: moterys užgeria vyrus, 
o vyrai savo ruožtu geria į moterų sveikatą, ir tarpusavyje bučiuojasi. 
Tai tiek apie pagonių atminus, kuriuos aptaria ir šventasis Augustinas 
15-ame pamoksle apie šventuosius: „Stebiuosi, - sako, - kodėl tarp kai 
kurių netikinčiųjų šiandien yra pasklidęs toks pavojingas paklydimas, 
kad ant mirusiųjų kapų reikią nešti valgių ir vyno, tarsi iš kūnų išėjusios 
vėlės reikalautų kūniško maisto. Juk vaišių ir pasismaginimų reikia tik 
kūnui, o dvasia ir vėlė nieku būdu jų nepasigenda. Kai kas tvirtina, kad 
jis savo brangiesiems žmonėms skiria tai, ką pats suryja. Maldingumui 
priskiria tai, ką atiduoda pilvui.“ 

KOMENTARAS 


Žemaitijos aprašymas 


40 [42], 1-3: Žemaitija siekia Baltijos jūrą, kraštas yra trikampio pavidalo, 
jo ilgis - 70 vokiškųjų mylių. Ją atriboja upės: nuo Prūsijos - Nemunas, nuo 
Livonijos srities Kuršo — Šventoji. 

Lasickis nurodo tik išorines — nuo LDK nepriklausiusių žemių atribo- 
jusias - tuometinės Žemaitijos administracines ribas, kitaip tariant, vakarinę 
LDK sieną. Pirmoji riba, Nemunas, su nežymiais poslinkiais į vieną ar kitą 
krantą nuo seno ribojo Prūsiją ir Žemaitiją. XV-XVI a. šią sieną galime 
laikyti nusistovėjusia. Tuo tarpu Žemaitijos ir Livonijos riba pirmą kartą 
mėginta nustatyti tik XV a. - 1422 m. sudarant Melno taiką. Būtent tuomet ir 
pasirinktos Šventosios upės žiotys. Nors vien XVI a. pirmoje pusėje ši siena 
koreguota keturis kartus, o smulkių teritorinių ginčų kildavo iki pat XVII a., 
nuo XVI a. antros pusės esmingiau ji nebesiketė. Savo ruožtu visa kaip tik 
XV-XVI a. susidariusi „Didžioji Žemaitija“ apėmė plotus „nuo Palangos 
iki Nevėžio [ribos su Trakų vaivadija], o šiauriau [...] kiek į vakarus nuo 
Šeduvos-Pakruojo-Linkuvos-Žeimelio“; į ją įėjo ir kai kurios teritorijos už 
Nemuno, pvz., dabartiniai Zanavykai ir Virbalio apylinkė (Salys III, p. 189; 
apie etnines ir istorines Žemaitijos ribas dar žr. Almonaitis, 1998, p. 25-44; 
Jučas, 1981; Salys III, p. 185—191 = Salys, 1966; Vaivada, 1997, p. 103—105; 
taip pat Višinskis, 2004, p. 21-22). 

Vokiškoji mylia -7,42 km, Žemaitijos ilgis tokiu atveju iš viso -519,5 km. 
Akivaizdu, kad Lasickis kalba ne apie kraštinės, bet perimetro ilgį. 


40 [42], 10: ...samagitų (jie patys save vadina zamagitais)... 

Žemaičių vardas rašytiniuose šaltiniuose pasirodė palyginti vėlai, tik 
1219 metais Ipatijaus metraštyje. Pradžioje etnonimo forma gerokai skyrėsi 
nuo pateikiamos Lasickio. Lotyniškai ir vokiškai rašytuose šaltiniuose iki 
XIV a. galo įprastai įvardyta Samaiten, Sameiten su daugybe rašybos variantų. 
Tačiau, kaip pastebi Salys, kalbos dėsniai leidžia tikėtis kitokių rašytinių šio 
vardo formų: „Vokiečių kalboje greičiau lauktume Schamaiten, Schameiten 
[...J, nes anų laikų vokiečių kalbai priebalsis š nebuvo svetimas. Todėl tenka 
manyti, kad vokiečiams žemaičių vardą su pradiniu z bus patarpininkavę 
prūsai arba ir latviai, kurių kalbose lietuvių priebalsiui ž atliepia z [...]. Raide 
a pos išreikštas lietuvių kalbos atviras ir platus balsis e, o priesagos ei yra 
tik rašybos dalykas“. Tik 1409 m. viename Ordino lotyniškai rašytame doku- 
mente pasirodė artima Lasickio vartojamai ds. vd. forma Semogite, o vėliau 
atsiranda ir dar artimesni variantai Samagyte, Samogittae, Samogithia ir t. t. 
Tai iš viduramžių paveldėtos rašytinės kilmės lytys, kuomet garsui j reikšti 


75 


vartota g (Salys III, p. 191 = Salys, 1966, p. 197-198). Būtent ši iškreipta 
forma nemokslinei etimologijai veikiant tapo prielaida atsirasti dar vienai 
Žemaitijos kilmės versijai. Pradžioje Stryjkovskis (Stryjkovski, p. 55, 56), o 
vėliau ir jėzuitas misionierius Jurgis Šavinskis (1639 metų pranešime) pateik- 
dami itališkąją lietuvių kilmės teoriją (žr. paaišk. 40 [42], 10-11) svarstė, kad 
žemaičiai galėję kilti arba iš masagetų, „arba iš savo kunigaikščio Saimo“ 
(BRMŠ III, p. 496), taip „padovanodami“ žemaičiams legendinį didžiausios 
prūsų kilties pradininką! (dar žr. paaišk.: 42 [43], 5—7). 


40 [42], 10-11: Anot senųjų rašytojų, samagitų [...] protėviai buvę italai. 

Savo knygelę Lasickis pradeda labai lakoniškai perteiktu (net ne- 
paminėdamas jo pagrindinio herojaus Palemono) romėniškosios lietuvių 
kilmės mitu. Atrodo, tuo metu jis jau visų žinotas, tad nereikalingas plačiau 
pasakoti. 

Tačiau jo ištakos mįslingos. Neaišku, ar pirmąkart Jono Dlugošo 
(1415-1480) paminėto mito (BRMŠ I, p. 565, 575-579) atsiradimas yra 
savų, ar svetimų pastangų rezultatas bei kada ir kaip jis buvo įprasmintas. 
Antai jis nebuvo įtrauktas į pirmą trumpąjį Lietuvos metraščių sąvadą, 
tačiau XVI a. pirmoje pusėje, kuomet kurtas vidurinysis metraščių sąvadas, 
legendai jau suteiktas aiškus vaidmuo: „Metraščiuose romėniškosios kilmės 
mitas užpildė istorinės tikrovės pradžią, būtiną kiekvieno linijinio pasako- 
jimo dalį“ (Vasiliauskas, 2001, p. 14—15). Vėliau jis virto konkrečiu siužetu, 
„pradedančiu istorinį naratyvą bei legitimuojančiu to meto Lietuvos bajoriją 
kaip savarankišką politinę tautą“ (Vasiliauskas, 2001, p. 18) ir neprarado savo 
reikšmės iki pat XIX a. pradžios. 

Tačiau nuolatinis romėniškos lietuvių kilmės mito minėjimas įvairiuose 
tautą pristačiusiuose raštuose iki šiol verčia praeities tyrinėtojus ginčytis dėl 
jo šaknų ir tikslų. Palemono istorijos ištakų paieškos svyruoja ne tik laike 
ir erdvėje — nuo Renesanso epochos iki Nerono laikus menančių keltiškų ir 
bosporiškų pasakojimų, — bet ir pasitikėjimo juo laipsnio atžvilgiu. Pirmu 
atveju mitas laikytas istorinio pagrindo neturinčiu, užsieniuose humanizmo 
idėjų „prisigėrusių“ lietuvių sukurtu fantomu, patogiu tautą reprezentavusiam 
luomui pabrėžti „istorines“ sąsajas su Roma ir taip žengti koja kojon su Antikai 
„jautriu“ laikmečiu ar net „istoriją naudoti atskirų asmenų garbės troškimui 
patenkinti“ (Avižonis, 1992). Antru atveju — jungiant keltų legendas ir 


! Pasak Simono Grunau, antrasis legendinio Prūsų valdovo Vaidevučio sūnus Samas 
(Zamo, Saymo) yra Sembos įkūrėjas. Jam buvo skirta „viešpatauti šalyje nuo Krono ir Hailibo 
iki Skaros upės“ (BRMŠ II, p. 97). Tai didžiausios prūsų žemės, kurių vardas dažnai laikytas 
Prūsijos vardo sinonimu (plačiau žr. Šimėnas, Kulakovas, 1999). 

bosporiškos Romos provincijos istoriją su jos trakiškais valdovais Polemonais, 
esą užgriebtos diduomenės atmintyje išsaugotos realios istorijos nuotrupos, 
tautos protoistorijos fragmentas ar bent Pabaltijo autochtonams impulsą da- 
vusi kultūrinė injekcija. Ši savotiška aukštos civilizacijos, persiliejančios į 
pagonišką aukso amžių, „atminimo“ rekonstrukcija vietomis labai priartėja 
prie gerai žinomos Basanavičiaus lietuvių kilmės iš trakų ideologijos 
(Beresnevičius, 2003b). Abiem atvejais dirbtinės pačių tyrinėtojų susikurtos 
ribos labiau atskleidžia jų intelektualines preferencijas nei Palemono legendos 
reikšmę ir tikslą. Juk Renesanso epochoje mitas pasirodo ne užuomazginėje 
stadijoje, bet kaip visų žinomas ir plačiai vartojamas. Net ir Beresnevičiaus 
akcentuotos keltiškos analogijos rodo, kad siužetas pranoksta ir ankstesnių 
mokslininkų nustatytą laiką, ir erdvę. Tačiau net ir jos nesiekia tikrųjų 
motyvo ištakų. Europos visuomenėse jau nuo VI a. po Kr. klestėjo etninės 
kilmės mitai, kuriuose panaudotos antikinio paveldo ir Biblijos istorijos. 
Būtent tokia yra ir lietuviškoji romėniškos kilmės legenda. Palemono ir trijų 
jo sūnų įsikūrimas turi atitikmenį Senąjame Testamente - vieną pagrindinių 
„teisingos“ politinės-visuomeninės santvarkos provaizdžių — Nojų su sūnumis, 
išgyvenusius tvaną ir tapusius žmonijos protėviais. Išradingai pasitelkiama 
ir antikinė simbolika — jau pats Palemono vardas „etiologiškai“ susietas su jo 
kelione jūra į naują tėvynę (graikų mitologijoje Palemonas - vienas jūreivystės 
globėjų). Pabėgėliams įsikūrus naujoje žemėje, prasideda įsitvirtinimo etapas, 
labai primenantis romėnų kolonijos modelį - 500 su Palemonu atkeliavusių 
patricijų būrys, pakankamas kolonijai įsteigti (plačiau žr. Raila, 1995; Va- 
siliauskas, 2001; dar žr. Rowell, 1998). Taigi Renesanso bei keltų-bosporėnų 
legendos yra ne lietuviškojo mito šaltinis, o tiesiog iš bendrų šaknų išaugę 
atžalos. O šaknys ne tenkino diduomenės puikybę ar saugojo nostalgišką 
idiliškos praeities atminimą, o šaliai atstovavusiam elitui leido pabrėžti savo, 
o kartu ir visos tautos istorinį bei dvasinį neatsiejamumą nuo tuometinės 
krikščioniškųjų Europos šalių šeimos bei lygiavertiškumą joms. 

Kultūriškai dėsninga Palemono legenda pradėta De Diis įžanga yra 
logiška savo metui. Ji aprašomos tautos nepažįstančiam skaitytojui paaiškina 
jos kilmę ir suteikia foną tolimesniam tekstui. Tačiau, būtina pažymėti, kad 
pats Lasickis šio fono nesuabsoliutina ir romėnų bei žemaičių religijų paralelių 
neakcentuoja, De Diis pateikdamas sąlyginai objektyvų pagonybės liekanų 
paveikslą — žr. Įvado p. 30. 


40 [43], 24—42 [43], 4: „.prie Žemaičių kranto ... Platelių pilis... 


Didžiulio nepasitikėjimo susilaukusi citata iš Mikalojaus Lietuvio 
knygelės Apie totorių, lietuvių ir maskvėnų papročius (apie 1550): „prie 

kranto, kur dabar yra Žemaičių pilis Plateliai“ (BRMŠ II, p. 405). Paprastai 
pabrėžiama, neva Mikalojus Lietuvis ar Mikalojaus leidėjas Grasseris čia 
Platelius sumaišęs su Palanga (Avižonis, 1992, p. 59; Lukšaitė: BRMŠ II, 
p. 405). Tačiau archeologiniai kasinėjimai terodo XIV a. pab. ar XV a. 
pr. Birutės kalne stovėjus tik medinę gynybinę sieną, o pašlaitėje buvus 
įtvirtintą gyvenvietę (Brazauskas, Miškinis, Tautavičius, 1987, p. 277), 
jokiems šaltiniams nė neužsimenant apie kokią nors Palangos pilį. Tuo 
tarpu vienoje iš septynių Platelių ežero salų išlikę medinės, apjuostos degtų 
plytų mūru, pilies įtvirtinimų liekanų. XVI a. pirmoje pusėje kaip vienas 
Žemaitijos „atributų“ ji neprasprūsdavo pro anuometinių geografijos žinovų 
akis. Plateliai ir ežero saloje esanti pilis pirmą kartą pažymėti 1526 m. kar- 
tografo Bernardo Vapovskio sudarytame, o vėliau - 1539 m. išleistame Olavo 
Magnuso žemėlapiuose. Manoma, kad ją pastatydinę Kęsgailos. Tiesa, apie 
jos svarbą beveik nieko negalime pasakyti — istorinių žinių apie XV-XVI a. 
kovas Platelių apylinkėse nėra, o XVI a. antrojoje pusėje pilis galutinai neteko 
gynybinės reikšmės. Nors 1566 m. piliai dar samdyti pabūklų meistrai, tačiau 
jau 1585 m. inventoriaus sudarytojas Juozapas Kozickis pranešė, kad įgriuvo 
pilies bokštas, valstiečiai ištąsė didelę dalį sienos akmenų, ir kalba apie ją kaip 
apie visiškai bevertę: „Platelių pilis pastatyta Platelių ežero saloje, medinė, 
bet jau visai sena: sienos supuvusios ir išvirtusios, be stogo, bokštai žemyn 
nusvirę ir supuvę, jokiu būdu negali būti pataisyta ir jau niekam geram ta 
pilis nebetinka, kadangi didesnė dalis tos valdovo pilies aptvaros išardyta 
ir vienoje vietoje vos bėra žymė, kur buvo aptvaros siena“ (cit. iš Misius, 
1999, p. 60—61; dar žr. Mannhardt, 1936, S. 381). Tais pačiais metais pilis dėl 
senumo nugriauta (glaustus apibendrinimus žr. Misius, Miškinis, 1987, p. 
393; Kunskas, 1987, p. 393; archeologiniu požiūriu Platelių pilies sala beveik 
netirta, kol kas teturime žvalgomųjų ekspedicijų ataskaitas: Žulkus, 2002; 
Kola, Szulta, Žulkus, 2002; tačiau tai padavimais ir tikėjimais apipinta vieta, 
juos žr. Vaitkevičius, 1998, p. 234—237). 

Tačiau nors Platelių pilis nekart minima ir smulkiai nusakyta, pažvelgus 
įjos geografinę dislokaciją, tyrinėtojų abejonės gali pasirodyti suprantamos. 
Platelių ežeras yra apie 60 km nutolęs nuo jūros kranto. Į ežerą įteka 17 
upelių, kai kurie tokie menki, kad vidurvasarį lieka sausi. Senuosius upelių 
pavadinimus bebaigią užmiršti žmonės dabar dažniausiai juos vadina tiesiog 
„grioviais“ ar „,upaliais“. Vienintelis ištakas —- Babrungas (ilgis 59 km) nuteka į 
Miniją, kuri ties Ventės ragu įteka į Kuršių marias (Bezaras, 1999, p. 22, 26—27; 
dar žr. Mickevičius, 1940). Akivaizdu, kad — tiesmukai suprantant šaltinį - nuo 
jūros laivu atplaukti į Platelių ežerą praktiškai neįmanoma. Tačiau pasidavę 
pirmam įspūdžiui ir Mikalojų Lietuvį, o kartu ir Lasickį eilinį kartą įtartę 

apsirikus ar apšaukę nepažinus krašto, apie kurį rašė, gerokai paskubėtume, 
Vargu ar mūsų dienomis ne žemaičiai galėtų tiksliau nurodyti Platelių ežero 
vietą, negu „kažkur prie jūros“, juk ir pati Žemaitija, žiūrint iš dabartinės 
Aukštaitijos, atrodo esanti tiesiog „pajūryje“. Atkreiptinas dėmesys, kad nei 
Mikalojus, nei Lasickis neteigia atvykėlius įplaukus į Platelių ežerą, o kur kas 
lakoniškiau nurodo, jog pastarieji išsilaipinę „prie žemaičių kranto, kur dabar 
yra Platelių pilis“. Taigi, neturėję tikslo smulkmeniškai gilintis į detales, maža 
to, aprašinėję nedaug orientyrų turintį kraštą, kuriame „maža miestelių, ne 
per daug kaimų, o įtvirtintų pilių visai nėra“ (p. 45, žr. paaišk. 44 [45], 28-29), 
autoriai tiesiog nurodė išskirtiniausią vietą. Nenuostabu, kad aiškiausiu orien- 
tyru, tinkamu siekiant „įgeografinti“ romėniškąjį žemaičių kilmės mitą ir taip 
jį aktualizuoti, Mikalojui ir Lasickiui pasirodė vienai žymiausių Žemaitijos 
didikų giminių priklausiusi pilis. Pažymėtina, kad kaip ypač svarbūs Plateliai 
ne kartą iškyla De Diis tekste. Šalia pastarojo fragmento, Lasickis ne tik du 
kartus skirtinguose kontekstuose mini Platelių dievenį? Kirnį (p. 51, 53, žr. 
paaišk. 50 [47], 3-5), bet ir Platelių pilį pastatydinusių Kęsgailų giminę (p. 
51, žr. paaišk. 50 [47], 19-21). 


2 Šalia kitų problemų Lasickio tekstas verčia spręsti ir „dievų“ klasifikacijos klausimą. 
Net ir stebint tam tikrus akivaizdžius mitologinių personažų skirtumus (pvz., kaukas 
tikrai neprilygsta Perkūnui), tenka pripažinti, kad nieko nežinome, kaip natūralioje terpėje 
klasifikuotos ir apibendrintai vadintos pagoniškos dievybės. Panašios į senovės lietuvių 
religinės sistemos jas paprastai skiria nesvarstydamos, savotiškai savaime „atpažindamos“, 
tad mėgindami lietuviškoje pagonybėje ieškoti teologinės refleksijos tik nusivytume iliuziją. 
Tačiau tokios principinės nuostatos įsisągmoninimas ir išorinės klasifikacijos mėginimas — 
būtinas. Jo dėka galime išvengti išankstinio žinojimo iliuzijos pagimdytų būdingų priekaištų 
Lasickiui, esą šis neskyręs dievų nuo paprasčiausių demonų, viską suniveliuojančių 
mitologinių personažų įvardijimų „mitinių būtybių“, „esybių“ ar net faktiškai klaidinančiu 
„dvasių“ vardu bei iš to neretai kylančių nepagrįstų redukcijų, kelias dievybes paverčiant 
viena ar įterpiant į joms svetimą mitologinį kontekstą. 

Aiškiausiai De Diis išsiskiria aukščiausius ir žemiausius lietuvių mitologijos lyg- 
menys. Net ir nesitikėdami iš Lasickio kvalifikacinio skrupulingumo, pirmajam lygmeniui 
pakankamai drąsiai galime priskirti tiesiogiai dievais įvardijamus personažus — Perkūną, 
Auską, Žemyną ir kitus. Tai svarbiausi — aukštieji - dievai. Sprendžiant iš Lasickio cituojamų 
maldelių, atrodo, kaip tik jiems skiriamas malonybinis apibūdinimas dievaičiai. Medžiagos 
apibendrinimui turime aiškiai per mažai, tačiau juo, regis, papildomi tik „tikrieji“ aukštųjų 
dievų vardai, pvz., net ir vėlyvoje tautosakoje terandame Perkūną dievaitį, tačiau prievardis 
niekuomet nepridedamas vadinant griausmavaldį Dunduliu ar Bruzguliu. Žemiausias lygmuo 
apima tai, ką sąlyginai galėtume pavadinti demonais - Aitvarus, Kaukus, Gyvoitas. Lasickis 
jų arba niekaip neįvardija, arba taiko penatų vardą. Tačiau yra ir trečia, pati problemiškiausia, 
mitologinių personažų grupė, tokie kaip Prigirstitis, Bentis ar Ratainyčia. Lasickis dažniausiai 
mini tik jų vardus ir nepasako nieko, kuo remdamiesi galėtume juos priskirti vienai ar kitai 
iš aukščiau aprašytų grupių. Maža to, juos analizuojant, neretai atsiskleidžiantis jų savi- 
tumas leidžia kalbėti apie „vidurinę“ senosios lietuvių religijos personažų grupę, kuriai ir 
pamėginsime parinkti įmanomai tiksliausiai ją apibrėžiantį vardą. 

Tinkamiausiu, manytume, čia būtų dieveniai - Antano Smetonos pasidarytas arba tik 

42 [43], 5-7: Mat Žemaitija „žemesniąja žeme“ vadinama... 

Nuo seno vartotas geografinis Žemaitijos vardo paaiškinimas, pirmąkart 
pavartotas Vytauto 1420 m. laiške šv. Romos imperijos imperatoriui Zigmantui: 
„Žemaičių Žemė yra žemiau negu Lietuvos žemė, todėl ir vadinama Žemaitija 
(Szomoyth), nes taip lietuviškai yra vadinama žemesnė žemė. O žemaičiai 
Lietuvą vadina Aukštaitija (Auxstote), t. y. iš Žemaičių žiūrint, aukštesne žeme“ 
(BRMŠ I, p. 529, plg. Dlugošą: BRMŠ I, p. 578). Čia Vytautas, regis, pasinau- 
dojo įprastiniu anų laikų Žemaitijos vardo aiškinimu, nes Ordino magistras 
viename 1408 laiške žemaičius vadina niderlant (Salys III, p. 186 = Salys, 1966, 
p. 194; Zinkevičius, 1981, p. 12-13; dar žr. Višinskis, 2004, p. 17). 


42 [43], 7-8: ...lietuvių ir žemaičių beveik ta pati kalba, ta pati dėvėsena, tie 
patys papročiai, beveik ta pati religija. 

Šaltiniuose dažnai ir įvairiuose kontekstuose pasitaikantis sulyginimas, 
bene pirmąkart išsakytas Ordino pretenzijų į Žemaitiją ir nuo Mindaugo laikų 
besireiškusio tam tikro žemaičių diduomenės separatizmo žemaičių tautybės 
klausimu aiškintis priversto Vytauto minėtame 1420 m. laiške imperatoriui 
Zigmantui: „[Žemaitija] dabar yra ir visada buvo viena ir ta pati Lietuvos žemė, 
nes yra viena kalba bei tie patys gyventojai. [..] Taip pat Žemaitijos žmonės 
nuo senų laikų save vadino lietuviais ir niekada žemaičiais“ (BRMŠ I, p. 529; 
dar žr. Salys III, p. 185—186 = Salys, 1966, p. 194). Vėliau tai tapo standartiniu 
baltų pristatymu, plg. artimą Lasickiui Stryjkovskio ištarą: „Lietuviai ir senieji 
prūsai, žemaičiai, kuršiai, latviai, jotvingiai, būdami kilę iš vienos tautos [...] 
laikėsi vienodų papročių tiek namų, tiek karo dalykuose ir pagal stabmeldžių 
kultą atlikinėjo tokias pačias apeigas“ (BRMŠ II, p. 542). 

Lietuvių ir žemaičių panašumai ir skirtumai - iki šiol plačiai diskutuo- 
jama tema, nuo Vytauto laiško nepraradusi ir politinio atspalvio. Tai, regis, 
svarbi didesnio jautrumo tema — niekas nesvarsto, pvz., „lietuvių“ ir dzūkų 
santykio — nejučia „įpareigojusi“ ir akademinius tyrimus. Antai aptardamas 
Dlugošą Vėlius juto pareigą pastebėti: „Atrodo, kad Jonas Dlugošas turėjo 
susikūręs bendrą Lietuvos žmonių religijos vaizdą ir nedarė didesnio skirtumo 


jo iš gyvosios kalbos paimtas žodis, žymintis gr. Šaipovec (žr. Platonas, Apologija 27b-d ir 
toliau). Nors LKŽ teduoda pavyzdį iš Smetonos vertimo, tačiau jo daryba leistų spėti tokį žodį 
galėjus egzistuoti ir gyvojoje kalboje, plg. miestelio Šalčininkų r. pavadinimą Dieveniškės, 
taip pat ir Dievoniškės Vilniaus raj., Deivoniškiai Vilkaviškio raj., dar plg. pavardę Dievonis 
(VŽ, p. 34; Zinkevičius, 1987b, p. 40; Skardžius 5, p. 863; dar žr. 27b Ališausko paaiškinimą 
minėtam Platono vertimui p. 80-82). Nors faktiškai tai tėra savo reikšme dievaičiui tapatus 
priesagos -enis vedinys, tačiau anot Smetonos vertime šiam žodžiui suteiktos reikšmės, kurią 
irtaikysime „viduriniajai“ grupei, dieveniai tai „dieviškos būtybės“, kitais žodžiais tariant, 
„būtybės, panašios į dievus, giminiškos dievams, tačiau ne dievai“. 

tarp lietuvių (aukštaičių) ir žemaičių“ (BRMŠ I, p. 543). Šaltinių autorių sam- 
pratas verta tirti specialiai; vis dėlto, idant geriau suprastume De Diis, reikia 
atkreipti dėmesį į a) žemaičių atsiskyrimo nuo lietuvių laiką, b) skirtumo 
pobūdį ir c) mūsų santykį su juo. 

a) Iki šiol net apytiksliai negalime pasakyti, kada žemaičiai lietuvių 
atžvilgiu tampa „kitais“. Antai kalbininkai nurodo žemaičių tarmę susiforma- 
vus maišantis lietuvių ir kuršių kalboms tik apie XIII a. arnet XV a. (plačiau 
žr. Zinkevičius, 1981; Zinkevičius, 1987a, p. 217; Zinkevičius, 1987b, p. 20-22, 
265—270; Girdenis, 1971, p. 86; Girdenis, 1981), tuo tarpu archeologiniai 
duomenys — ryškūs etnografiniai ir laidojimo papročių skirtumai, regimi 
teritorijoje, kurią retrospektyviai suvokiame kaip Žemaitiją — lyg ir rodytų 
žemaičius atsiradus I-V a. rytų baltams skylant į mažesnes genčių sąjungas 
(Tautavičius, 1981). Tačiau ar I-V a. į mažesnes grupes susmulkėjęs didžiulis 
etninis darinys suteikia teisę kalbėti apie „tautinius“ skirtumus, kai lietuvių 
kalba, kaip spėjama, susiformavo tik V-VII a. (Mažiulis, 2001, p. 18)? 

b) Būtina pažymėti, kad svarstant savimonės klausimą lemiamas žodis 
turėtų priklausyti patiems mokslininkų žemaičiais apibrėžiamiems ir tokiu 
būdu atskiriamiems žmonėms. Tačiau konkrečią tam tikros žmonių grupės 
savimonę gali patvirtinti tik įrodymai, kurių, deja, neįmanoma rasti rašto 
neturinčioje visuomenėje. Su išlygomis galėtume pasinaudoti tik cituotu 
Vytauto aiškinimu, kuris, priešingai, liudija lietuvių ir žemaičių tapatumą. 

c) Manytume, kad ir kokių motyvų paskatinti, kalbami Vytauto ir kitų 
šaltinių autorių sulyginimai (ypač XV-XVII a.) teisingi bent vienu požiūriu: 
net turint galvoje etnografines skirtybes, vargu ar būta fundamentalių žemaičių 
ir kitų Lietuvos regionų dvasinio gyvenimo išsišakojimų. Greta to palyginimui 
pateikdami faktų iš labai gilios senovės — akmens ar geležies amžių — visą 
laiką privalome turėti omenyje, kad tiksliai nežinome, kokie žmonės tais se- 
nais laikais gyveno ir kad jų kultūros liekanos su žmonių, kuriuos jau galime 
pavadinti žemaičiais, kultūros faktais lygintini tik tipologiškai. 


42 [43], 13—15;: ...laukus jie apsėja [...] trejetą savaičių po Sekminių... 
Mažai žinome apie XVI a. sėjos papročius, tačiau vargu ar jie labai 
skyrėsi nuo XIX a. sėjos laiko, kuris visoje Lietuvoje buvo maždaug vi- 
enodas: balandžio-gegužės mėnesiai. Kadangi žirniai, pupos, lęšiai, avižos, 
vasariniai rugiai ir kviečiai sėti balandžio paskutinėmis dienomis, rugiai — 
rugpjūčio viduryje, o žieminiai kviečiai — rugsėjo gale arba spalio pradžioje, 
tai, žvelgiant iš XIX a. perpektyvos, Lasickis tegalėjo kalbėti apie gegužės 
pabaigoje — birželio pradžioje sėtus miežius, linus ir kanapes. Pažymėtina, 
kad De Diis autorius vėliau akcentuoja, jog žemaičiai daugiausia augina 


81 


būtent minėtus pluoštinius augalus (p. 45, žr. paaišk. 44[45], 27-28; apie sėją 
žr. Dundulienė, 19914, p. 138; Statkevičius, 1992, p. 6, 13). 


42 [43], 15: Vasara trunka neilgai. 

Jau Dlugošas atkreipė dėrnesį į atšiaurų Žemaitijos klimatą; „[Žlemaičių 
žemės didžiąja dalimi pakrypusios į žvarbiąją šiaurę, ir dėl to žmonės taip 
pašiurpę nuo speigų ir liūčių, kad daugelis žūna nuo atšiaurių šalčių, o ne 
vienam tai sudarko nosis, mat jos nuolat būna šlapios. Tik du mėnesius vienoje 
ir kitoje šalyje kiek labiau jaučiama vasara: likusį metų laiką spaudžia šalčiai. 
Dėl to žmonės valgo dar nepribrendusius javus ir, netinkamai džiovindami 
prie ugnies, dirbtiniu būdu suteikę jiems gražią spalvą, subrandina“ (BRMŠ 
I, p. 577; plg. Herbersteiną: BRMŠ II, p. 395). Žemaitija, o ypač De Diis 
ne kartą minimų Platelių apylinkės, ir dabar garsėja šaltomis žiemomis ir 
atšiauriomis vasaromis. Platelių apylinkių liepos mėn. vidutinė daugiametė 
temperatūra tik +17* C. Per metus iškrenta apie 800 mm kritulių (Lietuvos 
vidurkis — 620 mm). Dėl jūros įtakos būdinga pašalimų ir atodrėkių kaita, 
kartais labai užsitęsianti žiema, pvz.: 1995—1996 m. žiemą Platelių apylinkėse 
sniego dar buvo gegužės pirmą dešimtadienį (Bezaras, 1999, p. 29-31; plg. 
Višinskis, 2004, p. 31—32; dar žr. paaišk. 42[44], 27-28). 


42 [43], 18-22: Kitaip esti Suomijoje [...] Jonas III, Švedų karalius... 

„Originale: in Irrlandia. Visaip spėliota, kas tai per kraštas. Siūlyta 
skaityti Islandia. Tačiau niekur nepasakyta, kad tai sala, o ir jūros keliu iki 
Islandijos toliau negu nurodyta (300 vokiškųjų mylių — apie 2220 km). Greičiau 
skaitytina Finlandia. Suomija Europoje tuo metu buvo menkai žinoma, tad 
knygos rinkėjas galėjo ir nesuprasti, apie ką kalbama rankraštyje. 

Jonas III Vaza (m. 1592) — Švedijos karaliaus Gustavo Vazos sūnus, 
1562 m. vedęs Žygimanto Augusto seserį Kotryną. Jo sūnus Zigmantas Vaza 
tapo Lenkijos ir Lietuvos valstybės valdovu. Kaip tik jis 1581 m. pradėjo 
tituluotis Suomijos didžiuoju kunigaikščiu.“ (V. Ališauskas) 


42 [44], 26-27: ...dėl kažkokių prietarų aria tik medinėmis žagrėmis. 

Šį paprotį savo Maskvos istorijos komentarų (1549) skyriuje „Apie 
Lietuvą“ plačiai aprašė du kartus (1517 ir 1526) Lietuvoje lankęsis imperato- 
riaus Maksimiliano I diplomatas Sigismundas Herbersteinas: „Žemę aria ne 
geležimi, o medžiu: tai dar labiau kelia nusistebėjimą, nes jų žemė kieta, o 
ne smėlėta [...]. Eidami arti, jie paprastai su savimi nešasi daugybę medinių 
malksnų, kuriomis vietoj norago dirba žemę [...]. Vienas krašto seniūnas, 
norėdamas palengvinti gyventojams sunkų darbą, buvo įsakęs atgabenti daug 

geležinių noragų, o kadangi tais ir keleta kitų metų pasėliai dėl nepastovių orų 
nepateisino žemdirbių lūkesčių, žmonės savo laukų nederlingumą priskyrė 
geležiniams noragams, nepagalvodami, kad tai lėmė visai kitos priežastys. 
Dėl to seniūnas, bijodamas maišto, atėmė geležinius noragus ir leido jiems 
dirbti laukus po senovei“ (BRMŠ II, p. 395). Vėliau šią informaciją Europinės 
Sarmatijos kronikoje (1611) pakartojo Guagninis (BRMŠ II, p. 496). 

Pažymėtina, kad baltų žemėse geležiniai žemdirbystės įrankiai 
žinoti dar priešistoriniais laikais: nuo vėlyvojo neolito žemei purenti nau- 
dotas geležinis kaplys, kuris nedaug pasikeitęs išliko iki šių dienų, o bent 
nuo III a. po Kr. — ir arklas su geležiniu kastuvėlio-irklo formos noragu 
(Tautavičius, 1996, p. 22—23, 117-118). Nelengva atsakyti į klausimą, kodėl 
vėliau dirbant žemę geležis neišplito, čia to ir nedarysime, tačiau pakitusi, 
Herbersteino ir Lasickio aprašyta realybė išliko iki pat XX a. pradžios: 
kūlimo metu šiaudams kratyti vis dar vartotos tik medinės šakės, šienas 
kai kur krautas tiesiog rankomis, dirvos artos žambriu (žambiu) su medžio 
šakos arba lentos išara, o akėta šakarniomis - tiesiog iš šakotų eglių kamienų 
padarytomis akėčiomis (Katkus, 79-80; Mardosa, 1999, p. 309; Petrulis, 
1940b, p. 50-54). 

Istoriniais laikais šitokią statišką būseną iš dalies sąlygojo iki pat 
XX a. vidurio Lietuvos kaime išlikusi ypatinga pagarba žemei, atsispindinti 
tikėjimuose, kad žemės nevalia mušti ir kitaip nepagarbiai elgtis (Balys I, 
p. 4), iš dalies tam tikra Žemaitijos izoliacija — miestų kultūros nebuvimas 
(žr. paaišk. 44 [45], 28—29) bei teritorijos administracinis apleistumas. Tačiau 
bene svarbiausią vaidmenį, atrodo, čia suvaidino tautos etnopsichologija — 
lietuvių ir ypač žemaičių konservatyvumas (žr., pvz., Sirokomlė, p. 135—138). 
Nepaisant prastos administracijos, kaip matyti kad ir iš Herbersteino teksto, 
būta geranoriškų mėginimų pagerinti prastą valstiečių buitį (dar žr. Rūgis, 
1961, p. 469). Tačiau tokie inovatoriai nuolat atsimušdavo į neįveikiamą abe- 
jingumo sieną ir net susilaukdavo pasipriešinimo. Nesipriešindami inovacijas 
valstiečiai priimdavo tik jei jos būdavo vykdomos jų neatsiklausiant (pvz., 
Valakų reformą, žr. paaišk. 44 [45], 31-32). 

Vidinio poreikio pasigerinti buitį neatsiras dar ilgai. Antai 1842 m., 
praslinkus daugiau nei 300 metų nuo Herbersteino apsilankymo, Telšių apskri- 
ties maršalka Mykolas Gadonas apgailestavo, kad „[Žemaitijoje] jokių naujų 
žemės ūkio padargų iki šiolei nematyti ir niekas nemąsto apie kokį nors viso 
to pagerinimą“ (cit. iš Aleksandravičius, 1997, p. 194). Prietaringumas, prasta 
istorinė atmintis ir iš to plaukiantis praeities, kad ir kokia ji būtų buvusi sunki 
(plg. Lasickį: „jie vargsta dėl duonos stygiaus“, žr. sekantį paaišk.), idealiza- 
vimas bei nepaslanki etnopsichologija gimdė stiprų vidinį pasipriešinimą bet 

kokioms technologinėms naujovėms. XIX a. pabaigoje etnografinę medžiagą 
apie taures rinkusiam-kunigui Žiogui valstietis aiškino: „Delko [-..] senob- 
iniai žmonės būdavo turtingi? Kirvius, būdavo, dirba iš akmenų, torielkas iš 
plieno, o geriamuosius indus iš rago“ (Žiogas, 1911, p. 114). Naujovės ūkyje— 
iki pat XX a. pagrindinė stiprių pykčių šeimoje priežastis. Tėvai su vaikais 
„daugiausia susipykdavo dėl kokio nors modernesnio įrankio bei įpročio, nes 
tėvams ne „unaras“, kad sūnus eina ne tais takais, „vėjus gaudo...“[:] Seneliai 
ir senelių seneliai amžių pragyveno, o čia dabar, mat, mokys varlas koja...“ 
(Kriauza, 1943, p. 242). Supykę tėvai vaikus neretai išvarydavo iš namų, yra 
žinoma atvejų, kai tėvas neklaužadą net užrašydavo į rekrūtus (Kriauza, 1943, 
p. 241, plg. paaišk. apie taikinimo dievenį 50 [47], 1-2). 

Neracionalus valstiečių konservatyvumas Lasickio tekste nuolat iškyla 
ne dėl autoriaus noro „sutirštinti spalvas“, tiesiog statiška kaimo žmogaus 
psichologija persmelkia visas gyvenimo sritis. Apie jas dar nekart bus kalbama 
šiame komentare (žr. paaišk. 42[44], 27-28; 44 [45], 28-29; 44 [45], 32-46 
[45], 6; 46 [45], 6-7; 46 [45], 15-17). 


42[44], 27—28: ...vargsta dėl duonos stygiaus, o vietoj jos papratę misti kep- 
tomis ropėmis, kurioms išauginti reikia mažiau darbo. 

Lasickio meto valstiečio gyvenimas iš tiesų nebuvo lengvas ir skalsus. 
Ką iš tiesų reiškia „duonos stygius“, ne kartą detalizuoja XVI-XVII a. au- 
toriai. Antai anot Guagnino, „[valstiečiai] duoną valgo labai prastą, pusiau 
su pelais“ (KŽ, p. 68), o XVII a. pabaigoje Pretorijus dar nurodo ir tokios 
mitybos pasekmes: „[Dlaugelis iš jų dažniausiai turi pasitenkinti pelų bei 
saldynų duona ir kitokiais prastais valgiais, kurie paprastai trumpina žmogaus 
gyvenimą“ (PII, p. 341). Šiuolaikiniam žmogui sunku įsivaizduoti, ką reiškia 
nuolat jausti alkį. Tuo tarpu iki pat XX a. pab. nors, atrodo, auginta nemažai 
gyvulių, tačiau „ne taip per „barzdą“ taukai varvėdavo ir kitu [ne pasninko — P. 
V.] metu, kad ir tuo vadinamuoju mėsėdžiu“ (Končius, p. 208). Prastais metais 
pristigę bėralo (nevėtytų rugių), valstiečiai į duoną maišydavo vasarinių javų 
miltų, pridėdavo pelų, balų samanų, žolių bei medžių žievių, gilių, lazdynų 
žiedų, rūgštynių bei viržių sėklų ar net beržo pjuvenų. Tokius mišinius nere- 
tai buvo vos beįmanoma sumalti, o tokių miltų duona būdavo labai juoda ir 
trupi bei labai sunkiai rūgdavo. Gryną, be jokių priemaišų duoną Lietuvos 
kaime visuotinai imta kepti tik po 1866-1868 m. badmečio. O pastarieji dėl 
užsitęsiančių šalčių, sausrų, karų, maro ir kitų epidemijų Lietuvoje kildavo 
bent kartą per dešimtmetį (apie epidemijas, badą ir marą žr. Baronas, 2001, 
p. 297-300, Badas; Badavimas; KŽ, p. 99—104; apie duoną: Mažiulis, 1955a; 
Dundulienė, 1989a). Be sunkiai nederlingose, prastais padargais įdirbamose 

(žr. paaišk. 42 [44], 26-27) dirvose išauginamos duonos nuolatinis XVI- 
XVII a. valstiečių patiekalas buvo palyginti nedaug triūso reikalaujančios 
ropės, taip pat neprasprūdusios pro tuometinių autorių akis. Antai panašiai 
kaip Lasickis jas minėjo ir Prūsijos lietuvių gyvenimo stebėtojas Wagneris 
(1621), kurio žodžiais tariant, valstiečiai „maitinasi lengvai įgyjamu ir sti- 
priu maistu, būtent — žirniais ir ropėmis“ (Wagneris, p. 26). Ne vieno šimto 
metų prireikė, kol valstiečių gyvenime jas pakeitė bulvės. XIX a. Lietuvoje 
pagaliau paplitusios jos ne tik atitolino bado šmėklą bei negrįžtamai pakeitė 
valstiečių mitybos įpročius, bet ir perėmė pirmtakių vardą. Žemaitijoje j jos iki 
šiol vadinamos roputėmis (LKŽ XI 839-840 s x.). Pačios ropės nuo XIX a. 
pr. etnografiniuose aprašymuose minimos retai. 


42 [44], 30—31: Jiems netrūksta nė žuvų. 

Jau daugiausia upių ir ežerų pakrantėse įsikūrę senieji istorinės 
Žemaitijos gyventojai plačiai užsiiminėjo žvejyba (žr. Daugnora, Girinin- 
kas, 2004, p. 35-39, 66-70, 96-99, 125—132, 159—160, 180—184; Tautavičius, 
1996, p. 30), o rašytiniai šaltiniai, išskyrus tendencingą Dlugošo ištarą, esą 
žemaičiai „žuvų ir prieskonių nepažino ir nevartojo“ (BRMŠ I, p. 581), nuola- 
tos pabrėžia, jog baltų kraštuose „labai daug medaus ir žuvų“ (pvz. Vulfstanas 
(IX a.): BRMŠ I, p. 168). 

Žuvis, ypač provincijoje, sudarė labai žymią maisto dalį (plg. paaišk. 
42[44], 27-28). Būta valstiečių, tesivertusių vien žuvies gaudymu. XVI a. 
žvejyba Žemaitijoje labai išplėtota — beveik prie kiekvieno dvaro buvo 
žuvingas tvenkinys ar ežeras, kurie, kaip brangus turtas, įrašyti į dvarų in- 
ventorius. Dvarams žuvį gaudydavo ne tik baudžiauninkai (paprastai eidavo 
po du žmones nuo ūkio), nuo šios pareigos nebuvo atleidžiami nė miestelių 
gyventojai (ilgainiui nuo šios prievolės tapo galima atsipirkti vadinamaisiais 
„tinklų mokesčiais“), negana to, būta baudžiauninkų, kurių vienintelė pareiga 
buvo žvejoti dvarui. Naudojimasis vandenimis žvejybos tikslais griežtai regla- 
mentuotas. Jau Pirmajame Lietuvos statute (1529 m.) bent trimis straipsniais 
apibrėžiamos žvejybos taisyklės, numatytos baudos už jų nesilaikymą, pvz., 
svetimo žvejybos įrankio gadinimą ar žuvies išgaudymą (žr. Statuto 9 skyrių, 
3,41r 7 straipsnius). Tačiau nuolatiniai skundai dėl pažeidimų, vertė taisykles 
griežtinti. Antai 1557 m. valakų nuostatais uždrausta žvejoti žuvų neršimo 
metu, t. y. balandžio-birželio mėnesiais (draudimas galiojo dar XVIII a), 
didžiojo kunigaikščio vandenys suskirstyti tinklininkystėmis (newodnictwo), 

42 [44], 31: Geria su vandeniu raugtą medų... 

Lasickio tekste: pasirodantis graikų kilmės lot. k. žodis hydromel 
„Su vandeniu maišytas medus“ tradiciškai verčiamas į midus (žr. Valkūno 
vertimą AŽD, p. 15; taip pat ir De Diis vertimo redakciją BRMŠ II, p. 591). 
Kitoje knygelės vietoje, kalbėdamas apie aukas *Raugų žemėpačiui (p. 55, žr. 
paaišk. 54 [49], 11-21), Lasickis su vandeniu maišytą medų įvardija graikybės 
hydromel atitikmeniu lot. agua mulsa. Pažymėtina, kad prieš Lasickį ir po jo 
lotyniškai rašę autoriai kalbėdami apie midų paprastai vartoja germ. medo 
(Henrikas Latvis (1225-1227), Dlugošas (1413), Motiejus Miechovietis (1517), 
Jonas Bohemas Aubietis (1520), atitinkamai BRMŠ I, p. 278, 560; BRMŠ 
II, p. 352, 358) arba lot. mu/sum (Martynas Kromeris (1555), Tomas Mako- 
vskis (1613); pirmame savo žodyno variante Konstantinas Sirvydas (1629), 
atitinkamai BRMĖŠ II, p. 418; LŽ, p. 210 = BRMŠ III, p. 465; SKSŽ, p. 169 
[73]). Tiesa, trečiajame žodyno leidime (1642) trijose vietose šalia lot. mulsum, 
lot. Aydrome! midų vadina ir Sirvydas: „miod pity / Hydromeli. melicraton, 
mulsum. Midus“ (PLKŽ, p. 273 [175]); „Nieprzebrany miod / piwo. Minime 
aguosum, moderate agua temperatu hydromeli cereuisia. Ne praskiestas midus 
/atus“ (PLKŽ, p. 311 [213]); „Syce miod. Coguo hydromeli, mulsum. Miešiu 
midu“ (PLKŽ, p. 529 [431], plg. „Drudzy miod do picia z wodą stodkie sycą“, 
Stryjkowski, p. 63). 

Senasis midaus receptas neišliko, tačiau kad tai nėra tiesiog „su vandeniu 
maišytas medus“, rodo vaizdingas Mikalojaus Radvilos dvaro geografo 
Tomo Makovskio aprašymas (1613): „Iš medaus, vandens ir apynių daro 
gėrimą, kuris, pridėtas vyšnių sulčių ir įvairių prieskonių, didikų namuose 
užkastas ir palaikytas šimtą su viršum metų, savo skoniu ir aromatu, regis, 
net Malvazijos vyną pranoksta“ (LŽ, p. 210 = BRMŠ III, p. 464-465). Čia 
Makovskis aprašo diduomenės gėrimą, neabejotinai gerokai besiskiriantį 
nuo valstiečių gaminto midaus — vargu ar kaimo žmonės jį brandindavo 
šimtą metų, negana to, midui pagardinti tikrai nevartojo vyšnių sulčių (žr. 
paaišk. 50 [47], 3—5). Tačiau etnografiniai šaltiniai ir tautosaka kalba apie 
vieną būtiną midaus ingredientą — apynius, pvz.: „ne midaus, ne alaus be 
apinių negal padaryt“ (S. Daukantas, cit. iš Būga III, p. 657; dar žr. p. 426; 
LKŽ VIII sv., taip pat filologinę analizę: Mažiulis 1, p. 72-73). Pažymėtina, 
kad be su apyniais gaminto midaus žemaičiai žino ir kitą gėrimą, kurį tikrai 
galėtume pavadinti Aydromel. Dar ir dabar žemaičiai medų kartais valgo vieną, 
užsigerdami vandeniu, nes taip galima daug suvalgyti. Medui aprūgus, pridėję 
vandens ir mielių jį užraugdavo — išeina „geras šnapsis“ (Tamulaitytė, 1999, 
p. 331-332). Etnografė nenurodo, kad toks „šnapsis“ būtų vadintas midumi, 
tačiau plg. Dulaitienės-Glemžaitės liudijimą, pasak kurio, XIX a. viduryje 

midumi vadino jau tiesiog su spiritu maišytą medų (Dulaitienė-Glemžaitė, 
p. 139; plg. Imbrasienė, 2003, p. 10). 

Vėlyvais laikais midumi greičiausiai galėjo būti pavadintas bet koks 
medaus turintis alkoholinis gėrimas, tačiau tikėtina, kad De Diis rašymo 
metu koegzistavo dvi medaus pagrindu gamintos alkoholinių gėrimų rūšys — 
tikrasis, su apyniais gamintas midus (mu/sum) ir tiesiog su vandeniu maišytas 
raugintas medus (hydrome! arba agua mulsa). Remiantis šiuo skirtumu lot. 
hydromel ir agua mulsa verčiama „su vandeniu raugtas medus“. 


42 [44], 31-34: Tą gėrimą [alų] daro medžio žievių induose iš vandens, javų 
ir apynių; į tuos indus įdėję įkaitintus akmenis, virina vieną naktį ir gauna 
misą, o kitą dieną ją geria. 

Tai, regis, pirmas alaus gamybos aprašymas (dar. žr. paaišk. 54 [49], 
11-21). Išskyrus Končiaus atsiminimus, jog laukiant kūmų grįžtant iš 
krikštynų „pašildyta alaus su grietine ir karštas akmuo į alų įleistas, kad 
putelės netrūktų“ (Končius, p. 118), etnografinių duomenų apie alaus virimą 
naudojant karštus akmenis rasti nepavyko. Tačiau pastarasis faktas dera su 
nuoroda, esą tokiu būdu alus virtas „medžio žievių induose“. XVI a. valstiečių 
gyvenime geležies vartota nedaug (plg. paaišk. 42 [44], 26-27; 44 [45], 32-46 
[45], 6; 46 [45], 15-17) ir kitokios virinimo technologijos vargu ar galėtume 
tikėtis. Archajiškas alaus gamybos būdas veikiausiai nunyko ėmus naudoti 
daugiau geležinių indų. Tačiau vis dėlto skysčio užvirimas įkaitintais ak- 
menimis galutinai užgožtas nebuvo. Dar XX a. sudėję įkaitintus akmenis į 
vandenį valstiečiai kai kur iššutindavo statines ruošdamiesi raugti kopūstus, 
tokiu pat būdu kaitindavo vandenį (sakyta „milindavo“) pirtyje (apie alaus 
gamybą žr. Dagys, 2000; KA; Petrulis, 1975; Žagrakalys, 1971, p. 164-167,; 
plačiau apie „barbarų“ alų žr. Nelson, 2005). 


42 [44], 34-35: Iškilesnieji taurių vietoj vartoja išpuoštus taurų ragus. 
XVI a. šaltiniai įvairiuose kontekstuose dažnai kalba apie tauro rago 
indus. Panašiai kaip Lasickis apie juos pasakoja Herbersteinas (1549) — „vyres- 
nieji vietoj taurių naudoja taurų ragus“ (BRMŠ II, p. 395) — tik, skirtingai 
negu Lasickis, pastarasis nemini, kad ragai būtų buvę puošti. Kiek vėliau jau 
apie išpuoštus tauro ragus, pasakodamas Vilniaus įkūrimo legendą, kalba 
Stryjkovskis (1582). Jo žodžiais tariant, Gedimino nukauto tauro „oda ir ragai, 
auksu apdaryti, kaip garbingos brangenybės ilgai buvo laikomi ižde, net iki 
Vytauto laikų. Vytautas paprastai iš tų ragų vaišindavo didesnėse puotose 
svečių šalių pasiuntinius ir vieną jų kaip atminimo dovaną padovanojo Romos 
imperatoriui Zigmantui, Vengrijos karaliui, per garsųjį karalių ir kunigaikščių 

suvažiavimą Lucke 1429 metais“ (BRMŠ II, p. 555; redaguota mano - P. V). 
Netrukus Lukas Davidas (1583), atrodo, remdamasis gyvąja tradicija, pasa- 
koja apie vaidelotų apeigų metu vartotą „gėrimo indą, kurį [jie] visą laiką 
nešiojasi su savimi ir kuris turi būti pagamintas iš jaučio, arba buliaus, rago“ 
(BRMŠ II, p. 285; plg. Guagninį: BRMŠ II, p. 496). Kitaip nei cituotuose 
Lasickio, Herbersteino ar Stryjkovskio tekstuose, Davido liudijime rago 
indus regime sakraliniame kontekste (ypatingais rago indai laikyti iki pat 
XIX a. pabaigos: žr. Žiogas, 1911, p. 114). Tačiau šis liudijimas kartu atspindi 
ir jau besikeičiančią situaciją — kalbama ne apie tauro, o tiesiog apie jaučio 
rago indus. Tokios slinkties „pranašystę“ įmanu išskaityti jau Herbersteino 
žodžiuose, jog taurų yra nedaug ir kad jais reikia specialiai rūpintis (BRMŠ 
II, p. 394). Vis dėlto taurų išsaugoti nepavyko — paskutinis jų Lietuvoje 
užmuštas nepraslinkus nei penkiasdešimčiai metų nuo De Diis parašymo 
datos — 1627-aisiais. Didžiausio Lietuvos miškų raguočio vardas mūsų dienas 
pasiekė tik geriamųjų indų pavadinime „taurės“ (Būga I, p. 375-378; SKSŽ, 
p. 61 [17]; Daukantas, 1993, p. 25; PLD, p. 20, 36, 122, 173; Žiogas, 1911). 

Rago taurė baltų kraštuose žinoma nuo seniausių laikų — tauro ragas 
rastas Šventojoje, neolito laikotarpio gyvenvietėje (Rimantienė, 1995, p. 
49). Tačiau puošti tokius indus pradėta tik paskutiniame šimtmetyje pr. Kr., 
manoma, dėl keltų ir antikos kultūrų poveikio Vidurio ir Šiaurės Europoje 
ėmus plisti papročiui kaip gėrimo indus buityje ir apeigose naudoti spalvo- 
taisiais metalais apkaustytus ragus. Sprendžiant iš kapų inventoriaus III a. 
šis paprotis pasiekė ir dabartinės Lietuvos pajūrį. IV a. jis jau buvo apėmęs 
visą Lietuvą ir, Tautavičiaus teigimu, išliko iki XII-XIII a. Pažymėtina, kad 
kaustyti ragai visais laikais būdingiausi buvo pajūrio sričiai - likusioje Lietu- 
vos dalyje aptinkami pavieniai tokių ragų egzemplioriai (Tautavičius, 1996, p. 
270—271). Dėl puoštų ragų kilmės nuomonės išsiskiria — ilgą laiką jie laikyti 
skandinaviškais (Tautavičius, Okulicz), tačiau pastaruoju metu linkstama ma- 
nyti juos esant vietinės gamybos (Vaitkunskienė, Kazakevičius) (Tautavičius, 
1996, p. 272-273, dar žr. Vaitkunskienė, 1995, p. 24—25, 34-35). 

Palyginus cituotus šaltinius ir archeologų išvadas su kalbamu Lasickio 
liudijimu, pastarasis gali pasirodyti kiek anachronistiškas. Archeologiniai 
tyrimai rodo, kad puošti ragai nustoti vartoti XIII a. Šią išvadą iš dalies 
paremia cituoti šaltiniai: Herbersteinas kalba apie taurų ragus, tačiau nemini 
juos buvus puoštus, Davido tekste tekalbama apie nepuoštus jaučių ragus, 
o Stryjkovskis nukelia juos į legendinę dalį ir aprašo jų „gyvenimą“ tik iki 
XV a. vidurio. Tačiau, regis, esama gan paprastos tokių ragų išnykimo iš 
kapų inventoriaus priežasties. Lietuvai pasikrikštijus ragai neišnyko — tiesiog 
nustota dėti juos į kapus. Ilgaamžė rago taurė, kaip matyti kad ir iš cituoto 


88 


Stryjkovskio teksto, perdavinėta iš kartos į kartą. Taigi Lasickis aklai neseka 
šaltiniais, kuriais naudojasi (plg. cituotą Herbersteiną), o veikiausiai aprašo 
jam žinotą bebaigusią išnykti Žemaitijai būdingą realiją. 


42 [44], 35: Šaunius sugėrovus... 

Palyginti su kitais autoriais, Lasickis čia rašo labai nuosaikiai: te- 
užsimena apie „šaunius sugėrovus“, o kitoje vietoje, taip pat plačiau neap- 
tardamas, tepastebi, kad „ir moterys mėgsta išgerti“ (p. 23). Tačiau tiek 
prieš, tiek ir po Lasickio gyvenę autoriai nuolat pabrėžia juos stebinusį 
lietuvių ir kitų baltų polinkį į svaigiuosius gėrimus. Jau Vokiečių ordino 
metraštininkas Petras Dusburgietis (1326) rašė, kad prūsams „rodosi, jog 
svečią būsią nepakankamai pamylėję, jeigu jis negersiąs iki apsvaigimo. 
Turi paprotį lažintis, jog vaišėse gers po lygiai ir be saiko“. Išgertuvės esą 
trunka tol, kol nusigeria visi (BRMŠ I, p. 345, dar žr. p. 483, 488). Panašiai 
lietuvių šventes aprašo ir Lasickio amžininkai. Antai pasak Prūsijos kar- 
tografo Kasparo Hennenbergerio (1595), Prūsijoje „labai paplitęs nesveikas 
girtavimas, — kartais visi, jauni ir seni, vyrai ir moterys, tarnai ir tarnaitės, 
ne kitaip kaip gyvuliai guli kartu šiauduose“ (BRMŠ II, p. 339), o kiek 
vėliau Wagneris (1621) lietuvių vaišes lygino su besivaržančių atletų kova, 
kurios metu lietuviai „uoliai vienas kitą ragina gerti be perstojo, 0 į tuščias 
rankas žiūrima kaip į smerktiną užsiiminėjimą niekais“ (Wagner, p. 30). Toks 
įvaizdis tyrinėtojų paprastai laikomas perdėm tendencingu, sukurtu siekiant 
pabrėžti lietuvių barbariškumą, tačiau XX a. pradžios „etnografinių“ vaišių 
atmosfera nė kiek nesiskiria nuo aprašytos senuosiuose tekstuose: „Geriama 
visada verčiant, „musijant“ vienas kitą. Šeimininkai papročio įpareigojami 
žiūrėt, kad svečių stikliukai ar stiklinės visada būtų pilni, ir ragint gert. Kai 
kuriuose naminio alaus kaimuose negeriančiam, daugiausia negeriančiai, 
etikietas leidžia tiesiog už apykalės pilt, arba įduodama stiklinė, neleidžiant 
jos ant stalo pastatyt, ir mušama į apačią, kad kuklus gėrėjas, nenorįs būt 
aplaistytas, išgertų ją iki dugno. [...] Yra tokių kaimų, kur galioja „dėsnis“: 
jei svečias neįsigėrė iki vėmimo, tai reiškia, kad trūko „meilės“, o tatai 
šeimininkui nedaro garbės. Norint to išvengti dedama tabokos į naminį alų“ 
(Gobis, 1942, p. 83-84). 


42 [44], 35-44 [44], 2: ...jie mielai apdovanoja ąsočiu medaus raugto su 
vandeniu, marškiniais, rankšluosčiu, pirštinėmis, skepetaite ar kokiu kitu 
namų darbo daiktu. 

Senojoje pasaulėžiūroje dovanojimas — vienas svarbiausių, tačiau iki 
šiol Lietuvoje bemaž netirtų socialinių santykių reguliavimo būdų. Šiuo 

požiūriu Lasickio tekstas ypatingas. Jame ne tik pirmą kartą taip plačiai 
aprašomas dovanojimas: minirnos net keturios skirtingos dovanojimo situaci- 
jos, išvardijamos pagrindinės dovanos, tačiau ir aprašytas daugiau jokiuose 
šaltiniuose neminimas dovanojimo dievenis (žr. p. 42-44, 47, 51, 57-59). 
Dabar jau ganėtinai sunkiai suprantamas dovanojimo fenomenas labai platus 
ir sudėtingas, taigi reikalingas nuodugnesnių tyrimų, todėl šiame komentare 
vengsime platesnių apibendrinimų. Pagrindinius šaltinius sugretinę su et- 
nografine medžiaga, tiesiog pamėginsime bent punktyru nubrėžti reiškinio 
kontūrus. Čia aptariama tik dalis fragmentė minimų dovanų - rankšluosčiai, 
skepetos ir pirštinės. Kitos dovanos, atsižvelgiant į Lasickio teksto specifiką, 
aptartos atitinkamose komentaro vietose: apie su vandeniu raugtą medų žr. 
paaišk. 42 [44], 31; apie marškinius bei rankšluosčius/stuomenis krikštynų 
papročiuose žr. paaišk. 44 [44], 5—17; apie dovanojimą ir dovanojimo dievenį 
žr. paaišk. 50 [47], 2—3. 


„„rankšluosčiu... skepetaite... 

Nuo seniausių laikų rankšluosčiai vartoti ne tik buityje, bet ir papro- 
čiuose. Pastaruosiuose, atrodo, rankšluosčius galėjo pakeisti stuomenys 
ir skepetos. Patys rankšluosčiai, tradiciniu supratimu priklausantys prie 
gražiausių baltųjų audinių, buvo viena populiariausių bei garbingiausių 
dovanų. Bene pirmąsyk apie juos — du rankšluosčius (manuteria) iš Lietuvos 
provincijos (gal skirtus liturginėms reikmėms) — užsimenama 1324 m. birželio 
15 d. surašytame Rygos arkivyskupo Frydricho inventoriuje (GL, p. 158-159). 
Jie arkivyskupui veikiausiai buvo padovanoti. 

Tradicinėje lietuvių kultūroje žinoma daugiau kaip 20 skirtingų 
rankšluosčių vartojimo progų. Stryjkovskio (1582) liudijimu rankšluosčiu 
juosėdavo aukojimą atliekantis prūsų viršaitis, dar XX a. — piršlys ir archajiškų 
instrumentinių sutartinių atlikėjų vyresnysis; kaspinu perrištą stuomenį iki 
pat XX a. vidurio kai kur Lietuvoje ir Gudijoje užmesdavo ir ant krikštijamo 
vaiko; gražiausias namų rankšluostis kabintas krikštasuolėje ir t. t. (BRMŠ II, 
p. 550; Šimonytė-Žarskienė, 2003, p. 74—75; Ulčinskas, p. 102; Vyšniauskaitė, 
1999, p. 105; plg. Banonsina, Mynaponak, 2004, c. 438). 

Tačiau simptomiška, kad ir XVI a. šaltinių, ir XX a. etnografinių 
aprašymų autoriams rankšluosčiai labiausiai į akis krisdavo per vestuves, 
gimtuves ir laidotuves. Pats Lasickis teigia, kad prieš ištekėdamos merginos 
prisiausdavo daug rankšluosčių ir skepetų, kuriuos tekėdamos dovanodavo 
„visliems] jaunikio palydov[ams]“ (p. 47). Apie tai rašoma jau „Sūduvių 
knygelėje“ (apie 1520-1530) (BRMŠ II, p. 151), vėliau Prūsijos kunigaikštystės 
Įsruties ir kitų lietuviškų apskričių bažnyčių vizitacijos visuotiniame potvar- 

kyje (1639) (BRMŠ III, p. 43), ypač plačiai — Pretorijaus „Prūsijos įdomybėse“ 
(BRMŠ III, p. 313-318; dar žr. Teodorą Lepnerį: BRMŠ III, p. 360; plg. 
Baltrušaitis, 1989, p. 187; Vyšniauskaitė, 1995b, p. 333, 364—365). 

Etnografinė medžiaga papildo senųjų šaltinių liudijimus. Ji rodo, kad 
stuomenys ir rankšluoščiai dovanoti ne tik vestuvių metu, tačiau ir prieš- 
vestuviniu bei povestuviniu laikotarpiu. Rankšluosčius mergina dovanodavo 
piršliui sutikusi tekėti (Lepneris: BRMŠ III, p. 356; plg. Pretorijus: BRMŠ 
III, p. 310; Juška, p. 291), o vėliau ir namų į kuriuos nutekama, dieveniams. 
Antai 1604 m. Vilniaus jėzuitų kolegijos metinės ataskaitos liudijimu, „[p] 
agal paprotį sužadėtinė arba nauja žmona namų šeimininke tampa tik tada, 
kai minėtajam dievui [Pagirniui] paaukoja duonos ir rankšluostį“ (BRMŠ 
II, p. 630). Tačiau jaunosios „prisirašymas“ naujuose namuose ir naujoje 
bendruomenėje baigdavosi tik po pirmos bendros pirties, į kurią ji ateidavo 
su vaišėmis kaimo moterims ir būtina dovana pirties kūrentojui, dažniausiai 
plonos drobės stuomeniu ar gražiu rankšluosčiu, kurį pagal paprotį uždėdavo 
ant pirties krosnies (Daunys, 1989, p. 139; Vyšniauskaitė, 1999, p. 69). 

Tačiau ilgiausi ir gražiausi rankšluosčiai, o šalia jų ir stuomenys bei 
skepetos vartoti senojoje pasaulėžiūroje vestuvėms artimose laidotuvėse (plg. 
Dundulienė, 2002, p. 248-249). Dar „Sūduvių knygelėje“ (apie 1520-1530) 
rašoma, kad mirusiam vyrui „aplink kaklą apveja ilgą skepetą (/ang tuch)“ 
(BRMŠ II, p. 152). Netrukus panašiai liudijo Maleckis-Sandeckis (1551); 
„Užbaigus raudą, numirėliui duodamos dovanėlės: moteriai — siūlai su adata, 
o vyrui — lininė skarelė (linteolum), kuri užrišama jam ant kaklo“ (BRMŠ 
II, p. 211 = šios publikacijos p. 71). Guagninis rašo (1611), kad mirusiajam 
ant kaklo rišamas rankšluostis (rgcznik) (BRMŠ II, p. 495, vėliau tokią pat 
informaciją teikia Stryjkovskis: BRMŠ II, p. 550). Vėlyvais laikais skepetos 
ar rankšluosčiai mirusiajam ant kaklo neberišti, tačiau „rankšluosčio ant 
kaklo“ vaizdinys išliko mirtį pranašaujančiuose sapnuose, plg. XX a. pabai- 
goje Dieveniškių apylinkėse užrašytą pasakojimą: „Prisisapnavo, kad ataj 
jo sesuo (...), ručnykų [t. y. rankšluostį — P. V.] užmetė an kaklo ir išsivedė“ 
(VVM, p. 232). 

Etnografinė medžiaga rodo, kad rankšluosčiai vartoti ir prieš bei po 
laidotuvių. Dar žmogui nenumirus moterys sutvarkydavo ir papuošdavo 
pirkią, ant sienų pakabindavo raštuotus rankšluosčius (Dundulienė, 2002, p. 
245); kai kur po elgetoms atiduoti skirtą drobės stuomenį mirus šeimininkui 
uždėdavo ant kiekvieno avilio (Vyšniauskaitė, 1995a, p. 444). Elgetoms ati- 
duodavo ir rankšluosčius, naudotus prausiant palaikus (Kasarskaitė, 1995, p. 
376, 382; plg. Guagninį: BRMŠ II, p. 494—495). Atvažiavus į bažnyčią kunigui 
arba elgetoms atiduodavo taip pat ir puošnų rankšluostį arba stuomenį, kuriuo 

būdavo perrištas arba apklotas mirusiojo karstas. Turtingesniųjų laidotuvėse 
XIX-XX a. Žemaitijoje, panašiai kaip vestuvių pajauniai (plg. Pretorijų: 
BRMŠ III, p. 313), per pečius jiems dovanotais rankšluosčiais būdavo per- 
juosti karsto nešėjai, o Suvalkijoje jaunų mirusiųjų karstą iš abiejų vežimo 
pusių lydėdavo rankšluosčiais persijuosę raiteliai. Leidžiant karstą į duobę 
taip pat dažnai naudodavo rankšluosčius, kuriuos paskui palikdavo bažnyčiai; 
rankšluosčiais, pirštinėmis (žr. žemiau) ar drobės stuomenimis apdovanodavo 
karsto dirbėją ir duobkasius, o-Dzūkijoje iki šiol rankšluosčiu arba stuomeniu 
kartais apriša kryžių (Dundulienė, 2002, p. 249; Glemžaitė, 1958, p. 218-219; 
Marcinkevičienė, p. 182; Vyšniauskaitė, 1995a, p. 454—-455; VVM, p. 210, 
244—245). Pig. Lasickio liudijimą, kad Ilgių ir Vaižgantui skirtos šventės metu 
valstiečiai „kviečia numirėlius iš kapų į pirtį ir vaišėms. Kiek pakviečia, tiek 
krėslų tam reikalui parengtoje lūšnoje sustato, tiek rankšluosčių, marškinių 
patiesia“. Juos po švenčių „aplaistę gėrimu palieka kapuose“ (p. 57-59). 
Regis, panašiai papročiuose vartotos ir 


pirštinės]... 

Lasickis pirmas prabyla apie Vakarų Lietuvos pirštines. Nors ir turime 
specialių pirštinėms etnografijoje skirtų darbų (Merkienė, Pautieniūtė-Ba- 
nionienė, 1998; dar žr. Čepaitienė, 2001, p. 182; Vyšniauskaitė, 1995b, p. 327, 
365; Vyšniauskaitė, 1995a, p. 455), tačiau paprotinė medžiaga juose aptarta 
labai fragmentiškai, o tautosaka (kaip, beje, ir rankšluosčių atveju) išvis 
nepanaudota. Iš turimos medžiagos tegalime spręsti, kad pirštinių dovanojimo 
papročiai būdingiausi Žemaitijai ir Pajūrio sričiai, toliau jie plačiai paplitę 
Latvijoje ir finougrų kraštuose. 

Kaip matyti jau iš Lasickio teksto, Žemaitijoje pirštinės, panašiai kaip 
ir rankšluosčiai, dovanotos įvairiomis progomis (p. 45, 47). Sugretinus De 
Diis su etnografine medžiaga matyti, kad gausiausiai jų dovanota vestuvių 
ir šermenų metu. Atskiri tokio dovanojimo atvejai žinomi iki pačios XX a. 
pabaigos. Vakarų Lietuvoje sužieduotuvių metu būsimoji nuotaka dovanodavo 
raštuotas vilnones pirštines savo jaunikiui, vestuvių metu jomis ji apdovano- 
davo jaunojo tėvus; pirštinės kabintos ir vadinamojoje „jaunųjų kertėje“, o 
Šventosios apylinkėse pamergė, nuėmusi nuotakai vainiką dar visai neseniai 
uždėdavo pirštines ant kairiojo savo „kavalieriaus“ peties. Estijoje jomis ap- 
dovanodavo visus susirinkusius. Latvijoje nuotakos dovanotomis pirštinėmis 
sužadėtiniai vestuvių metu mūvėdavo ne tik žiemą, bet ir vasarą, pirštinių 
porą jaunoji palikdavo bažnyčioje ant altoriaus, namie jomis apdovanodavo 
vyro tėvus ir gimines; jaunamartė turėjo neštis pirštines pirmą kartą eidama į 
anytos pirtį, kur jas palikdavo priepirtyje, ant plautų ir krosnies, kad laimingai 

susilauktų vaikų. Kad namuose būtų visko pilna ir gerai sektųsi šeimininkauti, 
į vyro namus atėjusi jaunamartė turėjo palikti po porą pirštinių tvarte, klėtyje, 
daržinėje ir prie šulinio. 

Lietuvoje ir Latvijoje pirštinių moterys prisiruošdavo ir savo laidotų- 
vėms. Jomis artimieji apdovanodavo karsto dirbėją, giesmininkus, duobkasius 
ir karsto nešėjus. Šis paprotys Lietuvoje (Šventojoj e) užfiksuotas dar 1994 m. 
Estijoje pirštinėms, ypač nunertoms specialiais raštais, buvo priskiriama 
nepaprasta galia, XIX a. per laidotuves jas užmaudavo velioniui. Lietuvių 
tautosakoje galima aptikti duomenų apie maginę pirštinių reikšmę, žr., pvz., 
pasaką „Gailystė, arba karšta pakūta“ (Ivinskis, p. 27-33). 


Rankšluostis greta su stuomeniu arba skepeta, pirštinės bei, kaip 
matysime (44 [44], 5—17), marškiniai nuo pradžių ligi pabaigos lydėjo pagrindi- 
nius — vestuvių, gimtuvių-krikštynų bei laidotuvių — virsmus. Jais apdengtas 
(ar perrištas) daiktas ar žmogus ne tik tampa išskirtinis, ypatingas ir vyksmę 
pats svarbiausias, gan aiški ir minėtų daiktų apsauginė funkcija. 


44 [44], 4: Paprastai jie gyvena po šimtą metų... 

Lasickis netiksliai nurodo valstiečių amžių. Šis faktas nepateko 
svetimšalių akiratin, tačiau neliko nepastebėtas tarp paprastų žmonių gyvenusių 
autorių. Antai Prūsijos etnografas Teodoras Lepneris (1690), žvelgdamas į 
pastarąją Lasickio teksto vietą, svarstė: „Nors Lietuvos istorikai teigia, kad 
lietuvininkai paprastai gyvendavę iki šimto metų, kaip rašo Jonas Lasickis 
knygoje apie Žemaičių dievus [...], tačiau šioje vietovėje septyniasdešimtmečių 
araštuoniasdešimtmečių tėra tik nedaugelis“ (BRMŠ III, p. 364). Panašiu laiku 
gyvenęs Matas Pretorijus jau mėgino mįslę išspręsti — nukėlė ilgaamžius į 
senovės laikus, savotišką aukso amžių: „mirtis ten įveikia tiek jaunus, tiek 
senus žmones; bet aš esu įsitikinęs, kad anksčiau, kai buvo laisvi, senovės 
prūsai gyveno ilgiau negu dabartiniai“ (PII, p. 339341). 

Neturime XVI a. Lietuvos demografinių tyrimų, tačiau vargu ar to meto 
Žemaitijos gyventojų amžius labai skyrėsi nuo vidutinio Europos gyventojų 
amžiaus. Visoje Europoje XVI a., kaip ir Viduramžiais, beveik pusė žmonių 
mirdavo nesulaukę 20 metų, o likusiųjų gyvenimas paprastai užsibaigdavo 
sulaukus šiek tiek daugiau negu 30 metų (Kessel, 1998, p. 225-228). Šie 
skaičiai sutampa su didžiausio iki šiol žinomo XIV-XVII a. miesto (Alytaus) 
kapinyno kasinėjimų duomenimis. Bemaž pusė čia palaidotųjų neturėjo 
dvidešimties, o dauguma palaidotų suaugusiųjų buvo 25-55 metų amžiaus. 
Vyresnių palaidota nedaug (žr. Svetikas, 2003, p. 163—282). 

Nesunku susekti tokio netikslumo šaknis. Lasickis nesiekia pateikti 

statistinių žinių. Net jei ir būtų norėjęs, būtų buvę ganėtinai keblu jas surinkti. - 
XVI a. ir vėliau Žemaitijoje, kaip ir visoje Europoje (žr. Bastl, 1998, p. 195), 
žinoti savo amžių nebuvo svarbu. Bažnyčioje gimimai registruoti netvarkingai, 
o ir pačių valstiečių metai tiksliai neskaičiuoti net ir XX a. pirmoje pusėje, 
tad tikslų pragyventų metų skaičių galėjo pasakyti tik nedaugelis. Negana to, 
XVI a. dėl sunkių gyvenimo sąlygų žmonės turėjo atrodyti gerokai vyresni, 
nei buvo iš tiesų ir, sprendžiant iš šiomis dienomis panašiomis sąlygomis 
gyvenančių Afrikos ir Eurazijos tautų antropologinių duomenų, retas galėjo 
sulaukti gilios senatvės. Tad De Diis veikiausiai matome „iš akies“ nustatytą 
ar netikslių informatorių pasakojimų sąlygotą žemaičių amžiaus įsivaizdavimą 
(plg. paaišk. 46 [45], 18-19). 


44 [44], 5—17: Vladislovo Jogailos, Lenkų karaliaus, pastangomis... 
Komentatorių nuomone (Mannhardt, 1936, S. 366; Lukšaitė: BRMŠ II, 
p. 603), tai citata iš Dlugošo, pirmojo aprašiusio kaip Jogaila krikštijo lietuvius 
ir žemaičius, Lenkijos istorijos (BRMŠ I, p. 571-574, 580—583). Šią istoriją 
vėliau pasakojo daugelis autorių. Kai kurie iš jų, kaip antai Guagninis (BRMŠ 
II, p. 488490), Lasickio nežinotas Stryjkovskis (BRMŠ II, p. 562-567) ir 
pats Lasickis — aprašė plačiai. Tačiau pažymėtina, kad visi minėti autoriai 
krikštą nupasakoja skirtingai. Antai Dlugošas, rašydamas apie lietuvių krikštą, 
pasakoja, kad Jogaila „dosniai apdovanojo kai kuriuos paprastus žmones iš 
Lenkijos atgabentais naujais vilnoniais marškiniais ir kitokiais drabužiais“ 
(BRMŠ I, p. 573), o kitoje vietoje, jau pasakodamas apie žemaičius, sako, €5ą 
Jogaila dalijo „geriausią gelumbę, arklius, drabužius, pinigus ir kitas dovanas“ 
(BRMŠ I, p. 582). Tuo tarpu Guagninis tvirtina, jog „daugelio [lietuvių] širdis 
karalius palenkė dovanomis, tai yra balta gelumbe (buvo jos nemažai Lenkijoje 
prisipirkęs ir į Lietuvą jiems atvežęs)“ (BRMŠ II, p. 489; plg. Stryjkovskį: 
BRMŠ II, p. 563). Stryjkovskis tepastebi, esą žemaičius Jogaila palenkęs „iš 
dalies dovanomis, iš dalies grasinimais“ (BRMŠ II, p. 566). Lasickio žodžiai 
skiriasi ir nuo Dlugošo, ir nuo Guagninio su Stryjkovskiu. Jis pasakoja, kad 
Jogaila susirinkusiesiems dalijo „pinigus, mėlynus audeklus [arba apdarus|, 
raudonas kepures“, be to, nenurodo, kad jie būtų atvežti iš Lenkijos. Visuose 
aptariamuose tekstuose skiriasi ne tik dovanų rūšys, medžiagos ir spalvos, bet, 
kaip matysime, ir krikštijimo vieta. Dlugošas nurodo lietuvių krikšto vietą — 
Vilnių (BRMŠ I, p. 572), tuo tarpu žemaičių krikšto vietos nekonkretizuoja 
- tenurodo, kad Jogaila „kildamas Dubysa aukštyn, atplaukė į Žemaitiją [ir] 
[s]ušaukęs visus Žemaitijos žmones“ ėmėsi aiškinti jiems tikėjimo tiesas 
(BRMŠ I, p. 580, 582). Galima spėti, kad tai galėjo vykti ten, kur vėliau Jogaila 
pastatydino pirmąją bažnyčią — „svarbiausioje Žemaitijos vietoje, Medininkų 

krašte“ (BRMŠ I, p. 582). Pasak Stryjkovskio, kiek buvo įmanoma, Jogaila 
pakrikštijo Vilniuje, o po to valstiečiams krikštytis buvo liepta rinktis i 
„svarbiuosius miestus“ (BRMŠ II, p. 563). Tuo tarpu žemaičių krikštas, kiek 
galima suprasti, vyko „ant aukšto kalno palei Nevėžio upę“ (BRMŠ II, p. 
566). Lasickis teigia žemaičius buvus apkrikštytus prie Šatrijos kalno. Būtina 
pažymėti, kad pastaroji vietovė šaltiniuose minima bene pirmą kartą. Greta 
minėtų skirtumų, Stryjkovskis pateikia ir lietuviškus suabejojusio žemaičio 
žodžius — „Welna ažyn, tassaj Kunigs meluj, Milastiwas Karalau“ (BRMŠ II, 
p. 566), kurių nėra nei Dlugošo, nei Guagninio, nei Lasickio tekstuose. 

Kaip matome, pasakojimai stipriai skiriasi, tad, priešingai nei mano 
Lasickio komentatoriai, aptariamas fragmentas vargiai gali būti laikytinas 
skoliniu iš Dlugošo. Istorijos variantiškumas veikiau rodo, kad tai būta 
populiaraus nepriklausomai gyvavusio pasakojimo. Gali būti, kad panašius 
anekdotus kaip pamokomas istorijas į pamokslus įpindavo kunigai. Negana 
to, kalbamas pasakojimas „pateisinamas“ etnografiškai. Labiausiai atkreipti- 
nas dėmesys į jame aiškiai išsiskiriančią vieną populiariausių XVI-XVIII a. 
dovanų — marškinius (variantuose — audeklus arba apdarus). Vien Lasickio 
tekste jie minimi tris kartus (p. 43, 47, 57-59), vėliau Prūsijos kunigaikštystės 
Įsruties ir kitų lietuviškų apskričių bažnyčių vizitacijos visuotiniame potvar- 
kyje (1639) (BRMŠ III, p. 43), Pretorijaus „Prūsijos įdomybėse“ (BRMŠ III, 
p. 316) ir kitur. Šaltiniuose sakoma, kad daugiausia marškinių vestuvių metu 
jaunoji išdovanodavusi jaunojo pusei, XX a. etnografiniai aprašymai liudija, 
kad pastarieji valstiečių laikyti ir savo „mirčiai“ (Dundulienė, 2002, p. 248; 
Vyšniauskaitė, 2002, p. 330, plg. anot Lasickio - Ilgių ir Važganto šventės 
metu marškiniai aukoti vėlėms: p. 57-59). Tačiau bene didžiausią reikšmę 
marškiniai turėjo krikšto metu. Iki pat XX a. krikšto marškinėliai, kuriais 
krikšto metu apdengdavo kūdikį, laikyti svarbiausia krikštamotės dovana. Kai 
kur juos krikštamotės pasiūdavo iš stuomens (Paukštytė, 1999, p. 93), okai kur 
vartotas tiesiog stuomuo, taigi, kaip ir De Diis, audeklo atraiža (plg. paaišk. 42 
[44], 35—44 [44], 2). Iš pastarojo pasiūtus marškinius paaugęs vaikas privalėjo 
sunešioti. Jeigu vaikas mirdavo nespėjęs jų sunešioti, jais išmušdavo karstą. 
Taip elgtasi net atėjus į madą pirktiniams krikšto marškiniams (Ulčinskas, 
p. 102; plg. Pretorijų: BRMŠ III, p. 321). Eiline proga dovanojami marškiniai 
ir krikšto marškiniai, be abejo, nėra tas pats, tačiau aptariamoje žemaičių 
krikšto istorijoje jie iš dalies sutampa. 

Keblesnis Lasickio paliudytos mėlynos spalvos klausimas. Nedaug 
turime istorinių duomenų apie XVI a. marškinių, ypač šventinių, spalvas 
(žr. Matušakaitė, 2003, p. 53-55; Urbanavičienė, 1983), tačiau vis dėl to 
esama, nors ir netiesiogiai, Lasickį paremiančių šaltinių. Plg. Simono Grunau 

tvirtinimą (1529), esą „puošniausi [sūduvių] rūbai mėlynos spalvos“ (BRMŠ 
II, p. 98) ir pusantro šimto metų vėlesnę Brando „Kelionėje per Brandeburgo 
žemę, Prūsiją, Kuršą, Livoniją [...]“ (1673-1674) išsakytą pastabą, esą lietuvės 
moterys augindavusios tam tikrą augalą, panašų į burokėlį, iš kurio pasiga- 
mindavusios mėlynų dažų (žr. LEB, p. 306-307). 

Taigi visiškai tikėtina, kad Lasickio aprašytoje krikšto istorijoje „die- 
vobaimingasis karalius Vladislovas“ (BRMŠ I, p. 573), priešingai nei įprasta 
manyti, pasirodo ne kaip valstiečius apgaudinėjantis tironas, o veikiau kaip 
visos tautos krikštatėvis, ateinantis su įprastomis, suprantamomis ir tokiai 
progai tinkančiomis dovanomis (plačiau apie žemaičių krikštą žr. Gudavičius, 
1999, p. 225—228; Ivinskis, 1991, p. 318-320; Jučas, 2004; Rabikauskas, 
2002a, p. 67-75). 


44 [44], 18-21: Jie labai atsidėję gyvulininkystei; vienas žemdirbys laiko 
šešiasdešimt raguočių, be avių ir ožkų, kitas — dvigubai daugiau, o dar 
kitas — truputėlį mažiau. 

Nors apie XVI a. gausiai lietuvių auginamus galvijus nekart užsimena 
ir kiti autoriai (pvz., BRMŠ I, p. 233; Olafas Magnusas (1555): BRMŠ II, p. 
409; plg. Johannesas Boemas Aubietis (1520): BRMŠ II, p. 359), tačiau XVI a. 
gyvulių ūkio tyrimuose iki devinto dešimtmečio vienbalsiai tvirtinta, kad 
bemažiki XIX a., ypač valstiečių ūkiuose, galvijininkystė faktiškai neegzista- 
vo (Wisner), ar bent jau nebuvo visiškai savarankiška ūkio šaka ir tenkino 
tik žemės ūkio reikmes (Merkienė, 1989, p. 78). Tokiame kontekste Lasickio 
liudijimas apie gausias gyvulių bandas atrodo gan sunkiai suprantamas. 

Tačiau pažvelkime atidžiau. Minėti apibendrindamai paprastai daromi 
remiantis dvarų inventoriais. Iš jų, anot Merkienės, matyti, kad XVI a. antroje 
pusėje dvare paprastai laikyta nuo vienos iki šešių karvių. Tai iš dalies patvir- 
tina 1557 m. balandžio 1 d. didžiojo kunigaikščio Žygimanto Augusto valakų 
įstatymo 21 straipsnis, kuriame nurodoma, kad prie kiekvieno karališkųjų 
valdų palivarko turi būti laikoma bent po 20 karvių. Jų nesant reikalaujama 
nupirkti tiek, kiek kuris dvaras gali išlaikyti. Ir jau XVI a. pabaigos invento- 
riai rodo gyvulių pagausėjimą dvaruose. Ypač daug karvių laikyta dideliuose 
Žemaitijos dvaruose, pvz., 1574 m. Kelmės dvare buvo 40 karvių, 1585 m. 
Paįstrės dvare — 100, 1592 m. Kurtuvėnų dvare - 84 karvės. Laikyta ir avių, 
kurių skaičius dažnai net viršydavo karvių skaičių. Vidutiniškai apie 696 
dvaro gyvulių sudarė ožkos. Pagrindiniai mėsiniai gyvuliai dvaruose buvo 
kiaulės (Merkienė, 1989, p. 81-82). 

Kiek galima suprasti, Lasickis čia kalba apie valstiečius. Tačiau Mer- 
kienės apibendrintų inventorių duomenimis valstiečiai „mėsinių gyvulių [...] 

turėjo mažai. [...] [A]vių kiek daugiau laikyta Užantalieptėnuose. [...] Kiaules 
taip pat laikė ne kiekvienas valstietis“ (Merkienė, 1989, p. 85). „Valstiečių 
pajėgumas buvo labai nevienodas. [...] Vidutiniškas gyvulių skaičius, tenkantis 
vienam dūmui, labai svyruoja. [..] Bene daugiausia melžiamų gyvulių [...] 
užfiksuota 1594 [...] Dubėnų dvaro (Užvenčio valsčius) inventoriuje. Čia vie- 
nam dūmui vidutiniškai teko 3,7 karvių su prieaugliu, 3,2 avių ir tiek pat ožkų“ 
(Merkienė, 1989, p. 83—85). Plg. Užantalieptėnų kaime „dažniausiai būdavo 
laikomos 1-3 karvės, 1-5 ožkos, 3—10 avių“ (Merkienė, 1989, p. 82). 

Tačiau apie gyvulininkystę XVI a. Lietuvoje kalbėti nelengva: trūksta 
kalbamo laikotarpio ūkio tyrimų, nedaug turime XVI a. (ypač pirmą pusę) ūkį 
liečiančių dokumentų, ne visi dokumentai apibendrinti, maža to, juose patei- 
kiami duomenys sunkiai pasiduoda interpretacijoms. Pvz., anot Merkienės, 
apie 8Yo jai žinomų inventorių dvarų gyvuliai iš viso nebuvo pažymėti, neretai 
fragmentiškai nurodomas ir gyvulių skaičius dūmuose, tačiau vargu ar iš to 
seka išvada, kad juose gyvulių nelaikyta. Negana to, dėl duomenų stokos 
bemaž neįmanoma stebėti gyvulių skaičiaus kitimo konkrečioje vietoje. Turint 
prieš akis inventorių apibendrinimus šiek tiek daugiau galime pasakyti apie 
gyvulininkystę dvaruose ir beveik nieko — apie gyvulininkystę valstiečių 
ūkiuose; labai sunku kalbėti apie gyvulininkystės skirtumus etnografinėse- 
administracinėse Lietuvos srityse; neaišku ir su kokiais — geriau ar prasčiau 
administruojamų — bei kam priklausančių dvarų inventoriais susiduriame, 
kaip gyvulių ūkis pakito po Valakų reformos ir pan. Taigi, remiantis palyginti 
nedideliu inventorių kiekiu, neįvertinant jų radimosi aplinkybių ir negretinant 
jų su kitokiais šaltiniais, tiesiog neįmanoma susidaryti bent kiek aiškesno 
epochos ūkio vaizdo. Žvelgiant į inventorių apibendrinimus, atrodytų, kad 
Lasickis čia kalba apie bajorus, o ne valstiečius, tačiau paprastai neįvertinama, 
kad Žemaitijoje daugiau nei kitose LDK srityse buvo laisvųjų valstiečių. Jie, 
be abejo, buvo ūkiškai pajėgesni už nelaisvuosius. Galima spėti, kad šiame 
fragmente kaip tik pirmuosius ir turi galvoje Lasickis. 


44 [44-45], 20-24: Jų arkliai mažučiai, manau, dėl didelio šalčio, tačiau 
tvirti. 

Žemaičių arklių sudėjimas ir ištvermė stebino ir ankstesnius autorius, 
pvz. Herbersteiną (1549) (BRMŠ II, p. 395), vėliau Guagninį (1611) (BRMŠ 
II, p. 496). Tai Žemaitijoje iki šiol populiarus plačios stiprios krūtinės, 
trumpo kaklo, storo sprando, tankių karčių, trumpų ir sausų kojų, atsparus 
ligoms ir, kas ūkyje ypač svarbu — gero ir linksmo būdo vietinės kilmės 
arklys — žemaitukas, žemaičių apibūdinamas glaustai: „gers dirbt, važiuot“. 
Šie nedideli arkleliai — vienintelė lietuviška naminių gyvulių veislė, Jie, nors 

susiformavę atšiauriomis sąlygomis ir yra smulkaus sudėjimo, tačiau greiti, 
ištvermingi ir tenkinasi prastesniu pašaru bei menkesne priežiūra, negu 
dauguma kultūrinių Vakarų Europos arklių veislių (Višinskis, 2004, p. 35; 
Vitkus, 1966; Girininkienė, 1992). Aptariamame fragmente, kaip ir kitose 
panašiose vietose, Lasickis ne aklai kartoja ankstesnių autorių žodžius, o 
juos aktualizuoja — pvz., šiame fragmente pasakoja pats pirkęs tokį arklį ir 
nuvažiavęs iki Krokuvos 120 vokiškųjų mylių, t. y. — 890,5 km — tuo būdu 
įrodydamas savo, o ir ankstesnių autorių žodžių teisingumą. 

Atskirai paminėtina arklio reikšmė senojoje lietuvių visuomenėje, kurią 
geriausiai apibrėžia net XX a. pabaigą pasiekusi anykštėniška patarlė: „Numirs 
vaikas — bus kitas, numirs arklys — badas: nei arsi, nei akėsi, nei kermošiun 
važiuosi“. Todėl arkliai rūpestingai saugoti. Naktigonėse jie akylai prižiūrėti 
būrio vyrų, o tvartai rakinti specialiais užraktais. Maža to, nesvarbu lauke 
ar tvarte, patys arkliai kartais pančioti ypatingais geležiniais kalvių darbo 
užraktais. Neišvengus vagystės, jei pavykdavo pagauti, arkliavagį bausdavo 
vietoje ir daug griežčiau negu bet kokio kito gyvulio vagį, pvz. paguldę 
baigdavosi arkliavagio mirtimi (žr., pvz., Vaitekūnas, 1978). Tai atgarsis 
senovinio įstatymo — arkliavagystė dar 1468 metų Kazimiero Jogailaičio 
Lietuvos teisyno nuostatais bausta mirties bausme. 


44 [45], 23-24: Moterims prižiūrint gyvulius, vyrai dirba laukus. 

Tai mįslinga teksto vieta. Neaišku, ką Lasickis laiko „gyvulių priežiūra“ 
ir „darbu laukuose“. Jei, pirmu atveju, tai tėra melžimas ir rytinis šėrimas, o 
antru — arimas, tuomet Lasickis teisus. Tačiau Lietuvoje gyvulininkystė (ypač 
jos ryškiausia dalis — ganymas) tradiciškai laikoma vyrų užsiėmimu. Jie ne 
tik mėždavo mėšlą ar skersdavo, bet ir negrįždami namo ištisomis savaitėmis 
prižiūrėdavo gyvulius tam skirtose miškų laukymėse. Tačiau pastebėtina, 
kad kalbant apie ganymą, Šiaurės Europa nėra vienalytė. Pagal XIX-XX a. 
pirmos pusės etnografinius duomenis Šiaurės Rytų Europoje bandą ganė vyrai, 
Skandinavijoje — moterys. Tačiau čia yra išimčių. Moterys retsykiais prie 
bandos būdavo Šiaurės Rusijoje ir Estijoje, o Lietuvoje, Šiaurės Aukštaitijoje, 
jos kartais ganydavo jaučius (žr. Apanavičius, 1999, p. 82; Mažiulis, 1955, 
p. 524). Tuo tarpu Šiaurės Rusijos Jaroslavlio srityje XX a. pirmoje pusėje 
moterys ganė ne stambiųjų, bet smulkiųjų raguočių — avių ir ožkų bandą 
atskirai nuo karves ganančių vyrų. Lietuvoje ir Estijoje šitokio atskyrimo 
nepastebėta. Skandinavijoje XIX-XX a. pr. kalnuotose vietovėse bandą ganė 
tik moterys (Apanavičius, 1999, p. 82). Tautosakiniai duomenys leidžia spėti, 
kad panaši situacija kitados galėjo būti susiklosčiusi iz baltų kraštuose. Pvz., 

62,54 latvių liaudies dainų, mininčių gyvulininkystės papročiuose itin svarbų, 
tačiau labai sunkiai įvaldomą pučiamąjį instrumentą ožragį, teigiama, esą 
juo groja moterys (Butkus, 1995, p. 117), nors etnografinė medžiaga liudija, 
baltų kraštuose juos pūtus tik vyrus. Tačiau, plg., Švedijoje ir Norvegijoje 
gyvulio rago trimitus pūtė bandą ganiusios piemenaitės (Apanavičius, 1992, 
p. 32). Taigi, kaip matome, vyriško kerdžiavimo plote aptinkama moteriško 
kerdžiavimo pėdsakų. 

Vyrų ir moterų darbo pasiskirstymas iki šiol mažai tyrinėta tema, tad 
nuo platesnių apibendrinimų tenka susilaikyti. Tačiau būtina pažymėti, jog, 
nors ir labai retai, vis dėlto pasitaiko liudijimų — plg. „Žemaičiuose moterys 
ne tiktai akėja, bet ir aria lygiomis su vyrais“, o „bitininkavimu visur užsiima 
daugiausia seniai ir moterys“ (Višinskis, 2004, p. 73) —, verčiančių atsargiau 
žvelgti į tradiciškai griežtai suvokiamą darbų pasidalijimą. 


44 [45], 24—26: Po dešimt ar dvidešimt, kartais daugiau ar mažiau, vienoje 
troboje šukuoja linus, vilnas, kanapes; verpia, audžia ir apdarus siūdi- 
nasi. 

Žvelgiant į etnografiją, XIX-XX a. visi minimi darbai dirbti tik moterų, 
tad galima spėti, kad ir Lasickis čia turi galvoje moteris. Tai, regis, pirmasis 
moterų bendrų darbų paminėjimas (plg. Višinskis, 2004, p. 73; plačiau žr. 
Čepaitienė, 2001, p. 176-181; Čepaitienė, 2002; Glemžaitė, 1958; Katkus, 
p. 196—204; Mažiulis, 1941; Mažiulis, 1965; Merkienė, 1992, p. 294—295; 
Savoniakaitė, 1998; Vyšniauskaitė, 1983, p. 163—164; dar plg. paaišk. 54 [49], 
8-9 ir 44[45], 27-28). 


44 [45], 26—27: Kas lieka viršaus — siunčia į Rygą arba į Karaliaučių, iš ten 
į Olandiją, ir parduoda priimtina kaina. 

Lasickis nemažai dėmesio skiria žemaičių prekybai — apie ją įvairiuose 
kontekstuose kalba net keturiose knygelės vietose. Pastarajame fragmente, 
sprendžiant iš prieš ir po jo sekančių sakinių, turimas galvoje linų ir kanapių 
pluoštas bei siūlai (žr. sekantį paaišk.). Vėliau Lasickis pasakoja, kad rudenį 
išpjovę gyvulius valstiečiai mėsos perteklių parduoda „pajūrio gyvento- 
jams“ (p. 47). Aptaręs su bitininkyste susijusias dievybes, De Diis autorius 
pabrėžia žemaitiško medaus kokybę ir nurodo jo eksporto geografiją: Belgiją, 
Prancūziją ir Ispaniją (p. 53; žr. paaišk. 52 [48], 22-24). O aprašęs mirusiųjų 
kultą ir miškuose jiems paliekamas aukas, sako, kad pastarąsias pasiima 
medkirčiai, „deginantys medžius pelenams, be kurių neišsiverčia užjūrio 
vėlėjai“ (p. 59; žr. paaišk. 58 [50], 1-4). 

Minimi daiktai — ypač linų ir kanapių pluoštas bei siūlai, medus, vaškas 

ir pelenai — svarbiausios vakarinių Lietuvos sričių (Žemaitijos ir Sūduvos) 
XVI a. eksportinės prekės (šalia jų dar paminėtinos odos, kailiai ir mediena), 
kuriomis buvo aprūpinama visa Vakarų Europa. Jos dažnai minimos to meto 
šaltiniuose (pvz., Herbersteinas: KŽ, p. 58; plg. Aubietį: BRMŠ II, p. 359; 
Olafą Magnusą: BRMŠ II, p. 409; Guagninį: BRMŠ II, p. 474, 496). Tačiau 
Vakarų Europai nieko negaminanti Lietuva buvo ne lygiavertis verslo part- 
neris (prekybos sąlygas diktavo atvykstantys pirkliai), o tiesiog neišsenkantis 
reikalingų žaliavų šaltinis. 

Pastarajame fragmente Lasickis lakoniškai, bet tiksliai nurodo tuometinę 
prekybos geografiją. Tai visų pirma kaimyninių žemių centrai — Ryga ir 
Karaliaučius. Šalia pastarųjų būtina pridėti Lasickio nenurodomą Dancigą, į 
kurį anuomet keliavo didžioji dalis viso vakarinių Lietuvos sričių eksporto. 
Dancigo pirkliai dažniausiai patys prekes parsiveždavo iš Lietuvos, o vėliau 
jas parduodavo visai Vakarų Europai. Nesunku nuspėti, kodėl Lasickis ne- 
mini šio svarbaus prekybos taško. Išvežamos prekės Dancigą pasiekdavo per 
kaimyninę Prūsiją, su kuria žemaičiai nuo seno intensyviai prekiavo. Linų 
bei kanapių pluoštas ir mėsos produktai labai paklausūs Prūsijoje išliko iki 
pat XX a. Kita prekybinė kryptis - Ryga. Intensyvi ir nuolatinė prekyba tarp 
lietuvių ir Rygos pirklių vyko jau Mindaugo laikais. Ji nenutrūkdavo net 
kryžiaus žygių metu. Kalbėdamas apie prekybą linų ir kanapių pluoštu bei 
siūlais, atskirai Lasickis nurodo Olandiją. Tai svarbus XVI a. Europos preky- 
bos centras. Čia iki XVII a. iškilo keletas stambių prekybinių centrų, kurie 
specializavosi eksportuodami drabužius, išaustus iš linų pluošto ar verpalų, 
įsivežtų būtent iš keltiškų ir baltiškų kraštų (plačiau apie Lietuvos prekybin- 
ius santykius XVI a. žr. Ivinskis, 1992; apie Lietuvos prekybą su Prūsija žr. 
Ivinskis, 1934; dar žr. Čepaitienė, 2001, p. 69; Ivinskis, 1958; Rowell, 2001, 
p. 82-83; Katkus, p. 90-98). 


4445], 27-28: Laukuose jie augina daugiausia linus ir kanapes. 

Šis sakinys atliepia 42 [43], 13-15 fragmentą, kuriame Lasickis nurodo 
pagrindinį to meto valstiečių sėjos laiką: „trejetą savaičių po Sekminių“. Tokiu 
laiku paprastai sėjami linai ir kanapės. Senų žmonių įsitikinimu pati geriau- 
sia žemė linams auginti yra miškų kirtimai ir dirvonai. XVI a. intensyvėjo 
prekyba baltų kraštų pelenais (žr. paaišk. 58 [50], 1-4), taigi daugėjo kirtimų, 
todėl populiarėjančių linų (plg. paaišk. 44 [45], 26—27) auginimui susidarė 
itin palankios sąlygos. 

Linas - aplinkai mažai reiklus ir, šalia rugio, svarbiausias bei dažniausiai 
tautosakoje minimas ūkinėms reikmėms naudojamas augalas. Jie nuo seno ėjo 
ne tik audiniams, bet ir tekančių merginų kraičiui, taip pat įvairioms duoklėms. 

Gorčių ar daugiau linų pasėdavo suaugusiems sūnums ir samdiniams vietoj 
pinigų. Baudžiavos metais linų duoklė dvarui buvo visuotinė. Šukuotų linų 
duodavo ir kalėdojantiems kunigams. Iki pat XX a. vidurio linai buvo svarbi 
eksportinė prekė. Net pirmosios nepriklausomybės pradžioje linų eksporto 
monopolis buvo svarbus Lietuvos valstybės pajamų šaltinis (Ivinskis, 1958, 
p. 216; Katkus, p. 90—98; Mažiulis, 1958, p. 215; dar žr. Balys, 1958, p. 210; 
Vyšniauskaitė, 1983). 

Palyginti su linais, seniausias baltų kraštuose pradėtas auginti augalas — 
kanapės, buvo kur kas mažiau reikšmingas ir retokai teminimas tautosakoje. 
Nepaisant to, jo vartojimo būta labai įvairaus. Iš kanapių ne tik vytos virvės, 
ji labai plačiai vartota kulinarijoje: iš jų sėklų spaustas žemaičių ypač mėgtas 
aliejus, kanapių pienas vartotas viralui užbaltinti, sugrūstos ir pagruzdintos 
kanapių sėklos („„spirgučiai“) valgytos su bulvėmis, o iš kanapių varškės 
suminkytos su duonos minkštimu gamintas vaikų ypač mėgtas kėžas ir t. t. 
Kanapės vartotos ir liaudies medicinoje: kanapių žiedų arbatos duodavo 
nuo tymų, išgąsčio, kosulio ir visokių skausmų, kartais ir nuo inkstų ligų. Į 
kanapyną mesdavo sunkiai sergančias, musmirėmis apsinuodijusias kates, 
kur jos esą pasveikdavę, o kanapių pelus supildavo į gardo kampą arba į ėdžių 
galą, kad arkliai nesirgtų pažandėmis (Rauktys, 1957, p. 422; Statkevičius, 
1992, p. 15—17). Tačiau bene mažiausiai tyrinėtas kanapės naudojimas pirties 
papročiuose. Dar V a. pr. Kr. rašęs Herodotas pasakoja, kad, kaip manoma, 
tuometiniai baltų kaimynai skitai, pirtyje „paima kanapių sėklų ir užmeta 
ant įkaitintų akmenų: jos taip ima rūkti ir išleidžia tiek garų, kad jai nepri- 
lygsta jokia helėnų karšta vonia. Skitai mėgaujasi tais garais ir net stūgauja 
iš malonumo“ (Herodotas, IV, 75, p. 233). Sunku pasakyti ar čia kalbama 
apie kažkokį specifinį svaiginimosi būdą, ar tiesiog apie ypatingą karščio 
padidinimo metodą, tačiau pažymėtina, kad panašūs papročiai užfiksuoti 
dar XX a. Lietuvoje. 

Būtina pažymėti, kad kanapių auginimas nepalyginamai sunkesnis 
už linų. Vyriškoji kanapė peržydėjusi greitai išdžiūsta, o moteriškajai iki 
brandos dar turi praeiti nuo 14 dienų iki 2 mėnesių. Pastaroji duoda apie 
7096, o vyriškoji — tik 3076 pluošto. Dvejopi kanapių augalai ir nevienodas 
jų brendimo laikas labai apsunkina derliaus nuėmimą. Tad vėlesniais laikais 
jos buvo sėjamos mažais kiekiais, dažniausiai geroje žemėje palei sodybą ir 
buvo sunaudojamos vietos ūkio reikalams: pluoštui ir aliejui (Rudinskas, 1957, 
p. 421—422). Tačiau XVI-XVIII a. situacija buvo visiškai kitokia. Tuomet 
plėtojantis burinei laivininkystei, dėl gerokai storesnio ir stipresnio pluošto 
nepaisant sudėtingo derliaus nuėmimo, Lietuvoje imta labai plačiai auginti 
greitai visoje Vakarų Europoje išgarsėjusias kanapes. Iki pat XIX a. pabaigos 

Baltijos jūros pietinis pakraštys pasiliko švarbiausias kanapių tiekėjas. Dar 
XIX a. pradžioje JAV -buvo susidomėjusi Baltijos pajūrio kanapių įveisimu 
Amerikoje, nors ten būta ir vietinių-šios rūšies augalų, o XIX a. gale Ryga, 
Klaipėda ir Karaliaučius tebebuvo tie uostai, iš kurių Prancūzija daugiausia 
įsiveždavo kanapes (Trumpa, 1957, p. 422—423), 


44 [45], 28-29: ...ten maža miestelių, ne per daug kaimų, o įtvirtintų pilių 
visai nėra. : ž 

XVI a. šaltiniuose dažnai pasitaikanti pastaba. Antai anot Herbersteino 
(1549), „[žemaičiai] neturi žymių miestų nei sutvirtintų pilių“ (BRMŠ II, p. 
395), „Jokios didesnės pilies tame krašte nėra, bet pilaičių su miestais, kai- 
mais, tiek karališkais, tiek bajoriškais, yra nemaža“, kur kas nuosaikiau rašo 
Guagninis (1611, BRMŠ II, p. 495). 

Lasickio gyventu laiku Žemaitija išties buvo menkai apgyvendintas ir 
beveik neurbanizuotas kraštas. Tikslūs skaičiai čia negalimi, tačiau paminėtini 
XV a. pradžią liečiantys Lowmianskio skaičiavimai. Jo nuomone, tuo metu 
Žemaitijoje turėję gyventi nuo -58000 iki -69000 žmonių (žr. Vaivada, 1997, 
p. 106). Savo ruožtu 1500 m. visose etninėse lietuvių žemėse buvo tik apie 
40 miestelių, iki XVI a. vidurio prisidėjo dar apie 90 (Kiaupa, 2001, p. 355). 
Menkiausiai urbanizaciniai procesai palietė Žemaitiją — čia kalbamu laikotar- 
piu tebuvo apie porą dešimčių miestelių. Tiek Rusijoje, tiek Vakarų Europoje 
miestai ir miesteliai paprastai imdavo formuotis aplink pilis. Tačiau Lietuvos 
miestams ši kaimyninių šalių miestų radimosi taisyklė praktiškai negalioja - jų 
raidai medinės pilys turėjo labai ribotą įtaką (žr. Zabiela, 1995, p. 60) 

Tam tikras Lasickio kompiliacijos nenuoseklumas - nors Lasickis mini 
Platelių pilį (p. 41, žr. paaišk. 40 [43], 24—42 [43], 4), tačiau komentuojamame 
fragmente teigia Žemaitijoje jų išvis nesant — suprantamas. Kaip matėme, 
medinė Platelių pilis dėl prastos būklės nugriauta praėjus vos penkeriems 
metams nuo spėjamos De Diis parašymo datos. Tačiau anachronizmu ji tapo 
gerokai anksčiau. Beveik visos medinės pilys, kaip manoma, buvo apleistos 
ir galutinai sunyko baigiantis kovoms su kryžiuočiais, t. y. XIV a,o XV a. jų 
jau buvo labai nedaug. Europoje tuo metu jau seniai statytos tik mūro pilys. 
Maža to, XVI a. ištobulėjus artilerijai net ir mūrinės LDK pilys nebeatitiko 
to meto karybos reikalavimų, o „medinių pilių vietos jau seniai pavirtusios 
piliakalniais bei gerokai primirštos“ (Zabiela, 1995, p. 17; dar žr. Kuncevičius, 
2001, p. 17). XVI a. antroje pusėje - XVII a. pradžioje nuo karų daugiausia 
kentėjo LDK gudų žemės (Poškienė, 2081, p. 26—30). Ten ir buvo sutelkti pa- 
grindiniai LDK įtvirtinimai. Tuo tarpu šalies viduje bemaž šimtmetį didesnių 
karinių konfliktų nebūta. Su Lasickiu nesutikti sunku — Žemaitijoje tuo metu 

išties vargiai būtų atsiradęs statinys, kurį pagal to meto reikalavimus būtų 
buvę galima pavadinti pilimi. 


44 [45], 30: Jų namų langai atgręžti į pietus. 

Žvelgiant į tolesnį fragmentą 44 [45], 32-46 [45], 6, atrodytų, kad 
čia Lasickis turėtų kalbėti apie senąjį numą. Tačiau dar Dlugošas nurodo, 
kad pastarieji buvę belangiai, o virš ugniavietės buvusi skylė kartu buvo ir 
dūmtraukis, ir anga šviesai įleisti (BRMŠ L, p. 581). Etnografijos duomenimis 
numas išties labai retai turėjo specialius langelius šviesai įeiti: iki XX a. vi- 
durio išlikę numai dažniausiai neturi atskirų langų šviesai, bet tik aukštiniais 
vadinamus langelius į numogalį dūmams išleisti. Manoma, kad jie atsiradę 
palyginti vėlai, o jų prototipai buvo pirkių aukštiniai sienoje virš įeinamųjų 
durų (Čerbulėnas, 1958, p. 136). Čia galimi du paaiškinimai: arba Lasickis 
kalba apie XVI a. atsiradusį naują pastatų tipą - langus turėjusią trobą, arba 
minėti skirtumai atspindi pereinamojo tarpsnio realybę, kuomet, atsiradus 
troboms, kuriam laikui galėję maišytis statybos ypatumai, pvz., pradėjus 
statyti langus turinčias trobas, langai imti daryti ir numuose, tačiau vėliau 
jie vėl statyti be langų (plg. Čerbulėnas, 1958, p. 110, 5 pav). 

Lasickis tiksliai nurodo langų kryptį. Iki pat XX a. vid. ypač vienkiemių 
trobose langai dažnai kirsti pietų pusėje, nes šilčiau ir mažiau vėjuota (vėjas 
Lietuvoje daugiausia pučia iš vakarų) (plg. Daukantas, 1993, p. 27, 31). Be 
abejo, esama ne tik „fizinio“ tokio namo orientacijos papročio aiškinimų: 
„Butą budavojant reikia vieną galą rytuosna, antrą pietuosna statyti, šiaip nesu- 
tikimas tarp jame gyvenančių esąs“ (IMLT, p. 10, Nr. 22). Tiesa, šią taisyklę 
ne visada įmanoma pritaikyti gatviniam kaimui, taigi čia Lasickis greičiausiai 
aprašinėja dar priešvalakinę realiją (žr. paaišk. 44 [45], 31-32). Tačiau ir vėliau 
„geroji“ kryptis nebuvo pamiršta, pvz., kai kur į pietus ar priešpietį iki pat šių 
dienų atsukami aviliai (žr., pvz., Tamulaitytė, 1999, p. 329). 


44 [45], 31-32: Karaliaus Žygimanto Augusto, mirusio 1572 liepos 7 d., 
pastangomis, žemaičiai buvo sukviesti į sueigas ir Įsuskirstyti] į bendrijas. 

Kalbama apie XVI a. antroje pusėje Žemaitijoje vykdytą valakų reformą. 
Jos metu išplėtota trilaukė sistema (pūdymas, žiemkenčiai, vasarojus) pakeitė 
iki tol vyravusią labai ekstensyvią, tačiau nenašią lydiminę žemdirbystę. 
Valstiečių prievolės matu tapo žemės plotas — valakas (apie 21,8 ha). Reforma 
labai paskatino žemės ūkio pažangą. Kiekvienas valstietis, neatsižvelgiant į 
jo iki tol valdytą žemės kiekį, galėjė gauti visą valaką, o kartais ir daugiau. 
Tik žiūrėta, kad jis pajėgtų įdirbti gautą žemę ir atliktų visas dvaro prievoles. 
Siekiant natūrinį ūkį pakeisti piniginiu valstiečiams įvestas piniginis mokes- 

tis — činčas. Tačiau šis mokestis priklausė nuo žemės kokybės — pirmą kartą | 
Lietuvos žemės ūkio istorijoje taikant prievoles atsižvelgta į žemės kokybę. 
Patys valstiečiai sukelti į gatvinius kaimus. Kaimai sugrupuoti į vaitystes, ku- 
rias valdė iš valstiečių skiriami vaitai ir pačių valstiečių iš savo tarpo renkami 
suolininkai. Reforma neaplenkė ir bajorų. Revizuotos jų teisės į valdomas 
žemes. Neturintieji įrodymų buvo laikomi neteisėtai užgrobę DL kunigaikščio 
valdas. Galima sakyti, reformos dėka buvo sutvarkyta žemių administracija: 
valstybinės žemės aiškiai atskirtos nuo privačių, imtos geriau kontroliuoti 
valdovo girios, suintensyvinta užsienio prėkyba grūdais ir miško produk- 
tais. Tai pakėlė žemių našumą ir padidino pelną. Valakų reforma — viena 
reikšmingiausių žemės ūkio reformų visoje Lietuvos istorijoje. Jos nuostatai 
išsilaikė iki pat padalijimų (XVIII a. pab.) (plačiau žr. Gudavičius, 1999, p. 
575-581; Ivinskis, 1966; Jurginis, 1978, p. 65-79, dar žr. Įvadą, p. 30). 


44 [45], 32—46 [45], 6: Palapinės pavidalo būstai, vadinami bokštais, viršun 
siaurėja ir baigiasi anga dūmams ir tvaikui išeiti, statomi iš rąstų, baslių, 
šiaudų ir žievės. Juose gyvena žmonės su visais gyvuliais, stovinčiais ant 
lentinių grindų. Tuo būdu šeimos tėvas visą savo labą turi prieš akis ir gina 
gyvulius nuo plėšrių žvėrių bei šalčio. 

Bokštu čia vadinamas senasis, iš pradžių visoje Lietuvoje paplitęs, o 
vėliau tik Žemaitijoje likęs (žr. Čerbulėnas, 1958, p. 140—141) lietuvių būstas — 
namas, žemaičių vadinamas numu arba nomu. Tai būdingas, XVI-XVII a. 
lenkų kalba rašytuose inventoriuose ir kitokio pobūdžio dokumentuose var- 
totas įvardijimas, kur numas paprastai vadintas lenk. wieža „bokštas“ (pvz.: 
numa alba raczey wieža žmuydzka, cit. iš Jablonskis, 1941, p. 129-135; dar 
žr. Jablonskis, 1973, p. 277). Pastarasis lotyniškuose raštuose ir verstas į lot. 
turris „bokštas“. Tokio įvardijimo kilmė nėra aiški. Pastebima tik, kad žodžiu 
wieža gyvenamuosius pastatus vadino Alpių ir Pamario slovėnai bei lužitėnai 
(Jablonskis, 1973, p. 277). Vis dėlto kodėl slavų kraštuose analogiški žemaičių 
numui pastatai vadinti bokštais, lietuvių tyrinėtojų nesiaiškinta. Galbūt, tam 
įtakos turėjo įspūdingas pastato aukštis. Tačiau kur kas labiau į akis krenta 
kitas numo bruožas — lyginant stogo ir sienų proporcijas, senuosiuose numuose 
ypač išsiskiria stogo aukštis ir masyvumas. Pastarasis sudaro du trečdalius — 
tris ketvirtadalius, o retkarčiais ir dar daugiau viso numo aukščio. Žemai 
nuleistos numų pastogės beveik uždengia sienas (žr. Čerbulėnas, 1958, p. 
137). Toks pastatas, kaip taikliai pastebi Lasickis, labiau primena ne bokštą, 
o milžinišką palapinę, su kuria numai gretinti dar XX a. pirmos pusės et- 
nografiniuose aprašymuose (žr., pvz., Petrulis, 1942, p. 16-17). 

Prieš imantis analizuoti Lasickio numo aprašymą, verta dar sykį 

įsiskaityti į seniausius žemaičių gyvenamojo būsto aprašymus, kurių pirmą 
pateikė, regis, dar Jonas Dlugošas (XV a.): „Neturi jie jokių prideramų namų 
nei puošnių pastatų, gyveno tik paprastuose būstuose. Jų vidaus ertmė plati ir 
ilga, o viršus įtrauktas. Būstai statomi iš medžio, šiaudiniais stogais, platesni 
apačioje ir po truputį siaurėjantys į viršų, panašūs į didelį laivą: viršuje vi- 
ena anga, pro kurią patenka šviesa. Po ta anga kūrenasi židinys, kur verda 
paprastas jų valgis ir kur jie ginasi nuo šalčių, kaustančių šį kraštą didžiąją 
metų dalį. Tuose būstuose jie gyvena su žmonomis, vaikais, samdiniais, kartu 
laiko galvijus, arklius, javus ir visus ūkio padargus. Neturi kitokių pastatų, 
tarkim, namų su pokylių menėmis, rūmų, sandėlių, kamarų nei tvartų, bet 
tuose pačiuose būstuose gyvena patys ir laiko galvijus, arklius ir visokius 
kitokius naminius gyvulius“ (BRMŠ I, p. 581). Vėliau apie numą prabylama 
tik XVI a. Herbersteinas (1549) juos apibūdina glaustai ir kiek kitaip nei 
Dlugošas: „Jie gyvena žemose ir labai ilgose trobose, kurių viduryje saugoma 
ugnis. Prie jos sėdėdamas šeimos tėvas mato gyvulius ir visą namų ūkį. Mat 
jie paprastai po tuo pačiu stogu, kur gyvena patys, laiko be jokios pertvaros 
ir gyvulius“ (BRMŠ II, p. 395). Guagninis pateikia detaliausią senojo numo 
vidaus aprašymą (1611): „Prastuomenė gyvena mažuose, žemuose, pailguose 
būstuose, kuriuose vakarais ir rytais vidury aslos kurenama ugnis: trobos 
viduryje iš viršaus kabo kaminas, padarytas iš žievės, apkrėstas moliu, po 
juo pakabintos geležinės grotos, ant kurių visą laiką viena po kitos dedamos 
balanos, kad šviestų, o apačioje, po grotomis, yra lovelis su vandeniu, į 
kurį iš viršaus krinta nuodėguliai. Prie to ugniakuro po darbo ilsėdamasis, 
šeimininkas su šeimyna apžiūri visą savo turtą, visą namų ūkį, Mat tuose 
pačiuose būstuose, kur patys gyvena, jie laiko ir visokius gyvulius — avis, 
veršelius, vištas, žąsis, karves ir kiaules“ (BRMŠ II, p. 495—496). 

Cituotus šaltinius sugretinus su etnografine medžiaga ima ryškėti XVI a. 
žemaičių valstiečių gyvenamojo būsto kontūrai. Tai masyvus (platus ir ilgas) 
stačiakampio formos pastatas. Čia tenka koreguoti vieno rimčiausių numų 
tyrinėtojo Čerbulėno išvadą: „Senojo varianto namas, suręstas iš sienojų, iš 
pradžių greičiausiai buvo kvadratinis arba beveik kvadratinis. [...] Užuominų 
apie tokią namo plano ir išorės formą randame J. Dlugošo, J. Lasiciaus ir kt. 
aprašuose“ (Čerbulėnas, 1958, p. 108). Kaip matėme, nė vienas iš cituotų 
autorių nemini numą buvus kvadratinį: Dlugošas sako pastatą buvus ilgą ir 
platų, Herbersteinas - labai ilgą, Guagninis - pailgą, o Lasickis apie jo formą 
apskritai neužsimena. Neturime jokio pagrindo kvadratinę pastato formą 
laikyti „paprastesne“, iš kurios esą vėliau galėjusi išsivystyti „sudėtingesnė“ — 
stačiakampė forma. Archeologiniais duomenimis baltų ar greičiau prabaltų 
gyventose žemėse statytuose pastatuose nuo akmens amžiaus vyrauja būtent 

pailgas (stačiakampis), o ne kvadratinis gyvenamojo namo planas; toks jis lieka 
iki istorinių laikų (žr., pv'z., Rimantienė, 1996, p. 158—161, 262; Grigalavičienė, 
1995, p. 41-55; Tautavičius, 1996, p. 18). Etnografiniai duomenys liudija 
tik stačiakampę formą: iš mūsų dienas pasiekusių numų nė vienas nebuvo 
kvadratinis (kvadratinė neretai buvo tik daugiau nei vieną patalpą turėjusių 
numų patalpa su ugniaviete) (žr. paties Čerbulėno pateiktus planus ir aprašus: 
Čerbulėnas, 1958; dar žr. Gimbutienė, 1959, p. 494—495). 

Etnografiniai duomenys leidžia spėti, kad numas statytas be pamatų 
(plg. Petrulis, 1940a, p. 45; Petrulis, 1942, p. 17), sienos ręstos iš (galimas 
daiktas net nenužievintų) rąstų (plg. Petrulis, 1940a, p. 45; Lasickis; Dlugošas). 
Statant naudotasi tik kirviu, nenaudojant geležies — kur reikia sukalta medžio 
vinimis (žr. Petrulis, 1942, p. 17; plg. paaišk. 46 [45], 15—17). Net didžiulės 
numo „durys, didžiosiomis vadinamos, pro kurias mažne su vežimu galėjo 
įvažiuoti“ (Daukantas, 1993, p. 27; dar žr. Čerbulėnas, 1958, p. 107), buvo 
įtaisomos ant medinių bėgūnų (Čerbulėnas, 1958, p. 136). Rąstų tarpai kamšyti 
samanomis (pvz., Petrulis, 1942, p. 18; dar žr. De Diis fragmentą apie Kerpyčių 
ir Šilinyčių: 50 [49], 14-16). Numas neturėjo lubų - įėjus į vidų iškart atsi- 
veria stogas. Jis labai aukštas, keturšlaitis, šiaudinis, su skyle dūmams išeiti 
(plg. Dlugošas, Lasickis, Čerbulėnas, Petrulis, 1942, p. 20 ir kt). Šiaudinis 
stogas gali labai greitai įsiliepsnoti nuo iš ugniakuro kylančių žarijų, todėl 
prieš dengiant šiaudais visas stogo plotas iš pradžių padengiamas šiaudus nuo 
žarijų saugančia maukna-luoba (čia maukna - eglės žievė, luoba - apskritai 
medžių žievė, žr. Čerbulėnas, 1958, p. 132-134). Veikiausiai komentuojamame 
fragmente minėdamas numo statyboje naudojamą žievę Lasickis kaip tik ir 
kalba apie šį nuo kibirkščių saugantį stogo pamušalą (jei taip, tuomet tai yra 
pirmas jo paminėjimas). Tačiau tai ne vienintelis numą nuo gaisro saugantis 
įrenginys. Virš pelenu vadinamo atviro ugniakuro, ant sienų viršų jungiančių 
dviejų-trijų specialiai sugrupuotų sijų įtaisyta pakriautė — didesnio už peleną 
ploto, dažniausiai iš karčių ir žabų daromos, iš apačios išpintos vytelėmis 
ir apkrėstos moliu, specialios gaubtos lubelės sulaikyti kibirkštims. Dažnų 
gaisrų kontekste tai vienas svarbiausių numo įrengimų (Čerbulėnas, 1958, p. 
125-129; Petrulis, 1942, p. 19, 20; dar žr. paaišk. apie *Kirbikščių Tratitą: 
54 [49], 7-8). Veikiausiai apie pakriautę, o ne apie kaminą kalbama ir cituo- 
tame Guagninio tekste — nors kaminas Lietuvoje žinomas nuo XIV a., tačiau 
valstiečių sodybose jis paplito tik XIX a. (Čerbulėnas, 1958, p. 136; Gutautas, 
Kneižys, 1992, p. 347). Iš po pakriautės nuleistas virš peleno kabėdavo medinis 
vąšas (kablys), ant kurio kabintas katilas valgiui virti. Tiesiog asloje įrengtas 
pelenas — svarbiausia numo vieta (žr. paaišk. apie Gabiją: 58 [51], 12—15). Tai 
atvira, akmenimis apdėta, kartais dar apjuosta žabų tvorele ugniavietė — numo 

šviesos ir šilumos šaltinis (apie peleną žr. Čerbulėnas, 1958, p. 123-125). Ji 
galėjo būti įrengta ir duobėje (Daukantas, 1993, p. 28; dar žr. Čerbulėną) — tai 
dar viena priemonė sumažinti kibirkščių keliamą pavojų. 

Nors iš pirmo žvilgsnio paprastas, nemaža keblumų sukelia peleno loka- 
lizacijos klausimas. Guagninis ir Herbersteinas sako, kad ugniavietė buvusi 
numo viduryje. Panaši išvada peršasi ir žvelgiant į Dlugošo tekstą. Lasickis 
peleno vietos nenurodo. Tačiau Čerbulėno ir Petrulio pateiktuose mūsų dienas 
pasiekusių numų planuose nė viename ugniakuras nestovi gyvenamosios 
patalpos viduryje (plg. Daukanto liudijimą: „Asloje paties namo juo į kampą 
kamaros linkan buvo kartais duobė ketvirtainiška iškasta į kelio mierą gilumo, 
ugnaviete vadinama“, Daukantas, 1993, p. 28). Pelenas planuose dislokuotas 
arčiau galinės sienos, neretai ir arčiau kairio ar dešinio kampo. Galimas daik- 
tas, kad nusakymas „viduryje“ tereiškia, kad aplink peleną galima apeiti. Ši 
prielaida leidžia įžvelgti Lasickio laikų numo vidaus tvarką, pvz., suprasti, 
kuris kampas vadintas užpelene (žr. paaišk. 58 [51], 12-15). 

Iš visų senųjų autorių Lasickis vienintelis kalba apie lentines senojo 
numo grindis. Čia jis užmena tikrų tikriausią mįslę. Etnografinė medžiaga 
rodo, kad ne tik numuose, tačiau daugeliu atvejų net ir trobose iki pat XX a. 
pradžios tebuvo moliu plūkta asla (žr. Čerbulėnas, 1958, p. 135; Petrulis, 
1940a, p. 46; Petrulis, 1942, p. 22, plg. Dulaitienė-Glemžaitė, p. 83). Mėginant 
pritempti prie etnografijos liudijamos realybės, ši itin tamsi Lasickio teksto 
vieta skaityta labai įvairiai. Valkūnas minėtą sakinį verčia: „ant grįsto 
laito“ (AŽD, p. 16; taip pat ir De Diis vertimo redakcijoje BRMŠ II, p. 592); 
Čerbulėnas, remdamasis tuo, kad senuosiuose vienos patalpos numuose nuo 
ugniavietės gyvulių gardai kartais buvo atskiriami ne siena, o lentų ar virbų 
pertvaromis, De Diis minimas lentų grindis laiko minėtų pertvarų užuomina 
(Čerbulėnas, 1958, p. 116). Tačiau nume, ir tai tik retkarčiais, akmenimis 
grįstas nedidelis plotas apie ugniavietę, be to, tekste kalbama apie lentas, 
o ne grindinį. Negali tai būti ir gyvulius nuo ugniakurio skirianti pertvara: 
lot. tabulatum tėra vartojamas grindims ir retkarčiais luboms, tačiau niekada 
pertvarai nusakyti, negana to, Lasickio tekste aiškiai sakoma: „ant lentinių 
grindų“. Nevertėtų abejoti, kad XVI a. valstiečiai mokėjo pasitiesti lentas — 
medinės grindys nėra naujųjų laikų išradimas. Archeologiniai tyrimai rodo, 
kad Šiaurės Europoje (be kita ko ir dabartinėje Lietuvos teritorijoje) jau ank- 
styvajame neolite (4800/4600—2900 m. pr. Kr.) kai kur pastatuose aslos klotos 
keliomis eilėmis pušų žievių (Rimantienė, 1996, p. 160). Tačiau senuosiuose 
numuose, kuriuose gyveno ir žmonės, ir gyvuliai, jos išties vargu ar galėjo 
būti vartojamos. Lentinės grindys tiesiog būtų buvę labai nepraktiškos, nes 
srutos pasklistų po visą patalpą. To neatsitiktų esant apkreiktai plūktai aslai, 

todėl, pvz., tvartuose niekada nebuvo medinių grindų. Tad ką minėdamas 
lentines grindis Lasickisturėjo galvoje, tegalime spėlioti. Galbūt jis suplakė į 
vieną vietą kelias skirtingas, tačiau tuo pačiu žodžiu įvardijamas realijas. Pvz., 
XIX a. kaimuose vartota pamina — viena ar dvi lentos prie krosnies, naudotos 
piemens, kartais pakeleivio ar elgetos guoliui, tačiau tuo pačiu žodžiu vadinta 
ir nuolatinė galvijų stovėjimo vieta ganykloje, kurią parinkdavo piemenys ir 
kurioje visus galvijus pripratindavo pietų metu sugulti. O gal čia aprašyta 
turimais duomenimis jau nebeatsekama realija. 

Ne visai aišku ir kiek patalpų turėjo sėnųjų autorių aprašytas žemaičių 
gyvenamasis būstas. Nors kai kurie autoriai į šaltinius žvelgia kategoriškai: 
R Diugočas, S. Herberšteinas ir kiti aiškiai kalba apie vienos patalpos [...] 
namą“ (Čerbulėnas, 1958, p. 109), tačiau tvirtai tokią išvadą galime daryti 
nebent remdamiesi Herbersteino tekstu. Tikslumo dėlei verta pažymėti, kad, 
pvz., Lasickio teiginiai, esą numuose „gyvena žmonės su visais gyvuliais“ ir 
„Įt]uo būdu šeimos tėvas visą savo labą turi prieš akis“, atrodo, gali būti lygiai 
pritaikyti ir numui su numogaliu — siena atskirta patalpa gyvuliams laikyti, 
ir net numui su prijungtu tvartu, nes „durys toje pertvarinėje sienoj tokio pat 
mažne didumo buvo kaip ir didžiosios, vedė iš namo į tvartą“ (Daukantas, 
1993, p. 27; plg., pvz., planus: Čerbulėnas, 1958, p. 112—113), tad panašu, kad 
joms būnant atidarytoms, gyvuliai puikiausiai galėjo būti matomi. Be abejo, 
būta vienos patalpos numų - jų išliko iki pat XX a. (Čerbulėnas, 1958, p. 
109), tačiau atkreiptinas dėmesys į Merkienės paskaičiavimus: „Dauguma 
namo paminėjimų XVI a. dokumentuose (iš mums žinomų apie 7496) rodo, 
kad jis buvo iš 2-3 patalpų" (Merkienė, 1989, p. 190). XVI a. antroje pusėje 
dvarų inventoriuose ir kitokiuose raštuose plačiai minima nemažai atskirų 
patalpų gyvuliams laikyti: numogalis, avinyčia, daržinė, gardanas, kaniūkštė, 
staldas, tvartas ir t. t. (Čerbulėnas, 1958, p. 116; Merkienė, 1989, p. 162—163). 
Pastebėtina, kad apie atskiras patalpas (o gal ir statinius) kalba ir pats Lasi- 
ckis: 46 [45], 7—8 sako, kad valstiečiai turi gardų, o vėliau mini tik ką atvestų 
ėriukų globėją *Gardunytį (p. 51), kurio vardas neabejotinai kildintinas iš liet. 
„gardas“ (Skardžius, 1956). Norėtųsi atkreipti dėmesį, kad vienos patalpos 
numas dažnai suabsoliutinamas — į jį romantiškai žvelgiama kaip į nekitusį 
ištisus amžius, o XVI a. jis esą pradėjęs negrįžtamai keistis: imtos statyti 
atskiros patalpos gyvuliams laikyti, kurios vėliau atsiskyrusios į atskirai 
statytus tvartus ir t. t. Tokia evoliucinė vizija yra iš esmės ydinga - iki šiol 
negalime tiksliai pasakyti, ar kokybiškesnė troba išsivystė iš numo, ar susi- 
formavo lygiagrečiai: atsiradus troboms numai neišnyko ir dažnai abu pastatai 
koegzistavo vienoje sodyboje. Atskiros gyvenamojo būsto patalpos — labai 
senas išradimas. Dabartinės Lietuvos teritorijoje šalia vienos patalpos būstų 

kelių patalpų gyvenamieji namai statyti jau akmens amžiuje (Rimantienė, 
1996, p. 263), ankstyvajame žalvario amžiuje gyvenusios gentys kartais statė 
net 8 patalpas turinčius pastatus (žr. Grigalavičienė, 1995, p. 41-42), o atskiri 
gyvenamieji ir ūkiniai pastatai žinomi bent jau nuo nuo pirmo tūkstantmečio 
vidurio (Tautavičius, 1996, p. 18-19; dar žr. Gimbutienė, 1959, p. 494—495), 

Bene kebliausias, tačiau Lasickio teksto perspektyvoje ypač svarbus, 
yra numo interjero klausimas. Jis neatsiejamas nuo kiekvienai archajinei 
kultūrai būdingo sakralinio gyvenamojo pastato vidaus išplanavimo. Vėliau 
De Diis išvardijama visa eilė namų dievų, vadinamų bendru *numėjų vardu (žr. 
paaišk. 54 [49], 5 ir kt.), kurie numo erdvėje neabejotinai turėjo savo vietą. Iki 
šiol į numo interjerą paprastai žiūrėta kaip į nereikalaujantį atskiro dėmesio. 
Antai iki šiol bene svarbiausią apibendrinantį straipsnį apie numą parašęs 
Čerbulėnas jo apstatymui teskiria vieną sakinį be jokios nuorodos: „Namo 
vidaus apstatymas buvo labai paprastas: pasieniais platūs ąžuoliniai suolai, 
prie ugniavietės ant sienos kabėjo šaukštdėtė įvairiems namų apyvokos daik- 
tams sudėti, čia kartais buvo rankinės girnos, o kampe prieš ugniavietę stovėjo 
stalas“ (Čerbulėnas, 1958, p. 135). Ką nors tikro suprasti apie numo interjerą 
nelengva ne tik iš Čerbulėno apibendrinimo, bet ir iš senųjų aprašymų. 
Pastarieji labai glausti, vėlesniuose numas dažniausiai tik paminimas greta 
kitų pastatų ar neretai kaip ūkinis pastatas, lyginamas su gerokai patogesne 
troba, o negausūs dar funkcionuojantį numą regėjusių liudininkų atsiminimai 
siekia XVIII a. galą, taigi jo gyvavimo pabaigą (žr., pvz., Paszkiewicz, 1929;. 
Daukantas, 1993, p. 27-34). Taigi aprašoma arba pernelyg siaurai, arba tai 
jau būna senąją funkciją praradęs pastatas. Iš lakoniško Čerbulėno aprašymo 
net sugretinus jį su šaltiniais ir su mūsų dienas pasiekusių numų brėžiniais 
neįmanoma suprasti, kurį kampą autorius laiko esant prieš ugniavietę, nes 
mūsų supratimu stalas statytas kampe už jos (žr. paaišk. 54 [49], 10), neaišku 
ir kurioje vietoje „prie ugniavietės“ stovėjo girnos (žr. paaišk. 54 [49], 6; plg. 
palyginti vėlyvą Daukanto liudijimą, esą girnos stovėjo ubladėje — atskirame 
pastate su duonkepiu pečiumi, žr. Daukantas, 1993, p. 33). 

Anot XIX a. vidurį menančių Vladislavo Sirokomlės žodžių: „Stalas, 
suolai, krosnis, užkrosnis ir rankinės girnos — visa tai būtina vargšui taip, kaip 
bajorui fortepijonas svetainėje“ (Sirokomlė, p. 136). Norėdami bent šiek tiek 
nušviesti senojo numo vidų, pateikiame hipotetinius, į mokslinę rekonstrukciją 
nepretenduojančius brėžinius. 


46 [45], 3-5: jis miega prie durų, palikęs sargybą židinio dievaičiui, kad 


nepadarytų žalos namams arba žarijos naktį neišblėstų. 
Židinio dievaičiu čia matyt vadinama Gabija, žr. paaišk. 58 [51], 12-15. 

46 [45], 6—7: Dažnokai pasitaiko,kad kiaulė ar šuo iš stovinčio židinyje puodo 
pačiumpa mėsą arba verdančiu vandeniu nusipliko snukį. 

Regis, Guagninis (tarp kitų gyvulių) pirmąkart paminėjo namuose 
laikomas kiaules (BRMŠ II, p. 496) — pašarui nereiklius gyvulius, ilgiausiai 
likusius gyventi drauge su žmonėmis. Savo laiku Donelaitis skundėsi bū- 
rais: „Juk jie ir kiaules stuboj laikyt nesigėdi / Ir, kad jiems padyvyji, dar 
barasi smarkiai“ (Donelaitis, p. 89; 616 eil.), o austrų gydytoją Jozefą Franką 
XIX a. stebino net pačiame Vilniaus miestę kur pakliuvo lakstančios kiaulės 
(Frankas, p. 50). Ši mūsų ausims keistai skambanti kaimo gyvenimo norma 
liaudies atmintyje pasiekė ir mūsų dienas. Pačioje XX a. pabaigoje, 1992 m., 
Babrungėnų kaime, Platelių valsčiuje užrašyta mįslė teigia: „Jei nesmirdės po 
stalu, nekvepės nė ant stalo“ (Po stalu kiaulės vaikščiojo) (JGPAM, p. 424). 

De Diis kiaulės neatsitiktinai paminėtos kartų su šunimis. Palyginti 
lengvai išauginamos bei labai reikšmingos žemaičiams pirmosios sykiu 
yra ir ypač sunkiai suvaldomi gyvuliai. Jų ganymas iki pat XX a. vidurio 
laikytas vienu iš vargingiausių ir niekingiausių darbų. Ganytos tik laukuose 
(Mažiulis, 1955, p. 525), jos neretai pabėgdavo ir lakstydavo po apylinkę 
laisvos, keldamos daugybę rūpesčių. Juos išspręsti, pasak Katkaus, galėjo 
tik šuo: „Anais laikais šuo privalėjo turėti dvi dorybi: turėjo būti sargus ir 
turėjo būti geras prie kiaulių. [...] Dabar gyvenanti žmonių karta nemato ir 
nepamatys, kaip šuo baudžia kiaulę už vaikščiojimą po svetimą kiemą ar 
daržą. [...] Vieną sykį žiemos laike netekome šunies - gi kad aptvino kaimos 
kiaulės! Kur nori dėkis, nėra vaisto: daržinėje ir klojime verčia pašarus, įlenda 
prie karvių, prie arklių, suknisa mėšlą, taikosi įlįsti į prieangį, į ląstas, kur 
žąsys peri, nėra pagelbos. Pasitaisėme gerus rimbus, užsidarėme kiaules 
name, kad neišlėktų, ir lupame rimbais kiek tilpo. Ant rytojaus vėl tos pačios 
atėjo. [...] Turėjome gauti šunį, ir tiek. Šunies gero būta prie kiaulių: vieną 
išlydėjo iš kiemo, už ausies nusitvėręs ir kažką į ausį kiaulei sakydamas, 
kitą taip pat, ir pabaigta: nuo kiaulių atsikratėme. Ant rytojaus ta pati kiaulė, 
bėgdama pro mūsų kiemą, sustojo, pamąstė pamąstė — ir nubėgo pro šalį“ 
(Katkus, p. 67—68). Tačiau Lasickio tekstas atskleidžia vieną komišką kiaulės 
ir šuns santykių momentą — atrodo, kartais šuo užmiršdavo savo darbą ir, 
užuot saugojęs namus nuo deglųjų, „susivienydavo“ su jomis ir pats imdavo 
„plėšikauti“. 


46 [45], 7-8: Kaimų gyventojai gardus laiko atokiai nuo kūdrų. 

Lot. caulae gali būti suprantamas ir „tvartų“, ir „gardų“ prasme. Nors 
XVI a. inventoriuose minimi abiejų rūšių statiniai, tačiau statistiškai dažniau 
minimi antrieji. 1562 m. Karšuvos valsčiaus inventoriuje vienas iš Lasickio 

informatorių - Jokūbas Laskauskas - taip pat ragina, kad valstiečiai galvijus 
pradėtų laikyti ne namuose (w namach), o garduose (w oborach) (AKTEI 25, 
c. 92; plg. Merkienė, 1989, p. 176—-180, 189; Čerbulėnas, 1958, p. 120-122). 
Tad tikėtina, kad ir De Diis Lasickis kalba apie „gardus“. 

Nelengvai išaiškinama Lasickio pastaba, esą gardai laikomi atokiai 
nuo kūdrų. Taip daryta veikiausiai siekiant, kad vandens neužterštų srutos — 
minėtame inventoriuje kaip tik primenama, kad pastarosios neturėtų tekėti iš 
daržinės (diendaržio) (AkTEI 25, c. 92). Dar XX a. stambesniuose Žemaitijos 
ūkiuose paprastai būdavo du tvenkiniai. Vienas jų skirtas gyvuliams ir kastas 
šalia tvarto (jo švara nesirūpinta), o antras — atokiai nuo gyvulių laikymo 
vietos esanti švari kūdra, kurioje skalbta, augintos žuvys ir pan. 


46 [45], 10-13: Šeimos tėvas, papjovęs rudenį naminių paukščių ir paskerdęs 
tas avis ar jaučius, kurių numano negalėsiąs žiemos metu išlaikyti, kartu su 
namiškiais aukoja genijui; perteklių sudeda į statines ir parduoda pajūrio 
gyventojams. 

Čia veikiausiai minimas aukojimas Žemininkui arba Žemynai (žr. 
paaišk. 54 [49], 22-56 [50], 13 ir 52[48], 17-21, p. ...). Prastais metais sunku 
būdavo išgyventi ne tik žmonėms (42[44], 27-28), bet ir gyvuliams. Tačiau tai 
ne tik Lasickio laikų realybė. Pvz., avis ir ėriukus, tepasilikdami porą veislei, 
prieš žiemą kai kur Lietuvoje išpjaudavo iki pat XX a. 

Turimais duomenimis XVI a. skerdieną dažniausiai konservuota padali- 
jant ją į didelius gabalus ir sūdytą sudedant į statines. Ne visai aišku, kokie 
pajūrio gyventojai turimi galvoje, tačiau, pvz., dar XIX a. vid. kiauliena buvo 
labai paklausi Prūsijoje (plg. Merkienė, 1989, p. 96, 125). 


46 [45], 13-15: Jie labai taikliai mėto ietį ir šaudo iš lanko. 
Apie ypatingą žemaičių gebėjimą valdyti lanką ir ietį nuolat kalba 
XVI-XVII a. autoriai. Žr., pvz., Herbersteiną (BRMŠ II, p. 395), vėliau 
Guagninį: „Žmonės ten tvirti ir drąsūs, mūšyje smarkūs, kautynėse dėvi 
šarvus, šalmus, kaunasi įvairiais ginklais, ypač ragotinėmis arba ietimis, 
kaip įprasta medžiotojams“ (BRMŠ II, p. 496). Be abejo, žemaičiai turėjo 
ir kitų rūšių ginklų, tačiau lankas ir ietis — nuo akmens amžiaus pagrin- 
diniai medžiotojų ginklai (žr., pvz.: Rimantienė, 1996, p. 134—136, 163; 
Grigalavičienė, 1995, p. 107—109, 113—115; Tautavičius, 1996, p. 29). XVI a. 
vidinėse LDK žemėse įsivyravus taikai, jie vėl galėjo tapti svarbiausiais. 
Pastebėtina, kad svetimšaliams lietuvių taiklumas visais laikais krito į akis. 
Antai dar XIX a. viduryje savo kelionių aprašymuose Sirokomlė pažymi, jog 
lietuviai geresni šauliai už gudus (Sirokomlė, p. 137). 

46 [45], 15-17: Jų vežimuose nerasi nieko, padaryto iš geležies, viskas iš * 
medžio; išlenkdami medžių šaknis, jie daro ratus, girdimus atvažiuojant iš 
tolo, nes netepamos ašys girgžda. - 

Dar vienas žemaičių konservatyvumo pavyzdys, ne kartą minimas 
XVI-XVII a. šaltiniuose, plg: Guagninį: „Ratus turi prastus, be jokios 
geležies, rykštėmis ir visokiomis virvėmis suraišiotus; tekinis iš vieno 
medžio gražiai sulenktas, stipinais sukabintas, kad ilgoje kelionėje išlaikytų, 
ašis niekada tepalo nemato. O kada jų daug į tokius ratus prisėda, tai ašys 
keistai cypia ir girgždėdamos tarsi skundžiasi“ (KŽ, p. 68). Neveltui vėliau 
Teodoras Lepneris (1690), aprašydamas ratų ir rogių gamybą, apibendrino; 
„Todėl patarlė sako: lietuvis į mišką joja, o grįžta važiuotas“ (Lepner, T., 
Der Preusche Littauer, Danzig, 1744, S. 77, cit. iš Morkūnienė, 1994, p. 
108). Situacija nepasikeitė iki pat XIX a. antros pusės. Geležies atėjimo į 
valstiečių gyvenimą liudininkas Mikalojus Katkus Balanos gadynėje rašė: 
„Ratuose geležis įsigyveno neperseniai, dar aprašomuose metuose [-1862] 
mėšlą ir javus vežiojo su ratais, kuriuose geležies nebuvo nė gabalėlio“ 
(Katkus, p. 81). Kaip ir minėtuose šaltiniuose, iki pat XIX a. antros pusės 
Žemaitijoje šalia sudurtinių vis dar vartoti iš vieno medžio gabalo lenkti 
ratlankiai (plačiau žr. Laniauskaitė, 1977, p. 144—145, 182-184, 192, 206). 
Etnografinių liudijimų, kad ratlankiams būtų vartotos medžių šaknys, rasti 
nepavyko, 


46 [45], 18-19: Mergina neteka, kol nesukanka trisdešimt metų ar bent 
dvidešimt ketveris... 

Lasickio nurodytas merginų tekėjimo amžius šiek tiek skiriasi nuo 
etnografinių liudijimų. Visoje Lietuvoje XIX a. pabaigoje - XX a. V-VI 
dešimtmetyje vyrai vesdavo dažniausiai 25—30 metų, o to meto kaimo merginų 
vidutinis tekėjimo amžius — 20-25 metai (Račiūnaitė, 2002, p. 98-99). Gali 
būti, kad skirtumas rodo ne amžių būvyje pasikeitusią situaciją, o tiesiog 
atspindi prastą XVI a. bažnyčios tikinčiųjų administraciją — tuomet gimimai 
praktiškai neregistruoti (žr., pvz., Pekulas). Dėl to merginų tekėjimo amžius 
De Diis gali būti nurodytas „iš akies“. 


46 [45], 18-20: Ji duoda kiekvienam ar marškinius, ar skepetą, ar rankš- 
luostį, ar megztas vilnos blauzdines, ar pirštines. 

Apie skepetų, rankšluosčių ir pirštinių dovanojimą žr. paaišk. 42 
[44], 35—44 [44], 2; apie marškinių dovanojimą žr. paaišk. 44 [44], 5—17; 
apie dovanojimo dievenį žr. paaišk. 50 [47], 2—3. Apie blauzdines žinoma 
labai mažai. Atrodo, kad XVI a. jos papildydavo su šiuolaikiniais pusbačiais 

gretintiną apavą (Matušakaitė, 2003, p. 90). Blauzdines liečiančių etnografinių 
duomenų šių eilučių autoriui rasti nepavyko. 


46 [46], 25—26: Ir vyrai, ir moterys labai brangina dorą. 

Šioje vietoje apie dorą kalbama ne moraline, o, kaip galima suprasti 
iš Lasickio teksto, bendrąja gero paprotinio elgesio prasme. Skirtingai nei 
manoma (žr. Subačius, 1999, p. 52—58), ypač dorybingo valstiečio paveikslas 
nebūtinai laikytinas XIX a. pradžioje suformuotu stereotipų. Darbštumas, 
pagarba vyresniems ir pan. Lietuvos kaime iki pat XX a. vidurio buvo ypač 
vertintos dorybės. 


46 [46], 27: Mergaitė ryžtingai su peiliu veja tą, kas ją vilioja į begėdystę. 

Ikivedybinis skaistumas — viena iš labiausiai iki pat XX a. vidurio 
Lietuvos valstiečių vertintų dorybių. XVI a. autoriai, nors ir stebėdamiesi 
lietuvių bei žemaičių polinkiu į svaigiuosius gėrimus, neretai pabrėžia, 
kad net ir visiškai nusigėrę, šie nepraranda seksualinės savitvardos. Antai 
Prūsijos kartografas Kasparas Hennenbergeris (1595) pasakoja, kad „Šiuose 
kraštuose [Prūsijoje] labai paplitęs nesveikas girtavimas [...], tačiau apie 
jų paleistuvavimą neteko girdėti“ (BRMŠ II, p. 339). Kiek vėliau panašiai 
pastebi Wagneris (1621): „Jei ir galėtų būti kas girtino tuose lėbavimuose, 
to nusipelno vien tai, kad jų šnekos pokyliuose nepereina į vulgarius juokus 
ar, kaip girtiems įprasta, jie nepasiduoda geiduliams ir ištvirkavimui“ 
(BRMŠ III, p. 22). Atrodo, kad XV-XVII a. Lietuvos kaime palaidas elge- 
sys labai niekintas ir nereikalavo papildomo Bažnyčios dėmesio. Palyginti 
su didelėmis Rytų Bažnyčiomis pastangomis kovoje prieš paleistuvystę 
(žr. ACT; plg. Sirokomlė, p. 137), Martynui Mažvydui pakako kelių, ir tai 
eufemistiškų, dekalogo žodžių „Katekizme“: „Ne dirpk greka tu biauraia“ 
(GDM, p. 6). 


46 [46], 27-30: Jai prie juostos kabo du skambaliukai, vienas iš priekio, kitas 
iš nugaros, o nakčia ji visada vaikšto su balana. Šitaip tėvai visada žino, kur 
yra jų dukra ir ką ji veikia. 

Pirmas netekėjusių merginų nešiojamus varpelius pasakodamas apie 
vestuvių papročius pamini Lasickio cituojamas lenkų spaustuvininkas, raštų 
leidėjas ir vertėjas Jonas Maleckis-Sandeckis laiške (1551) Karaliaučiaus 
universiteto rektoriui Jurgiui Sabinui: „Daugelyje sūduvių, kuršių, žemaičių 
ir lietuvių gyvenamų vietų subrendusios mergaitės nešioja varpelį, kuris 
juostele parištas kabo nuo juosmens iki kelių“ (BRMŠ II, p. 210 = šio 
vertimo p. 35). Vėliau šią vietą A//ase (1595-1606) pažodžiui perrašo 

flamandų matematikas, geografas ir kartografas Gerhardas Merkatorius . 
(BRMŠ II, p. 651). Svarbiausios Maleckio laiško informacijos šaltinis — XVI 
a. pirmoje pusėje keliais skirtingais nuorašais plitusi anoniminė Sūduvių 
knygelė (apie 1520-1530). Ją Maleckis perpasakoja ištisais gabalais, tačiau 
išlikusiuose Knygelės nuorašuose (žr. BRMŠ II, p.150-151) varpeliai ne- 
minimi. Tad gali būti, kad tai nepriklausoma Maleckio informacija, nors 
neatmestina galimybė, kad panašių liudijimų būta neišlikusiuose knygelės 
nuorašuose. Visą Maleckio laišką pacitavęs Lasickis nepraleidžia, nors, 
turėdami galvoje De Diis koncentruotumą, galėtume to tikėtis, ir dalies 
apie skambalėlius. Tačiau Lasickis čia nenurašinėja Maleckio. Turėdami į 
vieną knygelę sudėtus jųdviejų tekstus, galime nesunkiai pamatyti skirtu- 
mus: Maleckis kalba tik apie vieną, virvele prie juostos pririštą ties keliais 
kabantį varpelį, tuo tarpu Lasickis nurodo du iš abiejų pusių prie juosmens 
kabančius skambalėlius, negana to, Lasickis, priešingai nei Maleckis, 
nurodo varpelių funkciją. 

Nors tik kelis kartus paminėti rašytiniuose šaltiniuose, žvangučiai 
vienas seniausių ir ilgiausiai Lietuvoje nešiotų pakabukų - išplitę antrojo 
tūkstantmečio pradžioje, jie nešioti iki pat XX a. Taigi, šalia karolių ir žiedų, 
tai ilgiausiai nešiotas lietuvių merginų aksesuaras. Tokie žvangučiai žinoti 
ne tik lietuvių, bet ir prūsų, latvių, lenkų bei gudų (Urbanavičius, 1970, p. 
22). Sprendžiant iš XIV-XVI a. Lietuvos kapinynų inventorių, žvangučiai, 
šalia kitų rūšių pakabučių, sudaro vieną svarbiausių grupių. Urbanavičiaus 
duomenimis, visi jie randami tik moterų kapuose, dažniausiai prie mirusiųjų 
galvos, tik retkarčiais ant krūtinės ar prie dubens kaulų (Urbanavičius, 
1970, p. 21), ir, kiek žinome, bent vienas prie šlaunies (žr. Svetikas, 2003, 
p. 83). 

Nors tai labai populiarus ir, kaip matyti iš rašytinių šaltinių bei 
archeologinės medžiagos, plačiame areale nešiotas pakabutis, dėl jo funkcijų 
nesutariama iki šiol. Manyta jais buvus akomponuota šokių bei žaidimų metų 
(Volteris, 1924), vėliau jie laikyti tiesiog papuošalais (Urbanavičius, 1970, p. 
21), spėta juos buvus naudotus kaip drabužių sagas (Svetikas, 2003, p. 83), 
galiausiai XVI-XVIII a. Lietuvos aprangos istoriją parašiusi Matušakaitė 
apie juos išvis neužsimena (žr. Matušakaitė, 2003). 

Visi pastarieji požiūriai išsakyti nepateikiant argumentų ir ignoruo- 
jant Maleckį bei Lasickį. Jųdviejų tekstai leidžia šiek tiek praskleisti iki šiol 
visiškai nepažįstamų moterų ir vyrų santykių senojoje lietuvių kultūroje 
uždangą. Tačiau šiandieniams tyrinėtojams Gimbutienės interpretacijos 
kitokią — patriarchalinę - perspektyvą nušviečiančius XVI a. šaltinius, regis, 
bus pavertusios savotišku tabu. 

46 [46], 31-32: Tėvas, ieškodamas sūnui žmonos, nežiūri nei grožio, nei 
kraičio, tardamas, jog didžiausias kraitis esąs merginos dora. 
Žr. paaišk. 46 [46], 25-26. Plg. Teodorą Lepnerį: BRMŠ III, p. 355. 


46 [46], 33-34: Eidami pas viršininkus, vadinamus tijūnais, jiems visad 
atneša kokių dovanėlių. 

Į Lasickio akiratį tijūnai pateko neatsitiktinai. Tai XVI a. žemaičių 
bajorijos elitas (plačiau žr. Vaivada, 2004, p. 88—103). Apie „viršininkams“ 
nešamas dovanas plačiai rašė dar Herbersteinas: „Valstiečiai, nesvarbu kokiu 
reikalu, pas valdovą tuščiomis rankomis neleidžiami. O jeigu ir praleidžiami, 
tai siunčiami pas urėdus ir seniūnus, kurie, jei negauna dovanų, nieko gero 
nenusprendžia ir nepadaro. Taip atsitinka ne tik vargšams, bet ir kilmingiems, 
jeigu jie nori ko nors prašyti iš didikų. Vienas pirmo laipsnio pareigūnas, 
tarnaująs jaunam karaliui, man sakė: „Lietuvoje bet koks žodis kainuoja 
auksą““ (KŽ, p. 59). Vėliau Herbersteiną perpasakoja Guagninis (KŽ, p. 
68). Šios citatos nederėtų suprasti mūsų dienų korupcijos prasme. Kaip jau 
minėta, pernelyg mažai žinome apie dovanojimo fenomeną senojoje lietuvių 
kultūroje. Gali būti, kad čia susiduriame su oficialiais papročio reglamen- 
tuotais santykiais. Žr. paaišk. apie dovanojimo dievenį 50 [47], 2-3; dar žr. 
paaišk. 42 [44], 35—44 [44], 2. 


46 [46], 35-48 [46], 36: Šiandien [vadovauja] iškilusis vyras Jonas Kiška... 

1547 m. gimęs Stanislovo Kiškos ir Onos Radvilaitės pirmagimis sūnus 
Jonas Kiška nuo pat ankstyvos vaikystės susidūrė su aplinka, jau atitrūkusia 
nuo Katalikų Bažnyčios (antroji reformacijos išugdyta karta). 1563 m. jis 
išvyko mokytis į Bazelį, kur 1459 m. įkurtas universitetas priėmė pirmuo- 
sius studentus iš LDK. Nors šešiolikmetis Jonas tuomet oficialiai išpažino 
kalvinizmą, tačiau, anot Asadauskienės, atrodo, jau tada jo globėjas ir motina 
palaikė radikalesnes reformacijos atmainas, antraip vietoj Bazelio univer- 
siteto jie būtų galėję rinktis prieš kelerius metus Kalvino iniciatyva įkurtą 
ir greitai tarp kalvinistų išpopuliarėjusią Ženevos akademiją. Ypač didelę 
įtaką Jono Kiškos pasaulėžiūrai darė tuo metu Bazelyje dėstęs drąsiais te- 
ologiniais pasisakymais garsėjęs italas Coelius Secundas Curionas, kuriam 
simpatizavo pats Kalvinas. Vėliau, konflikto su Kalvinu metu, Jono motina 
rėmė Curioną ir netgi kvietė jį apsilankyti Lietuvoje. Tačiau šiam netikėtai 
mirus, 1564 m. Jonas išvyko į Ciurichą, kur mokėsi pas Cvinglio reformos 
tęsėją Henriką Bullingerį (žr. Įvadą, p. 26-27). Tuo metu jis jau prijautė 
arijonizmui. Mažiau nei po pusės metų, gelbėdamasis nuo maro epidemijos, 
Jonas paliko Ciurichą ir išvyko į Italiją. Kelionės po Europą buvo sudedamoji 

edukacijos dalis, tad Jonas is dar aplankė Boloniją, Romą, Neapolį, Prancūziją 
ir Ispaniją. Įgijęs Vakarų.aukštuomenei būdingą išsilavinimą, grįžęs į tėvynę 
1569 m. jis gavo LDK raikytojo pareigas. Kiškos vaidmuo LDK politikoje 
pradėjo ryškėti po Žygimanto Augusto mirties. Iš lietuvių didikų tik jis 
ir Jonas Chodkevičius rėmė vėliau išrinkto Stepono Batoro kandidatūrą. 
Pastarojo valdymo metais Kiška įėjo į svarbiausių LDK valstybininkų ratą. 
1579 m. puikiai pasirodžiusiam šturmuojant Velikije Lukų tvirtovę Jonui tų 
pačių metų spalio mėnesį valdovas suteikė LDK taurininko vietą. To paties 
mėnesio pabaigoje Jonas gavo ir Žemaičių seniūno pareigas. Mirus Steponui 
Batorui jis rėmė Maskvos caro Teodoro kandidatūrą, vėliau, kitaip negu LDK 
rinkėjų dauguma, suartėjo su Zigmanto Vazos šalininkais ir galiausiai vienas 
pirmųjų jam prisiekė, už ką 1588 m. sausio mėnesį Kiškai buvo suteiktas 
po Eustachijaus Valavičiaus mirties Vilniaus kašteliono postas. Tais metais 
Kiška atsisakė Žemaičių seniūnijos ir gavo Brastos seniūniją. 

Nuo pat tėvų turto perėmimo Kiška dosniai rėmė radikaliųjų reforma- 
cijos krypčių mąstytojus — Petrą Gonenzietį, Simoną Budną bei jų pasekėjus. 
Visose jo svarbiausiuose dvaruose kūrėsi protestantizmą skleidę humanistai, 
Oficialiai, grįžęs iš užsienio, Jonas dar priklausė kalvinistams, tačiau nuo 
1571 m. nuo jų atsiribojo ir išvijo iš savo valdų. Po Radvilos Juodojo mirties 
Jonas ir jo motina tapo pagrindiniais arijonų fundatoriais ir skatintojais. 
Jie rengė sinodus, finansavo teologus, steigė ir išlaikė spaustuves, rūpinosi 
leidinių platinimu, globojo mokymo įstaigas, kuriose savo valdinius stengėsi 
supažindinti su nauju religiniu mokymu. Kiškos globa atliko išskirtinį 
vaidmenį puoselėjant ir skleidžiant arijonizmą LDK XVI a. pab. Mirus 
Radvilai Juodajam, o jo sūnui Mikalojui Kristupui Radvilai bei jį sek- 
usiems didikams perėjus prie katalikybės, Jonas Kiška greta Biržų Radvilų 
liko pagrindinis protestantų lyderis, kovojęs už konfesijos pasirinkimo 
teisės Respublikoje teisinį įtvirtinimą. Beveik visos LDK žinomos arijonų 
bendruomenės veikė Kiškos valdose. Kiškos remta srovė taip ir nesusilaukė 
platesnio populiarumo ir tik didino konfesinę sumaištį. Po Jono mirties 
arijonizmas LDK visiškai sunyko. Nors XVI a. paskutiniame dešimtmetyje 
nemaža dalis LDK aukštuomenės šeimų grįžo prie katalikų tikėjimo, Jonas 
Kiška savo įsitikinimų nepakeitė iki mirties 1592 metais. Konfesiniu radika- 
lumnu jis išgarsėjo visoje valstybėje ir už jos ribų, sukeldamas daug apkalbų, 
kartais net tapdamas patyčių objektu. Jo žmona Elzbieta nedalyvavo savo 
vyro laidotuvėse ir po vyro mirties ėmė uoliai rūpintis katalikų tikėjimo 
atgaivinimu (Asadauskienė, 2003, p. 182—211). Apie Kiškos ir Lasickio san- 
tykius žr. Įvadą, p. 23—24. 


12, 36-14, 3: Tarp žemesnes pareigas einančių buvo Jokūbas Laskovijus... 

Žr. Įvadą, p. 18-23. 


48[46], 5-7: Jis taip pat išmatavo jų laukus, iš viso apie 40 tūkstančių 
žagrių... 

„Kalbama apie Valakų reformą. Žemaitijoje išmatuota 24 000 valakų 
(vienas pastarasis = 21,8 ha, taigi iš viso 523 200 ha), kurių vienas prilygo 
trims laukams po 10-12 margų (Ivinskis, 1966, p. 339). Reforma valaką nustatė 
esant 33-jų margų, tačiau net etnografinėje Lietuvoje tas vienetas svyravo 
tarp 30-36 margų. Žemaitijoje valakas prilygo 30-čiai margų (Matusas, 
1968, Nr. 1, p. 30-31). Laskauskas išmatavo 40 000 žagrių. Tekste vartojamas 
lot. žodis iuger (jį tiksliau atstotų ir liet. terminijoje kai kada vartojamas 
pavadinimas „jungas“) senovės Romoje reiškė laukų matavimo vienetą lygų 
0,252 ha. Jurginis žagres skaičiavo pagal antikinį matą ir teigė, kad Lasickis 
čia bus supainiojęs laukus arba margus su žagrėmis (Jurginis, 1969a, p. 91), 
mat iš viso tebūtų išmatavęs 10 000 ha. Tačiau Lenkijoje ir Lietuvoje žagrė 
(lenk. socha, radto) reiškė plotą, kurį galima aparti per vieną vasaros dieną 
(t. y. trimis kinkymais) vienu jaučių jungu (plg. LE IX, p. 531). Žagrės plotas 
istorikų nustatomas nevienodai, tačiau minima apytikriai 8-9 ha (Szymanski, 
p. 158). Taigi Laskauskas išmatavo 320 -360 tūkst. ha. Atkreiptinas dėmesys, 
kad Laskauskas nebuvo vienintelis Valakų reformos Žemaitijoje vykdytojas, 
tačiau jo indėlis, kaip matyti iš šių skaičių buvo didžiulis - neveltui gerokai 
vėlesniuose, net XVII a. dokumentuose prie nuorodų į valakų matavimus 
nurodomas ir jo vardas. Lasickis savo knygoje suteikia, galima sakyti, unika- 
lios, dar nesulaukusios reikiamo dėmesio, informacijos apie Valakų reformos 
detales Žemaitijoje.“ (V. Ališauskas) 


Žemaičių mitologija 


48[46],9-177 Laskovijaus liepiami iškirsti medžius, labai nenoromis 
to ėmėsi, ir tik po to, kai jis pats padarė pradžią. Mat jie įsitikinę, jog giraitėse 
gyvena dievai. Įsitikinimą lydi padariniai: jų miškuose girdisi ir rodosi bai- 
singi reginiai ir vaizdai. Štai vienas ėmęs kitų teirautis, ar leistina medžiams 
lupti žievę; kai viršininkas tam pritaręs, jis nulupęs keletą medžių, labai 
įsismaginęs kartodamas: „Jūs iš manęs išlupote žąsis, gaidžius ir vištas, todėl 
ir aš jus plikus paliksiu.“ Mat jis, beprotis, tikėjo, kad dievai, pražūtingi jo 
ūkiui, tūną medžiuose po žieve. 

Medžių kulto aprašymu Lasickis pradeda mitologinę savo knygelės dalį. 
Tai neabejotinai viena svarbiausių žemaičių pagoniškosios religijos sričių. Ji 

krito į akis jau ankstyviausių BRM šaltinių autoriams (pvz. BRMŠ I, p. 191, - 
203, 225, 246). Ypatingą vietą medžių kultas užima ir reikšmingiausiame 
Lietuvos istorijos taške — krikšto istorijoje: vieninteliame iki šiol žinomame 
šaltinyje, kalbančiame apie neva atsimetusio Mindaugo garbintus pagoniškus 
dievus - Ipatijaus metraštyje — kiek plačiau aprašyti tik su mišku susiję prie- 
tarai (BRMŠ I, p. 261), o pagrindinis Lietuvos krikšto aprašymas Dlugošo 
Istorijoje liudija, kad krikšto misiją galutinai įvykdyti pavykę tik iškirtus 
šventuosius medžius (BRMŠ I, p. 580-582). 

Ypatingą žemaičių santykis su medžiais knygelės skaitytojams Lasic- 
kis aiškina klasikine fraze: „jie įsitikinę, jog giraitėse gyvena dievai“. Tai 
apie lietuvių pagonybę rašiusių renesanso autorių ypač pamėgta Vergilijaus 
citata: Habitarunt di guogue silvas (Vergilijus, Bukolikos, II, 60). Šią frazę, 
pradedant Jonu Dlugošu (XV a. II p.) (BRMŠ I, p. 576), kartoja daugelis 
autorių: Motiejus Miechovietis (1517) (BRMŠ II, p. 354), Olafas Magnusas 
(1555) (BRMŠ II, p. 409), Gerhardas Merkatorius (1595) (BRMŠ II, p. 651) 
ir kt. Galiausiai ji tampa tokia įprasta, kad vėlesnieji autoriai vartoja ją jau 
nenurodydami autorystės. 

Tačiau Lasickio aprašyme dievų apgyventos giraitės toli gražu nėra 
jaukios. Panašiai kaip Lasickis apie jas kalba daugelis XVI a. šaltinių. 
Žemaitijoje lankęsis Sigismundas Herbersteinas du kartus aprašė savo 
įspūdžius, vis pabrėždamas metafizinį aprašomų vietų atšiaurumą — (1549); 
„Šiame krašte gausu girių ir miškų, kuriuose kartais galima pamatyti 
siaubingų reginių“ (BRMŠ II, p. 396); (1557): „Kraštas užaugęs krūmais 
ir miškais, be to, ten daug brūzgynų bei ežerų. Čia galima, kaip sakoma, 
pamatyti įvairiausių šmėklų ir vaiduoklių“ (BRMŠ II, p. 397). XVI a. pa- 
baigoje vėlgi du kartus Herbersteiną beveik pažodžiui pakartoja Guagninis 
(BRMŠ II, p. 474, 496). Juodu papildo Johannas Davidas Wundereris (1589), 
pastebėdamas, jog „baisingos vizijos ir šmėklos“ giriose matomos net šviesią 
dieną (BRMŠ II, p. 639). 

Apie kokias šmėklas kalba XVI a. autoriai, iš dalies paaiškina kad ir šis 
1725 metų Latvijos jėzuitų pranešimas: „Taigi šitokioms pamėklėms, kaip kad 
gyviems medžiams, aklais prietarais garbinamiems, įvairias aukoja dovanas 
nustatytu laiku: kiaušinius, senovines monetas, vaško gabalėlius“ (Kleijntjenss 
I, p. 391). Tačiau demoniški medžiai ne vieninteliai girių gyventojai: gūdžioje 
girioje gyvena ir vienas kraupiausių baltų ir slavų mitologijų personažų — 
stebuklinių pasakų laumė ragana (žr. paaišk. 50 [49], 14), įvairūs pašaknių 
demonai (žr. paaišk. 50 [47], 3-5), „apžėlę šiurkščiais plaukais“ miškiniai 
žmonės (PII, p. 353—355) ir daugybė kitų. 

"Toks vaizdas gerokai kontrastuoja su šiomis dienomis net ir mitologijos 

moksle paplitusiu idilišku ekologizuotu požiūriu į senovės lietuvių santykį 
su medžiais. Pastarosios pažiūros pagrindas — dažnas šaltiniuose giraičių 
įvardijimas šventomis bei itin dažnai lietuvių dainuojamojoje tautosakoje 
pasitaikantys mažybiniai-maloniniai kreipiniai į medžius. Ką senojoje baltų 
pasaulėžiūroje reiškia maloninis bendravimas su medžiais, galima suprasti 
iš jau minėto Latvijos jėzuitų pranešimo (1725): Aukodama(s) medžiui (lie- 
pai - moterys) sako: „Labą rytą, Liepa, kaip laikaisi? Kaip sekasi? Štai atnešu 
tau lauktuvių, kad neliestum mano šeimynos, galvijų, kiaulių, neliesk mūsų 
sveikatos ir niekad neužtrauk nelaimių“ (Kleijntjenss I, p. 391; plg. Vilniaus 
jėzuitų kolegijos 1605 m. ir 1611 m. ataskaitas BRMŠ II, p. 631, 633; dar plg. 
Dlugošą: BRMŠ I, p. 576). 

Nesunku pastebėti bendrybes tarp Latvijos jėzuitų ir Lasickio tekstų: 
abiejuose skamba tas pats nuogąstavimas dėl ūkio ir šeimos. Malonūs 
kreipiniai — tai elgesys su grėsmingu ir pavojingu, tačiau neišvengiamu 
kaimynu. Religijų istorija liudija, kad archajinėje kultūroje švelniausiai ir 
mandagiausiai bendraujama su pavojingiausiais demonais. Tačiau iš Lasickio 
teksto matyti, kaip mažai tokiame bendravime vidinių simpatijų — supratęs, 
kad medžiai bejėgiai, valstietis nedelsdamas puola jiems lupti žievę. Ne ypač 
draugiškų žmonių ir medžių santykių atšvaitų apstu dar XX a. pirmoje pusėje 
užrašytų linarūčio sutartinių žodžiuose: „Aisma, sėse, dauno, / Dauno, dauno 
lylia, / Linelių rautų, dauno, / [...] Mum beraunant [...], / Atolyja lietus [...], / 
Pasibėgčia [...], / Po ųžuolu [...], / Mon ųžuolas [...], / Ne tėvėlis [...], / Pasibėgčia 
[-..], / Po liepati [...], / Mon liepala [...], / Ne motulš [...], / Mon osėlis [...], / Ne 
broliukas [...], / Mon aglalš [...], / Ne sesiula [...]“ (Sutartinės, p. 425—426, Nr. 
224, iš Kupiškio; dar žr.: p. 427—428, Nr. 225, iš Kupiškio; p. 428—429, Nr. 
226, iš Šimonių; p. 429, Nr. 227, iš Kamajų, plg. paaišk. apie Vaižgantą: 56 
[50], 16-30). 

Grįžtant prie šaltinių, atkreiptinas dėmesys, kad apie „miško šmėklų“ 
regėjimą juose kalbama tarsi apie etnografinę realiją. 1549 m. tekste Herber- 
steinas, o vėliau ir Wundereris regėjimus aprašinėja tarsi matomus visiems. 
Tačiau šaltiniuose nesunku pajusti dvejonę. 1557 m. rašinyje, Herbersteinas 
jau įterpia išlygą: „kaip sakoma“, o Lasickis net du kartus (aptariamuose sa- 
kiniuose, o vėliau - kalbėdamas apie kaukus, p. 59) bando tokius regėjimus 
paaiškinti. Griežtos reformacijos krypties atstovui šmėklų regėjimo galimybė 
aiškiai kirtosi su teologinėmis nuostatomis. Kaip būtiną regėjimų matymo 
sąlygą Lasickis įvardija tikėjimą. Religijotyriniu požiūriu, tamsi neįžengiama 
giria — ideali tikėjimą „iššaukiančio“ tremendinio patyrimo vieta. Tačiau 
tai nekultivuota erdvė, kurioje veikiau galima tikėtis sutikti tamsiosioms 
šventybės pusėms atstovaujančius demonus: „demonų karalystė prasideda 

ten, kur baigiasi žmogiškoji kultūra, už kaimo ribų, kur yra nejauku“ (plačiau - 
žr. Leeuw, 1933, S. 117123; dar žr. Otto, 1997, S. 14—23). Šventosios girios 
gūdumos sukelti tremendiniai potyriai archajiškos pasaulėjautos žmogui 
bemaž neatsiejami nuo aplink kiek akys užmato dunksančių kamienų. Tokia 
patirtis girių apsuptyje gyvenantiems žmonėms, galima sakyti, neišvengiama, 
Tačiau tokiems paskiriems potyriams pradėjus adresuoti religinius garbinimo 
aktus, teologinių požiūriu tikrasis tikėjimas iškreipiamas ir virsta ydingu link 
daugiadievystės vedančiu tikėjimu — „neteising[u] vienatinio Dievo daugy- 
binio patyrimo aiškinimįu]“ (plačiau žr. Vorgrimler, 2003, p. 432) — tikrasis 
Dievas yra neregimas. Prieš vieną pagrindinių valstiečių klaidatikystės 
šaltinių — šventuosius medžius — ir nukreiptos misionierių jėgos. 

Neveltui aptariamas Lasickio fragmentas kompoziciškai labai panašus 
į Dlugošo žemaičių krikšto aprašymą (BRMŠ I, p. 580). Laskovijus elgiasi 
taip, kaip kadais karalius Jogaila — iš pradžių aiškina tikėjimo tiesas, o po to, 
žodžiams nepaveikus, iškerta miškus. Ir Jogaila, ir karališkasis matininkas, 
net, tikėtina, iš patirties žinodami, kad pagonims racionali argumentacija 
nepaveiki, visvien iš pradžių bando juos atversti gražiuoju, o tik po to nau- 
doja jėgą, tačiau ne prieš žmones, o prieš į klaidatikystę vedančius demonus. 
Fiziniu lygmeniu tai atliekama iškertant medžius. De Diis kaip ir Dlugošo 
Istorijoje galios performansas paveikia pagonis, nes ir pačius pagonis su jų 
garbinamais dievais jungia būtent galios santykiai. Atsisakymą tikėti vieną 
Dievą De Diis Laskovijui valstiečiai motyvuoja paprastai: „Daugelis [dievų] 
valioja daugiau negu vienas“ (žr. 48 [46], 1-6), tačiau vėliau entuziastingai 
puola juos bausti fiziškai (plg. Teokritas, VII, 103—112). Jogailai perduotas 
žemaičių sutikimas krikštytis motyvuojamas panašiai: „apleidžiame tuos 
savo dievus ir apeigas ir šliejamės prie lenkų ir tavo Dievo kaip stipresnio“ 
(BRMŠ I, p. 582). Stipriausiu argumentu pasirodo senųjų dievų bejėgystė. 
Patys senieji dievai neneigiami, o, pasirinkus galingiausią, paliekami patys 
sau (plačiau žr. Ališauskas, 2001, p. 605—606). Taip prasideda krikščioniškas 
Vieno Dievo laikas. Apie jį ir kalbama tolesniame De Diis fragmente (apie 
medžių kultą dar žr. Beresnevičius, 1998, p. 17—25; Vaitkevičius, 2003). 


48 [46-47], 18-21: Mat šalia to, kuris yra jiems Dievas Auxtheias 
Vissagistis,-visagalis ir aukščiausias Dievas, tie, kurie dar nepažino 
tikrojo krikščionių Dievo, garbina daugybę Zemopacios, tai yra, 
žeminių [dievybių]. 

Ką slepia šiandienio lietuvio ausiai neperprantamai skambantis Auxt- 
heias Vissagistis vardas, lotyniškai perteiktas Deus omnipotens atgue sum- 
mus, pavyko išaiškinti gana anksti. Pačioje XIX a. pabaigoje kruopštus austrų 

kalbininkas ir bibliotekininkas Teodoras Grienbergeris, vieną savo darbų 
skyręs būtent Lasickio knygelei, pateikė nemaža elegantiškų dievavardžių 
rekonstrukcijų. Pirmąjį kalbamo teonimo narį — Auxtheias — be didesnių 
pastangų atstatęs į bent nuo Bretkūno žinomą *Aukštėjas „aukščiausiasis“ ir 
konstatavęs pastarojo atitikimą Lasickio paaiškinimo lot. summus, spėjo kur 
kas labiau sudarkytą Vissagistis atitinkant omnipotens ir ėmėsi jo rekons- 
trukcijos. Regis, rinkėjo „pastangų“ rezultatu tapęs — junginį a/ praradęs 
ir dažnos to meto klaidos — ss pavertus s/ — dar labiau iškreiptas (panašios 
klaidos auka tapo ir Lasickio aprašomas *Pestėjas, žr. paaišk. 50 [47], 11-12) 
antrasis teonimo narys buvo atstatytas į vėlgi XVI a. gerai žinomą *Visagalįsis 
„visagalis“ (Grinbergeris, 1896, p. 439—441; plg. Jaskiewicz, 1952, p. 75-76). 
Vardo turėtoją Grienbergeris atpažino neabejodamas: „kad Dievas Aukštėjas 
Visagalįsis būtų pagoniškas dievas, yra labai abejotina. Visas vardas yra 
iš esmės krikščioniškas, ir šio vyriausiojo dievo priešpriešinimas tam, kas 
pasakyta žodžiu Zemopacii, ir apskritai šios vietos teksto struktūra veikiau 
rodo tai, kad mes čia turime reikalą iš tikrųjų jau su krikščionių Dievu“ 
(Grinbergeris, 1896, p. 441). Tačiau nepriekaištinga Grienbergerio analizė 
faktiškai ignoruota. Vieniems *Aukštėjuje Visagaliajame įžiūrint Perkūną 
kaip aukščiausią dievą, kitiems — savitą pagonišką aukščiausią dievą, iki pat 
pastarųjų dienų tebesiginčijama už jos ribų. 

Perkūninės linijos autoriumi laikytinas Mierzynskis. Rekonstravęs 
dievavardį į *Aukštybėse visagalį ir motyvuodamas esą tik griausmavaldis 
galėjęs būti aukščiausiu dievu, kalbamą teonimą jis tarė esant „aukščiausiojo 
dievo Perkūno ypatyb[e]“ (Mierzyūski 1870, p. 54; plg. Balys II, p. 58-59). 
XIX a. pabaigos - XX a. vidurio senųjų šaltinių hiperkritika, iš 78 Lasickio 
aprašytų dievybių tik kelias laikiusi istoriškai tikromis (pvz. Balys II, p. 56; 
Jaskiewicz, 1952, p. 105) davė analogišką rezultatą, kaip ir pusamžiu vėlesnė 
vadinamojo pagrindinio indoeuropiečių mito rekonstrukcija. Antai, kiek gali- 
ma suprasti iš teksto, savo motyvų nekomentuodamas identiškai Mierzynskiui 
svarstė ir Mikhailovas: „„Tavvals [...] reikštų vieną svarbiausiojo dievo (šiuo 
atveju Auxtheias Vissagistis arba Percunos) vardų“; „[...] sinonimiški vardai, 
kuriuos galima sieti su Percunos arba Auxtheias Vissagistis“ (Mikhailov, 
1997, p. 453, 454). Nuosaikiausiu versijos atstovu laikytinas De Diis komen- 
taruose nereflektuotą požiūrių mišinį pateikęs Jurginis, anot kurio *Aukštėjas 
Visagalįsis „ne pats dievas, o dievo epitetas, taikomas ir krikščionių dievui, 
ir pagonių dievui Perkūnui“ (Jurginis, 1969b, p. 72). 
aukščiausias dievas. Tokį požiūrį, manding sekdamas Toporovu, aiškiausiai 
suformulavo Norbertas Vėliaus: „Nepaisant galimos krikščionybės įtakos, 


121 


aiškiai matyti, kad tai dangaus“ dievas, -gyvenantis aukščiau žemės (tai 
rodo šaknis Aux-), kuriš-gali būti gretinamas su rytinių baltų Nunadieviu, 
Andaevu - irgi dangaus dievu“ (Vėlius, 1983, p. 57 = Vėlius, 2004, p. 424; 
dar žr. Lelewel, 1863, p. 459; Zinkevičius, 1987, p. 89 = Zinkevičius, 2005, 
p. 258—259; Haanos, Tonopos, 2000c, c. 156; Laurinkienė, 1996, p. 55, 61; 
Laurinkienė, 2002b, p. 584). Kiek padvejojęs prie pastarosios grupės prisišlie- 
jo ir Beresnevičus. Pradžioje, *Aukštėjui Visagaliąjam skirtame straipsnyje 
Mitologijos enciklopedijoje, svarstęs, esą „abejotina, ar tai senasis lietuvių 
Dangaus Dievas, veikiausiai - krikščioniškojo Dievo vardas, eufemizmas, 
patekęs interpretatoriaus akiratin kartu su žemaičių garbintais pagoniškais 
dievais“ (Beresnevičius, 1999, p. 273—274), vėliau toje pačioje Mitologijos en- 
ciklopedijoje Nunadieviui skirtame tekste (žr. ME 2, p. 288), šalia Nunadievio 
ir Andajaus, Beresnevičius pristato *Aukštėją jau tiesiog kaip „kit[ą] lietuvių 
Dangaus Dievo vard[ą]“. Pastarajį straipsnį autorius pakartoja keliais metais 
vėliau išleistame TZrumpame lietuvių ir prūsų religijos žodyne (Beresnevičius, 
2001, p. 116), kuriame, tačiau, nėra teksto apie *Aukštėją. Tad, atrodo, galiau- 
siai religijotyrininkas pasirenka Vėliaus nubrėžtą liniją. 

Vis dėlto tenka konstatuoti, kad abu bandymai *Aukštėją Visagalįjį 
interpretuoti kaip pagonišką dievą viso labo tėra skubotos indukcijos, gimu- 
sios ne tiek analizuojant žinomas senosios lietuvių religijos nuotrupas, kiek 
spėliojant ir remiantis išankstiniu lietuvių mitologijos įsivaizdavimu. Laužtas 
iš piršto jau pats pirmas ir bene vienintelis argumentas esą (suklaidintas kalbos 
nemokėjusio informatoriaus) pats Lasickis laikęs *Aukštėją pagonišku dievu 
(plg. Jaskiewicz, 1952, p. 76; Beresnevičius, 1999, p. 273—274; apie Laskausko 
lietuvių kalbos mokėjimą žr. Įvadą, p. 20). Lasickis puikiai žinojo apie ką rašo: 
Deus omnipotens algue summus nėra tie žodžiai, kuriais krikščionio lūpomis 
galėtų būti įvardyta pagoniška dievybė. 

Antra, mėginimai įžvelgti komentuojamame Lasickio dievavardyje 
pagonišką dievą neturi ir rimtesnio religijotyrinio pagrindo. Lietuviškajai pa- 
gonybei artimose politeistinėse religijose kiekvienas dievas turi sau pavaldžią 
sritį, todėl Absoliutaus Visagalio egzistavimas jose yra daugiau nei abejotinas. 
*Aukštėją Visagalįjį laikyti pagonišku dievu galima būtų nebent už šaltinių 
atskleidžiamos pagoniškų dievybių gausos įžvelgus pirmykštį monoteizmą. 
Tačiau šis teorinis konstruktas, paprastai renčiamas mažai paisant empirikos 
(plačiau žr. Beresnevičius, 1997, p. 114—121) ir dažniausiai pagoniškas religi- 
nes sistemas tam tikra prasme pritempinėjant prie krikščioniško modelio. 

Galų gale, nepaisant ypač gausios lietuvių griausmavaldį liečiančios fol- 
klorinės medžiagos, niekas nenurodė nė vieno pavyzdžio, kur į pastarąjį būtų 
kreiptasi *Aukštėju Visagaliuoju ar bent panašiai. Maža to, senuosiuose baltų . 


122 


religijos ir mitologijos šaltiniuose Perkūnas neminimas pirmas, o tautosakoje 
jis tėra „Dievo tarnas“ (Balys I, p. 34-35). Ką ir kalbėti apie atskirą pagonišką 
aukščiausią dievą, kurio buvimas vis dar neperžengė spėlionių fazės. Apie 
Nunadievį ir Andajų, nepaisant visų pastangų, iki šiol nežinome nieko tikro — 
šaltiniai plačiau neapibūdindami pateikia tik sunkiai etimologizuojamus jų 
vardus, kurių interpretacijos neretai net nepriartėja prie aukštosios mitolo- 
gijos. Nevertėtų pro pirštus žvelgti ir į faktą, kad artimiausiose baltiškajai 
germanų ir slavų senosiose religinėse sistemose praktiškai neįmanoma virš 
griausmavaldžio ar pagrindinių dievų triados įžiūrėti hierarchiškai aukštesnės 
už juos esybės, hipotetinio Aukščiausio suvereno. Tuo tarpu krikščioniškojo 
Dievo apibūdinimas *Aukštėju Visagaliuoju puikiai žinomas tiek katalikų, tiek 
protestantų XVI-XVII a. autoriams. Aukštieju savo Biblijos vertime (1589) 
Dievą įvardijo Jonas Bretkūnas; vėliau, 1653 metais, Knigoje Nobaznistes 
Krikščioniszkos, Jangelis-Telega: „Man ausysna skamba nuog aukštiejo gera 
nodieja“ (cit. iš LKŽ I s. v.); tais pačiais metais leistoje Sumoje Aba Trumpa- 
me iszguldime Ewangeliv: „Veizd akis aukštiejaus, tai est pono dievo“ (cit. iš 
LKŽIS. v)) irt. t. Ne rečiau vartotas ir kitas epitetas - Visagalįsis. Taip Dievą 
vadino Martynas Mažvydas (Mažvydas, p. 21; taip pat LKŽ XIX sv). Kiek 
vėliau įvairias šio žodžio formas Postilėje (1599) vartojo Daukša: Wisagalįsis 
Tėvę (DP 240 [528]), Diewe wissogalįsis (DP 16 [76]), Diewę wissa galįsis 
(63 [170]); po metų (1600) išleistoje Žemczugoje Theologischkoje - Simonas 
Vaišnoras: Wissagalisis Ponas Diewas (Vaišnoras, p. 59 [24]) ir t. t. 

Vis dėlto negana atpažinti *Aukštėją Visagalįjį. Ne mažiau svarbus yra 
jo statuso klausimas. Tačiau prieš jį išsiaiškindami turime susipažinti su jam 
opozicijoje atsidūrusiais ir Žemėpačiais - „žeminiais dievais“. 

Pirmąkart Žemėpačio vardas du kartus užrašytas Martyno Mažvydo 
„Katekizme“. Iš pradžių lotyniškoje prakalboje — „[...] kai kurie dėl pasėlių 
garbina Laukosargį, dėl gyvulių — Žemėpatį“ (BRMŠ II, p. 184), - vėliau, 
pačiame „Katekizme“ lietuviškai: „Kaukus Szemepatis ir laukasargus pame- 
skiet..“ (BRMŠ II, p. 186). XVI a. pabaigoje Mažvydą pakartojo Bretkūnas 
(BRMŠ II, p. 318, 319). Kitą kartą vėlgi du kartus pastarosios dievybės vardą 
anoniminė ranka įrašė rankraštiniame pamokslų rinkinyje, vadinamame 
Volfenbiutelio Postile (1573): „[...] Tikedami ing / szemepaczius [..]“ / „teip 
besas ira szemepatis“ (BRMŠ II, p. 446). Šiuos mažai informatyvius liudiji- 
mus svariai papildė Lasickio cituojamas Aleksandras Guagninis, Žemininko 
(Zemiennik) vardu įterpęs Žemėpatį į derliaus nuėmimo pabaigtuvių bei 
Ilgių kontekstą ir aprašęs jam skirtą aukojimą (BRMŠ II, p. 474-475, dar žr. 
492-—493 ir 497—498; taip pat šios publikacijos p. 55-57). Tačiau tik nebepa- 
jėgdami įveikti Ivanovo su Toporovo rekonstruoto pagrindinio indoeuropiečių 

mito traukos galėtume nebepaisydami šaltinių Žemėpatyje įžvelgti „Dangaus 
Tėvo hipostaz[ę], kuria jis nusileidžia į Žemę ir kuria buvo pamatytas Žemėje, 
rezultat[u]“ (Toporov, 2000, p. 276). Tiesa, kalbamo dievo funkcijos nesiriboja 
Mažvydo nurodoma gyvulių globa. Jų ribas, o tuo pačių ir tikrąjį santykį 
su žeme glaustai ir aiškiai nusako Pretorijus: „Žemėpatis, arba Žemeliukas, 
dar kitaip - Žemininkas yra žemės šeimininkas, nors jie apriboja jo valdas 
tik sodyba ir gyvenamaisiais namais. Taigi, kiekvienas šeimininkas turi 
savo Žemėpatį, saugantį ir valdantį sodybą bei visus gyvenamuosius namus; 
jo garbei rengiama šventė gruodžio mėnesį. [..] Žemynėlę, dar vadinamą 
Žemyna, laiko Žemėpačio seserimi, darančia žemę derlingą“ (BRMŠ III, 
p. 260; plačiau apie Žemėpačio problematiką žr. Toporov, 2000, p. 268-278; 
Ališauskas, 2003, p. 612-615). 

*Aukštėjo Visagaliojo ir Žemėpačių opozicija formuojama apibendrintai, 
neaptariant ar esama valstiečių nepripažįstančių kurio nors opozicijos nario. 
Negalime vienareikšmiškai atsakyti ir ar pastaruoju teonimu Lasickis įvar- 
dija visus žemiau aptariamus dievenius, ar tiesiog Aukščiausiam suverenui 
priešpastato svarbiausią kiekvieno valstiečio ūkio dievą. Tačiau svarbiausia 
čia kitkas —nepasitikėjimo Lasickiu kontekste svarbu pabrėžti, kad jau įžan- 
giniu anuometinės Žemaitijos religinę būklę nusakančiu fragmentu, De Diis 
autorius tiksliai apibrėžia žemaičių pasaulėžiūros struktūrą. Ir ji nėra paties 
Lasickio išgalvota. Antai anot Rygos jėzuitų kolegijos 1606 m. ataskaitos, 
misionieriaus apklausiamas valstietis nusako analogišką, šįkart latvių pa- 
saulėvaizdžio modelį: „paklaustas, kokius turi dievus, atsakė dievus esant 
įvairius pagal vietų, asmenų ir reikalų skirtumus. Turime, sako, dievą, kuris 
rūpinasi dangumi, turime ir dievą, kuris valdo žemę. Šitas, būdamas žemėje 
aukščiausias, turi po savimi įvairių mažesniųjų dievų. Turime dievą, kuris 
mums duoda žuvų, turime dievą, kuris mums duoda žvėrių, turime javų 
dievą, laukų, sodų, gyvulių, ty. arklių, karvių ir visokių kitokių gyvulių“ 
(Kleijntjenss II, p. 105106 = BRMŠ III, p. 554). Pastarasis Lasickio tikrai 
neįtakotas apklausos protokolas, nurodydamas didelę dalį analogiškų De 
Diis aprašomoms dievybių, ne tik sulaužo pagrindines į De Diis nutaikytos 
kritikos ietis, bet ir demaskuoja kritikos pagrindą. Antai drauge su Haraldu 
Biezais'u rašydamas baltų mitologijos sintezę Jonas Balys cituota jėzuitų 
ataskaita nematė reikalo abejoti (Balys II, p. 220), tačiau tradiciškai atkakliai 
nepripažino analogiško Lasickio aprašyto modelio. 

Stokodami autentiškų Lasickio aprašomo religingumo išpažinėjų pasi- 
sakymų, turime būti labai atsargūs svarstydami kaip tuometiniai valstiečiai 
suvokė *Aukštėją Visagalįjį. Tačiau tipologinės religinės būklės analogijos — 
pvz., mūsų dienų sinkretinės Haičio vudu ir šiaurinės Rusijos dalies bei Sibiro 

tautų dvasinio gyvenimo stebėjimai — atskleidžia kone priešingą paplitusiai 
sąmoningos ir aktyvios konfrontacijos tarp krikščionybės ir pagonybės 
sampratai situaciją. Antai net ir dabar netoli krikščioniško kapo atlikda- 
mi pagonišką ritualą, antkapinį kryžių mansiai uždengia tamsiu dangalu 
(JIszonc, 2001, c. 144) taip, nors ir mechaniškai, tačiau savotiškai paisydami 
Nukryžiuotojo, stengdamiesi idant pastarasis nematytų jam nepatinkančio 
elgesio. Tuo tarpu, „kad tarnautum /oa [t. y. dievybėms — PV.] privalai būti 
katalikas“, praeito amžiaus viduryje tiesiai antropologui Alfredui Mėtraux 
aiškino Haičio vudu adeptas (Mėtraux, 1972, p. 323). Toks /oa tarnas, net ir 
puikiai žinodamas neigiamą bažnyčios požiūrį į jo draugystę su demoniškomis 
galiomis, būtų nepaprastai įskaudintas jei už pastarąją jam nebūtų suteikta 
komunija, uždrausta tuoktis bažnyčioje ar krikštyti vaikus. 

Analogiškai neturime jokio pagrindo abejoti gausiais XVI šimtmečio 
liudijimais, atsiskleidžiančiais nors ir prietaringo, tačiau tuo pačiu ir sąlygi- 
nai pamaldaus bei uolaus kaimo bažnyčios nario paveikslą: vaikus stengtasi 
pakrikštyti gerokai anksčiau negu šiomis dienomis įprasta, pagal išgales 
tuoktasi bažnyčioje, o nesant kunigo nevengta ne tik nuvykti į kartais ir toli 
esančią kitą parapiją, bet net kreiptis į stačiatikių ar protestantų dvasininką 
(plačiau žr. Jovaiša, 2004, p. 116-117). Savo ruožtu pasak jėzuitų misijų, 
net ir atkampiausių vietovių gyventojai, metų metus nematę kunigo, būriais 
plūsdavo pas atvykusį misionierių, klausydavo pamokymų ir skųsdavosi esą 
dvasiškai labai apleisti. 

Be abejo Žemaitijos valstiečiams neigiamas bažnyčios požiūris į se- 
nuosius dievus nebuvo paslaptis. Tačiau jų išsižadėti vengta ne sąmoningai 
renkantis dvasinį kelią šiuolaikine liberalistine prasme, kiek, tam tikra prasme, 
nevaldant situacijos: negali lyg niekur nieko išvyti tegu ir ne ypač draugiško 
ir nepavojingo, tačiau įprasto, gal net savotiškai mielo, maža to, laisvą valią 
turinčio ir tikrai ją apginti pajėgiančio kaimyno. Uolaus pagonybės liekanų 
rinkėjo Mato Pretorijus pokalbis nušviečia būtent tokią būseną: „Aš paklau- 
siau, ar jis (nadruvis] dar tiki, kad Pikulas esąs dievas. Jis patraukė pečiais ir 
nenorėjo sakyti nei taip, nei ne, o tiktai pasakė: „Taczau jis Saw walnus“. Jis 
daro, kas jam patinka. Tai jis, sakau, juk yra We/nas [...]. „Taip, - atsakė, - jis, 
tai yra jis, nes jis laisvas daryti tai, ką nori, ir mano, kad niekas negali jam to 
užginti“ (BRMŠ III, p. 249; plačiau apie vudu ir krikščionybę žr. Mėtraux, 
1972, p. 323—-358; apie religinę šiaurinės Rusijos dalies ir Sibiro situaciją žr. 
Jibionc, 2001). Tokio, šiandieniam žmogui mažų mažiausiai keisto, bendra- 
būvio aidą retkarčiais įmanu išgirsti ir dabar. Klausiamas kaip savo poezijoje 
pavykę „pakrikštyti“ pagoniškus motyvus ir įvaizdžius, Kazys Bradūnas 
atsakė iš vaikystės visam gyvenimui atmintin įsirėžusia istorija, papildančia 

Pretorijaus dialogą: „Atrodo, tai atsirado kažkaip savaime. [..] Kartą mane | 
dar mažą ji [senutė auklė] vedasi per lauką, iš vakarų kyla debesis, perkūnas 
dudena, o ji man sako: „Kaziuk, klausyk, Dievulis barasi, būk geras“. Auklė 
mane vesdavosi taip pat į Alvito bažnyčią, rodydavo tabernakulį ir sakydavo: 
„Va, Kaziuk, Dievas tame namelyje gyvena“. Todėl tada, perkūnui dundant, 
aš ir klausiu: „Ieta, ar tai tas Dievulis, kur bažnytėlėj?“ Ji atsako: „Ne, baž- 
nytėlėj — Dievas, o čia - Dievulis“. Ji dar suvokė lyg ir du dievus“ (Bradūnas, 
2002, p. 42-43). , 

Plačiau apie dievulį (= Perkūną) kalbėsime komentuodami tolesnį fra- 

gmentą. Tuo tarpu anuometinį *Aukštėjo Visagaliojo statusą teisingiausia būtų 
laikyti, anot principinės Greimo išvados (nuošalyje paliekant ganėtinai gin- 
čytiną teonimo etimologiją), tam tikra krikščioniškojo Dievo repagonizacija 
(Greimas, 1989, p. 113—114 = Greimas, 2005, p. 618—619, 626). Savo ruožtu 
komentuojamu fragmentu tam tikra prasme apibrėžtas visuminis XVI-XVII a, 
Lietuvos žemdirbių dvasinio gyvenimo pobūdis — glaudus skirtingų religijų 
bendrabūvis. Šiuo požiūriu pastarosios Lasickio knygelės eilutės yra savotiška 
visos mitologinės De Diis dalies preambulė, o hierarchinis dievybių dėstymas 
iš tiesų pradedamas sekančiame fragmente aprašytu Perkūnu. 
48 [47], 21-27: Percunos jiems yra griausmo Dievas, į kurį, danguje 
griaudžiant, žemdirbys, nudengta galva per savo valdą nešdamas ant pečių 
paltį, kreipiasi tokiais žodžiais: „Percune deuaite niemuski 
vnd mana, dievvu melsu tavvi palti miessu“- 
„Susitvardyk, — sako, - Perkūne, ir mano laukui nelaimių nepadaryk, o aš 
tau tikrai šitą paltį duosiu.“ Bet kai liūtis praeina, tą mėsą suvalgo pats. 

Perkūnas — vienas dažniausiai šaltiniuose ir tautosakoje minimų bei 
plačiausiai tyrinėtų senųjų baltų dievų, artimas rusų Perunui, skandinavų 
Torui ir kitiems indoeuropiečių tautų griausmavaldžiams. Dėl Perkūno 
vardo kilmės ir reikšmės nuomonės išsiskiria, tačiau bene patikimiausias kil- 
dinimas iš rekonstruojamos indoeuropiečių prokalbės šaknies *per(k“g)- 
„mušti, trenkti“, kurio kalbamą dievavardį atitinkanti daiktavardinė proto- 
forma *per(k7g)o/u- reiškė „smūgį“, o išplėstine prasme — „„mušėją“. Bene 
aiškiausiai ji matoma liet. perti „smogti, mušti, pliekti, vanoti, šauti, mesti, 
trenkti“ (žr. Jaskiewicz, 1952, p. 92; Skardžius 4, p. 781—786; Puhvel, 2001, 
p. 226—227). 

Nors ir senuosiuose šaltiniuose, ir XIX a. pab.-XX a. užrašytame 
folklore Perkūnas atsiskleidžia kaip labai reljefiška figūra, valdžiusi platų 
barą nuo karo iki žemės ūkio, tačiau senųjų šaltinių pateikiamuose dievų 
sąrašuose jis neminimas pirmas, o pasak tautosakos — už Perkūną aukštesnis 

yra Dievas senelis (plg. Lasickio minimą *Aukštėją Visagalįjį, žr. paaišk. 48 
[46-47], 18-21). Tuo tarpu XVI a. šaltinių Perkūnas — jau ne rekonstruojamas 
karo, o agrarinis „griaustinio, žaibo ir lietaus“ dievas (BRMŠ II, p. 144), iš 
kurio tikėtasi bemaž to paties, ko ir XX a. pr. Lietuvos kaime - teisingumo 
priežiūros, derliaus „valdymo“ ir nepaliaujamos kovos su velniais. Pagrindines 
lietuviškojo griausmavaldžio įtakos sferas viena kitą papildydamos trumpai 
ir aiškiai apibrėžia Sūduvių knygelė (1520) ir De Diis. Pirmojoje minima, kad 
pirmą kartą išeinant arti Perkūnas meldžiamas, „kad [...] suteiktų maloningo 
ir ankstyvo lietaus ir nublokštų Pikulą (Pecko/!lum) kartu su jo pavaldiniais 
Pokulais (PeckolliY““ (BRMŠ II, p. 145), o antrojoje jo jau maldaujama sutvar- 
dyti savo siautulį ir nesunaikinti derliaus. 

Savo knygelės skaitytojui Lasickis griausmavaldį pristato aprašydamas 
ryškiausią regimą išskirtinio dėmesio jam priežastį - perkūniją. Ji valstiečiui 
tikrų tikriausias mysterium tremendum. Dar XX a. net ir geru oru „[alpie 
Perkūną bijodavo ir išsižiot“ (Kamajai, cit. iš Balys I, p. 42), o perkūnijos 
metu, dažniausiai vengiant, kad nepristotų nuo Perkūno besislapstąs nelabasis, 
elgesys buvo griežtai reglamentuotas. 

Perkūnijos metu kalbėtos ne tik krikščioniškos maldos, iki pat XX a. 
žinota ir savitų, pagoniškus laikus menančių specialiai Perkūnui skirtų 
maldų. Regis pirmą tokią maldą lietuvių kalba ir pateikia Lasickis. Tek- 
stelis, užrašytas kuomet sunormintos lietuvių kalbos niekas nė nesapnavo, 
tyrinėtojams tapo galvosūkiu. Senieji komentatoriai, pradedant Narbutu 
ir baigiant Mierzynskiu, siūlė labai įvairius maldelės skaitymo variantus. 
Visi jie perspausdinti ir aptarti Mierzynskio studijoje (Mierzyūski, 1870, p. 
21-26; taip pat žr. šio leidinio p. 48, išn. 5). Tačiau žvelgiant iš šiuolaikinės 
tekstologijos perspektyvos, galimi tik du požiūriai: arba nieko nekeičiant 
skaityti lietuvišką maldelės tekstą tokį, koks jis pateikiamas De Diis, arba 
rekonstruoti jį atsižvelgiant į Lasickio lotynišką maldelės vertimą. Pirmu 
atveju apytiksliai turėtume: „Perkūne dievaiti, nemušk ant manęs, dieve 
melsiu tave, paltį mesiu“; antru: „Perkūne dievaiti, nemušk ant mano dirvų, 
melsiu tave, paltį mesiu“ (Mannhardt). Tačiau kelios priežastys patikimesniu 
verčia laikyti pirmąjį variantą. Visų pirma, visas penkias De Diis paskelbtas 
lietuviškas maldeles Lasickis verčia apytiksliai, tad rekonstruojant remtis 
vertimų ganėtinai rizikinga. Antra, visi Perkūnui skirtos maldelės žodžiai 
pakankamai aiškūs. Ir galiausiai, paprastai vėliau (XIX-XX a.) užrašytų 
panašių maldelių pirmosiose dalyse kalbama apie asmenį, o ne objektą plg. 
„Perkūne dievaiti, nemušk manęs žemaičio, mušk šlektą gudą, kaip šunį 
rudą“ (Kamajai, cit. iš Balys I, p. 75), tad neaiškiausią maldelės vietą mana, 
dievvu remiantis Lasickio vertimu („mano laukui“) beatodairiškai taisyti į 

mano dirvu būtų per drąsu. 

Maldas turėjo lydėti reglamentuotas elgesys. Nepaisiusiems draudimų, 
valstiečių įsitikinimu, grėsė neabejotina pražūtis. Ne veltui tad į rūstaujantį 
Perkūną Lasickio tekste žemdirbys kreipiasi nudengta galva. Perkūnijos metų 
analogiškai elgtasi ir vėlyvais laikais: „Kada yra perkūnija, tai negalima su 
kepure troboje sėdėti, nes perkūnas tą žmogų gali nutrenkti. Kartą trys vyrai 
sėdėjo ant vieno suolo troboje ir vidurinis jų buvo su kepure, tai kaip trenkė 
perkūnas, tai tą kepuriuotą nutrenkė negyvai. O jo draugai liko sveiki“ (cit. 
iš Laurinkienė, 1996, p. 120). Nusiimant kepurę ne tik parodoma derama pa- 
garba, bet ir išvengiama tikėjimų nusakytos grėsmės — atraituose gali slėptis 
Perkūno medžiojamas velnias. 

Griausmavaldžio rūstybė maldyta ne tik maldomis, bet ir dovano- 
mis. Nepavyko aptikti analogiško palties aukojimo papročių, tačiau XVI 
amžiuje, mitybos požiūriu labai sunkiu ir gausiu badmečių laikotarpiu (žr. 
paaišk. 42[44], 27-28), paltis, t. y. viso ar pusės kiaulės šono lašinių gabalas, 
turėjo būti viena garbingiausių dovanų. Tai skalsą įkūnijančios kiaulės, 
senojoje baltų pasaulėžiūroje ypatingo — aukojamo gyvulio (žr. paaišk. 50 
[47], 11-12) dalis, savo reikšmės nepraradusi bemaž iki pat XX a. Paltis 
vietomis merginos kraičio dalį sudarė dar XIX a. gale, palčių skaičiumi 
reikštas ir ūkinis pajėgumas, nusakytas ūkininko maisto gerumas (sam- 
diniams), o XX a. kiauliena vis dar buvo svarbiausias apeiginis (laidotuvių, 
vestuvių) valgis. 

Kai kuriuos komentatorius stebino faktas, kad perkūnijai praėjus 
dievaičiui siūlytą paltį valstietis pats suvalgo: Perkūno autoritetas esą nebuvęs 
toks jau didelis, jei valstietis jautęsis galįs jį taip lengvai apgauti (Jaskiewicz, 
1952, p. 93; Sauka, 1999, p. 140). Tačiau aukoto maisto suvalgymas — pagrindi- 
nis XVI-XVII a. šaltinių paliudytas aukojimo būdas. Štai keli pavyzdžiai: 
pasak Guagninio (1611), „po javapjūtės [...] ištisas tris dienas puotaudavo, 
gerdavo bei valgydavo tai, ką buvo paskerdę ar papjovę kaip auką dievams“ 
(BRMŠ II, p. 488); lygiai taip pat vienareikšmiškai kalbama ir Vilniaus 
jėzuitų kolegijos 1600 m. ataskaitoje: „Visa, ką Dievui paaukojo, patys kartu 
puotaudami suvalgo“ (BRMŠ II, p. 627; dar žr. p. 166, 284—285, 608; BRMŠ 
III, p. 70). 

Lasickio knygelėje Perkūnas pirmą kartą pavadinamas dievaičiu — vardu, 
susilaukusiu labai išpopuliarėjusios ir iki pat paskutinių tyrimų vyraujančios 
interpretacijos neva griausmavaldis esąs Dievo sūnus (žr. Beresnevičius, 2001, 
p. 79; Beresnevičius, 2003a, p. 12-13; Vėlius, 1987a, p. 127; plg. nuosaikesnę 
nuomonę: Laurinkienė, 1996, p. 19, 50-52). Jos šaknys — Pretorijaus žodžiai: 
„dar ir šiuo metu girdėti, kad jie Perkūną vadina dievu, savo kalba sakydami 

Diewas, Diewaitis - dievas, dievo sūnus (ein Sohn Gottes“ (BRMŠ III, p. 
250). Tačiau tai, regis, ne autentiški duomenys, o Pretorijaus interpretacija 
(plačiau žr. paaišk. 54 [49], 1-5). Kiek žinoma, jokiuose kituose šaltiniuose, nei 
tautosakoje Perkūnas Dievo sūnumi nelaikomas. Ne veltui panaši etimologija 
nebuvo akivaizdi net ir Pretorijaus amžininkams. Antai šiek tiek lietuviškai 
mokėjusiam kraštotyrininkui Johannui Arnoldui Brandui (1673-1674), kaip ir 
vėliau tėvams jėzuitams, griausmavaldis tebuvo „jaunasis dievas“: „Deiwaitis 
zaiboja: der junge Gott blitzet“ (cit. iš Laurinkienė, 1996, p. 51-52). Kalbiniu 
požiūriu, dievaitis išties tėra maloninė forma (Skardžius 4, p. 788—792; plg. 
Balys II, p. 111), prievardis, be kita ko, Lasickio pateiktose maldelėse taikoma 
netik Perkūnui, bet ir kitiems dievams - Vaižgantui (p. 57) bei Gabijai (p. 59). 
Malonūs kreipiniai - būdinga bendravimo su pavojingais pagoniškais dievais 
forma (žr. paaišk. 48 [46], 9—17), deja, nieko nesakanti apie jų kilmę. Perkūno 
kilmę gaubiantį šydą Lasickis praskleidžia tolesniame fragmente. 

(Rinktinė šio ypač dažnai minimo ir plačiai nagrinėto dievo bibli- 
ografija: seniausi šaltiniai: Malalos kronika (1261) - BRMŠ I, p. 268, Eiliuotoji 
Livonijos kronika (apie 1290) - BRMŠ I, p. 306, Elbingo žodynėlis (XIV a. 
pr.) - BRMŠ I, p. 326, Sutrumpinti Rygos provincijos bažnyčios susirinkimo 
nutarimai Prūsijos vyskupijoms (1428) — BRMŠ I, p. 494, Jonas Dlugošas 
(XVa.Ilp) -BRMŠI, p. 578, 581-582; nuo XVI a. šaltiniuose Perkūnas mini- 
mas labai dažnai; didžiąją dalį lietuvių Perkūną liečiančiančios tautosakinės 
medžiagos, taip pat lyginimui pateiktus latvių, skandinavų ir finougrų tautosa- 
kos apie Perkūną pavyzdžius žr. Balys I, p. 33—280; apibendrinantis tyrimas: 
Laurinkienė, 1996; teogoninio mito rekonstrukcijos bandyme Perkūnui didelį 
dėmesį skiria Beresnevičius, 2003a; savo darbuose jį nuolat mini Greimas, 
2005; Toporov, 2000; Vaitkevičienė, 2001; Vėlius, 1987a; glaustai Perkūną 
aptaria Beresnevičius, 2001, p. 134—136; Gimbutienė, 2002, p. 116—123; ME 
2, p. 288—290; Hanos, Tonopos, 1997 VI, c. 303—304; filologinę teonimo 
analizę žr. Fraenkel 1, S. 575; Jaskiewicz, 1952, p. 92; Mažiulis 3, p. 265—266; 
Puhvel, 2001, p. 226—227; Skardžius 4, p. 781-796; taip pat Oacmep 3, c. 
246—247, Hukonaes, Crpaxos, 1985, taip pat žr. minėtuose darbuose patei- 
kiamas bibliografijas). 


48 [47], 27-29: Percuna tete yra žaibo ir griausmo motina, kuri 
saulę, nuvargusią ir dulkiną, priima pirtyje, o tada kitą dieną išleidžia 
švarią ir švytinčią. 

Senosios baltų religijos ir mitologijos šaltiniai beveik neteikia žinių 
apie teogoniją. Šiuo požiūriu fragmentas unikalus. Čia ne tik, kiek žinoma, 
vienintelį kartą senuosiuose šaltiniuose aprašoma „žaibo ir griausmo“ motina, 

tačiau ir aprėpiama nemažai pačių problemiškiausių ir menkiausiai ištirtų 
lietuvių mitologijos detalių. Čia mums kelia pastoja ir nuolatos tyrinėtojų 
vaizduotę kaitinantis, tačiau iki šiol neišspręstas vieno ryškiausių seno- 
sios baltų religijos personažo — griausmavaldžio Perkūno — kilmės, taigi, ir 
tėvystės klausimas, ir nepastebėta žaibo ir griausmo skirtis, ir, prisimenant, 
jog lietuviškoji mitologinė tradicija tyrinėtojų bemaž vienbalsiai laikoma 
neturinčia išplėtotos soliarinės mitologijos, ypač problemiškas Saulės klausi- 
mas, ir mažiausiai keturių dievybių tarpusavio santykių mazgai. Tačiau apie 
viską iš pradžių. 

Jau ir taip nelengvą pastarojo fragmento perpratimą nepaprastai 
apsunkina pats dievavardis. Viskas gerokai supaprastėtų skaitant jį Nar- 
buto būdu, t. y. rekonstruojant į Perkunatėlę (žr. žemiau), taip paverčiant jį 
elementariu deminutyvu. Tačiau tam reikėtų atlikti net dvi korekcijas: du 
žodžius sujungti į vieną ir paskutinę / manyti esant /. Tačiau abu žodžiai ir 
be jokių atitaisymų yra prasmingi ir, atrodo, net suderinti tarpusavyje. Todėl 
neturime išeities kaip tik eiti sunkesniu (daugumos komentatorių pasirinktu: 
Mannhardt, 1936, S. 371; Jaskiewicz, 1952, p. 91-92; Toporov, 2000, p. 107) 
keliu ir aiškintis, kodėl Perkūno motina šaltinyje įvardijama *teta. 

Nuodugnių *Perkūno tetos tyrimų nėra. Dar Narbutas suformulavo 
tezes, vėliau ataidėjusias daugelyje komentarų: „Ji buvo lietuviškoji Ju- 
nona, Perkūno žmona ir sesuo. [..] Žemaitijoje, kai kuriose vietose, iki šiol 
tebesimeldžia Perkūnaitėlei, tik savo maldas kreipia į švenčiausiąją mergelę 
Mariją, kurią jie vadina Panna Marya Perkunatele arba Perkunija“ (Narbutas, 
1835, p. 125; plg. Mierzynski 1870, p. 74). Gerokai vėliau beveik identiškas 
mintis išsakė Toporovas: „Nors teie [...], tiksliai kalbant, reiškia tetą, o čia, kaip 
matyti iš teksto, motiną (mater est), nereikia nė abejoti, kad prototipiškajame 
lygmenyje kalbama apie apskritai moteriškumo idėją, konkrečiai, apie Perkūno 
žmoną, rekonstrukcijoje - *Perkūnija, ką patvirtina gausūs ir gan patikimi 
atitikmenys kitose indoeuropiečių tradicijose“ (Toporov, 2000, p. 107; plačiau 
p. 109—110; dar žr. Beresnevičius, 2003a, p. 23). Čia regime ne tik jau Narbuto 
tekste matytą žaibo ir griausmo motinos „išvertimą“ į „Perkūnija“ įvardytą 
Perkūno žmoną, bet ir porą „pakylėjančių“, tačiau idėjos nekeičiančių judesių, 
kaip antai Narbuto „žmonos ir sesers“ abstrahavimą į „moteriškumo idėją“ bei 
analogišką Junonos išplėtimą iki nekvestionuotino indoeuropiečių autoriteto. 
Gravitacija tokia stipri, kad Toporovas iš esmės lieka įkalintas paties rekon- 
struotame „pagrindiniame indoeuropiečių mite“ apie griausmavaldžio ir jo 
chtoniškojo priešininko kovą. Viskas matoma tik jo perspektyvoje, o kadangi 
pastarąjame griausmavaldžio motinai vietos neatsirado, tenka jos atsisakyti 
nepaisant šaltinių. Tačiau tokia laikysena ydinga iš esmės. Perkūno žmona 

nepaneigia motinos egzistavimo. Visiškai neaišku kodėl atitikmenų reikia 
ieškoti Perkūno žmonai, o ne motinai, taip kažin kodėl apskritai neigiant 
pastarosios egzistavimo galimybę. Pirmajai indoeuropiečių paralelių apskri- 
tai nereikia — apie ją užsimenama ir lietuvių tautosakoje — pavyzdžius, beje, 
nurodo ir pats Toporovas, o antroji, nors ir nelinksniuojama taip dažnai, visgi 
religijų taipogi neblogai žinoma. Tęsiant toliau, iš pirmo žvilgsnio atrodytų 
kitu keliu mėgina sukti Jaskevičius: „Šių dienų Žemaitijoje Perkūno teta tėra 
keiksmas, turįs tą pačią prasmę kaip ragana“ (Jaskiewicz, 1952, p. 92). Tačiau 
ši interpretacija taip pat stovi greta Narbuto versijos: Panna Marya Perkunatele 
veikiausiai yra Narbuto nugirstas ar kitaip sužinotas keiksmas, jam įprastu 
būdu mėginant išprotauti realijos prigimtį suplaktas su Marija ir perkūnija. 
Maža to, Jaskevičiaus versija, kaip ir Narbuto, be jokios nuorodos. Gali būti, 
kad tokią versiją Jaskevičiui nurodė jo disertacijos vadovas Antanas Salys. 
Mums panašių liudijimų folklore aptikti nepavyko. Vienintelis Jaskevičiaus 
svarstymų skirtumas nuo Narbuto-Toporovo linijos - hiperkritiškų nuostatų 
sąlygotas *Perkūno tetos nužeminimas iki keiksmo. Paskutiniai Jaskevičiaus 
žodžiai, atrodo, atspindi bendrą, nors paprastai ir neišsakomą mitologų 
nuostatą: jei būtų buvę tikėta Perkūną — vieną populiariausių lietuvių mitologi- 
jos personažų - turėjus motiną, tai neabejotinai būtų atsispindėję tautosakoje, 
o atspindžių nesant vienintelis ją liudijantis ankstyvas šaltinis tegalįs būti 
„kokio lietuvio pramanas“ (Jaskiewicz, 1952, p. 92). 

Tačiau Lasickio teksto komentatoriai nepastebėjo, kad tautosakinių 
šaltinių, nors ir nedaug, vis dėlto yra. Dar vieną, deja, regis ir paskutinį, 
kartą, vėlgi ne tiesiog Perkūno, o, kaip atsiskleidžia iš teksto, analogiškai 
„žaibo ir griausmo“ motina lietuviškoje tradicijoj sutinkama Baranausko 
užrašytoje pasakoje, su kuria verta susipažinti plačiau. Joje pasakojama, 
kad įnoringo pono įsakytam parvesti Žaibą ir Perkūną žmogui pagelbėjęs iš 
debesies nusileidęs ir Perkūno broliu prisistatęs „jaunas bernelis“ (čia galime 
prisiminti ir ankstesnio fragmento komentare aptartą dievaičio kaip „jaunojo 
dievo“ prievardį). Davęs žmogui kamuoliuką siūlų, jis liepęs eiti ten, kur šis 
risis. Kamuolėlis atvedęs žmogų prie dviejų kalnų ir įkritęs į urvą. Iš paskos 
nusileidęs žmogus radęs puikius rūmus, o juose prie degančios žvakės sėdinčią 
bobutę. Bobutė, pamačiusi kamuoliuką, atpažinusi savo sūnaus daiktą ir 
paprašiusi palaukti iki sugrįš jos antrasis sūnus. Parėjęs antras sūnus davęs 
žmogui dvi tabokines, kurių vienoje buvęs Žaibas, kitoje - Perkūnas. Žmogus 
parnešęs tabokines ponui, tačiau vos šiąjam jas atvožus, iš vienos sužaibavę, 
o iš antros trenkęs Perkūnas ir pastarąjį užmušęs. Taip dvaras tekęs žmogui 
(Litauische Mundarten, Gesammelt von A. Baranowski, Leipzig, 1920, Bd. 
1, S. 239, cit. pagal Laurinkienė, 1996, p. 167-168). 

Dar porą kartų apie Perkūno motiną užsimenama latvių tautosakoje. Tai 
dvi panašios iš skirtingų pateikėjų Vidžemėje užrašytos ir Krišjanio Barono 
dainų rinkinyje paskelbtos dainos: „Perkūno motei / Devyni sūnūs: / Trys mušė 
būgnus, / Trys birbyniavo, / Trys liejo miglos / Versme žemyn“ (K. Baronas, 
daina Nr. 33703-0). Iš jų, deja, daugiau sužinome apie Perkūno motės sūnus nei 
apie pačią motę. Tyrinėjimuose šis paminėjimas arba ignoruojamas — Pėteris 
Šmitas latvių mitologijos apžvalgoje (1926) gan plačiai aptaria močių kultą 
(Smitas, 2004, p. 129—131), tačiau apie Perkūno motę nė neužsimena, arba 
mechaniškai taikant evoliucijos teoriją konstatuojama, esą Perkūno motė 
„Išvestinių būdu atsiradusi iš atitinkamos vyriškos giminės dievybės“ (ME 
2, p. 208), taip, be kita ko, vėlgi a priori neigiant teogonijos egzistavimo 
galimybę. Į *Perkūno tetos svarstymų lauką latvių Perkūno motė, kaip, beje, 
ir Baranausko pasakos požemio bobutė, apskritai neįtraukiama. 

Pradėkime artintis prie „žaibo ir griausmo“ motinos iš atokiau — ir 
Baranausko užrašytoje pasakoje, ir Lasickio tekste išryškėjančios aiškios 
Žaibo ir Perkūno skirties. Į pastarąją lietuvių mitologijos tyrinėjimuose, 
aprioriškai manant, kad „žaibu ir griausmu“ ar „žaibo ir griausmo dievu“ 
šaltiniuose įvardijamas Perkūnas, ligi šiol nekreipta dėmesio. Tačiau atmetę 
išankstines nuostatas pastebėsime, kad patys savaime tokie apibūdinimai 
nieko nesako ne tik apie jųdviejų tapatumą, bet ir apie santykį. Priešingai 
nusistovėjusiai nuomonei, minėtas skirtumas akivaizdus jau pačioje kalboje. 
Antai peržvelgę Perkūno vardus (jie surašyti ir aptarti: Balys I, p. 41-42; 
Laurinkienė, 1996, p. 47—48) matome, kad pastarasis dažnai vadinamas „gri- 
austiniu“ — būtent taip jis įvardijamas ir ankstesniame De Diis fragmente -— ar 
kitais garsažodinės kilmės vardais, tačiau nepavyko aptikti nė vieno tiesiog 
„žaibu“ Perkūną įvardijančio tautosakinio pavyzdžio. Maža to, būtent tokį 
skirtumą — čia palikime nuošalyje dėsningą ir, ko gero, universalią, ne vieną 
mitologinį personažą „ištinkančią“ multiplikaciją — ne kartą akcentuoja ir 
senieji šaltiniai, ir folklorinė tradicija. Dar Pretorijus nurodė, kad „[šliaip 
apie perkūno žaibą Nadruvoje yra sena nusistovėjusi nuomonė, esą žaibai 
yra drausminantys perkūno tarnai (die Blitz-strahlen die Zucht-diener seyn 
des donners), kurie žmogaus ieško ir pagaliau nuveda į vietą, kur perkūnas 
trenkia“ (BRMŠ III, p. 251; išskirta ir redaguota mano — PV.; atkreipkime 
dėmesį — regis, kaip tik Žaibas „randa“ žmogų ir Baranausko pasakoje). O tau- 
tosakoje ir tikėjimuose Perkūno ir Žaibo skirtis išryškinama nuolatos. Panašiu 
į Baranausko pasakos siužetu, tik neminint motinos, baigiama Basanavičiaus 
pateikta pasaka, kurioje išsiųstas perkūno ir žaibų, žmogus juos gauna sek- 
damas kamuolėlį nukakęs pas saulę (LP I, Nr. 35, p. 53—54; čia atkreiptinas 
dėmesys ir į su Lasickio tekstu susišaukiantį Saulės motyvą). O kai kuriuose 

tikėjimuose jau vienareikšmiškai teigiama, kad „Perkūnas ir Žaibas yra du 
ponaičiai, apsivilkę raudonais marškiniais“ (Balys I, p. 48, Nr. 322; plg. grupę 
sakmių, liudijančių perkūniją keliant du — Ainoku ir Alijošium, Alijošium ir 
Trenktiniu ir pan. - įvardijamus asmenis, p. 51, Nr. 379; p. 52, Nr. 405; p. 57, 
Nr. 515-520, 524—525). Kalbama mitologinė žaibo ir griausmo skirtis ne tik 
nėra unikalus baltų mitologijos bruožas, bet ir gerai pažįstama laiko, erdvės 
ir net rasės atskirtoms religinėms sistemoms. Antai romėnai skyrė net, tiesa, 
vėliau su Jupiteriu sutapusį, seną naktinių žaibų dievą Sumaną (Summūnus) 
(ME 2, p. 400), atskirą žaibo dievą - Meltą — šalia perkūno — Tarano — žinojo ir 
keltai (ME 2, p. 87, 88), net ir Haičio vudu, panašiai kaip ir lietuvių Perkūnas 
žemėn svaidantis vėliau žmonių pamaldžiai surenkamus šlifuotus akmenis, 
žaibų dievas Segbo, nuolat pasirodo su neatskiriamu palydovu - griaudžiančiu 
ir žemės drebėjimus keliančiu „Dievo artileristu“ Agau (Mėtraux, 1972, 
p. 106-107). Šįkart užteks konstatuoti galimą mitologinį (brolių) Perkūno 
ir Žaibo skirtumą, neplėtojant jų santykio, genezės ir vietos mitologinėje 
sistemoje klausimų. 

Tuo tarpu kas tokia jų motina baltiška medžiaga nurodo dviem — tie- 
siogine ir netiesiogine — nuorodomis. Baranausko pasaka aiškiai įvardija ją 
esant tarp dviejų kalnų požemyje gyvenančia bobute, o De Diis užsimena 
apie kasvakarį Saulės sutikimą ir priėmimą pirtyje. Abi nuorodos, kaip 
matysime, mus atveda prie tos pačios esybės, tačiau pradėkime nuo pirmo- 
sios, pradžioje dar pasižvalgydami po kaimynines mitologijas. Tiesa, ir jose 
apie giausmavaldžio kilmę nekalbama daug, tačiau sumuojant bent jau kai 
kuriais atvejais tikėtinai net genetinę priklausomybę turinčias nuotrupas, ima 
ryškėti bendras vaizdinys, leidžiantis susieti bei perprasti ir baltiškos tradicijos 
pabiras. Apie vienų artimiausių baltų kaimynų — estų — griausmavaldį, ties 
1219-1220 m. data, nurodydamas Estijoje buvus „kaln[ą] ir labai graž[ų] 
mišką, kur, kaip pasakoja vietiniai žmonės, gimęs didysis saremiečių dievas, 
vadinamas Tarapita“, be kita ko, pirmą kartą, užsimena ir lietuviams gerai 
žinomas Henrikas Latvis (BRMŠ I, p. 290). Skandinavų mitologija jau nurodo 
net dvi tarpusavyje „persipinančias“ griausmavaldžio Toro motinas - Jordą, 
taigi Žemę, arba su ja neretai tapatinamą Fjorgiuną (žr. MŠ, 154, 178, 184, 
210; ME 2, 126). Tai net ir kalbiniu lygmeniu Žemę ir Perkūną susiejantis 
tapatinimas. Fjorgiunos vardas kildinamas iš ne tik plačiąja prasme žemės 
semantikos persmelktos, bet ir, manoma, etimologiniais ryšiais su baltų- 
slavų Perkūno vardu besisiejančios rekonstruojamos indoeuropiečių šaknies 
*per(k)- „miškinga kalva“: plg. skand. fjorgyn „žemė, šalis“, skand. /ergunio 
„mišku apaugusi vieta“, gotų fairguni „kalnynas“; taip pat sen. angl. firgen 
„miškas ant kalno“, sen ind. pdrvata „kalnas“ bei hetitų peruna „uola“ (verta 

paminėti, kad.nors retkarčiais suabejojama etimologine Perkūno vardo ir 
minėtų žodžių sąsaja — žr. Hgkonaes, CTpaxos, 1985, tačiau po fundamen- 
talios Ivanovo analizės - HBanos, 1958 — ji rimčiau nepajudinta, ir daugumos 
autorių remiama: trumpai ir aiškiai ją paaiškina Puhvel, 2001, p. 226-227, 
jai pritaria Dacmep 3, p. 237; taip pat Savukynas, 1970, p. 171, Laurinkienė, 
1996, p. 27, 30-31). Šalia finų ir skandinavų paralelių nedisonuodama stoja ir 
tipologinė graikų mitologijos analogija. Nors čia griausmavaldis Dzeusas — 
titanų Krono ir Rėjos sūnus (žr. Hesiodas, 453—465 eil.), tačiau jį taip pat, 
beje, paslėpusi medžiais apaugusių kalnų oloje, užaugino Žemė: „Ir priėmė 
Kretoj plačiojoj / Dzeusą didžioji Gaja, pasiruošus maitint ir augint jį. [..] 
Paslėpė jį stačioje oloje, gilybėj šventosios / Žemės, Aigajo kalnyne, tankiai 
apaugusiam medžiais“ (Hesiodas, 479—484 eil., taip pat šių eilučių paaišk. p. 
114). Tikėtiname Kretos mite Dzeusas, manoma, galėjęs būti laikytas ir pačios 
Žemės sūnumi. Maža to, vėliau plačiąja prasme, šalia Gajos, Demetros ir 
Cereros, kaip žemės deivė neretai suprasta ir pati Dzeuso motina Rėja — visos 
jos, kartais buvo atpažįstamos Mažosios Azijos Didžiosios Dievų Motinos 
Kibelės asmenyje (ME 1, p. 68, 272). 

Taigi, išryškėja visa eilė bendrybių. Visų pirma, ir Baranausko 
pasakoje, ir Henriko Latvio liudijime, ir Dzeuso gimimo mite, ir Toro 
motinos Fjorgiunos vardo etimologijoje išnyra analogiškas (medžiais 
apaugusio) kalno ar kalnų vaizdinys. Bendrybės šaknys labai paprastos: 
žaibai dažniau trenkia į aukštesnes reljefo vietas — ypač kalnus bei uolas ir 
ant jų augančius medžius. Etimologinėje plotmėje minėtų miškingų kalnų 
įvardijimai suplaukia į rekonstruojamą, lietuvių kalba puikiai suprantamą 
ide. *per(k /g)o/u-n-yo „kurį griaustinis muša“. Be abejo ši taisyklė labi- 
au tinka kalnuotoms vietovėms, tačiau ir Lietuvoje nestinga aukštų (medžiais 
apaugusių) kalvų, sulaukiančių ypatingo Perkūno dėmesio. Maža to, realus 
kalnų egzistavimas mitiniam mąstymui apskritai nebūtinas. Antai net 
lygumose gyvenantys dzūkai vartus į Žemynos pasaulį — kapines - raudose 
neretai pavadina „Kalneliu aukščiausiu“. Baranausko pasakai ir graikų mitui 
bendras taip pat tarp kalnų esančios olos vaizdinys. Antra, kuomet tiesiogiai 
prabylama apie griausmavaldžio motiną, nurodoma arba pati Žemė, arba su 
ja labai glaudžiai susijęs - kaip matėme, ir skandinaviškoje, ir graikiškoje 
mitologijoje net vienaip ar kitaip su Žeme susiliejantis - personažas. 
Trečia, įgaudama antropomorfinį pavidalą pasaulio religijose Žemės deivė 
dažniausiai pasirodo kaip sena - juk ji ne tik senesnė už visus žemės gyven- 
tojus, bet ir apskritai viena seniausių, net pirmapradžių padarų — požemyje 
gyvenanti moteris. Tokioje perspektyvoje labai tikėtina, kad ir kalnų olos 
gelmėje gyvenanti Baranausko pasakos bobutė — Žaibo ir Perkūno motina 

— yra pati Žemė, tiksliau, Žemyna. Į šią rekonstrukciją prasmingai įsilieja 
ir ne tik indoeuropiečių tautų mitologijoms gerai pažįstamas chtoniškasis 
griausmavaldžio mitologijos matmuo. Pakaks prisiminti lietuvių tauto- 
sakai žinomą požeminį Perkūno dvarą (GKP, p. 154) ir graikų mitologijos 
Chtoniškąjį Dzeusą bei, atrodytų, tam tikrą griausmavaldžio ir Žemės santykį 
nurodantį, Lietuvoje pasitaikantį tikėjimą, jog Perkūno nutrenktą žmogų gali 
atgaivinti Žemė. Antai, anot vienos sakmės, bešaudydamas velnius Perkūnas 
nutrenkęs ir tarnaitę. „Matydams ūkinykas, kad jau ji negyva, tuo jis pasijėmė 
spatą, iškasė duobę, tą mergą užkasė iki pažastų. Girdi, pabuvo toj merga 
kokią valandą žemėj ir atgijo“ (LPĮ IV, p. 177, Nr. 88). 

Prie Žemynos mus atveda ir „aplinkkelis“ — Saulės prausimo pirtyje 
motyvas ar, tiksliau, pati pirtis. Nors pirtys mums geriausiai pažįstamos kaip 
antžeminiai statiniai, tačiau dar XIX a. būta apsčiai zemliankomis vadintų 
žeminių pirčių - dažniausiai, anot Mažiulio, kalno atšlaitėje kastų duobių su 
įėjimu iš pašlaitės, kurių net ir lubos buvę užpiltos žemėmis. Kitaip tariant, 
tokia žeminė — tai tiesiogine žodžio prasme žemės „įsčiose“ išsikasta ola. Tam 
tikras pirties chtoniškumas išlieka akivaizdus ir antžeminių pirčių atveju — 
net De Diis nurodoma (pastaroji tradicija išlieka iki pat XX a.) mirusiųjų 
minėtuves— //ges - pradedant pirtimi (p. 57), o kuomet joje nebūna žmonių, čia 
visuomet sukiojasi įvairiausi chtoniški padarai, dažniausiai velniai ir laumės. 
Ar tik ne analogišką suvokimą atspindi ir Žemaitijoje ne tik (paprastai linų 
džiovinimo) pirčiai, bet kartais ir visam, suprantama, an žemės stovinčiam 
ūkiui pavadinti plačiai vartotas, įgilintos vietos semantiką išreiškiantis žodis 
duoba (plg. liet. duoba „drevė; įdubimas krūtinės apačioje“: LKŽ II, p. 862)? 
Įdomu sulyginti, jog priešistoriniais laikais įgilinti pastatai ne taip retai statyti 
dabartinės Lietuvos teritorijoje gyvenusių prabaltų, o bemaž visos arčiau 
šiaurės poliaus gyvenančios tautos, tarp jų ir kaimynai finougrai, pastarąjį 
žodį tiesiogine prasme kai kur įkūnija iki šiol. Šalia antžeminių pastarieji buvo 
įpratę ne tik pirtis, bet ir gyvenamuosius būstus statyti įkastus (giliai) žemėje, 
kartais net įėjimą paliekant pro stogą. Tiesą sakant, prisimenant visas valstiečio 
gyvenimo sritis persmelkusią Žemynos įtaką, ūkio ar, kaip žmonių vadinama 

-— „gyvenimo“ —- matymas Žemės perspektyvoje, jos priklausomybėje, visai 
nestebina. Tačiau suprantama, kodėl mitologijoje akcentas krenta būtent ant 
pirties — ji ne eilinė ūkio dalis, o tikras kaimo bendruomenės centras. Kaime, 
priklausomai nuo dydžio, paprastai būta po vieną-dvi pirtis. Po dienos darbų 
ar talkų apdulkėjusį kūną ir nuovargį nusiprausti periantis rinktasi bent porą 
kartų per savaitę. Tačiau susirinkusieji ne tik švarindavosi, tačiau ir aptardavo 
bendrus reikalus, spręsdavo problemas ar net taikydavosi. Maža to, pirtis atliko 
savotiškų gyvenimo vartų vaidmenį ir tarnavo iniciacijų vieta: čia gydyta, 

gimdyta, galutinai į bendruomenė įvesdinta jaunamartė, jaunesniems atsk- 
leistos seksualinio gyvėniimo paslaptys ir, pasikartosime, kviesti mirusieji. 
Nenuostabu tad, kad pakurti pirtį laikyta seniausio ir garbingiausio šeimos 
ar bendruomenės vyro pareiga. Tačiau pirties naudojimas - pavojingas. Joms 
užsidegus, o tai įvykdavo pakankamai dažnai, neretai supleškėdavo ištisi 
kaimai. Gaisrų pavojaus verčiama Prūsijos valdžia ne kartą leido įsakus, 
draudusius valstiečiams savo sodybose statyti pirtis, tačiau dar 1604 m. 
instrukcijoje konstatuota, jog „žmones jokiu būdu neįmanoma atkalbėti 
nuo pirčių statymo“ (cit. iš Vyšniauskaitė, 1999, p. 67). Maža to, pirtis ne 
tik telkė bendruomenę, ji —- ypač žvelgiant į archajiškas nemažai tipologinių 
analogijų turinčias lietuvių žemines — savaime priartina mus prie, kaip regisi, 
*Perkūno tetos gyvenamosios vietos — olos ar, tiksliau išsireiškiant, požemio 
(apie pirčių rūšis ir reikšmę žr. Mažiulis, 1992; Vyšniauskaitė, 1999, p. 67-70; 
apie jų vaidmenį atminuose žr. VVM, p. 214-215; apie įgilintus dabartinės 
Lietuvos teritorijoje gyvenusių prabaltų pastatus žr. Grinkevičiūtė, 2005, p. 
38—44; Ostrauskas, Juodgalvis, Girininkas, Brazaitis, 2005, p. 81-82, 178; 
apie „požeminę“ šiaurės tautų gyvenamųjų būstų statybą žr. Boropas, 1991, 
c. 114—116; Boca, 2004, c. 80-83; plačiau apie Žemyną žr. paaišk. 5248], 
17-21). 

Kaip matyti ir iš De Diis, kaimo gyvenimo centras drauge įcentrino 
ir kosminius ritmus — juk čia kas vakarą nusileisdavo praustis pati Saulė. 
Pažymėtina, kad bendrai paėmus, Saulės prausimosi vaizdinys Lietu- 
voje retas. Vienintelė paralelė aptariamam Lasickio fragmentui — Adomo 
Jucevičiaus pateiktas posakis „Ilgai prausiasi kaip saulė“ (Jucevičius, p. 
522—523; šio posakio paaiškinime — 523 ps!. paaišk. p. 653 — taip pat nuro- 
doma, jog „Saulės prausimosi motyvas lietuvių tautosakoje neužtiktas“). 
Tačiau bėda — ne tik medžiagos stokoja. Lietuvių Saulės mitologija apskritai 
nėra sulaukusi atidesnio žvilgsnio (paminėtini tekstai: Balys I, p. 23—31; 
Balys II, p. 23—25; Mažiulis, 1937; Laurinkienė, 2001). Ji plačiai išsiskleidžia 
latvių folklorinėje tradicijoje. Užrašyta apsčiai dainų, pasakojančių Saulę 
naktį nusileidžiant „vidur jūros“, plaukiant per vandenį laiveliu ar maudant 
jūroje žirgus ir net, analogiškai De Diis, besiperiant pirtyje (ME 2, p. 216). 
Suvokdami visą lietuviškų duomenų trūkumo sąlygojamą riziką, drįstame 
manyti, kad Saulės atsidūrimas įgilintą vietą — olą — atitinkančioje pirtyje 
yra dėsningas. Bendrai paėmus, visos pagoniškos religinės sistemos kalba 
bemaž tik apie dvi vietas į kurias naktį nugrimzta Saulė — jūrą ir požemį. 
Pirmoji samprata būdinga tik pakrančių gyventojams, tuo tarpu antroji, 
sakytume, yra populiaresnė ir pažįstama tiek pakrančių, tiek ir žemyninėms 
tautoms. Antai net ne tik vandenyną gerai žinojusių actekų, bet ir saloje 

gyvenančių japonų saulės dievai, kurie, pastarosiose religijose, be kita ko, 
yra ir pagrindiniai ar vieni pagrindinių, atslinkus vakarui slepiasi oloje: 
actekų saulės dievas Tonatiu naktį keliauja požemiu (ME 1, p. 312), o didžiąja 
dalimi japonų šintoistų ritualų apskritai tesiekiama iš olos išvilioti saulės 
deivę Amaterasu (ME 2, p. 49-50, 330). Apibendrinant, natūralių olų beveik 
neturinčioje Lietuvoje, o ypač nuo jūros nutolusioje dalyje, „„nuvargusi ir 
dulkina“ Saulė vargiai galėjo būti suvokta kitaip, kaip tik besileidžianti į 
„olą“ — įgilintą Žemės apglėbtą bendruomenės centrą — pirtį, kur ją pasitik- 
davo ir prausdavo, kaip atrodo, ne kas kitas, kaip pati Žemyna. Nenuostabu, 
kad su pastarąja Saulės santykiai itin šilti. Tikėjimuose dažnai galima išvysti 
užmuštos gyvatės — gyvačių užkalbėjimuose tiesiogiai įvardijamos Žeme 
ar Žemyna - verkiančią Saulę (plačiau žr. paaišk. 52[48], 17-21). Apskritai 
Perkūno motinos rūpestis Saule mus įveda į religijų istorijoje labai gerai 
pažįstamą draugiją. Jos, šalia Perkūno, stoja ir Malalos kronikoje, ir vadi- 
namajame Vladimiro dievų sąraše (Perunas, saulės dievais laikomi Chorsas 
ir/arba Dažbogas, Semarglas, Stribogas bei Mokošė, kurioje įžiūrima žemė), 
o senovės indų Indra Sau/ę sukuria pats. 

Dabar grįžkime prie Perkūno ir jo motinos santykio, o bendriau paėmus, 
prie mitologams ypač rūpimo Perkūno kilmės klausimo. Tiesiogiai, pateik- 
damos dvi panašias versijas, apie jį tekalba, regis, tik XIX-XX a. užrašytos 
lietuvių mitologinės sakmės. Perkūnas arba tariamas tiesiog buvęs Dievo 
sutvertas, arba laikomas buvęs geras karalius, vėliau Dievo „su kūnu ir siela“ 
paimtas į dangų. Tokie paaiškinimai mažai informatyvūs — Dievas apskritai 
yra visa ko kūrėjas, o panašios etiologijos vėlyvoje tautosakoje taikomos 
daugeliui tvarinių. Tačiau tarp panašių aiškinimų išsiskiria viena Perkūno 
kilmę aiškiai tabuizuojanti sakmė: „Iš kur Perkūnas — niekas nežino. Vieną 
kartą Panelė Švč. klausė Dievo: „Iš kur pasidarė Perkūnas?“ O Dievas sako: 
„Be manęs niekas nežino ir tau nereikia žinoti““ (Balys I, p. 33, Nr. 1, iš 
Dusetų). Panašios tabuizacijos pėdsakų, regis, esama ir latvių mitologijoje. 
Jaskevičius nurodo Michel Jonval, kuris savo Les Chansons Mythologigues 
Lettones, Paris, 1929, p. 14-15, esą užsimena, jog latvių mitologijoje Perkūnas 
teturįs vieną iš tėvų (Jaskiewicz, 1952, p. 91). Susiduriame su paradoksalia 
situacija: iki šiol, bemaž nekreipiant dėmesio į baltų mitologijoje bent trijų 
šaltinių pristatomą Perkūno motiną, daugiausia pastangų dėta ieškant Perkūno 
tėvo, apie kurį, tačiau, teturime kelias užuominas latvių dainose. Kita vertus, 
neįmanoma apeiti fakto, kad ir Žaibo ir Griausmo motina, švelniai tariant, 
atskleidžiama nedažnai. Kelias galimas, šios ypač komplikuotos mįslės per- 
krimtimui taip reikalingas užuominas „pasufleruoja“ senųjų graikų ir indų 
griausmavaldžių gyvenimai. Visų pirma, abiejų mitologinių tradicijų griausmo 

dievų santykiai su tėvais išties labai nekokie. Abu su jais susidoroja: Kronas 
Dzeuso nutrenkiamas į baisiai nykų ir niūrų“, net dievams šiurpų Tartarą (apie 
finalinį susirėmimą ir Tartarą žr. Hesiodas, 644—868 eil.), o „Rigvedos“ himne 
apie Indros gimimą, griebęs savo tėvą už kojos Indrą apskritai jį užmuša (PB 
IV 18). Šalia, griausmavaldžių motinų ar augintojų elgesys su savo vaikais 
ar globotiniais taip pat labai dviprasmiškas ir provokuojantis didesnius ar 
mažesnius konfliktus. Antai nors ir padėjusi Dzeusui įveikti Kroną, Gaja nepa- 
sikuklina tuoj pat pagimdyti kone dar siaubingesnį padarą, Pindaro „dievų 
priešu“ įvardytą Tifoną, kurį Dzeusas nors ir didžiulėmis pastangomis įveikia, 
tačiau kovos nuožmumas iki virpesio išgąsdina net mirusiųjų valdovą Hadą 
(Hesiodas, 820—869 eil., taip pat paaišk. p. 125—129). Tuo tarpu net dar tik lau- 
kiamo gimstant „visavaldžio“ „jėgos sūnaus“ Indros būdas buvęs toks nirtus, 

kad net motina nenorėjusi leisti jo į pasaulį. Tačiau perplėšdamas j jai nugarą 
griausmavaldis visvien išsiveržęs iš savo motinos — „karvės“ - įsčių. Šią kvapą 
gniaužiančią sceną, kas svarbu ir komentuojamam Lasickio fragmentui, be 
kita ko, atspindi ir „iš žemės“ tekančios saulės vaizdinys (Jakimowicz-Shah, 
Jakimowicz, 1982, p. 33; ME 2, p. 352). Taigi, Dzeuso ir Indros analogijos 
rodo, kad „žaibų svaidytojui“ yra už ką norėti savo tėvą pamiršti. Faktiškai 
taip ir padaroma: nuo sosto nuverstas Kronas vėliau pačioje „Teogonijoje“ 
nebeminimas, nedažnai jis prisimenamas ir vėlyvesnėje tradicijoje, o pačioje 
Indros gimimą apdainavusioje „Rigvedoje“ vėliau akivaizdžiai vengiama 
šnekėti pastarojo tėvo tema ir net, kaip pastebi Keiperis, sudaromas įspūdis 
tarsi Indra atsiradęs iš niekur (Kežnep, 1984, c. 29). 

Dviprasmiški santykiai, ypač indiškoje tradicijoje, palieka savo pėdsaką 
ir Žaibo bei Griausmo motinos istorijoje. Antai nors Indrai Rigvedoje skirta 
bene daugiausiai — net 250 - himnų, jo motinos vardas neminimas nė karto. 
Jį sužinome bene tik iš mažiau autoritetingos Atharvavedos. O graikiškasis 
pavyzdys tiesiog pirštu prikišamai pasiūlo galimybę išspręsti ir bene labiau- 
siai Lasickio teksto komentatoriams kliuvusio Perkūmo motinos įvardijimo 
teta klausimą. 

Vis dėl to griausmavaldžio istorija tokia miglota, jog apibendrinimą 
tenka formuluoti klausimu. Būtina pripažinti — apie Perkūno kūdikystę 
nežinome nieko, tačiau žvelgiant į Dzeuso ir Indros gyvenimus norisi pa- 
klausti: ar negalėtų būti taip, kad neižvelgiamos sutemos gaubia panašią 
lietuvių griausmavaldžio istoriją — tikroji motina priversta slėpti Perkūną nuo 
nuožmaus tėvo pas jį užauginančią Žemę, o užaugęs Perkūnas jį užmuša ar 
nubloškia į juodžiausius „pragarus“ (žudyti artimuosius lietuvių Perkūnas 
tikrai moka — sakmės nekartą liudija ji nutrenkus savo paties žmoną)? Ar nėra 
taip, jog tėvas, tikėtina, vienas pirmapradžių dievų, tokiu būdu tiesiog visiems 

laikams praranda reikšmę, maža to, valdžios užėmimas kartu užtraukia ir bu- 
vusio valdovo minėjimo tabu bei užmarštį (prisiminkime skandinavų ir slavų 
tradicijas, kuriose Perkūno tėvas taip pat nežinomas)? Pereinant prie motinos, 
galbūt laikui bėgant tikroji motina taip pat išsitrynė iš žmonių atminties, ar 
įsilydė į Žemyną, tačiau kaip jos liudijimas liko Perkūną užauginusios deivės 
įvardijimas eta? Pastaroji lietuvių kalboje — ne tik tėvo ar motinos sesuo, dėdės 
žmona, krikštamotė, kūma bet, kartais, ir šiaip moteris (žr. Mažiulis, 1964b, p. 
108; LKŽ XVI sv). Peno apmąstymams teikia ir kaip tik vakarų ir pietvakarių 
Lietuvoje paplitusios stebuklinės pasakos apie pamotę ir podukrą, vieną 
pagrindinių herojų - požemyje gyvenančią senelę — apibūdinančios „boba su 
dideliais dantimis“, „ponia“, „mergaite“ ar net keistu „žmonos senelės“ vardų 
(žr. Seselskytė, 1985, p. 65), - šalia jų *Perkūno teta ima atrodyti dar vienu 
iš galimų kalnų olos gyventojos įvardijimų. 

*Perkūno tetos byloje tikrai daug nežinomųjų. Kaip ir dvejonių mūsų 
rekonstrukcijoje. Ar ši lietuvių Perkūno kilmės ir ankstyvojo gyvenimo 
tarpsnio versija pasitvirtins galbūt parodys ateities tyrimai. Tačiau skirtingų 
mitologijų nuolaužos gula į pakankamai koherentišką ir su lietuviška medžiaga 
derantį Perkūno mitologinio lauko paveikslą, tad šį tą pasakyti galime. 
Perkūno motina - keliais baltiškais (skirtingų tautų) nepriklausomais ir, regis, 
patikimais šaltiniais paliudyta deivė. Tikėtina, kad ji vienas populiariausių ir 
agrarinėje Lietuvos visuomenėje ilgiausiai gerbtų mitologinių personažų — 
Žemyna ar bent joje „nuskendusi“ mitologinė esybė. Ši visa ko gimdytoja, 
atrodo, ne vieno, o dviejų griausmo dievų motina. Perkūno ir Žaibo mitologijos 
kontekste šmėžuojanti kol kas vis dar menkai pažįstama Saulė, savo ruožtu, 
mitologiškai labai tikėtinais naktiniais grįžimais į Žemės prieglobstį ar jam 
artimą erdvę — pirtį - kartu paremia ir Žemynos kaip Perkūno motinos versiją. 
Tiesa, Saulės santykiai ar galimi giminystės ryšiai su Perkūnu, Žaibu ir Žeme 
lieka neatskleisti, tačiau akivaizdu juos esant labai glaudžius. Tautosaka į šį 
ketvertą įtraukia dar ir Mėnulį bei Aušrinę. Įvairiose indoeuropiečių tautų 
mitologijose išnyrantis griausmavaldžio konfliktas su savo tėvu leidžia 
tikėtis jį buvus žinotą ir baltų, tačiau tabuizuotą ir/ar pamirštą dėl nutylėtinų 
aplinkybių, pvz. tėvažudystės. 

Dievybės vietos klausimas Lasickio tekste problemų nekelia. Eidama 
po aukščiausiojo tarp pagoniškų dievų - Perkūno, *Perkūno teta — Žemyna 
tiesiog nuosekliai tęsia hierarchinę eilę. Tokiu pat principu po jos atsiduria 
Audros dievas, dievų pasiuntinys Algis, o toliau ir paros tarpsnių globėjos — 
Ausca, Bezlea ir Breksta. 


48 [47], 29-30: Audros dievui priklauso rūpintis jūra ir kitais vande- 
nimis. 

Jūrą ar vandenyną globojantys dievai įprasti įvairių religinių sistemų he- | 
rojai. „Kaimynų“ graikų Poseidonas, skandinavų Njordas ar tolimojo Haičio 
Agwe-tai tik keli iš jų. Savo ruožtu XVI-XVII a. baltų mitologijos šaltiniuose 
randame bent penkis — Audros dievą, Bardaitį, Bangpūtį, Vėjopatį bei Aut- 
rimpą — Baltijos pakrančių gyventojų garbintus vandens stichijos valdovus. 

Tačiau nepaisant įprastumo, baltiškoji jūros mitologija tebėra viena men- 
kiausiai pažįstamų. Ką rodo jau Audros dievo interpretacijos, svyruojančios 
nuo tokio dievo neigimo („Audros — matyt vietoj bendrinio žodžio audra“: 
Zinkevičius, 1987b, p. 95 = Zinkevičius, 2005, p. 264) iki bandymų paversti 
jį kitokios prigimties dievybe, negu apibrėžiama komentuojamame frag- 
mente. Pastaroji interpretacijų grupė apima rekonstrukcijas nuo palyginti 
nuosaikaus Audros dievo lyties pakeitimo (Stanevičius, 1995, p. 99; Hsanos, 
Tonopos, 2000 II, c. 156), tęsiant jo įlydymu į Perkūną kaip vienintelį „tikra 
dievą“ (Mierzynski, 1870, p. 51) bei tapatinimu su Vėjopačiu ir Bangpūčiu 
(Jaskiewicz, 1952, p. 75) ir baigiant minėtų jūrinių dievybių išskirstymu po 
skirtingus rekonstruojamos mitologinės sistemos lygmenis, rekonstruoja- 
mai deivei Audrai parenkant vieną aukščiausių — antrąjį — lygį, Vėjopatį 
patalpinant į gerokai žemesnį penktąjį, Autrimpą - į pirmąjį, o tik iš vėlyvų 
šaltinių pažįstamą latvių Jūros motę teskiriant į šeštąjį (HBanos, Tonopos, 
2000 III, c. 161-162). 

Ne menkiau ginčijamasi ir dėl jūros dievų ar dievo prigimties. Antai 
Bangpūtys, kaip galima jūrinė, su vėjais susijusi hipostazė, siejamas su 
Perkūnu (Tonopos: A-D, c. 192; prisiminkime Mierzynskį), o prūsų Bardaitis, 
suprantant pastarojo vardą kaip „Barzdotąjį“, paverčiamas barzdoto prūsų 
požemio dievo Patolo epitetu (Toporov, 2000, p. 22, 28). Savo ruožtu nemaža 
tyrinėtojų „jūros dievybės“ problematiką gvildena Audros dievą palikdami 
svarstymų periferijoje. Antai gretinami ar tapatinami Bardaitis, Bangpūtys 
ir Vėjopatis (Audros dievo apskritai neminint), manomi esą „ne vien jūros, 
bet ir audros, vėjo jūroje dievfu]“ (Beresnevičius, 2001, p. 66-67, 189-190). 
Pastaroji linija bene labiausiai išplėtota. Audros dievą tik paminėjęs Balsys, 
visą dėmesį skiria šalia šaltinių dar ir tautosakoje minimam Bangpūčiui bei 
galimiems jo ryšiams su Vėjopačiu ir Bardaičiu. Tyrinėtojas taip ir nesirįžta 
galutinai pritarti pastarųjų tapatumui, tačiau pasiūlo vertą dėmesio Bangpūčio 
projekciją į lietuvininkų ir latvių žvejų dainose labai dažnai minimą šiaurės 
vėją, spėdamas Bangpūtį esant „sudievinta šiaurinio vėjo, šiaurio galia“ (Bal- 
sys, 2003, p. 164—169). Pastarosios versijos kulminacija — išsamus lietuvių vėjo 
demono rekonstrukcijos bandymas (Razauskas, 2004, p. 120-138). 

Didžiulis kiekis vienaip ar kitaip Audros dievą paliečiančių 
interpretacijų stipriai išsiskiria, kai kurių iš jų nepasistengta argumentuoti, 


140 


o nuo šaltinių jos nutolsta ypač dažnai. Savo ruožtu Lasickio apibūdinimas 
pernelyg lakoniškas ir kituose šaltiniuose nesikartojantis, tad iš jo vieno 
nedaug tegalime pasakyti apie „jūrą ir kitus vandenis“ globojantį dievą. Tad 
neišvengiamai turime gręžtis į kitus šaltinius ir pamėginti pasižvalgyti po 
jų nušviečiamą kelią. 

Visų pirma prisimintina Sūduvių knygelė (apie 1520-1530), kurioje po 
„jūrų ir marių dievo“ Autrimpo ir „tekančių vandenų dievo“ Patrimpo (BRMŠ 
II, p. 143) minimas ir „laivų dievas“ Bardaitis (Bardoayts) (BRMŠ II, p. 144). 
Vėliau tas pats šaltinis pastarąjį pristato plačiai: „Šis dievas garbinamas 
vien tik tų, kurie plaukioja mariose arba jūroje. Jie tiki, kad didelis angelas 
stovįs jūroje. Į kurią pusę jis pasisukęs, ten pūsdamas apverčiąs laivus, kurie 
dėl jo pykčio paskęsta. Ir tikrieji prūsai, ir sūduviai, ir tie, kurie su jais eina 
žvejoti, — visi jį vadina dievu Bardaičiu (Bardayts), dievina ir jam aukoja“ 
(BRMŠ II, p. 149). Čia susiduriame su ypatingu atveju - baltų mitologijos 
šaltiniuose dievų išvaizdos aprašymų ypač nedaug. Pastebėtina, kad rūsčiojo 
Bardaičio apibūdinamas tik iš pirmo žvilgsnio gali pasirodyti ne ką tesiskiriąs 
nuo Autrimpo: pastarasis laikomas pačios jūros valdovu, nieko nesakant apie 
jo santykį su žvejais, o pirmasis pasirodo būtent kaip mariose arba jūroje 
žvejojančiųjų dievas. Negana to, nors šaltinyje Autrimpas ir minimas pirmiau 
už Bardaitį, tačiau pastarasis aprašytas plačiai, o apie pirmąjį daugiau nieko 
nesužinome. Galimas daiktas tai rodo išskirtinę Bardaičio reikšmę bent 
jau konkrečiu metu - XVI amžiuje. Vėliau tokia pačia seka kaip ir Sūduvių 
knygelėje šalia Autrimpo ir Patrimpo Bardaitis minimas Prūsijos Pamedės 
ir Sembos vyskupų sinodo nutarimuose (1530). Prūsų dievai nutarimuose 
aiškinami romėniškais atitikmenimis: Autrimpui prilygintas Neptūnas, 
o Patrimpui ir Bardaičiui —- Kastoras ir Poluksas (BRMŠ II, p. 160). Toks 
analogijų parinkimas sukėlė kai kurių tyrinėtojų įtarimą. Nutarimų originalas 
neišlikęs, žinomas tik XVII a. nuorašas, tad Mannhardtas spėjo pirminiame 
nutarimų tekste dievais dvyniais dėl vardų panašumo turėjus būti įvardytus 
Autrimpą ir Patrimpą, o Neptūnu — Bardaitį (Mannhardt, 1936, p. 235). Šiai 
prielaidai pagrįstai nepritaria Toporovas (Haanos, Tonopos, 2000 III, c. 22). 
Iš tiesų neturime jokio pagrindo abejoti šaltiniu remdamiesi vien išoriniu 
dievavardžių panašumu ir iš to tariamai plaukiančiu jų „broliškumu“. Vėliau 
Autrimpą ir Bardaitį mini Lasickio perrašomas Maleckis-Sandeckis (žr. 
šios publikacijos p. 65), taip pat Bretkūnas (BRMŠ II, p. 312), Stryjkovskis 
(BRMŠ II, p. 545) bei Pretorijus (BRMŠ III, p. 256-257). Tačiau tai jau tik, 
nors ir retkarčiais vienu kitu žodžiu papildyti (antai Stryjkovskis Autrimpui 
šalia jūros vietoj marių priskiria tvenkinius, kūdras ir ežerus, kitaip tariant, 
visus stovinčius vandenis), Sūduvių knygelės atgarsiai. 

Iš pristatytų dievų triados tam tikra prasme lemiamą vaidmenį suvaidina = 
Bardaitis. Matui Pretorijui jo aprašymas priminė Karklėje sutiktą žveją, kurio 
užkietėjusia stabmeldyste esą skundęsis net vietos kunigas. Anot „Prūsijos 
įdomybių“ autoriaus, šis žvejys buvo pasidirbęs Vėjopačiu vadintą stabą — 
ant stiebo, vėliavos vietoje, stovėjusią dviveidę statulą praviromis burnomis 
tr dideliais sparnais. Dešinė stovylos ranka buvusi pakelta į viršų, kairė — 
nuleista į apačią. Kairėje rankoje jis laikęs žuvį, dešinėje — statinaitę, o ant 
galvos jam stovėjęs gaidys. Žvejys stabą dar vadinęs Wejpons ir Wejdiews ir 
ypačjammeldęsis subjurus orui. Pasak Pretorijaus, kaimynų įsitikinimu, kaip 
tik dėl Vėjopačiui rodomos pagarbos minėtam žvejui labai sekusis žvejyba 
ir jis buvęs pasiturįs. Tiesa prūsų gyvenimo stebėtojas postmoderniai žaviai 
įžvelgė ir kitas prietaringų kaimynų nepastebėtas žvejo turtinės padėties 
šaknis. Žvejys, pasirodo, be savo amato, užsiėmęs dar ir tose apylinkėse ne 
itin paplitusiu pirkliavimu (Mannhardt, 1936, S. 542). 

Kiek netikėtai Pretorijus Vėjopačio temos neplėtoja. Tai, atrodo, buvęs 
vienetinis atvejis. Nekana to, jis neįžvelgia galimos Vėjopačio sąsajos su vėliau 
jo paties pirmą kartą aprašytu ir, kiek galima suprasti, visiem tuometinės 
Prūsijos gyventojams priskirtu Bangpūčiu. Apie pastarąjį „Prūsijos įdomybių“ 
autorius savitos informacijos duoda ypač nedaug: „Bangpūtys (Bangput- 
tys) - audros dievas, kurio garbei jie pavagia ir sudegina šaukštą“ (BRMŠ 
III, p. 261). Tolesnė Bangpūčio globalizacija iki vandens dievo apskritai ir 
vandens bei ugnies sampratų svarstymai, persiliejantys į šių stichijų įtampos 
liaudies pasaulėjautoje analizę tėra akivaizdus Pretorijaus mokslinių paieškų 
produktas. 

Bangpūtys vienintelis iš visos jūros dievų plejados minimas tautosakoje. 
Dėl pastarosios priežasties jis sulaukė ypatingo tyrinėtojų dėmesio ir kurį laiką 
net buvo laikomas vieninteliu „iš visų vandens dievybių neabejotinai liaudišku 
ir tikru“ (Balys II, p. 15; plg. Skardžius 4, p. 648) bei nekartą laikytas tikruoju 
Lasickio Audros dievo asmeniu. Prie jo tad turime stabtelėti ilgėliau. 

Po Pretorijaus „Prūsijos įdomybių“ Bangpūtys minėtas žodynininkų, 
visų pirma Brodovskio (Nepiunus Bangputtis Gott des Meeres) ir Ruigio 
(Bang-puttys der Seego!t Neptunus) raštuose (žr. Mannhardt, 1936, S. 612), 
vėliau — Rėzos (RD I, p. 113, Nr. 32) bei Kalvaičio užrašytose dainose (PLD, 
p. 37, Nr. 78) - pastarosiose jis dar vadinamas Bangų Dievaičiu — bei Kossar- 
zewskio „Lituanikoje“ (Kossarzewski, p. 131—132). Būtent dainose jis pasiekė 
bemaž mūsų dienas. Antai Bangų dievaitį sutinkame praeito amžiaus šeštajame 
dešimtmetyje iš žvejo Dėvilaičio užrašytoje dainoje (LŽ, p. 73, Nr. 42). 

Tačiau radęs vietą daugybės žymių autorių raštuose ir taip įgijęs 
fundamentalų bene visų vėlesnių tyrinėtojų pasitikėjimą, Bangpūčio vardas 


142 


iš tiesų nukeliavo vieną labiausiai mitologus suklaidinusių kelionių. 

Visų pirma žvilgsnis užkliūva už minėtų ir nuo Pretorijaus, ir vienas 
nuo kito labai priklausiusių žodynininkų. Jų raštai iki šiol bemaž vienbalsiai 
laikomi nepriklausomu šaltiniu, nors iš tiesų autentiškos mitologinės infor- 
macijos juose nepaprastai mažai, o paimtoji iš ankstesnių autorių toli gražu 
ne visuomet pateikta korektiškai. Būdingas pavyzdys čia būtų Brodovskio, 
kaip tik prieš Bangpūtį aprašytas, be didesnių abejonių paimtas iš Pretorijaus, 
tačiau, matyt antrąjį teonimo sandą patis suvokiant kaip pūtys, vėjų dievu 
paverstas Žemėpatis (Mannhardt, 1936, S. 612). 

Iš Pretorijaus Bangpūtys atsidūrė ir Rėzos bei Kalvaičio rinkiniuose, 
o, veikiausiai, iš pastarųjų ir minėto žvejo Dėvilaičio repertuare. Krenta į 
akis jau tai, kad Bangų dievaitis minimas tik viename, bene pirmąkart Rėzos 
užrašytame, dainos tipo „Išbėg išbėgo iš Rusnės kaimo“ variante. O, kaip jau 
pastebėta, „pėdsakų, rodančių mitologinių dalykų Rėzos redaguotuose tekstu- 
ose dirbtinumą, pasitaiko ne kartą“ (Jovaišas, 1969, p. 284). Simptomiška, kad 
pirminiame dainos užrašyme Bangpūčio nėra (Jovaišas, 1969, p. 285; pirminis 
užrašymas publikuotas RD II, p. 145—147). Mitologiniai Rėzos šaltiniai 
pakankamai aiškūs: Bangpūčio vardą dainų rinkėjas pateikia identiškai Pre- 
torijui bei Ruigiui - Bangputtys. Galų gale analogišką formą vartojo ir Rėzos 
amžininkas bei žodynininkų tradicijos tęsėjas Milkus (plačiau apie Rėzos 
dainų rinkinio autentiškumą žr. Jovaišas, 1969, p. 256—290). 

Kalvaičio dainų užrašymai taip plačiai neanalizuoti, tačiau aptaria- 
mosios dainos atsiradimo aplinkybės jo rinkinyje nėra visiškai skaidrios; 
greičiausiai Bangpūtį mininti daina Kalvaičio rinkinyje yra priklausoma nuo 
Rėzos užrašymo (žr. PLD, p. 290—291, Nr. 43). 

Galiausiai labai sunkiai verifikuojami ir Kossarzewskis ir Dėvilaitis. 
Pirmojo „Lituanikoje“ apstu Pretorijaus ir/ar aptartų leksikografų atspindžių, 
o išplėtoti siužetai vietomis labai priartėja prie vieno nepatikimiausių tautosa- 
kos „užrašinėtojų“ Edmundo Veckenstedto tekstų. Savo ruožtu, iš Dėvilaičio 
dainas užrašinėjusio žurnalisto pasakojimo apie dainininką matyti, jog pasta- 
rasis buvęs ypač komplikuotos psichologijos: sunkiai leisdavęsis priprašomas 
dainuoti, pradėdavęs dažniausiai rinkėjui nesitikint ir todėl vos spėta fiksuoti 
tekstus, galiausiai kategoriškai atsisakydavęs kartoti dainą. Iš kur Dėvilaitis 
dainas išmokęs taip pat nėra visai aišku. Konkrečiai Bangų dievaitį mininti 
daina panašesnė nę į autentišką kūrinį, o į kelių skirtingų tipų dainų nuotrupų 
konstrukciją (plačiau apie Veckenstedtą žr. paaišk. 52[48], 17-21; apie Dėvilaitį 
žr. Kelmickaitė, 1995, p. 15-16; dar žr. Narbutas, 1998, p. 77). 

Abejonės dėl vėlyvų užrašymų, tiesa, Bangpūčio nepaneigia. Tačiau 
saugu naudotis tik XVI-XVII a. šaltiniais. Būtina pastebėti, jog pastaruosiuose 

aprašytos dievybės pasidalija į dvi rūšis: „jūros dievus“ ir „audrų sukėlėjus“. 
Pirmajai grupei tegalime priskirti prūsų Autrimpą (niekur neteigiama pastarąjį 
kaip nors susijus su audromis), tuo tarpu antrojoje natūraliai atsiduria visi 
likusieji. Iš jų Vėjopačio ir Bardaičio panašumai akivaizdūs: abu išvaizda 
primena angelą, abu yra ūmaus būdo audrų sukėlėjai, nuo abiejų priklauso 
žvejų sėkmė. Kaip audrų dievai prie pastarųjų prisišlieja ir Bangpūtys bei 
Lasickio aprašytasis Audros dievas. Nėra neįtikėtina, jog už visos antrosios 
grupės slypi viena esybė. Akivaizdu ir dar kai kas - būtent pastaroji(-ieji) yra 
pagrindinis(-iai) žvejų garbinimo objektas(-ai). 

Pakankamai aiški ir spėjamų dviejų jūros dievybių prigimtis. Nors 
vėlesni šaltiniai ir įneša painiavos, tačiau ankstyvieji pakankamai nuoseklūs: 
Autrimpas, kaip atskleidžia Prūsijos Pamedės ir Sembos vyskupų sinodo 
nutarimai, laikytinas dievu, lygiu Neptūnui, grubiai tariant, jūros kaip erdvės 
dievui, tuo tarpu esybė, kurią sekdami Lasickiu sąlyginai įvardytume Audros 
dievu veikiausiai yra ne kas kita kaip, anot Pretorijus, Wejpons. Ypatingą 
pastarojo statusą paaiškina praeito amžiaus pajūrio žvejai: „Žvejys tura gerai 
žinot visus vėjus“ (Klaipėda, cit. iš LKŽ XVIII, p. 574), nes „žiuvė vėjo klauso 
kaip arklys votego“ (Priekulė, Klaipėdos r., cit. iš LKŽ XVIII, p. 575). 

Vėjo, tikrų tikriausios žvejo gyvybės ir jo šeimos gerovės sąlygos, būdas 
gerai pažįstamas. Jis labai galingas („prieš vėją nepapūsi“), nenuspėjamas 
(„nežinau, kur muni vėjas nupūs“), bet kokias pastangas niekais galintis 
paversti padaras („Ką mes dirbom, vargom, tas viskas ant vėjo“). Nors 
retkarčiais gali ir sėkmę „atpūsti“ („geri vėjai papūtė“), tačiau pozityvios 
būsenos dažniausiai nusakomos vėjo nebuvimą kaip gėrio sąlygą nurodančiais 
posakiais („jokie vėjai neužpučia“). Apibendrintai, tiesa, tik blankiai, vėjo 
chrakterį atspindi nenuspėjamo ir nuolat vargo aplinkiniams pridarančio 
žmogaus įvardijimas — „vėjavaikis“. Daug vėjo būdą nusakančių posakių 
pateikta LKŽ XVIII, p. 572-587. Jų pakanka norint įsitikinti, kad tai bemaž 
vien neigiamas konotacijas turintis veikėjas. 

Taigi, susiformavo pakankamai aiškus Lasickio Audros dievo paveikslas. 
Dievo, ne vienoje mitologinėje sistemoje užimančio ypatingą vietą. Pakaks 
vieno pavyzdžio: senųjų rusų vėjų valdovas Stribogas šalia kitų svarbiausių 
dievų rikiuojasi jau viename seniausių pagoniškosios slavų religijos šaltinių — 
vadinamajame Vladimiro panteone (980 m.). „Sakmėje apie Igorio žygį“, nuo 
jūros pučiantys vėjai vadinami Stribogo anūkais, o pats Stribogas senuosiuose 
tekstuose nuolat minimas greta soliariniu dievu laikomo Dažbogo. Kitaip 
tariant, pagoniškojo panteono viršus — įprasta Audros dievo vieta. 


48 [47], 30: Algis yra aukščiausiųjų dievų pasiuntinys. 
Plačiai diskutuotas tik Lasickio minimas teonimas, dažniausiai kildintas 

iš liet. alga „užmokestis“ (Stanevičius, 1838, LM 1, p. 99; Kraševskis, 1847, 
p. 215; Mierzynski, 1870, p. 48; Grinbergeris, 1896, p. 449). Ppastarąjį požiūrį 
iš dalies palaiko ir Akelaitis, tačiau draugę pateikia ir kitokią etimologiją — nuo 
algtiesi, arba elgtiesi „elgtis“, tokiu atveju Algį suprasdamas kaip „linkstantį 
į gerą ir vengiantį blogio“ bei susieja jį su naiviai etimologizuojamais vardais 
Algi-mantas, Algi-muntas, kuriuos aiškina reiškiančius „Geramintis“ (Ak- 
ielewicz, 1863, p. 457; ši etimologija ataidi taip pat teonimą su a/ga rišusio 
ir pastarąjį su „dvikamienių antroponimų bei toponimų dėmenl[iu] alg(i)-: 
Algi-mantas, Alg-upys ir kt.“ siejusio Zinkevičiaus, 1987, p. 92 = Zinkevičius, 
2005, p. 261 aiškinime), arba iš liet. a/goti „šaukti“ (remdamasis Baranausku 
Mannhardt, 1936, S. 375; Kuzavinis, Savukynas, 2003, p. 49; HBanos, 
Tonopos, 2000 II, c. 156; pastarąją etimologiją semantiškai patikimiausia 
laiko ir Jaskiewicz, 1952, p. 71—72, tačiau vėliau vis dėl to dar pasiūlo visiškai 
nepagrįstą ir nemotyvuotą transformaciją į žaugis ar *augys : „ūgis, augi- 
mas“). Pirmų atveju A/gis suprantamas kaip „samdinys“ (plg. Alginikay / 
samditiniay: PLKŽ, p. 188 [90]), antru - kaip „šauklys“ (ankstyviausi žodžio 
paminėjimai: Wadinu / algoiu: SKSŽ, p. 85 [29]; DP, p. 467; Vaišnoras, p. 97 
=LKŽ I, s. v.). 

Būta ir trečio bemaž jokio atgarsio nesulaukusio Būgos kelio. Atmetęs 
Algio ir algos sąsajas (Būga I, p. 121) ir nesvarstydamas „šauklio“ versijos, 
kalbininkas, panašiai kaip ir Akelaitis, susiejo „aukščiausiųjų dievų pasiun- 
tinio“ vardą su liet. elgtiesi „ubagauti, ubagais eit i“, laikydamas pastarąjį 
tapačiu liet. e/gtiesi „elgtis“. Žodžių ištakas lietuvių kalbos atžvilgiu rizikingai 
įžiūrėdamas „vesti save = BecTH ce6a, arbanešti save = sich be-tragen“, 
Būga spėjo veiksmažodį einant iš *elgti „vesti, nešti“, kuris, esą, „yra buvęs 
taip-pat ir nepereiginis (intransitivum) *e/gti“ ir esą jungęs reikšmes „eiti, 
keliauti, vesti, siųsti“. Svarstytiems žodžiams esą labai artimas Lasickio A/- 
gis, reziumavo Būga, „senų senobėje neabejotinai reiškė tą pat, ką ir graikų 
dyyekoc „Bote“, ty. „pasiuntinį“, „ėjėją““ (Būga I, p. 118-121). Būga, kaip 
minėta, apskritai nebuvo įtrauktas į mokslinę apyvartą. Jo etimologijos 
„užmiršimo“ priežastys, regis, ironiškai paprastos — tiesiog Būgos raštų 
rodyklėje kalbamas dievavardis nenurodytas esąs cituotuose puslapiuose, o 
šalia minėtų puslapių nurodomas mažąja raide rašomas a/gys tyrinėtojų akyse 
turbūt nesisiejo su teonimu. Kaip neturėjusią jokios įtakos „dievų pasiuntinio“ 
analizei, palikime ją nuošalyje. 

Algis - dievas, kurio adresu išsakyta pačių prieštaringiausių vertinimų. 
Jis, be detalesnės analizės, laikytas abejotinu (Mierzynski, 1870, p. 48), 
ne visai aiškių funkcijų (Zinkevičius, 1987, p. 92), neaiškios kilmės vardą 
turinčiu (Jaskiewicz, 1952, p. 72) dievu, ar net vienu kirčiu nuteistas esąs 

„Lasickio [...] pramanyta tariamoji žemaičių dievybė“ (Algis). Galiausiai, kaip 
galima suprasti, nerandant kriterijų, leidžiančių išskirti kurią nors nuomonę, 
tiesiog pritarta „samdinio“ ir „šauklio“ etimologijoms (Beresnevičius, 2001, 
p. 46—47). Kai kada pamirštamas vienintelis apie A/gį kalbantis šaltinis: „D. 
Poška mano, kad Algis yra buvęs dievų pasiuntinys. [Mierzyūskis] ieškojo 
panašumo su angelu ir alga. Vis dėlto tai galėjo būti šauklio, pasiuntinio 
vardas“, komentavo De Diis Jurginis (Jurginis, 1969a, p. 70). Po bemaž 
trijų dešimtmečių rašytame tekste, nors ir „cituojant Lasickį (!), žinia apie 
Algį vėl pateikiama ne remiantis De Diis, bet pažodžiui perrašant Jurginio 
komentarą ir taip galutinai šaltiniu paverčiant Pošką, tarsi Lasickis nė nebūtų 
užsiminęs apie A/gį. Pastarasis rašinys dar pasūdomas lietuvių mitologijos 
tyrimuose labai populiariu, tačiau, kaip matysime, bemaž nepagrindžiamų 
įsivaizdavimu, neva „iki pat XX a. žaltys buvo laikomas dievų pasiuntiniu“ 
(Bernatavičius, 1998). 

Žinoma žvelgiant į kitas, panašias į senovės lietuvių, religines sistemas 
negali nekelti nuostabos faktas, jog svetur taip gerai pažįstamas ir dažnai 
minimas dievų pasiuntinys, lietuvių mitologijoje paminėtas vienintelį kartą, 
maža to, iki šiol abejotinu laikomame šaltinyje, o aiškesnių jo analogijų kitų 
baltų tautų mitologijose taip pat neįdentifikuota. 

Tačiau ir tokioje, iš pirmo žvilgsnio vos ne beviltiškoje situacijoje, vis 
dėl to yra kelias aiškiau išvysti lietuviškojo dievų pasiuntinio paveikslą. Jo 
pradžia — Georges'o Dumėzilio suformuluotas, mitologijos kaip (socialinio) 
mokslo postulatas, teigęs dieviškojo (mitinio) ir žmogiškojo pasaulių atitikimą. 
Kitaip tariant, kad tam tikrą mitologinę-religinę sistemą išpažįstantys žmonės 
iš esmės nežino visiškai kitokios nei jų pačių gyvenimuose veikiančios ir juos 
tvarkančios socialinės struktūros. Taigi, norint geriau suvokti dievus, jų san- 
tykius ir reikšmę, pravartu visų pirma pažvelgti į kasdienį juos tikinčių žmonių 
gyvenimą. Žvilgsnis į archajišką lietuvių visuomenę mums visų pirma liepia ai- 
mesti dievų pasiuntinio vardą iš žodžio alga kildinančią, algininko link vedančią, 
versiją. Pastarasis - samdomas karys, svarbia jėga tapo tik nuo XVI a. antros 
pusės. Maža to, faktiškai iki XVI a. antro dešimtmečio algininkais tarnavo tik 
svetimšaliai. A/gio klausimui tai semantiškai nemotyvuota analogija. 

Tuo tarpu apie pagoniškosios Lietuvos pasiuntinius autentiškos 
medžiagos teikia didžiojo kunigaikščio Gedimino laiškai. Antai Gedimino 
pasiuntinys Lesė, valdovo laiško pristatomas esąs, „tarsi antrasis po karaliaus“, 
kuris „aplink sustojusių legatų [...] akivaizdoje“, prabyla „iš paties karaliaus 
lūpų“ (GL, p. 310), o 1326 m. atvykęs į Rygą pasirodo net kaip vidinių valdovo 
minčių žinovas: „Iš [karaliaus] širdies kalbu, ką sakau“ (GL, p. 229). Taigi, 
tai asmuo, panašiai kaip Bibliniai angelai Jahvės, įasmeninęs valdovo žodį 

ir veikimą (žr. Ališauskas, 1991). Pasiuntinys, kaip valdovo reprezentantas — 
ypač gerbtinas asmuo, išlaikęs savo reikšmę Lietuvai tapus krikščioniška 
šalimi. Antai Pirmajame Lietuvos Statute rūsčiai prisakoma, kad „kiekvienas 
[parodęs valdovo pasiuntiniui mažiausią nepagarbą] turi būti baudžiamas 
gyvastimi taip, lyg mūsų valdoviškąją didybę įžeistų“ (PLS, p. 127). Vaizdžiai 
kalbant, tai tikrų tikriausias Valdovo balsas ir žodis — algojantis Algis —, 
kuris prabyla, anot Gedimino laiško, „didžiu balsu (a/ta voce)“ (GL, p. 310). 
Kad geriau įsivaizduotume kokio masto reiškinys toks a/gojimas gali būti 
dieviškoje plotmėje, pakaks prisiminti dieviškojo pasiuntinio balsą išgirdus; 
Biblinį žydų pranašą Danielių, vėliau liudijusį: „išgirdęs jo [angelo] žodžių 
garsą, puoliau be sąmonės veidu ant žemės“ (Dan 10, 9). 

Prie Algio kaip „šaukiančiojo, algojančiojo“, galime prieiti ir kitu keliu. 
Šauksmu komunikuoja ne tik dieviškasis, bet ir žmogiškieji žmonių ir dievų 
tarpininkai - žyniai. Antai anot 1249 metų „Vokiečių ordino taikos sutarties 
su [..] prūsais“, prūsų žyniai tulisonys ir ligašonys „pakėlę į dangų akis, 
šaukdami [..] melagingai tvirtin[o] matą čia pat esantį velionį, skriejantį ant 
žirgo per vidurį dangaus“ (BRMŠ I, p. 241). Šaukti nepaliauja ir sakralinės 
tradicijos estafetę perėmę ir bemaž iki praeito šimtmečio vidurio ją atnešę 
elgetos (apie elgetas kaip tradicijos tęsėjus žr. Greimas, 1990, p. 403—407,; 
Ališauskas, 2001, p. 610). „Elgeta... šauksmu elgetavo“, Šventąjį Raštą 
perteikė Lasickio amžininkas Daukša (Postilė (1599), cit. iš LKŽ II, p. 1122; 
plg. Mk 10, 46-48). Čia pridurtume XIX a. pabaigą menančius, akylo žemaičių 
valstiečių gyvenimo stebėtojo Igno Končiau atsiminimus: „[Elgetos] žino daug 
naujienų. [...] Juo daugiau pasakoja, juo daugiau alužmos gauna. Savotiški 
žinianešiai“ (Končius, p. 231). 

Iki šiol svarstant A/gio klausimą daugiausia eksploatuotas 1518 metais, 
taip pat kaip po šimtmečio Lasickio knygelė, Bazelyje išleistas Erazmo Stelos 
veikalas Apie Prūsijos senovę, pasakojantis, esą Vaidevutis „iš sąjungininkų 
sūduvių tautos atsikvietė žynius, kurie [...] išmokė dievobaimingai garbinti 
nešvarius gyvius, tokius kaip gyvatės, žalčiai, lyg tai būtų dievų tarnai ir 
pasiuntiniai“ (Stela, p. 58 = BRMŠ II, p. 22). Vėliau tai beveik pažodžiui 
perpasakota apie 1588 metus baigtoje rašyti Jono Bretkūno Prūsų krašto 
kronikoje (BRMŠ II, p. 311), retkarčiais taip pat laikomoje nepriklausomu 


3 Šia proga verta pacituoti ligi šiol nepakankamai įvertintą, elgetas kaip degradavusius 
žynius vaizduojantį Luką Davidą (1533), apgailestavusį, kad „dauguma vargšų žmonių [...] 
stabmeldžiavimą, labai gaila, [...] atlieka slapčiomis ir kartais taip užsimaskavę, kad net 
savo vaikams nesako. Ir dažniausiai šis nuodas ir blogis prasiskverbia per senas moteris ir 
vyrus, kurie patys paprastai yra paliegę ir elgetauja, tačiau sakosi galį kitiems padėti per 
Dievo malonę“, BRMŠ II, p. 281. 

šaltiniu. Stelos liudijimas, susietas'su kun. Jono Totoraičio jaunystėje pateikta 
iki šiol skirtingų pažiūrų tyrinėtojų bemaž be išlygų priimama (žr. Balys, 
1956a, p. 290; Balys, 1956b, p. 307; Beresnevičius, 1996, p. 6; Bernatavičius, 
1998; Bernatavičius, 2002, p. 138-139; Dundulienė, 1996, p. 143—146) daina, 
kurią esą dainuodavę jaunuoliai aukodami „visų žalčių dievaičiu“ Ragiui- „Oi 
tu žalty, žaltinėli, / Dievų siuntinėli, / Veskie in kalnelį / Pas mielą dievelį“ 
(Totoraitis, 1910, p. 197), tapo interpretacijų gausybės ragu. 

Visų pirma atkreiptinas dėmesys, kad iš pirmo žvilgsnio nepriekaištingą 
mitologinę informaciją pateikiantis Stelos tekstas slepia iki šiol nepastebėtą 
prieštaravimą. Nors mitiniame suvokime gyvatės, priešingai nei žalčiai, nėra 
visiškai bežadės — pvz., tam tikromis aplinkybėmis geba švilpti ar čiulbėti 
kaip paukšteliai (GLT, p. 157—158), tačiau vargu ar šie šliužai galėtų būti bent 
įsivaizduoti algojantys. Be to, lietuviškoje mitologijoje ir žalčiai, ir gyvatės 
gali atstovauti ne vienai mitinei būtybei (pvz. Žemyną, Žemininkus — žr. 
paaišk. 52[48], 17-21; 54 [49], 6), tačiau ne kaip pasiuntiniai aukščiau 
aptarta socialine prasme, o veikiau kaip ženklas, skelbiantis pačios dievybės 
pasirodymą ar artumą. 

Tačiau kaip suprasti milžinišką įtaką dievų pasiuntinio tyrimams 
padariusią cituotą Totoraičio pateiktą dainą, kuria nekart argumentuotas 
Stelos ištaros patikimumas ir atvirkščiai? Atrodo, šįkart tyrinėtojai bus patekę 
į nenumatytus žabangus. Tačiau apie viską iš pradžių. 

Pusės Totoraičio straipsnio — kaip tik tos dalies, kurioje pateikta 
cituota daina — šaltinis yra vienas žmogus — Jonas Dubauskas „nuo mažų 
dienų papratęs [...] beveik po visus parapijos gyventojus pribūti ant vestuvių, 
laidotuvių, krikštynų ir visokių naminių susiėjimų ir vaišių“. Dubauskas, 
leiskime istorikui pačiam jį pristatyti, „[š]nekėti mėgsta be galo [...], [tlik 
prie savo begalinės omenies, kitos reikalingesnės dovanos jisai beveik neturi. 
Niekados jis neįstengia šnekėti apie vieną dalyką ir prigulinčiai papasakoti. 
Pradėjęs kalbėti apie vieną daiktą, nė neįpusėjęs jį pameta, griebiasi už kito, 
tą vėl pametęs — už trečio, ketvirto ir dešimto ir vis vieno nepabaigęs. Ta jo 
betvarkė galvoje atsiliepus yra ant gyvenimo ir reikalų... Mano klausinėjimo 
budus buvo šiokis. Jam bešnekant, sučiupęs vieną svarbią žinią, nedaviau jam 
šnekėt apie ką kitą, kolei to nepabaigia, statydamas jam visokius klausimus, 
reikalingus pradėtojo dalyko supratimui ir visų jo apystovių išaiškinimui“ 
(Totoraitis, 1910, išn. 2, p. 191). 

Tai tik dalis neįkainojamo pateikėjo aprašymo, leidžiančio suprasti 
svarbias kalbamos dainos atsiradimo aplinkybes. Visų pirma pats pasako- 
rius — idealus, gal net komplikuotos psichologijos, „pakaustyto liežuvio“ 
piršlio tipas, kuris (juk kunigėlis klausia!) pasiryžęs kalbėti ką reikės ir kiek 

reikės. Ir nebūtinai sąmoningai meluodamas. O užrašinėtojas savyje suderina 
du priešingus antropologo polius. Iš vienos pusės jis, tarsi būtų modernus 
tyrinėtojas, kruopščiai aprašo pateikėją ir bendravimo aplinkybes (tokių 
aprašų, nors šiuolaikinės antropologjos mokslo ir būtinai reikalaujamų, net 
ir šiandien stokojame), tačiau, antra vertus, įkūnija pagrindinę tokios srities 
tyrinėtojo ydą — užuot bešališkai stebėjęs procesą ir fiksavęs informaciją, 
jis prisispyręs kryptingai klausinėjo pasakorių. Kaip žinia, tai tobulas 
būdas surinkti nepatikimai ir iškreiptai informacijai. O užrašytų Dubausko 
„atminimų“ stilistika ir turinys tokie, jog, nežinodami autoriaus, turbūt neabe- 
jodami priskirtume juos Narbutui. Tačiau, kaip ir Narbuto atveju, tai panašiau 
įbegalinio domesio ir romantiško nusiteikimo sąlygotą tam tikrą visų galvoje 
buvusių žinių „įmitologinimą“ nei į sąmoningą melą. Būdingas pavyzdys čia 
galėtų būti „senovės lietuvių deivė“ Aštaraza (Totoraitis, 1910, p. 195), kuri 
yra ne kas kitas kaip Senąjame Testamente net 9 kartus minima Astartė (vi- 
etas žr. BVŽ, sv). Tuo tarpu „visų žalčių dievaičiui“ dainuota daina įtartinai 
primena tradicinę raudą. Čia ir būdinga raudų pradžia bei rimas - pvz.: „O 
tu mano motinėle / O tu mano dūsuonėle!“ (LD III, Nr. 1180, p. 287; taip pat 
Nr. 1181-1196), arba net “O mans dievulėli“ (LD III, Nr. 1182, p. 293) - ir 
įprastas žanrui kalnelio motyvas - plg. labai panašią į Ragio dainos „Veski 
in kalnelį / Pas mielą dievelį“ Juškos užrašytos dainos eilutę: „O aš eisiu 
pas tėvelį / Į aukštą kalnelį!“ (LD II, Nr. 579, p. 185). Paskutiniai Totoraičio 
pateikiamos dainos žodžiai „Kurs duos mergužėlę, / Priims dovanėlę“, labai 
jau primena būdingus raudų rypavimus „priimkite savo žentelį“, „rasi [...] 
patiekėlę“, „parašyčiau margą gromatėlę“ (LD III, Nr. 1187, p. 301, taip pat žr. 
kitas Juškos užrašytas raudas). Simptomiška, kad pažymėjęs, esą garbindami 
Ragį „visi, eidami, dainuodavę savas dainas“, aptartas bernų posmas tęsiamas 
našlių posmu (Totoraitis, 1910, p. 197), taip jau atvirai priduriant raudą. Kaip 
atsiranda tokie tekstai galima pamatyti žinomos raudų tyrinėtojos Rasos 
Norinkevičiūtės 1999 metais Lietuvos televizijai susuktame dokumentiniame 
filme „Raudos“, kuriame vienas pateikėjas, šnekus besišypsantis senukas, 
pareiškęs — „aš tau kiek nori galiu paraudot“ — čia pat ima berti iš rypavi- 
mais praturtintų šabloniškų raudų ir gyvenimo vaizdų nuolaužų sudėtus 
tekstus. Regis „mitologiškiems atminimams“ medžiagą rinkusiam uoliajam 
istorikui —- tuomet jau daktarui, būsimos didžiausios ir iki šiol vienintelės 
Sūduvos istorijos autoriui, tereikėjo prispiriamai paklausti pateikėjo, ką jis 
žinąs apie žalčius dievų pasiuntinius. 

Taip, netekę pagrindinių dievų pasiuntinį mininčių šaltinių tarsi 
sustipriname Algio skeptikų pozicijas. Tačiau, nepaliaujant ieškoti Algio 
„giminaičių“, žvilgsnis netikėtai užkliūva už „Sūduvių knygelės“ (apie 

1520-1530), pristatančios Aušautą (Auschauts) - luošųjų, ligotųjų ir sveikųjų 
dievą (BRMŠ II, p. 143); Kuriam tačiau, anot po kelių puslapių esančio teksto, 
derliaus nuėmimo šventės metu, „jei'metai buvo drėgni ir javai neužderėjo 
arba buvo blogai sudoroti, [...] [sūduviai] taip pat rengia šventę. Ir Viršaitis 
prašo didįjį gerąjį dievą Aušautą, kad jis paprašytų dievus Pergubrių, Perkūną, 
Svaikstiką ir Pilnytį būti jiems ateinančiais metais maloningesnius“ (BRMŠ 
II, p. 146). Paviršutiniškai skaitant „Sūduvių knygelę“ ir labiau atsižvelgiant 
į 1530 metų „Prūsijos Pamedės ir Sembos vyskupų sinodo nutarimus“, 
lyginančius Aušautą su Eskulapu (BRMŠ II, p. 160), Aušautas dažniausiai 
suprantamas kaip „ligonių globėjas, gydytojas, nušaunantis ligą“ (Būga 
2, p. 98; Beresnevičius, 2001, p. 61-62), kažin kodėl nekreipiant dėmesio 
į prūsų kalboje gerai žinomą, teonimą faktiškai atitinkantį pr. auschaud-, 
reiškiantį „pasitikėti“ (:au- „nu“ + *šaud- „kišti, stumti“, plg. liet. šauti). 
Verta pasižvalgyti po jo semantinį lauką. Iš pradžių pastarasis žodis, anot 
Mažiulio, esą bus reiškęs *“nukišti resp. pakišti“ > „pateikti (duoti), patikėti 
kam ką“, o jo ištakų esą reikia ieškoti ide. *skeu- „mesti, smarkiai stumti“ 
(plačiau žr. Mažiulis 1, p. 120—122). Taigi, nors teonimo ir žodžio etimologijos 
pradiniame taške sutampa (abi sueina į šauti : smarkiai stumti), tačiau aki- 
vaizdu, kad, atsižvelgiant į „Sūduvių knygelės“ informaciją, prūsų Aušautas 
veikiau suprastinas ne kaip „ligas nušaunantis“, tačiau, kaip tarpininkas tarp 
žmonių ir aukštųjų dievų — patikėtinis ar, jei norite, tarp žmonių ir dievų 
pirmyn-atgal tarsi audimo staklių šaudyklė lakstantysis, į kurį kreipiamasi 
bet kokios nelaimės atveju. Aušauto prilyginimas Eskulapui tokiame kon- 
tekste suprantamas. Nebus per drąsu spėti, kad manytis esą dievų apleisti 
daugiausia pagrindo kaip tik ir turi ligoniai bei luošiai. Taigi, susirgus, matyt 
manant, kad tiesiogiai į užsirūstinusius aukštuosius dievus kreiptis nevalia, 
rūpesčiai patikėti tarpininkui Aušautui. Atrodo pastarąjį pagrįstai galime 
laikyti žemaičių Algio analogu pagoniškojoje prūsų religijoje. Tai dievas, 
kurio aprašymas gali nušviesti ir paties A/gio paveikslą. 

„Aukščiausiųjų dievų pasiuntinio“ paminėjimu, veikiausiai užbrėžiama 
„aukštuosius“ ir „,žemesniuosius“ dievus skirianti riba. 


48 [47], 30-50 [47], 1: Aus c a yraarba nusileidžiančios, arba virš horizonto 
kylančios saulės spindulių deivė. B e z1 e a -vakarinė deivė, Breksta- 
[nakties] sutemų deivė. 

Kaip senovės lietuviai skirstė parą ir koks santykis juos siejo su atskiro- 
mis paros dalimis bei galimais jų atstovais (pvz. dangaus šviesuliais) nežinome 
beveik nieko. Tautosaka ir senieji šaltiniai vis dar neištirti ir neapibendrinti. 
Tačiau bėda — ne tik dėmesio stoka. Pastaruoju klausimu nei ankstyvi, nei 

vėlyvi liudijimai nėra labai iškalbingi. Antai seniausiuose šaltiniuose paprastai 
nurodoma ne ką daugiau, kaip tik „garbino saulę, mėnulį, žvaigždes“, ir net 
bene sistemingiausiai senosios tradicijos nuotrupas rinkusiam Matui Preto- 
rijui teko prisipažinti, jog „kaip jie [žemaičiai] atskirai tarnaudavo saulei ir 
mėnuliui, šito niekur nerandame. Pas mūsų dabartinius nadruvius šitų [da- 
lykų] nėra nė pėdsako“ (BRMŠ III, p. 261). Tiesa, to paties Pretorijaus tekste 
randame nors ir skurdų, tačiau esminį papildymą — plačiau neaptardamas jis 
išvardija net tuziną paros dalių (BRMŠ III, p. 282). Tad tik Lasickio minimas 
tris atskirus paros tarpsnius globojančias dievybes jungiantis fragmentas nors 
ir labai sunkiai pasiduoda interpretacijoms, tačiau sėkmingo perskaitymo 
atveju suteikia unikalią galimybę bent iš dalies susipažinti su archajišku paros 
skirstymu bei jo mitologinėmis prasmėmis. Pamėginkime tad išspręsti rebusą 
pradžioje išanalizuodami kiekvieną dievybę atskirai tokia tvarką, kokia jos 
aprašytos De Diis, o pabaigoje peržvelgdami visą trejetą bendrai. 

Pirmasis dievavardis - Ausca — vienbalsiai rekonstruotas į *aušrą 
(Narbutas, 1835, p. 139; Akielewicz, 1863, p. 458—459; Mierzynski, 1870, p. 
51-53; Grinbergeris, 1896, p. 450; Mannhardt, 1936, S. 380; Jaskiewicz, 1952, 
p. 75; Ivanov, Toporov, 2004, p. 356; Greimas, 1990, p. 130 = Greimas, 2005, 
p. 140; Zinkevičius, 1987, p. 91 = Zinkevičius, 2005, p. 260; Beresnevičius, 
2001, p. 62) arba *aušą (Jaskiewicz, 1952, p. 75; Savukynas, 1970, p. 172). Be 
nuodugnesnės analizės daugumos komentatorių jis priskirtas rytinei žvaigždei 
Aušrinei, o pastaroji mechaniškai įterpta į kitų indoeuropiečių tautų religijų 
ryto deivių tarpą. Turime tik vieną plačią Aušrinės studiją - Davainio-Silves- 
traičio užrašytos pasakos „Saulės ir vėjų motina“ (PSO, p. 309-313) pagrindų 
rekonstruotą ištisą Aušrinės mitologiją, detaliai aprašant jos gyvenimą nuo 
pat gimimo, šeimą, ūkį, santykius su kitomis seniausiuose šaltiniuose mini- 
momis baltų dievybėmis bei aptariant jos vietą teogonijoje (Greimas, 1990, 
p. 113-184, 238—249 = Greimas, 2005, p. 123—188, 244—255). 

Tačiau ši įtaigi ir smulkmeniška studija viso labo tėra fantomas, kurio 
egzistencija nutrūksta vos atidžiau įsižiūrėjus. Visų pirma, jos autorius 
nekorektiškai naudoja šaltinius. Visą rekonstrukciją grindžiantis „Saulės ir 
vėjų motinos“ siužetas Greimo analizuojamas tarsi tipiška lietuvių stebu- 
klinė pasaka, nė neužsimenant, kad Lietuvoje šios pasakos tėra užrašytas 
vienintelis variantas. Davainio-Silvestraičio tautosakos rinkinyje, kuriuo 
naudojosi Greimas, šis faktas yra paminėtas (žr. PSO, p. 394). Vėlesni tyrimai 
parodė, kad panašių siužetų nepasitaiko ne tik Lietuvoje, bet ir kaimyninė- 
se - latvių, rytų slavų, lenkų, vokiečių — tautose (Valiukaitė, 2003, p. 73). 
Analizuodama kalbamą pasaką Lina Valiukaitė iškelia skolinio ir unikalaus 
pasakos varianto hipotezes bei atkreipia dėmesį į reikšmingas Silvestraičio 

užrašymo bendrybes su rytų pasakomis. Autorė įžvelgia ir labai tikėtinas 
tokių bendrybių šaknis*-Pasirodo „Saulės ir vėjų motiną“ Silvestraičiui 
pasekęs Antanas Ulinskis apie kitą savo sektą pasaką — „Prarijo žemė“ — 
nurodęs, jog pastaroji „paeina iš Azijos par vainas, nuo seno žalnieriaus 
Petro Pranskaičio“ (žr. PSO, p. 394). Taigi, kaip pastebi Valiukaitė, tikėtina, 
jog abiejų pasakų kilmė ta pati, tačiau tokia pastaba yra tik vieno teksto 
pradžioje, tad antrajam taikytina tik hipotetiškai (Valiukaitė, 2003, p. 73). 
Maža to, ir Ausca, ir visi kiti šaltinių ne ką plačiau aprašyti dievai — pvz., 
Teliavelis, Patrimpas bei Vėjopatis - Greimo rekonstrukcijoje atsiduria juos 
tiesiog savaime „atpažįstant“. Greta miglotų pasakos radimosi aplinkybių 
prisimintina ir pasitikėjimo nekelianti Silevstraičio tautosakos (ypač mito- 
loginės) rinkimo strategija (plačiau žr. 52[48], 17-21) bei nuo pastarosios ne 
ką tesiskirianti Greimo mitologijos tyrimo metodika (plg. paaišk. 50 [49], 
14; 50 [47], 11-12; 5248], 17-21) — nė vieno iš autorių negalėtume apkaltinti 
perdėtu skrupulingumu ir sveiku kritiškumu. 

Taigi, neturime kitos išeities, kaip tik dar kartą įsižiūrėti į vardą Aus- 
ca. Nors visus aptartus svarstymus grindžiančios teonimo rekonstrukcijos į 
*aušrą ar net labiau į analogiškos reikšmės *aušą filologiškai įmanomos - plg. 
būtent sc žymi š Lasickio minimo Pryparšio varde (žr. paaišk. 50 [47], 11-12), — 
tačiau jas labai sunku pateisinti semantiškai. Juk dievybę Lasickis pristato iš 
pradžių kaip nusileidžiančios, o tik po to kaip ir virš horizonto kylančios saulės 
spindulių deivę, kitaip tariant, iškeldamas prasminį segmentą, kurio neapima 
lietuvių kalbos žodis aušra. Apie Aušrą tik kaip apie ryto dievybę kalba ir 
visi senieji baltų mitologijos šaltiniai (plg. BRMŠ III, p. 282, 662, 670, 692). 
Tiesa, leksinė sanskrito analogija —- usds — šalia pagrindinės aušros reikšmės 
aprėpianti ir nakties bei ryto prasmes (žr. Markevičienė, 2002, p. 106), perša 
mintį, jog Lasickio tekste galbūt susiduriame su nunykusia reikšme. Vis dėlto 
grynai lietuviška medžiaga pastarajai versijai nesuteikia jokių prielaidų. Be to, 
nors ir apimdama nakties reikšmę, sanskrito analogija vis dėlto nerodo nieko, 
kas leistų jai priskirti Lasickio akcentuotos saulės laidos semantiką. 

Taigi, tik ignoruodami nusileidžiančios saulės spindulių prasmę galė- 
tume mėginti įžvelgti teonime *aušą, tačiau net ir tokiu atvejų tai būtų labai 
rizikinga rekonstrukcija. Kaip atkreipia dėmesį Savukynas, garsas š Lasickio 
knygelėje išreiškiamas net keturiais būdais —s, sz, sch ir sc (Savukynas, 1970, 
p. 172). Taigi, junginys sc nėra būtinas, netgi priešingai, greičiau atsitiktinis 
š žymėjimas. Atsiribodami nuo apriorinės rekonstrukcijos matome, kad La- 
sickio užrašytuose lietuviškuose žodžiuose s paprastai žymi s, o c- k (pvz. 
Percunos). Toks skaitymas ne tik neprieštarauja kalbos dėsniams, bet ir leidžia 
išvengti minėtos prieštaros bei paaiškinti teonimą lietuvių kalbos duomenimis. 

Skaitydami dievavardį kaip *Auską (tokią formą savo pasirinkimo neaiškin- 
damas vartoja Vėlius, 1983, p. 58 = Vėlius, 2004, p. 425) gauname liet. auksas 
ar, tiksliau, jo metatetinei formai *auskas artimą vardą, plg. liet. auskalis 
„auksakalys“ (Bretkūnas, Bezzenberger, žr. LKŽ Is. v.), taip pat be įterptinio 
k gyvojoje kalboje užfiksuotą senąją žodžio auksas formą ausas (Silvestras 
Gimžauskas apie 1879-1881 m., žr. LKŽ.Is.v.; dar žr. Mažiulis 1, p. 123, 170). 
Šis artumas neatsitiktinis. Pateiktuose pavyzdžiuose išnyranti blizgesį, šviesą 
išreiškianti šaknis au(5)-, plaukianti iš ide. *aues „šviesti, švisti“ (Būga III, 
p. 859; ją matome ir lat. aus: „aušti“, indų Užas „aušra, aušros deivė“, graikų 
Eos „t.p“ bei vakarų slavų Vceno-A6ceno „t. p.“ varduose), ryto žarą su auksu 
ir etimologiškai, ir semantiškai susieja ne tik lietuvių kalboje — pakaks prisi- 
minti analogiškai artimus romėnų Aurora „aušra, aušros deivė“ bei lot. aurum 
„auksas“. Tam tikras (pirmųjų ir paskutiniųjų) saulės spindulių bei aukso 
giminingumas susekamas ir mitologinėje plotmėje. Kaip jau išsiaiškinome, 
lietuvių mitologinė Saulė naktį slepiasi požemyje (žr. paaišk. 48 [47], 27-29). 
Manoma, jog jos buvojimas anapus išreiškiamas būtent auksu — tuo pačiu, 
kuriuo už gerą tarnybą podukrą apdovanoja po žeme gyvenanti senelė ar kuris 
aukso obuolių pavidalu dera ant jos valdose augančių obelų (žr. Seselskytė, 
1985, p. 70-71; HBanos, 1997, c. 461). 

*Auską tad, manytume, ir derėtų suprasti kaip tai, „kas (pirmaisiais ir 
paskutiniaisiais saulės spinduliais) nuauksina horizontą“. Čia būtina pažymėti, 
kad saulės spinduliai netapatintini su pačia saule, kaip kad žaibai netapatin- 
tini su Perkūnu. Tai aušros semantiką pranokstanti miesto žmonių jau spėta 
pamiršti hierofanija — tremendinių ir fascinuojančių potyrių kupinos ryto ir 
vakaro žaros, kuomet, tarsi dangaus ir žemės sandūrai plyšus, kiek tik akys 
aprėpia pasipila išsilydžiusią lavą ar degantį auksą primenantis, mažne jį 
regintįjį nutvilkantis spindesys. 

Jei *4uska faktiškai teaiškinta vienu būdu, to tikrai negalime pasakyti 
apie Bezlea. Joje įžvelgta vaikų baidyklė Būžys ir sudievintas šeivamedis — 
bezas (Akielewicz, 1863, p. 460; Mierzynski, 1870, p. 55), ji kildinta iš liet. 
blįsta „temsta“ (Mannhardt, 1936, S. 330; Ivanov, Toporov, 2004, p. 356) ir 
galiausiai iš nesuprasto pasakymo aušra be(i) žlėja (Grinbergeris, 1896, p. 
451; Jaskiewicz, 1952, p. 77-78; Zinkevičius, 1987, p. 96 = Zinkevičius, 2005, 
p. 264-265). Tik pastaroji interpretacija paiso De Diis bei įmanoma filolo- 
giškai —- Žemaitijoje žodžiu ž/ėja įvardijama „apytamsa; vakaro prieblanda, 
prietema“ (LKŽ XX s. v.; Vitkauskas, p. 459). Tačiau kaip ir *Auskos atveju 
ji prasilenkia su šaltinio semantiniu turiniu. Ji suponuoja tam tikrą įvairiose 
mitologijose neretai pasitaikančią aušros ir vakaro deivių opoziciją bei dieva- 
vardžių užrašymo aplinkybes, apie kuriuos tačiau šaltinyje nėra nė užuominos, 

jų neišryškina ir analizė. Kita vertus tik ši interpretacija atkreipia dėmesį į 
sunkiai paaiškinamą priešdėlio be- vartoseną. 

Plačiausia pastarojo analizė liko svarstymų paraštėse. Čia turime ome- 
nyje Grienbergerį, greta pagrindinės interpretacijos spėjusį, jog *Bežlėjoje 
priešdėlis be- galėtų žymėti tęstinį veiksmą, taip kaip žodžiuose bevargstu, 
belyjant ir pan. Tačiau kalbininkas, atrodo, žinodamas tik daiktavardinę 
liet. k. žodžio ž/ėja formą, galutinai nei priimti nei atmesti tokios galimybės 
nesiryžo, savo abejones aiškindamas tuo, kad „dalelytė [be-], kaip atrodo, yra 
vien veiksmažodžių darybos elementas, ir daiktavardžių su ja iš viso nėra, 
bet tokia interpretacija nėra neįmanoma“ (Grinbergeris, 1896, p. 451). Tuo 
tarpu, kaip atkreipia dėmesį Greimas, priešdėlio be- vartosena tikrai pranoksta 
veiksmažodžių darybą. Antai juo gali būti nurodytas ir tam tikras vertės pa- 
didinimas, pvz., sustiprinami prieveiksmiai (bemielai „tikrai, neabejotinai“), 
būdvardžiai (bemargesnis „dar margesnis, įvairesnis“) ir net Grienbergerio 
nežinoti daiktavardžiai (begalis „smarkus, žiaurus žmogus“ < galia) taip 
sudarant šiuo metu bemaž nebevartojamas žodžių formas (Greimas, 1989, p. 
118 = Greimas, 2005, p. 623). Kita vertus, prisimenant Grienbergerį, raktą 
komplikuotai dievavardžio darybai išspręsti išties gali duoti veismažodinės 
žodžio žlėja formos, kaip antai žlėti „aušti“ ir žlėjoti „būti prieblandai“ (LKŽ 
XX s.). Teonimo pagrindu laikant pastarąsias, etimologiškai *Bežlėja reikštų 
„besiskleidžiančią, besiliejančią prieblandą“ (plg. liet. žlejoti „lietis iš krantų, 
tvinti“, žlejuoti „lipti, kibti“: LKŽ XX s.v.). Tokia dievavardžio prasmė su- 
tampa su vakaro kaip mobilios — judančios, plūstančios, lendančios - paros 
dalies semantika, kurią regime, kad ir vakaro metaforoje „Baubai [variantuose 
diedai, maumai] į kampus lenda“ (LKŽ Is. v.; LKŽ II s. v; LKŽ X s. v.). 

Mažiausiai problemų analizuojamų dievybių grupėje kelia paskutinis 
teonimas— *Brėkšta. Tiesa liet. brėkšti, kaip ir žlėja, lietuvių kalboje vartoja- 
mas dviem - „aušimo“ ir „temimo“ — prasmėmis (LKŽ.I s. v.), tačiau pirmąja 
prasme jis paprastai vartojamas Aukštaitijoje, o antrąja, kas atsispindi ir De 
Diis - Žemaitijoje, pvz., „Jau brėkšta, prietema daros“ (Juška, cit. iš LKŽ X 
s.v.; dar žr. Vitkauskas, p. 52). 

Išsiaiškinę dievavardžių prasmes ir nustatę jais žymimų dievybių veiklos 
sferas iš Lasickio teksto perspektyvos pamėginkime paanalizuoti bendrąją 
paros mitologiją. Idant pamatytume visumą, kalbamą trejetą privalome 
svarstyti kartu su greta *Perkūno tetos aprašyta Saule. Taigi, bendrai pač- 
mus, Lasickis pateikia tokias pagrindinių paros dalių valdoves (atkreipkime 
dėmesį — visos jos moteriškos giminės): dienos ir jos šviesos deivę Saulę, 
nakties ir jos tamsos deivę *Brėkštą, paros lūžių, žarų deivę *Auską bei vakaro 
prieblandos deivę *Bežlėją. 

Aiškiausios grupėje Saulės ir *Brėkštos valdomų paros dalių, o kartu ir 
pačių deivių reikšmės. Senojoje pasaulėvokoje labai aiškiai išreikštas požiūris, 
kad diena - tai šviesos, gyvybės, taigi sveikatos bei gerovės metas, o naktis — 
tamsos, ligų bei kitokių nelaimių ir net mirties viešpatija. Pagrindinių paros 
dalių gyvybės ir mirties galių įtampa tokia stipri, kad Lietuvoje iki pat XX a. 
vidurio net ir gyvulius stengtasi pjauti dar saulei nepatekėjus, nes „gyvuliai 
saulei tekant nesibaigia“ (Mažiulis, 1937, p. 135). Nenuostabu tad, kad Saulę 
kaip gyvybės teikėją Lasickis atskyrė nuo jos opozicijos niūriosios *Brėkštos, 
ir įterpdamas į aukščiausiųjų dievų tarpą galbūt net išreikė aukštesnį šviesos 
deivės statusą. 

Tuo tarpu dėl likusių dalių valdovių reikšmės ginčytasi ypač daug. Bene 
labiausiai nesutarta dėl *Auskos ir *Bežlėjos santykio: esą pirmoji negalinti būti 
vakaro deive, nes tokia žvelgiant į teonimo etimoną turėtų būti antroji, o jei 
vis dėlto yra, tuomet tai viena ir ta pati tik skirtingais vardais vadinama deivė, 
arba tai dievybės, atsiradusios degraduojant senajai religijai, fragmentėjant 
pirminiam kelių ar keliolikos dievų panteonui ir pan. Tačiau kalbėdami apie 
pirmųjų ir paskutiniųjų saulės spindulių bei vakaro prieblandos deives visų 
pirma turime atkreipti dėmesį į ribinių paros momentų specifiką. Tiek aušra, 
tiek vakaras — įtampų kupini virsmai, prilygintini gyvybės ir mirties kovai, 
plg. mįslę: „Kas vakare miršta, o ryte gimsta? (diena)“ (LKŽ XVII, p. 988). 
Tačiau vakaras — nepalyginamai sunkesnis paros metas už aušrą. Jis atslenka 
palengva. Saulei nusileidus ir tiesioginių spindulių nebelikus, tačiau šviesai 
dar neišblėsus į užkaborius plūsteli šešėliai ir, Antano Mažiulio žodžiais ta- 
riant, „prasideda negyvųjų dvasių gyvenimas“. Tuomet jau „negalima velėti, 
ir šiaip koks darbas dirbti (lauke), taip pat „Padėk Dieve“ sakyti, kada negeros 
dvasios (velniai, raganos) pradeda dirbt“ (Ds.) (Mažiulis, 1937, p. 136; dar žr. 
LP II, p. 273, Nr. 23; plačiau apie raganas žr. paaišk. 50 [49], 14). Baiminan- 
tis nelabųjų vakaro darbai — verpimas, pančių pynimas ir virvių sukimas, 
plunksnų plėšymas - dirbti namie (Mažiulis, 1965, p. 513) ir griežtai žiūrėta, 
kad lauke neliktų silpniausi bendruomenės nariai — vaikai ir ligoniai. Pirmieji, 
gąsdinant Maumu ar Baubu, varyti namo, o antrieji saulei sėdant netgi budinti, 
kad nemiegotų (LKŽ s. v.; Mažiulis, 1937, p. 136). Tai *Bežlėjos laikas. Tuo 
tarpu aušra mitologiniu požiūriu ateina staiga — vos gaidžiams pragydus visi 
demonai akimirksniu nugarma į tamsybes. Kitais žodžiais tariant, rytas ateina 
be pereinamojo tarpsnio, kurį galėtų globoti kokia nors dievybė. 

Savo ruožtu *4uska atstovauja analogiškais požymiais pasižyminčias 
dienos pradžią ir pabaigą. Auksu nutviekstos paros sandūros — intensyviausios 
gyvybinės galios prezencijos metas. Būtent tuomet visame baltų-slavų-ger- 
manų areale rinktos vaistažolės bei užkalbėjimais gintasi nuo ligų, kerų ir 

kitokių nelaimių, nes kaip tik pirmiėji ir paskutinieji saulės spinduliai naikina 
demoniškų nakties tamsoje tūnančių jėgų galias (žr. Mažiulis, 1937, p. 135; 
Zavjalova, 1998, p. 72; AdanacsesB 1; c. 110-111, 113, 115). Ryto ir vakaro 
žaros panašios ne tik savo regimuoju pasireiškimu, bet ir reikšme. Veikiausiai 
todėl žemaičiams jas ir reprezentavo viena dievybė. 

*Auskos, *Bežlėjos ir *Brėkštos vieta Lasickio tekste aiški. Nuo aukš- 
čiausiųjų dievų atribotos dievų pasiuntiniu Algiu jos sudaro natūraliai hie- 
rarchinę eilę tęsiančių aukštesniųjų dievybių-grupę. 


50 [47], 1-3: Li gic zus laikomas dievu ir kuriančiu žmonių santarvę, ir 
ją palaikančiu. Datanus yra gėrybių davėjas arba teikėjas. 

Lasickis nemažai dėmesio skiria socialinei mitologijai. Iš viso įvairiose 
De Diis vietose jis aprašo septynis žmonių santykių globėjus. 

Pradėkime nuo Ligiczus. Tai tik Lasickio minimas dievas, vėliau modi- 
fikuotai užrašytas Pretorijaus: „Lygėjus (Lygieigus) — santaikos bei teisėtumo 
dievas“ (BRMŠ III, p. 261; apie Pretorijaus tyrimo strategiją žr. paaišk. 54 [49], 
1-5). Jo vardas vienbalsiai kildinamas iš prabaltizmo arba prūsizmo lyginti 
„nagrinėti bylą, teisti“ ir rekonstruotinas į *Lygyčius (plačiau apie etimoną 
žr. Būga I, p. 111; Tonopos L, c. 241-244; Mažiulis 3, p. 60). 

Nuodugnios *Lygyčiaus analizės neturime: paprastai pasitenkinant 
filologinėmis pastabomis ir, kartais, susiejant dievybę su klaidingai nepriklau- 
somu laikomu Pretorijaus Lygėjumi bei prilyginant vėliau De Diis minimam 
*Derintojui, beveik pažodžiui pakartojamas Lasickis (Jurginis, 1969, p. 79; 
Haauos, Tonopos, 2000 II, c. 156; Zinkevičius, 1987, p. 94 = Zinkevičius, 
2005, p. 263; Beresnevičius, 2001, p. 109), arba remiantis socialine analogija — 
senajame kaime egzistavusia taikintojų institucija — atmetamas „santaikos 
kūrėjo“ dieviškumas (Mierzynski, 1870, p. 57-58; Jaskiewicz, 1952, p. 88; 
Mažiulis, 1964a, p. 283). 

Nepastebint pagoniškojo religingumo ryšio su realiu gyvenimu, 
socialinės institucijos ir etnografinės realijos lietuvių mitologijos moksle 
dažnai ir šiandien laikomos a priori paneigiančiomis pagoniškas dievybes 
ar tikėjimus. Tai ypač būdinga Lasickio tyrėjams (žr. pvz. Paulauskytė, 
2004). Tiesa, kaip pastebi Jaskevičius, neturime duomenų, kad taikintojai 
būtų buvę vadinti Lygyčiais. Lygiai taip pat nežinome ar šiame komentare 
mūsų jau nagrinėti valdovo pasiuntiniai kadais vadinti Algiais, tačiau pats 
tokios svarbios institucijos egzistavimas ir atidesnis žvilgsnis į ją leido 
nemažai sužinoti apie dieviškąjį dievų ir žmonių tarpininką (žr. paaišk. 48 
[47], 30). Analogiškai ir taikintojų institucija kalba už santarvę kuriančią ir 
ją palaikančią dievybę, o ne prieš ją. 

Deją, nors taikintojai kaip vadinamasis „trečiųjų teismas“, pasiekė 
bemaž mūsų dienas, tačiau apie juos medžiagos turime gerokai mažiau nei 
apie senovės pasiuntinius. Tai suprantama — pasiuntinys yra viešas, visiems 
matomas asmuo, tuo tarpu iki pat XIX a. pabaigos Lietuvos kaime, pasak 
Antano Mažiulio, „visi ginčai ir nesutarimai būdavo] išlyginti savųjų tarpe“, 
taigi, neviešinant. Taikindavo paprastai senesnis giminės ar sodžiaus vyras, 
„patyręs ginčus lyginti“. Toks turėdavęs daugiau įtakos susiginčijusiems, nes 
kuo senesnis, tuo daugiau šeimų ar kaimynų sutaikęs, o kuo daugiau sutaikęs, 
tuo jis buvo labiau gerbiamas, tuo labiau juo buvo pasitikima ir pritariama 
sprendimams. Ar senolis pats imdavosi taikinti, ar būdavo paprašomas taikin- 
tojų būti, pats taikinimo veiksmas visų laikytas šventu, ir taikintoją įžeisti 
kokiu žodžiu tik pats „karščiausio būdo ar sutrikusios sveikatos žmogus 
tedrįsdavo, nes išsišokėlį perimdavo bausti jau sodžiaus senųjų vyrų teismas.“ 
Kantrūs ir patyrę senukai sugebėdavo „išlyginti savybėje“ beveik visus nesu- 
tarimus (žr. Mažiulis, 1964a, p. 283; citatose visi kursyvai mano — PV.; jais 
norėta parodyti, kad „sutaikymą“ Mažiulis nuosekliai vadina „išlyginimu“; 
tai natūralius argumentas už Lasickio užrašyto dievavardžio tikrumą). 

Nesutarimai - nors ir neviešinama, tačiau ne tik neatskiriama, bet ir labai 
dažna bei įvairi mažų, statiškų ir artimais ryšiais susijusių bendruomenių gy- 
venimo dalis. Geriau susipažinusieji su šiandieniu valstiečių gyvenimu puikiai 
žino kokios karštos ir dažnos tarp jų būna turto dalybos ir kaip skausmingai 
reaguojama į gyvulių padarytus nuostolius, pvz., kaimyno karvės nuėstą sveti- 
mos pievos kampą. O ištaisyti ežių pažeidimus, atstatyti našlės ar bevaikės 
moters teises, ar sutaikinti dėl naujovės ūkyje kone mirtinai susipykusius 
tėvus ir vaikus ypač senovėje būta tik prityrusio žmogaus jėgoms. XVI a. - 
fundamentalių permainų laikotarpis: vykdoma valakų reforma, žmonės priversti 
masiškai keltis į naujas vietas ir užsiimti našesniais ūkininkavimo būdais, 
atsiranda kokybiškesnis gyvenamasis pastatas, prasideda jėzuitų misijos ir t. t. 
Simptomiška, kad metinėse jėzuitų ataskaitose ir laiškuose ypač dažnai minima, 
jog atvykus pasaulietinės ir bažnytinės administracijos rečiau ar beveik niekada 
nepaliečiamą kaimą vienas pirmųjų darbų, tekdavęs tėvams jėzuitams, būdavęs 
sutaikinti susipykusiuosius. Anot ataskaitų, pastarųjų vienoje gyvenvietėje 
ne taip retai būdavę apie pusšimti ir net daugiau. XVI a. be didesnių abejonių 
yra metas, kuomet *Lygyčiaus kultas turėjęs būti ypač intensyvus (kai kurias 
pykčių priežastis ir pobūdį senajame kaime glaustai aprašo Katkus, p. 16-17, 
plačiai —Kriauza, 1943; dar apie susipykusiuosius ir jų taikinimą žr. Pašiaušės 
jėzuitų kolegijos metraščių ištraukas, in: Rabikauskas, 1961, p. 388 (Annus 1661) 
ir p. 390 (Annus 1664); jų apstu Vilniaus jėzuitų kolegijos metinėse ataskaitose, 
kurių nuorašai saugomi VU bibliotekos Pauliaus Rabikausko archyve). 

Taikinimas — ypatingas socialinis veiksmas, dievybės globotas ne vien 
Lietuvoje. Antai Rigvedos himnuose (paprastai drauge su Mitra ir Varuna) 
dažnai minimas Arjamanas — vienas iš ritualo valdovų, besirūpinąs žmonių 
santarve ir liepiąs gailėtis bei išpirkti nuodėmes (ME 1, p. 333). 

Dieviškasis taikintojas De Diis aprašomas drauge su vėlgi tik La- 
sickio minimu Datanus. Tai bemaž vienbalsiai „perdėtai lotynizuot[u]“ 
(Mikhailov, 1997, p. 453; taip pat Jaskiewicz, 1952, p. 79; Zinkevičius, 1987, 
p. 93 = Zinkevičius, 2005, p. 262) laikomas vardas, rekonstruotas į *Duotoją 
(Akielewicz, 1863, p. 461; Mierzynski, 1870, p. 56), *dotoną arba *duotoną 
(Jaskiewicz, 1952, p. 79; plg. Savukynas, 1970, p. 172), *Datajų (Pisani: LM 
3, p. 71) ar *Davėją (Beresnevičius, 2001, p. 77). 

Šis iki paskutinių mėginimų prie sunkiai interpretuojamų priskiriamas 
teonimas (Mikhailov, 1997, p. 452), laikytas tinkančiu bet kuriam dievui 
(Mierzynski, 1870, p. 56) ar vertiniu iš lenk. dawca „davėjas“, kreipinio į 
krikščioniškąjį Dievą, kurį senuosiuose lietuviškuose raštuose atstoja duotojas 
(Jaskiewicz, 1952, p. 79; plg. Savukynas, 1970, p. 172; Zinkevičius, 1987, 
p. 93 = Zinkevičius, 2005, p. 262; Aaanos, Tonopos, 2000 II. C. 156 = Ivanov, 
Toporov, 2004, p. 356), tapatintas su Stenderio minimu Pilvičiu (Narbutas, 
1835, p. 160; Kraševskis, 1847, p. 208) ar gretintas su prūsų turto ir gerovės 
dievu Pilničiu (Beresnevičius, 2001, p. 77), laikytas atitikmeniu „kažkokios 
lietuvių dievybės ar įvaizdžio, turėjusio šaknį duo- (: duoti)“ (Zinkevičius, 
1987, p. 93 = Zinkevičius, 2005, p. 262), o De Diis komentaruose Jurginio 
apskritai praleistas. , 

Iš tiesų patį vardą suprasti nėra sunku. Jis toli gražu nėra taip stipriai 
iškraipytas ir lotynizuotas kaip manyta. Palikus nuošalyje lotynišką galūnę, 
teonime nesunku įžvelgti lietuvių kalbai būdingą darybą, plg. lietuvišką pavardę 
Datenis, taip pat jos variantus Datėnas, Datys (LP 1, p. 465) bei Dotys, Dotas 
(LP I, p. 516). Pastarosios mus atveda prie seno lietuviško žodžio dotas „dovis, 
dovana“ (pvz. „duodamas daiktas vadinas dotas“, Juška, cit. iš LKŽ II sv), 
plg. vedinius dotalas „dovis, duoklė“ (Juška, in: LKŽ II sw.) bei dotilas „dovis, 
duoklė“ (Sirvydas: PLKŽ, p. 143 [45]). Visi pastarieji žodžiai, savo ruožtu, 
išsišakoja iš senos lietuvių šaknis dos-/ dot- „kas duodama“, plaukiančios iš tą 
patį reiškiančios ide. das-. Jos pagrindu sudaryti tokie senovės laikus menantys 
žodžiai kaip sen. ind. dūsvant „dosnus“; av. dūh „dovis“ bei lot. datio „davimas“, 
dator „davėjas“ (žr. Būga I, 126-127; Skardžius, 1996, p. 219, 320, 479). Sekant 
Jaskevičiumi abi teonimo a keistinos į tiek senajai liet. k. šakniai dot-, tiek ir 
žemaičių tarmei būdingesnį o. Belieka pridurti, kad priesaga —on- visų pirma 
žymi nomen agentis (žr. Skardžius, 1996, p. 272). Taigi *Dotonas, kaip rodo su 
Lasickio paaiškinimu sutampantis vardas, yra „duodantysis, dovanojantysis“. 

Pats dovanojimas —tai atsiskleidžia ir De Diis (žr. paaišk. 42 [44], 35-44 
[44], 2; 46 [46], 33-34) — vienas iš universalių ritualizuotų socialinių santykių 
reguliavimo būdų. Archajiškoje visuomenėje jis turėjo didžiulę reikšmę. 
Dosnumas -— ir esminis vado bruožas, ne mažiau svarbus už karinę sėkmę, 
ir viduramžių feodalų socialinio bendravimo būdas, priemonė palaikyti ir 
įtvirtinti visuomeninį autoritetą, galiausiai būtent keičiantis dovanomis meg- 
ztos draugystės, santuokos, be jų neapseita lankantis svečiuose, įtvirtinant 
prekybinį sandėrį ar taikos derybų sėkmingą baigtį, taip pat mirusiųjų 
minėtuvėse, priimant į globą ir daugelyje kitų visuomeninių aktų. Dovanoji- 
mas ne tik sutelkia bendruomenę, bet ir suponuoja nuolatinį grįžtamąjį ryšį. 
Ne veltui indoeuropiečių kalbose sąvokos „duoti“ ir „imti“ ilgą laiką žymėtos 
vienu žodžiu ir bemaž visose (ne tik indoeuropiečių) tautose populiari, be kita 
ko ir lietuviams žinoma, patarlė „Dovis už dovį“ (žr. LPP, p. 580-581). 

Dovanojant akcentuojamas ne duodamas materialus daiktas, o tai, ką norėtųsi 
pavadinti „dvasia“. Anot Leeuwo, „duoti, reiškia nuo savęs kažką nunešti į svetimą 
būtį“ taip, kad užsimegztų tvirtas ryšys (Leeuw, 1933, S. 328). 

Tačiau jei už dovaną neatlyginta, ją gavęs tampa priklausomas nuo 
dovanotojo. Dar Valančiaus užrašyta (1867) patarlė tai formuluoja tokiais 
žodžiais: „Dovinas priimtas suriš žmogų“ (LPP, p. 579). Šiandieniam žmogui 
labai sunku suprasti prigimtį pavojų, tykančių žmogaus, gavusio dovaną ir 
už ją neatsilyginusio, tačiau ši magiška priklausomybė pavojinga ir galinti 
kainuoti ne tik gyvybę, bet ir pomirtinę ramybę. Pakaks prisiminti ne tik 
lietuviams žinomas pasakas apie po mirties nepalaidojamus skolininkus, 
plakamus rykštėmis kaimynų, kol jų neišperka geraširdis keliauninkas. Kitaip 
tariant, į dovaną deramai neatsakęs žmogus labai rimtai rizikavo visomis 
prasmėmis atsidurti už visuomenės ribų. 

Tuo tarpu viena svarbiausių gero archajiškų bendruomenių gyvenimo 
garantijų — palaikyti draugiškus ryšius su žmonėmis. Dažni draugų ir kaimynų 
susiėjimai, puotos bei jų metu vykęs keitimasis dovanomis tikrąja žodžio 
prasme įcentrino, Gurevičiaus žodžiais tariant, barbarų socialinį bendrabūvį. 
Ir Šiaurės Amerikoje, ir Skandinavijoje, ir baltų kraštuose siekiant kuo 
didesnės sėkmės vaišės neretai virsdavo savotiškomis dosnumo varžybomis, 
galėdavusiomis visiškai nuskurdinti puotos šeimininkus. Antai jau 1427-ųjų 
„Žemutinės Prūsijos krašto potvarkiu“, „kadangi nepaprastai didelės vestuvės 
ir krikštynos pastebimai nuskurdina, ypač vargingesniuosius“, buvo ribo- 
jamas švenčių laikas, žmonių bei suvartojamo maisto kiekiai (BRMŠ I, p. 
488). Tačiau papročio būta tokio gajaus, jog net prabėgus daugiau nei dviem 
šimtmečiam, 1639-ųjų Prūsijos kunigaikštystės Įsruties ir kitų lietuviškų 
apskričių bažnyčių vizitacijos visuotiniame potvarkyje vis dar konstatuojama, 

kad jaunoji išdovanoja viską „ką iš pat jaunumės verpė, audė, mezgė ir siuvo“, 
o pati lieka be nieko (BRMŠ III, p. 43, plg. Pretorijų: BRMŠ III, p. 317). 

Be abejo, dovanojimas kaip ir taikinimas reikalavo dieviškos sankcijos. 
Pasaulio religijose jis pasirodo kaip viena didžiausių religinio dėmesio sferų. 
Pvz. senovės indai žinojo bent tris skirtingo rango „dovanų dievus“: žemesnįjį 
dievą Bhagą — dovanų dalytoją, turtų savininką bei aukų šventintoją (ME 1, 
p. 336), neretai personifikuojamą sakralizuotą dovaną brahmanui, paprastai 
suprantamą ir kaip deivę Dakšiną, teikiančią turto bei dovanų (ME 1, p. 342), 
galiausiai dovanų gausos, dosnumo, troškimų išsipildymo deivę Puramdhę, 
kurios vardas etimologiškai reiškia „kuriančiąją (duodančiąją) dovanas“ 
(ME I, p. 373). 

Apibendrinant, dovanos ir puotos barbarams įcentrino bendrabūvį, o 
mums išryškino pagrindines pramaišiui viena kitą keitusias neatsiejamas 
archajiškos visuomenės socialines būsenas - draugystę ir pyktį. Vaišės, kuriose 
keistasi dovanomis, rengtos siekiant sustiprinti tarpusavio saitus taip garan- 
tuojant sėkmę ir gerbūvį. Tačiau besaikis svetingumas ir dosnumas neretai čia 
pat sukeldavo priešingą efektą — vengimą duoti arba priimti dovaną. Pastarasis 
grėsė paprastai be kraujo praliejimo neapsiėjusiu vaidu, o kai kuriose archajiška 
gyvensena pasižyminčiose tautose net prilygo karo paskelbimui. Nesutarimams 
užgesinti, savo ruožtu, vėl rengtos puotos, lydimos keitimosi dovanomis. Islandų 
sagoje išsaugotoje susitaikymo formulėje puotos kontekste simptomiškai per- 
sipina *Lygyčiaus ir *Dotono įtakos sferos, atskleisdamos ir dievybių įrašymo 
drauge prasmę: „Susitaikyti ir susitarti jūs abu turite valgydami ir gerdami [...] 
ir visur, kur tik vyksta sueigos, ir jūs turite tapti tokie taikūs, tarsi tarp jūsų 
nieko niekada ir nebuvo. Jūs turite pasikeisti peiliais ir mėsos gabalais, ir visais 
daiktais kaip giminės“ (plačiau apie dovanojimą ir puotas žr. Gurevičius, 1989, 
p. 189-204, citata iš p. 200-201; dar žr. Leeuw, 1933, S. 99, 328-330). 

Pakankamai aišku, kodėl būtent *Lygyčius ir *Dotonas tęsia hierarchinę 
aukštųjų dievų eilę. Jie — pagrindinių socialinių institucijų atstovai, kuriais 
De Diis nuo „dangaus mitologijos“ pereinama prie „,žemiškosios“. 


50 [47], 3-5: Kir nis - globoja prie vienos paežerėje pastatytos tvirtovės 
augančias vyšnias. Norėdami jį permaldauti, jie papjautus gaidžius meta ant 
vyšnių ir tarp jų prismaigsto degančių žvakių. 

Tik Lasickio, tačiau net du kartus minimas dievenis. Antrąkart, rašant 
apie vietovių globėjus (žr. paaišk. 52 [48], 24-27), teigiama Kirnį globojant 
Platelius. 

Nors Kirnis vienas plačiausiai De Diis aprašytų dievenių, dėl jo ginčytasi 
ypač daug. Neigiant žodžio kirnis buvimą lietuvių kalboje teonimas laikytas 

nepaaiškinamu (Akielewicz, 1863, p. 466) ar bent sunkiai interpretuojamu 
(Mikhailov, 1997, p. 452). Manyta vardą reiškiant vyšnios kauliuką, o jo 
turėtojas, remiantis Stryjkovskiu, spėtas buvęs „Platelių riteriu, arba taip pat 
Platelių pilimi“ (Mierzyūski, 1870, p. 62). Dažniausiai šaltinius nurodydamas, 
šįkart Mierzyūskis nenurodo nei kuo remdamasis laiko kirnį vyšnios kauliuku, 
nei jokios konkrečios Stryjkovskio teksto vietos. Stryjkovskis Kirnies nemini, 
tačiau, veikiausiai, asociacijas De Diis komentatoriui sukėlė Stryjkovskio 
pasakojimas apie legendinį pirmąjį Lietuvos kunigaikštį: „Toje Lietuvoje 
Kernius [orig. Kiernus] palei Viliją įkūrė pirmą gyvenvietę ir pilį, kurią nuo 
savo vardo praminė Kernavė“ (BRMŠ II, p. 538-539). Tačiau Mierzyūskis jų 
netapatina, o tiesiog indukciniu būdu klaidingai pritaiko legendines Kernavės 
atsiradimo aplinkybes Platelių dieveniui. Vėliau nepriekaištingai svarstyta, 
jog „kirna [„laukinio miško tankmė, tankus krūmynas ir medžių sąvarta 
pelkėtoje vietovėje“ ] - dvasių pasirodymo ir gyvenimo vieta, tad dvasia kir- 
noje galėjo būti vadinama *kirnys“ (Jaskiewicz, 1952, p. 85; plg. Mannhardt, 
1936, S. 380-381; teonimo rekonstrukciją palaiko Toporovas: Tonopos K-L, 
c. 15). Nors tuojau pat išsukta iš kelio: „Kirnys taip pat yra ežero Tauragės 
rajone vardas. Laskausko laikais jis galėjo būti apaugęs vyšniomis ir apsup- 
tas pelkių. Kirna galėjo būti logiška vieta mesti šunų ir lapių papjautiems 
naminiams paukščiams, tai galėjo leisti Laskauskui tokiam veiksmui priskirti 
aukojimo charakterį. Žvakių reikšmė neaiški“ (Jaskiewicz, 1952, p. 85). 
Visiškai nereikalingos pataisos — į Tauragės rajoną nukelta Kirnio gerbimo 
vietą ir naiviai dekonstruojamas aukojimas — pasirodo simptomiškos. Visos 
vėlesnės interpretacijos vienaip ar kitaip plėtoja žvakių ir aukojamų gaidžių 
temą bei tęsia dar Mierzynskio pradėtą kirnies ir vyšnios sąsajų paieškas. 
Antai, remdamasis sakme apie aitvarą, „vištuko“ pavidalu rastą po kriauše, 
pastarąją neargumentuodamas (greičiausiai kaip vaismedį), kiek galima su- 
prasti iš dėstymo, laikęs tapačią vyšniai, o šią, neaišku kodėl, šeivamedžiui, 
Greimas sutapatino aitvarą, prūsų Puškaitį ir Kirnį, pastarąjį apibrėždamas 
kaip „vieną iš Aitvaro dieviškų formų“ (Greimas, 1990, p. 96-99 = Greimas, 
2005, 107-110; plg. Gimbutienė, 2002, p. 54; dar plg. panašios strategijos 
visiškai nepagrįstas dar ir „gaidžio mitiką“, šv. Petrą — žr. Elertas, 1999, p. 
590-591, kultinį haliucinogenų vartojimą bei „ugninės prigimties mitines 
būtybes“, pvz., žiburinius, — žr. Senvaitytė, 2002 - įtraukiančias interpretaci- 
jas). Tarsi tuo pačiu atodūsiu Kirnis spėtas esąs dievybe, susijusia su dumblyne 
ir vyšniomis, „jeigu tik Lasickis čia dievybės nėra supainiojęs su šiaip jau 
realija“ (Zinkevičius, 1987b, p. 92 = Zinkevičius, 2005, p. 261) ar, beveik 
pakartojant paties Lasickio žodžius, tiesiog lietuvių vyšnių medžių dievu 
(Tamkpennyse, ABanos, 1984, c. 644; Vėlius: BRMŠ II, p. 576; Beresnevičius, 

2001, p. 96). 

Nesunku pastebėti, Kad didžiąją dalį interpretacijų persmelkia etimolo-, 
ginė Kirnies ir vyšnios sąsaja. Tačiau liet. kirnis, arba kirna — nors ganėtinai 
plačiai vartojami žodžiai, tačiau be, kaip matysime, tik neatidumo dėka 
autoritetą įgijusios LKŽ nuorodos < kirnis „kryklė vyšnia (Prunus cerasus)“, — 
pagrindinė semantinė linija net nepriartėja prie vyšnios reikšmės: kirna „1. 
vandens išplauta medžio ar krūmo šaknis upės krante; 2. krūmuota, šlapia 
vieta; 3. vieta, kur suvirtę medžiai, laužas; 4. aštrus virbo ražas, nukirsto 
krūmo kelmas; 5. vyčių grįžtė; 6. daugybė, krūva, gauja ko, centras (pvz., 
„Gyvačių kirna yr už biaurį biauresnė“ Grg.“; taip pat kirnynas „didelė, prasta 
pieva“; kirnis „klampynė, dumblynė“; kirnos „šlapios, beveik neįeinamos 
krūmuotos vietos, klampynės“ (LKŽ V s. v.). Baltų ir slavų kalbose kirnis 
turi daug giminaičių, tačiau nė vienas jų nereiškia vyšnios: lat. cers „krūmas, 
keras“, meža kirna „medžio šaknis“, prūs. kirno „keras, krūmas“, liet. žem. 
kerė „stuobrys, išverstas kelmas“; rus. kopens „šaknis“, ukr. kopin „šaknis“, 
lenk. kierz „keras, krūmas“, sen. rus. kepx „šaknis“ irt. t (LKŽ V sv; LLKŽ 
s.v.; Vitkauskas, p. 130-131; Tonopos K-L, c. 16; Uepnsrx, 2002, c. 428-429). 
Vyšnios reikšmės kirnis neapima ir guduose išlikusiuose lituanizmuose: kipga 
„stora šaka; dvišakė šaknis“, kipHaTsI „šakotas, su išsiskėtusiomis šaknimis, 
dantis su dviguba šaknimi; kreivakojis“ (Zinkevičius, 1987b, p. 63; Tonopos 
K-L, c. 15). Apibendrinant, visi pastarieji baltų ir slavų kalbų žodžiai išsitenka 
Jaskevičiaus apibendrinime ir susiveda į vieną reikšmę — „kreivos, susipynu- 
sios (drėgnoje vietoje augančios) šaknys“. Nenuostabu, kad jų pagrindu yra 
atsiradę nemažai vandenvardžių ir miškų pavadinimų (žr. Vanagas, 1981, p. 
158; VŽ, p. 172; Tonopos K-L, c. 15). 

Iš kur tuomet atsirado Lasickio Kirnies interpretacijas labiausiai pa- 
veikusi „kryklės vyšnios“ reikšmė, žymius indoeuropeistus Gamkrelidzę su 
Ivanovu net atvedusi prie išvados, esą Kirnis gali būti kildinamas iš tariamos 
indoeuropietiškos šaknies *k(h)rno-, reiškiančios „kaulenį (Cotoneaster), 
vyšnią“ (Tamkpennxse, HBanos, 1984, c. 644)? Nors gerokai atsargiau į 
galimą kirnies ir kaulenio sąsają žiūri Mažiulis ir Čiornych (Mažiulis 2, p. 
195; UAepnsix, 2002, c. 429), neatmesdamas „šaknyną, krūmyną“ ir „vyšnią, 
kaulenį“ reiškiančių indoeuropiečių kalbų žodžių sugretinimo, miglotu ir 
daugiau pagrįstu spėlionėmis jį laiko Toporovas (Tonopos K-L, c. 17-18) ir 
skeptiškai vertina Pokorny (žr. Pokorny, I, 572, in: Uepasix, 2002, c. 429), 
tačiau mitologinėse studijose Ivanovo ir Gamkrelidzės autoritetas pavertė 
„vyšnios“ liniją bemaž nekvestionuotina. 

Ištiesų tikrosios kirnies šaknys taip ir liko neatkastos. Šalia LKŽ pateik- 
tos kirnies „kryklės vyšnios“ reikšmės nurodomi du šaltiniai: „sub. K. Būg“ 

ir „LBŽ bot“ (LKŽ V sv). Pirmasis reiškia: „Kazimieras Būga (1879-1924), 
jo raštai ir lapeliai iš nežinomų šaltinių“, antrasis — „Lietuviškas botanikos 
žodynas, I dalis, Kaunas, 1938“. Kadangi Būgos „Raštuose“ kirnis neminima, 
tenka ją laikyti paimta iš „nežinomų šaltinių“. Tuo tarpu pagrindinis „Botan- 
ikos žodyno“ šaltinis, kaip jau yra akcentuota, buvęs Ambraziejaus Pabrėžos 
„Botanika, arba taislius auguminis“ (žr. pvz. Vilutytė-Rimševičienė, 2003, p. 
50). Pabrėža, savo ruožtu, apie tris dešimtis augalų vardų, tame tarpe ir Kirnį, 
„pasiskolino“ iš Lasickio dievų katalogo (žr. paaišk. 54 [49], 1-5). XVIII a. 
kurdamas augalų vardyną uolus pranciškonų vienuolis nė sapne nesapnavo, 
kad neatidžių tyrinėtojų „talkinamas“ išars tokią ryškią vagą dar ir kalbos 
bei mitologijos moksluose. 

Apskritai apie Lietuvių vyšnių medžių kultą kalbėti neturime jokio 
pagrindo. Net pats „vyšnios“ vardas gilesnių tradicijų neturi ne tik Pabaltijo 
kraštuose, tačiau ir didžiojoje likusios Europos dalyje. Laukinė vyšnia pa- 
plitusi pietiniame Turkestane, šiaurinėje Persijoje, abipus Kaukazo, tuo tarpu 
Europoje ji auga tik pietinėse srityse. Baltų kraštuose, net ir specialiai diegia- 
mai, vyšniai pritapti trukdė atšiaurios gamtinės sąlygos (apie pastarąsias žr. 
paaišk. 42 [43], 15). Dar XIV a. Livonijos ir Prūsų kryžiuočiai skundėsi, kad 
vaismedžiai neatlaiko žiemos speigų. Pirmosios aiškios žinios apie vaismedžių 
sodus Lietuvoje aptinkamos tik XVI a. šaltiniuose. Ivinskio duomenimis, iš 
paskelbtų inventorių galima paskaičiuoti, kad Lietuvoje XVI a. būta apie 20 
dvarų ir klebonijų, turėjusių skiepytų vaismedžių sodus. Vaismedžiai buvo 
brangūs ir reti, todėl sodai saugoti ir tverti, dažnai net aukštomis aštrių baslių 
tvoromis. Jie ilgai išliko didikų prerogatyva. Mažiau priežiūros reikalaujančios 
trešnės, o po jų ir vyšnios valstiečių sodybose ėmė plisti tik XIX a. (Būga II, 
p. 200-201; Ivinskis, 1963, p. 263-264). 

Tačiau net ir tuomet vaismedžiai valstiečių menkai tevertinti. Pačioje 
XIX a. pabaigoje žemaičius tyręs Višinskis pastebi, kad nors prie kiekvienos 
trobos yra vaismedžiais apsodintas sodas, tačiau jis „dažniausiai [...] pelno 
neduoda (mažai teprižiūrimas) ir yra laikomas vaikų ir senukų malonumui 
ir pramogai“ (Višinskis, 2004, p. 59, plg. Žumbakienė, 1995, p. 266), o dar 
1991 m. Dieveniškių apylinkėse senoliai pabrėžė, jog „vyšnių nesodino, kur 
geras sodas, labai leidžia atžalas“ (Žumbakienė, 1995, p. 267). 

Nenuostabu, kad kokių nors ryškesnių vyšnių gerbimo apraiškų nėra 
nei tautosakoje, nei tikėjimuose. Baltų-slavų liaudies dainose vyšnių sodo 
įvaizdis, tiesa, labai populiarus, tačiau čia jis grynai estetinis, paprastai — 
romantiškas meilės simbolis. Savo ruožtu vyšnios šakelė, atrodo, naudota tik 
siekiant išsiburti būsimas vestuves (Dundulienė, 1979, p. 64; Žumbakienė, 
1995, p. 269; Stundžienė, 1999, p. 230-232). 

Kirnynai.- visame baltų-slavų areale viena tamsiausiu mitologinių 
sferų. Baltiškoji šaknų mitologija, tiesa, kol kas yra sulaukusi labai kuklaus 
dėmesio: paprastai pasitenkinama nurodant velnio ryšį su kelmais, šaknimis ir 
karklynais. Velnio ar kitokio miško demono valdžion, pasak čekų, patenkama 
ir paklystama būtent miške užmynus ant „klaidinančios šaknies“ (bludnyj 
koren'“). Po medžių šaknimis gyvenantys samodyvai (camoxHuBHI), pasak 
bulgarų, yra pačios pikčiausios ir niūriausios būtybės. Ypač pavojingomis 
laikytos audros išverstų medžių šaknys: kaip tik po jomis apsigyvendavo 
ukrainiečių „besicos“ (Gecnret), čia rytų lenkai laidojo savižudžius, o anot 
Vitebsko apylinkių tikėjimų su šaknimis išversti medžiai pranašauja masines 
epidemijas ar bent lauko, kuriame rastas toks medis, šeimininko mirtį. Kai 
kuriuose Rusijos Šiaurės rajonuose net drausta sodinti medžius ant kapų, 
idant šaknys neuždusintų mirusiojo (Vėlius, 1987a, p. 72-75; JileskueBckas, 
YVcaueba, 1995, c. 398-399; Ycauesa, 1999). 

Tačiau panašu, kad De Diis mes susiduriame su ypatingu pašakniniu — 
slavų įsitikinimu, būtent po kirnotais skardingais krantais neretai įsikuria 
vandeniai — didžiosios dalies archajiškų gyvenviečių ar net ištisų apylinkių 
„šeimininkai“, lankantys valstiečius vestuvėse, turguose bei prižiūrintys įvairias 
ūkines sferas, ne tik, kaip būtų galima tikėtis, žvejybą, bet ir bitininkystę, 
malimą ir daugybę kitų. Jo gyvenamąją aplinką Lasickis aprašė tiksliai. Kaip 
parodė tyrimai, Platelių ežero Pilies saloje išties išlikę senų vyšnynų likučių. Ten 
pat, regis, būta ir kulto vietos: „Nedidelė šventvietė buvusi šalia senosios XIV- 
XVI a. Platelių gyvenvietės Apvaliosios kalvos papėdėje ir, atrodo, jos viršuje. 
Aukštame Platelių ežero pusiasalyje, vadinamame Kumelkakte, yra išlikę 
stambių akmenų, kurie sudarė didelį netaisyklingą ovalą. Platelių ežero pilies 
salos pakrantėse atrasti trys akmenys su ženklais, geometrinėmis figūromis ir, 
atrodo, su antropomorfiniais pavidalais“ (Žulkus, 2004, p. 182; dar žr. Misius, 
Miškinis, 1987, p. 393; Kunskas, 1987, p. 393; plačiau apie Platelių pilį žr. paaišk. 
40 [43], 24-42 [43], 4). Salos pakrantėje įsitaisiusį didžiulio ežero demoną, mena 
net XX a. pabaigos memoratai: „Sekmadienį sumos laiku žmonės žvejojo, iš 
vandens ežere išlindo pabaisa, palindo po valtimi, paskui išniro kitame pašalyje 
ir nuplaukė prie Pilies salos. Čia išlipo, nusipurtė, pasižiūrėjo į žvejus ir nuėjo į 
salos gilumą“ (cit. iš Vaitkevičius, 1998, p. 235). Komunikacija su šiuo demonų 
įprastinė: žvakės ir gaidžiai su vištomis vienos populiariausių senųjų šaltinių 
liudijamų aukų (BRMŠ II, p. 473, 546, 547, 558, 563, 608, 609, 627-629, 684; 
BRMŠ III, p. 301, 315; apie vandenų kultą plačiau žr. paaišk. 54 [49], 1-5). 


50 [47], 12-14: Pizio aukoja jaunuomenė, ruošdamasi nuotaką lydėti pas 
jaunikį. Mergaitės garbina kažin kokį Gondu ir jo šaukiasi. 
Vestuvės, šalia laidotuvių ir derliaus nuėmimo papročių, senųjų rašytinių 


164 


šaltinių bei etnografinių aprašymų plačiausiai paliudytas ir ilgiausiai ar- 
chajinius bruožus išlaikęs ritualas. Apie jį, manoma, žinome bemaž viską, 
tačiau Lasickis ir čia pasirodo unikalus. Užsiminęs apie du jokiuose kituose 
šaltiniuose neminimus dievenius ir keliais stambiais štrichais nubrėžęs jų 
veiklos lauką, De Diis autorius eilinį kartą iš pagrindų sudrebina atrodytų 
ramų protėvių pasaulėjautos išmanymo rūmą. Abejonės atveda mus ten, kur 
jau buvo atėję visi Lasickio teksto tyrinėtojai — prie dviejų į skirtingas puses 
vedančių kelių: visiško Lasickio pateiktų žinių autentiškumo neigimo ir 
pasitikėjimo bei bandymo rasti jų vietą senojoje lietuvių mitologijoje. 
Bandant suprasti kokie mitologiniai padarai dalyvauja kulminaciniame 
vestuvių momente, iš pradžių į akis krinta jų vardai. Vaikinų garbinamo 
dievenio vardas filologiškai aiškus (lotynišką naudininko galūnę pakeitus 
lietuviška jis lengvai atstatomas į *Pizius), tad ir nebandytas plačiau analizuoti. 
Tuo tarpu mergaičių meldžiamas mįslingasis Gondu sulaukė įvairių spėlionių. 
Dauguma tyrinėtojų, atsispyrę nuo tezės esą tokio žodžio lietuvių kalboje nėra, 
o Lasickis pateikia smarkiai iškraipytą teonimą, bandė jį rekonstruoti per- 
nelyg nepaisydami filologinių dėsnių, o savo rekonstrukcijų neretai ir plačiau 
nekomentuodami. Taip Akelaitis įžvelgė teonime tarmišką liet. gąsdinti 
formą - gandinti (Akielewicz, 1863, p. 464), o Ivanovas su Toporovu spėjo 
čia ęsant iškraipytą žem. gėdius < gėda (Hanos, Tonopos, 2000 II, p. 156). 
Ypač komplikuotai teonimą interpretavo Jaskevičius. Remdamasis iš Lauku- 
vos kilusios Onos Kelpšaitės-Jurskienės informacija, Jaskevičius, jo žodžiais 
tariant, vieninteliu galimu šio vieno neaiškiausių dievavardžių paaiškinimu 
laikė galimybę kildinti jį iš netoli Dyvyčio ežero esančio Gandrų kalno, senų 
žmonių esą vadinto Gandų kalnu, vardo. Savo ruožtu pastarąjį komentatorius 
spėjo kilus iš liet. gandas ir, kaip nekart iki tol, manėsi galįs tiksliai nusakyti 
įvykių eigą: Laskausko vertėjas esą veikiausiai įžvelgė Gandų (kalne) sąryšį su 
liet. gundyti ir spėjo šią tariamą moterų dievybę buvus analogiška vyriškajam 
Piziui (Jaskiewicz, 1952, p. 83). Tačiau, vėliau reziumavo Jaskevičius, remi- 
antis panašiais Lasickio pasažais įžvelgti lietuviuose falo kultą nepateisinama 
(Jaskiewicz, 1952, p. 94). Priešingai, ne mažiau painiai, interpretacinei linijai 
atstovauja Greimas. *Pizių, „kurio vardas pakankamai nurodo jo seksua- 
lines kvalifikacija“ susiejęs su į vestuvinį kontekstą įterptu ir viliotoju bei 
smaguriu „atpažintu“ Lasickio minimu bičių dievu Bubilu, Gondu Greimas 
pavertė pastarojo opozicija 1598 metų Petkevičiaus „Katekizme“ minimą 
žodį negandas (t. y. neganda) atstatydamas į gandas, pastarąjį suprasdamas 
teigiamąja — saiko, užtenkamumo — prasme (plg. gana „pakankamai“), ir 
galiausiai sujungdamas Gondu su kita Lasickio minima bičių deive Austėja 
„kaip globoja[nčia] rimtas, santūrias moteris“. Pasiūlytos Babilo-Piziaus ir 

Austėjos-Gandos poros, pasak Greimo, nurodo „Ne [...] dvigubas dievybes, 
o [...] vienos dievybės dvigubus - figuratyvinius ir abstrakčius — teonimus“ 
(Greimas, 1990, p. 325-330 = Greimas, 2005, p. 329-334). 

Visos aptartos interpretacijos, deja, daugiau pasako apie tyrinėtojų 
vertybines nuostatas ar antipatijas. Nei iš gąsdinti, nei iš gėda kildint Gondu 
filologiškai neįmanoma, o mėginimas teonimo šaknis įžvelgti Gandrų ar 
Gandų kalne apskritai nepamatuotas ir, šiaip jau kalbiniu požiūriu įmanomam 
siejimui su liet. gandas, visiškai nereikalingas. Visiškai nepagrįstos ir Greimo 
išvados (apie Greimo bičių dievų mitinio lauko rekonstrukciją plačiau žr. 
paaišk. 52[48], 17-21, p. ...). 

Prieš pradėdami Pizio ir Gondu analizę privalome pastebėti, kad kri- 
tikos neišlaiko jau už bemaž visų (išskyrus Greimo) interpretacijų jaučiama, 
tačiau Jaskevičiaus aiškiausiai suformuluota pamatinė ypač skeptiška nuostata 
obsceniškų dievybių buvimo lietuvių mitologijoje atžvilgiu. Vadinamasis falo 
(neretai drauge ir vaginos) kultas žinomas visuose žemynuose ir aptinkamas 
visose bent kiek nuodugniau tirtose archajinėse kultūrose. Pakaks kelių 
vieno regiono pavyzdžių. Protoindų civilizaciją siekiantys faliniai atvaizdai 
Mohendžodare ir Harpoje jau seniai tapę chrestomatiniais pavyzdžiais. Taip 
pat kaip ir indų meilės ir aistros dievų Ratės (sen. ind. rati „džiaugsmas, 
pasitenkinimas“) bei Kamo (sen. ind. kama „troškimas, juslinis potraukis, 
meilė“) ir Jonės (sen. ind. yoni „šaltinis; vagina“) bei Lingamo (linga „falas“) 
kultinės poros (plačiau žr. ME 1, p. 354, 357, 360, 376). 

Ką tad slepia senovės žemaičių „vestuvių dievybių“ vardai? Šįkart 
pradėdami nuo Gondu pabandykime dar kartą į juos įsiskaityti. Nors ir 
netikėdama tuo, ką girdi, Jaskevičiaus ausis liet. gundyti dievavardyje išgirdo 
neklaidingai. Tęsiant kelionę pusiaukelėje pamestu keliu, Gondu išties nesun- 
kiai atstatomas į lietuvių kalboje paliudytą ir vestuviniame semantiniame 
lauke puikiai išsitenkantį gundyti vedinį gunda: anot žodį užrašiusio Juškos 
aiškinimo — „taiki, lyties gražios merga yra gunda dėl bernioko“ (Juška, cit. iš 
LKŽ III, p. 730). Žemaičių tarmėje un kartais verčiamas į on, tad tikėtina, jog 
Lasickio tekste regime ne iškraipytą, o tarmine forma užrašytą dievavardį - 
Gonda. Šią formą tad ir laikysime tikrąja. Pažymėtina, kad abu fragmente 
minimi žodžiai pejoratyvine reikšme vartojami iki šiol. Visoje Lietuvoje 
paplitusia pravarde Pizius ir panašiais liet. pisti vediniais pravardžiuojami 
paleistuviais laikomi vyrai (LP, p. 348-349), o štai paleistuve laikoma mo- 
teris gali būti pavadinta Gunde (LP, p. 227). Tokioje perspektyvoje vertėtų 
naujai pažvelgti ir į gerai žinomus, laikomus vokiškos kilmės (žr. Kuzavinis, 
Savukynas, 2003, p. 161-162), lietuvių moterų vardus Gunda ir Gundė. Net ir 
nežinant paprotinio kalbamų dievenių konteksto, šiuolaikinė menkinamoji juos 

nusakančių žodžių prasmė neužgožia juose matomo archajiško — abipusės vyro 
ir moters traukos, gundymo — semantinio lauko, maža to, net ir pejoratyvinėje 
vartosenoje jie adresuojami taip pat, kaip ir Lasickio tekste: Pizius taikomas 
vyrams, o Gundė - moterims. 

Tik kontroversiškiausio mitologijos nuotrupų rinkėjo — Teodoro Nar- 
buto — plunksna, šįkart, be didesnių abejonių, gyvojoje tradicijoje užgriebė 
kažką, kas gali leisti pažinti bent vieną dieviškąjį kulminacinio vestuvių mo- 
mento veikėją: „Šios dievybės atvaizdą pasiseka pamatyti kai kuriose Lietuvos 
vietovėse, kur išlikę senieji papročiai, ypač Merkinės valsčiuje. Ant apvalaus 
10 colių skermens duonos kepalo, apvynioto baltu rankšluosčiu, statoma 
keturkampė figūra, visiškai panaši į ulonų kepurę - sulig alkūne aukščio, 
apsiūta balta drobe, apačioje perjuosta siaurai susukta spalvota skarele; pati 
figūra apjuosta kaspinais ir žalumynų vainikais, panašiais į kokardas, girlian- 
das, sukabintas puošiančios nuožiūra. Tokia figūra kaip tik ir vadinasi Gondu; 
nors visi sako, kad tai karvojus [...] [tJačiau lietuviams tie du dalykai visiškai 
skirtingi. Gondu suteikia vestuvių apeigoms puošnumo, ir jį visuomet palieka 
ant stalo neliestą, o tikrąjį karvojų suvalgo“ (Narbutas, 1835, p. 144). 

Unikali Narbuto informacija įveda mus į ištisą vieno pagrindinių 
vestuvių akcentų, vestuvių pyrago — karvojaus — brėžiamą lauką, kurio 
lietuviškieji papročiai, deja, iki šiol neištirti ir neapibendrinti. Skirtingų vietų 
ir laikų užrašymai labai įvairuoja: sunku apibendrinti kiek turi būti karvojų, 
kada ir iš kokių medžiagų karvojus keptinas, kaip puošiamas ir kaip varto- 
jamas, neaiškūs ir karvojaus bei sodo, sodo ir/ar karvojaus pirkimo bei lovos 
jauniesiems klojimo sąryšiai, karvojaus vaidmuo jaunosios vainiko nuėmimo 
apeigose ir daugybė kitų momentų. Net ir tai, jog karvojus simbolizavo 
pačią nuotaką, o jų nupirkimas ar pavogimas „jos užvaldymą“, ima aiškėti 
daugiau žvelgiant į slavišką, nei lietuvišką medžiagą. Antai tik slaviškuose 
karvojaus aprašymuose akivaizdi karvojaus falinė simbolika, vadinamosiose 
„karvojinėse dainose“ nedviprasmiškai kalbama apie sueitį, galiausiai net 
nurodoma jį buvus puoštą besiporuojančių gyvulių figūrėlėmis, kai tuo tarpu 
lietuviškuose aprašymuose, galbūt vengiant detalizuoti tai kas „negražu“(?), 
tenurodomi gyvuliai, nepatikslinant kokiu būdu jie vaizduojami (plačiau apie 
lietuvišką karvojų žr. Balys II, p. 157; Daunys, 1967; Čilvinaitė, Vitauskas, 
1944, p. 25-26; Vyšniauskaitė, 1995b, p. 295, 300, 307, 319-321, 327-328, 330- 
331, 359; Juška, p. 319, 344-345; jo seksualinei simbolikai perprasti tegalime 
pasiūlyti slavų karvojaus analizę Typa, 2002). 

Vis dėlto, suteikdami Lasickio ir Narbuto žodžiams kontekstą, norėtume 
pateikti vieną lietuvišką karvojaus vartosenos pavyzdį. Dieną prieš vestuves 
jaunosios pamergės taiso ir puošia „darželį“, puošnų keturkampį pyragą, vidury 

kurio įsmeigia išpuoštą eglutės arba pušelės viršūnėlę. Eglutę puošia gražiais 
kaspinėliais, popierėliais, ant šakelių pritaiso baltas taukines žvakeles. Visą 
pyrago viršų apdėlioja paukšteliais ir kitokiomis figūromis. Prieš jaunojo 
atvažiavimą „darželį“ pastato ant prie durų paruošto stalelio, ant to paties 
stalelio šalia „darželio“ padeda jaunosios vainiką, vieną ar kelias stiklines 
burokų mirkalo arba paraudonintos arbatos su įmerktomis rūtų šakelėmis ir ant 
lėkštės padeda jaunosios vainiką. Už darželio sėdasi jaunoji, pamergės ir vienas 
kitas pabrolys. Jaunojo pusės vestuvininkams į pirkią suėjus, jaunojo pamergė 
arba pabrolys tuoj padeda jaunojo vainiką ant lėkštės, kur padėtas jaunosios 
vainikas, ima rūtas iš stiklinės, jas valgo ir užgeria stiklinėje esančiu gėrimu. Iš 
kitos stiklinės užgeria jaunosios pamergė, tačiau rūtų nevalgo. Tuomet jaunojo 
ir jaunosios pamergė ir pabrolys maino jaunųjų vainikus. Galiausiai, sumainę 
vainikus, sėda už stalo, po to šoka. Išvažiuojant jaunajai į jaunojo pusę, jaunąją 
išveža su visu „darželiu“ (Čilvinaitė, Vitauskas, 1944, p. 25-26). 

Šiame aprašyme akivaizdi ne tik sueities simbolika. Sunku pasakyti 
kur Narbuto tekste autentiška informacija persilieja su autoriaus mintimis ir 
kiek tiksliai jis suprato tai, ką matė ar girdėjo. Tačiau bent dėl kelių dalykų 
jis tikrai neapsiriko. Visų pirma dėl karvojaus „antstato“, šiuo atveju eglutės 
arba pušelės viršūnės, be didesnių abejonių analogiškos figūrai, Narbuto 
vadinamai Gondu. Įvairūs jo variantai žinomi ne vien Lietuvoje. Nesume- 
lavo Narbutas ir dėl nevalgomojo karvojaus. Antai, pvz., Aukštaitijoje taip 
pat žinotas karvojus, kuris „po vestuvių [...] buvo laikomas savaitę, o po to 
sekmadienį nuvežamas prie bažnyčios, suraikomas ir išdalijamas elgetoms“ 
(Daunys, 1967). Tačiau vestuvių pyrago su „antstatu“ istorijoje svarbiausia 
kitkas. Iš pastarųjų susidaranti figūra — (dažniausiai) apskritas pagrindas su 
styrančiu viduryje „kuolu“ — išoriškai labai primena kultinį Jonės ir Lingamo 
atvaizdą - akmeninę figūrą, vaizduojančią vaginą iš kurios kyla falas. Kiek 
patikimas šis sulyginimas šiuo metu sunku pasakyti, tačiau vis dėl to galime 
paklausti, ar nėra taip, kad karvojuje glūdi ne tik Narbuto pastebėtoji *Gonda, 
tačiau ir *Pizius? Bent jau slaviška medžiaga šiai prielaidai suteikia ganėtinai 
nedviprasmišką pagrindą: dainose karvojus gali būti prilyginamas ir jaunajai, 
ir jaunajam, o falinė kankorėžių ar kitokių „antstatų“ prasmė išryškėja ne tik 
žodinėje tradicijoje, tačiau ir, pvz., gudiškame paprotyje sodinti jaunąją ant 
karvojaus (žr. Typa, 2002a). 

Karvojaus, o tuo pačiu ir *Piziaus bei *Gondos, reprezentuojama sueities 
simbolikos reikšmė analogiška daugelyje archajinių kultūrų: fizinis lytinis 
kontaktas ne tik sutvirtindavo socialinius ryšius — ritualinę giminystę, - jo 
metu užsimezgęs vaisius tiesiogiai įtakojo ūkinės veiklos rezultatus: derlių, 
gyvulių prieauglį ir net gerą medžioklės bei žvejybos laimikį. Nenuostabu, 

jog coitus, kaip vienas pagrindinių socialinį ir ūkinį gerbūvį sąlygojusių 
veiksnių, buvo apgaubtas daugybės ritualinių draudimų, taigi ir ypač sunkiai 
pasiekiamas išorinio stebėtojo žvilgsniui (plačiau apie sueities simboliką žr. 
ITypa, 2001; Balys IV, p. 1-14). 

Atkreiptinas dėmesys ir į tam tikrą karvojaus „dieviškąją reikšmę“. Antai 
slavų dainose karvojaus gamyba vaizduojama kaip ypač šventas procesas: pats 
Dievas jį užmaišo, Marija šventina, angelai nešioja vandenį ir beria miltus, 
mėnuo pašauna, o saulė iškepa. Vėliau, jau ritualo metu, karvojumi, kaip 
Dievo dovana, laiminami jaunieji, Dievo šaukiamasi dalyvauti ir karvojaus 
dalybose. Tokioje perspektyvoje suprantama atrodo ir sąlyginai aukšta *Piziaus 
bei *Gondos vieta Lasickio tekste: galima spėti sueities dievenius net esant 
aukščiau nuo *Lygyčiaus ir *Dotono juos atribojančių Kirnies ir Krematos. 
Pirmasis veikiau laikytinas konkrečios vietovės bendruomenės valdytoju, tam 
tikru demonu, vargu ar turinčiu kosmologinę reikšmę. Tuo tarpu Kremata — 
(galbūt net vestuvių metu) aukojamų gyvulių dievybė - kaip tik virš Krematos 
Lasickio cituojamas Plauto „Puodynėlės“ fragmentas paremia šią mintį, - savo 
vietą De Diis įgijusi veikiausiai ne dėl ypatingo hierarchinio statuso. 


50 [47], 11-12: Kremata —paršų ir kiaulių Dievas, jam panašiai žiebia 
ugniakurus ir aukoja alų, liedami jį ant kiaulių. 

Įvairiose De Diis vietose Lasickis aprašo net aštuonis gyvulių globėjus. 
Visi jie, išskyrus Pretorijaus pakartotus Krukį ir *Ėraičių Kurvaičių [die- 
vąl, minimi tik šiame šaltinyje. Parinkdamas gyvulių globėjams skirtingas 
teksto vietas Lasickis (ar jo šaltinis) turėjo savų motyvų (juos aptarsime po 
kiekvieno dievenio, arba, esant reikalui, didesnių grupių pabaigoje), tačiau 
De Diis tyrimams toks išbarstymas turėjo lemiamos įtakos. Komentatoriai, 
remdamiesi tariamu Lasickio teksto nesistemiškumu, nė nemėgino pažvelgti į 
gyvulius globojančius dievenius kaip į visumą, o komentuodami skyrė jiems 
mažiausiai dėmesio. Pozityvistinės mokyklos atstovai, remdamiesi dalies 
teonimų aiškumu, kaip įprasta tiesiog neigė Lasickio aprašomų dievenių 
buvimą (pvz. Mierzynski, 1870, p. 58-60, 67-69, 73, 77; Jaskiewicz, 1952, 
p. 82, 93-94, 95, 102), o vėlesni mitologai, kaip antai Ivanovas su Toporovu 
ar Beresnevičius, nors ir nekvestionavo gyvulių globėjų religinio teisėtumo, 
tačiau, juos aptarė daugiau kaip senosios mitologinės sistemos degradavimo, 
sufragmentėjimo rezultatą, tepasitenkindami viena kita etimologine pastaba. 
Vis dėlto interpretacijos galimybės yra didesnės. 

Lasickio gyvenamąjį metą suvokti sunku. Iki šiol mažai kas susimąstė, 
kad žvelgiant nuo kompiuterio monitoriaus tuometinio žemaičių kaimo valstie- 
tis panašus į daugybės gijų tąsomą lėlę. Gijos, tespėjus įžvelgti, kad jos riša ne 

tik žmogų, bet dar ir yra susipynusios tarpusavyje, paskęsta miglose ir dažnai 
nežinia kur baigiasi. Nenorėdamas būti užsmaugtas, senovės žmogus turėjo 
ne tik tinkamai reaguoti į kiekvieną truktelėjimą, bet ir pajudėjęs nenutraukti 
kitų gijų. Tos gijos — tai geografinė padėtis, klimatas, topografinė aplinka, 
geologinės ir agronominės žemės savybės, socialiniai santykiai ir pagaliau 
paties žmogaus supratimas kaip dera reaguoti į saitų ženklus. Valstiečių 
dvasinis gyvenimas tai tik viena iš gijų, tvirtai supinta su likusiomis. Jos 
jokiu būdu negalima ištraukti iš audinio. Mėginimai svarstyti „vien religiją“ 
iš anksto pasmerkti nesėkmei. Vienon vieton sutelktas Lasickio aprašytų 
gyvulių globėjų pulkas išryškina gyvulininkystės mitologijos kontūrus, ta- 
čiau tik pabandę įpinti ištrauktą siūlą į ankstesnę jos vietą išnaudosime šansą 
suvokti tikrąją jos prasmę ir reikšmę. 

Senovės valstiečio gerovė ir net gyvybė tiesiogiai priklausė nuo ūkinio 
pajėgumo, kuris visų pirma rėmėsi į žemę ir gyvulius. Idant geriau suvoktų- 
me egzistencinę ūkio reikšmę ir pamatytume, be kita ko, paprasto kasdienio 
gyvenimo diktuojamą žemiau paskirai aptartų gyvulininkystės dievenių 
neišvengiamumą ir sąryšius, pradėkime iš atokiau ir pradžioje pažvelkime į 
archajiškos gyvensenos pagrindą —- žemę. 

Šiuolaikinės agronomijos požiūriu visos etninės lietuvių žemės yra 
menkai tinkamos žemdirbystei: pietrytinėje dalyje, ypač šiandienėje Dzūki- 
joje, jos pernelyg smėlingos ir molingos, o likęs dirvožemis yra per rūgštus. 
Užsitęsiantys šalčiai, netikėtai užklumpantys ir neproporcingais kiekiais 
iškrintantys krituliai menkina jau ir taip nekokį šių kraštų žemių derlingumą. 
Pastarąjį, tiesa, įmanoma kilstelėti žemės kultivavimu. Tačiau norint gerai 
įdirbti žemę visų pirma reikia ją dirbti gerais padargais. Maža to, ganėtinai 
nelygaus, kalvoto reljefo Žemaitijoje reikšminga net ir tai, kokia kryptimi 
ariama. Tik vagojant skersai nuožulnumos, pvz., kalvos šlaito, galima tikėtis 
gerų rezultatų, nes išilgai, ty. šlaitu žemyn išartos vagos virsta lietaus vandens 
kanalais. Žemyn tekantis vanduo per palyginti trumpą laiką iš dirvos išplauna 
visas mineralines medžiagas ir taip sukelia dirvos eroziją, arba, kitais žodžiais 
tariant, visišką nederlingumą, kurį po to nepaprastai sunku atstatyti. Deja, 
primityvūs padargai pasiekė net XX a., o arimo krypties neišmokė paisyti 
net ir visa sovietinės agronomijos epocha. 

Be abejo, toks pasipriešinimas nebuvo „aklas“ ir turėjo savas priežastis. 
Pakelti ištisus amžius prastai kultivuotų žemių derlingumą reikėjo pakan- 
kamai ilgo ir nuoseklaus naujų būdų taikymo, galiausiai ir įgūdimo, kuris 
taipogi galėjo ateiti tik laikui bėgant. Derlius senovės žmogui praktiškai 
lėmė, išgyvens jis dar metus ar ne, todėl žemės našumas iki tol nežinotų būdų 
išbandymui patikėtas labai įtariai ir nedrąsiai. Skaitytojui toks nuolatinės bado 

grėsmės ryškinimas ir iš jo plaukiančio atsargumo (tiesa sakant, šioje vietoje 
derėtų sakyti baimės) akcentavimas gali pasirodyti perdėtas. Tačiau labai 
dažnai nepastebima ir todėl neįvertinama, kad tuometinio žmogaus rūpestis 
ar artimiausioje ateityje bus ką padėti ant stalo apibrėžė visą valstiečio veiks- 
mų erdvę ir elgesį. Ir tų ribų buvo neįmanoma nepaisyti. Šių eilučių autoriui 
pačiam teko susidurti su žmonėmis, kurių tėvai dar XX a. pirmoje pusėje 
senatvėje nustojo valgyti ir nusimarino badu tam, kad jų vaikai nepristigtų 
maisto. Bado grėsmė minėtoms šeimoms negrėsė, tačiau senoviškai į pasaulį 
žvelgusių senolių protas atsisakė tikėti, kad maisto neprivalo pristigti. 

Lasickio laikais derliaus klausimo akivaizdžiai būta dar opesnio. Juk, 
ką retrospektyviai galima įžvelgti ir De Diis, nežinotos nei tik bado grėsmę 
XIX a. gerokai sumažinusios bulvės, nei dauguma kito šiandien plačiai var- 
tojamo augalinio maisto. Be abejo, Lasickio laikais derlingumą mėginta kelti, 
tačiau, deja, vieninteliu iš senovės ateinančiu būdu - tręšimu, kurio težinoti 
du būdai. Pirmojo, ikivalakinio lydymų deginimo, būta labai ekstensyvaus, 
menkai efektyvaus, o po Reformos, perėjus prie kitos ūkininkavimo sistemos 
jau XVI a. viduryje išvis atsisakyta. Taip dar labiau iškilo vienintelės liku- 
sios trąšos — mėšlo - reikšmė. (Vienas pirmųjų trąšai kaupiamą mėšlą 1562 
m. Karšuvos valsčiaus inventoriuje, ragindamas nelaikyti namuose galvijų 
mėšlui, mini Laskovskis: AKTSI, p. 92; dvarų prievaizdai dokumentuose nuolat 
raginami laikyti „ypač karves“, nes, be kitokios naudos jų dėka „dar ir dvarų 
dirvos gali pagerėti“: Matusas, 1968, Nr. 1, p. 31). Ne veltui iki pat XX a. turėti 
pakankamai mėšlo buvo vienas didžiausių kiekvieno ūkininko rūpesčių. 

Kitaip tariant, derlius tiesiogiai priklausė nuo gyvulių kiekio ir įvairovės: 
bent kiek kokybiškiau žemę dirbti, tręšti bei, nemaža dalimi, ir jos produktus 
apdoroti įmanu tik turint pakankamai daug ir įvairių gyvulių. Pastarųjų steng- 
iantis laikyti kiek pajėgiant daugiau, susiklostė ištisi „gyvulių ir mėšlo santy- 
kiai“. Turint laisvų pašarų nevengta skolintis „,„mitybai“ svetimų gyvulių arba 
atvirkščiai - įmėžimui skolinta žemė, skolintasis ir pats mėšlas, juo keistasi, 
o mėšlo prievolės dvarui neaplenkė net vadinamųjų „kelio tarnų“, sudariusių 
pereinamąjį luomą tarp baudžiauninkų ir kilmingųjų. Tręšimo būta tokio 
svarbaus, kad, Lasickio laikmečio dokumentuose, net pačios įtręštos dirvos 
regėtos gyvulininkystės perspektyvoje ir dažnai vadintos tiesiog „mėšlu“ 
(apie mėšlą ir jo vartojimą plačiau žr. Matusas, 1968, Nr. 1, p. 31; Mažiulis, 
1959a; mėšlavežį: Mažiulis, 1959b; Vileišis, 2004, p. 129). 

Gyvuliai ne tik garantavo derlių. Labai sunkiai fiziškai dirbant ir, ką 
pasakoja ne tik Lasickis, nuolat stingant skalsesnės duonos jie patys buvo 
būtinas ir nepamainomas maisto šaltinis. Avis ir raguočius laikant daugiau 
dėl pieno, vilnos, kailių ir kitų antrinių produktų, o suaugusį jautį ar karvę 

paprastai tepjaunant vestuvėms ar laidotuvėms, pagrindiniai mėsiniai gyvuliai 
Žemaitijoje buvo kiaulės šiuose kraštuose vienas seniausiai — gerokai seniau 
už karves ir avis — prijaukintų gyvulių. Kaip pastebi Matusas, kiaulienos 
gaminiai kraštui taip būdingi, kad net slaviški dokumentai tekste palieka 
lietuviškus lašinių, kumpių, skilandžių ir kitus pavadinimus (Matusas, 1968, 
Nr. 2, p. 54). 

Tačiau XVI a. valstiečiai negalėjo pasigirti ne tik duonos, bet ir mėsos 
pertekliumi (apie priežastis žr. žemiau). Valakų reforma suvaržius medžioklę, 
neturtingasis krašto luomas mėsos stoką pajuto dar skaudžiau. Slapta 
medžiojant mėsos prisidurinėti kai kur teko net iki XX a. vidurio: „Kiaulė 
taukui, mėsą girioj randam“ (Salakas, Varėna) — tebeporino praeito amžiaus 
pradžios dzūkai. 

Taupant mėsą religiškai svarbioms vestuvėms, laidotuvėms ir kitoms 
vaišėms, sunkiam vasaros darbymečiui neretai jos jau nesugebėta pasirūpinti. 
Ne veltui tad ūkio šeimininkas žemaitis iki pat XX a. vidurio, skirtingai nuo 
kitų Lietuvos regionų, sau pasilikdavo geresnį ir didesnį mėsos gabalą, o 
samdiniams dažnai jos visai neduodavo. Neretai nešventinė mėsos valgymo 
diena „išsipildydavo“ iš piestos „ant galo šaukšto“ pakabinus ir į puodą 
įmetus riebalų („„Kvepia, ir gerai“), o atsitiktinai kliuvęs lašinių gabalėlis 
valgytas taupant — patrinant į duoną ar blyną, „kad žibėtų truputį — ir jau 
skanėstas“ (apie mėsos išteklius ir vartojimą plačiau žr. Kriauza, 1944, p. 
11-12; Mažiulis, 1959). 

Nenuostabu tad, kad pagrindinis mėsos šaltinis - kiaulės - iki pat XX a. 
net ir skerstos kitaip nei kiti mėsiniai gyvuliai — avys ir veršeliai. Pastaruosius 
lauke nuimtais dalgio ašmenimis per kaklą papjaudavo pats šeimininkas, tuo 
tarpu kiaulės skerdimui organizuotos (ir Lasickio minimos) skerstuvėmis 
vadintos talkos. Maža to, net ir vėlyvais laikais kiaulės paprastai skerstos 
garbingoje vietoje — troboje ant suolo ar net stalo, — o siekiant kad jų mėsa būtų 
gardi ir ilgiau laikytųsi, skerdžiant paisyta mėnulio fazių, dienos ir net oro. 
Tuo tarpu raguočių, avių ir kitų gyvulių skerdimo laiku ir vieta nesirūpinta, 
„nes juos retai kada pjaudavo ir mėsos nelaikydavo, todėl nežiūrėdavo kaip 
ji stovės“ (apie skerdimą žr. Kriauza, 1944, p. 11; Merkienė, 1989, p. 130-131; 
plačiau apie skerstuves žr. paaišk. 52 [48], 26 — 29). 

Nuolatinę mėsos stoką mėginta kompensuoti tikrų tikriausiu valstiečių 
sveikatos šaltiniu — pienu. Deja, nors karvių ir nemažai laikyta, pieno irgi 
nebūdavo daug. Karvių pieningumo požiūriu XVI a. inventorių duomenys per- 
nelyg skurdūs ir bemaž neanalizuoti, tačiau vargu ar jie labai skyrėsi nuo mus 
pasiekusių žinių. Iki pat Pirmosios nepriklausomybės buvo įprasta iš karvės 
primelžti 3-5 litrus, o kai kur ir iš septynių karvių „tik sriubą užsibaltindavę“ 

ir tos pačios 4-6 mėnesius būdavo užtrūkusios (žr. Bugailiškis, 1939, p. 636; 
Kriauza, 1944, p. 11-12; Statkevičius, 1992, p. 39). Plg. Antrojo pasaulinio 
karo išvakarėse, kuomet savo vaisius ėmė nešti, be kita ko ir Petro Vileišio 
labai skatinta ūkinė edukacia, viena karvė jau duodavo 25-30 litrų. Ne veltui 
tad XVI a. šalia karvių visų pirmą dėl pieno laikytos ir dar vilną bei kailius 
teikusios avys (jų skaičius bent jau dvaruose prilygdavo karvių skaičiui, o 
kartais net jį viršydavo) bei ožkos (Matusas, 1968, Nr. 2, p. 53; Merkienė, 
1989, p. 81). 

Senovės žmogui nebuvo vertingesnio turto už pieninga karvę ar riebią 
kiaulę. Tačiau gerą gyvulį reikėjo sugebėti išlaikyti, o jų gyvenimas XVI a. 
buvo nė kiek ne lengvesnis nei žmonių. 46 [45], 10-13 pats Lasickis pasa- 
koja apie, matant negalėsiant per žiemą išlaikyti, rudenį paskerdžiamas avis 
ir jaučius. Avis, tepasilikdami porą veislei, prieš žiemą kai kur Lietuvoje 
išpjaudavo iki pat XX a., tačiau vėlyvais laikais tokia lemtis, regis, jau aplenk- 
davo didžiuosius raguočius... 

XVI a. norint užauginti gerus gyvulius tekdavo išlieti upes prakaito. 
Vilkai, vagys, badas, ligos, o drauge su jais ir demoniškos galios nesnaudė. 
Susilpnėjęs valstiečio budrumas galėjo kainuoti jam gyvybę. Su kiaulėmis 
kiek paprasčiau, jos ganėtinai atsparūs ir praktiškai bet ką ėsti galintys gy- 
vuliai, tuo tarpu ar galvijai ir avys duos pakankamai pieno bei ves stiprius ir 
sveikus jauniklius, o arkliai ir jaučiai pajėgs dirbti - lėmė ganyklos. Bandant 
parūpinti gyvuliams geresnio pašaro, ypač po Valakų reformos, reikėjo ypat- 
ingo išmoningumo, nes net atstumas nuo gyvenvietės iki ganyklos tiesiogiai 
įtakojo gyvulių darbingumą, pieningumą ir gyvąjį svorį. Taigi, apsukę ratą, 
vėl grįžome prie žemės. 

„Numirs vaikas — bus kitas, numirs arklys — badas: nei arsi, nei akėsi, nei 
kermošiun važiuosi“, įspėja net XX a. pabaigą pasiekusi anykštėniška patarlė, 
todėl arkliams ir darbiniams jaučiams visada skirdavo geriausias paprastai 
prievaizdų. Jei pavykdavo ir pievos būdavo pakankamai arti, visus likusius 
gyvulius ganydavo kartu, tačiau jei geresnę ganyklą tebuvo galima rasti miške, 
o turint omenyje XVI a. miškų masyvus, taip turėjo nutikti pakankamai 
dažnai, tuomet į tankmę tegindavo didžiuosius raguočius, nes kiaules, avis 
ir ožkas išnešiodavo vilkai. Tačiau jei ganyklos būdavo pernelyg toli, galvijai 
neprisiganydavo ir grįždavo namo alkani. Tad neretai gyvulius tekdavo net 
ir nakčiai palikti miškuose tam reikalui padarytuose garduose. Tokiu atveju 
kerdžius su piemenimis nakvodavo prie bandos, o jiems talkindavo sutartas 
skaičius suaugusių naktigonių. Ypač toli išginti gyvuliai nebūdavo genami 
namo po kelias dienas. Ganykloms esant toli avims, ožkoms ir kiaulėms 

tekdavo tenkintis prastesne pieva ir krūmynais. Tačiau, kita vertus, per arti 
namų esančios ganyklos-būdavo hutryptos ir apterštos, o tokiose galvijai ėda 
labai nenoriai. : 

Sunkiausiai prastą pašarą ir atšiaurų orą ištverdavo ypatingos priežiūros 
reikalavusios avys. Vasarą joms būtina sausa ganykla, o žiemą — sausas 
pašaras. Šlapia ganykla, šlapias oras, o žiemą prastai išdžiovintas pašaras 
avims dažnai tapdavo mirtinos ligos priežastimi. Rudenėjant tekdavo 
prižiūrėti, kad į ganyklą avys nebūtų išleidžiamos nieko neėdusios. Maža 
to, ganyklos turi būti pakankamai didelės, nės kitaip avys ėda kas papuola 
ir apsinuodija. Esant drėgnam orui avis reikia laikyti namie — po smarkios 
liūties jų negalima tuoj pat išleisti į lauką. Dar privalu žiūrėti, kad ganykloje 
nebūtų per daug dobilų. Netgi negalima avių išleisti nenukritus rasai. Kaitrų 
vidurvasarį taip pat patartina laikyti namie ar ganyklose, kur galima rasti 
pavėsį (plačiau apie ganymą žr. Mažiulis, 1955; Statkevičius, 1992, p. 39; 
Vileišis, 2004, p. 129-131, 141-146). 

Reziumuoti XVI a. ūkinę situaciją galime vienu sakiniu. Žemės gėrybės 
tiesiogiai priklausė nuo gyvulių, o pastarųjų gyvastį ir produktyvumą 
lėmė žemė. Gyvulininkystė ir žemdirbystė - bemaž neatsiejamos (pakaks 
prisiminti Mažvydą, kuris už pasėlius ir gyvulius atsakingas (vyriausias?) 
dievybes - Lauksargį ir Žemėpatį — abu kartus mini drauge) ir labai jautriai 
subalansuotos sferos. Jų pusiausvyrą išlaikyti nepakako vien žmogaus jėgų. 
Trumpam palikę nusibrėžtas ūkines gaires tad susipažinkime su Lasickio 
aprašytais dieviškaisiais gyvulių ūkio valdytojais. 

Visų pirma, turint prieš akis visus gyvulių globėjus, aiškiai išsiskiria 
kiaulių, karvių-avių ir patronų grupės, arklių globėja bei pora dievenių — 
*Valgina ir *Pestėjas —, tikėtina besirūpinančių keliomis gyvulių grupėmis 
ar net visais gyvuliais. Tokia tvarka juos ir paanalizuosime. Pradėsime šiame 
fragmente minima Kremata, o apžvelgę visus dievenius, į gautus rezultatus 
pamėginsime pažvelgti iš ūkinio konteksto perspektyvos. 

Kaip ir kitais panašiais atvejais, glaustai apibūdintą „paršų ir kiaulių 
Dievą“ Krematą visų pirma mėginta aiškinti įvairiai skaitant vardą. 
Jaskevičius, suvokdamas dievavardį kaip iškraipytą *kramatą, kildino jį iš 
liet. kramė „galva“, kurį savo ruožtu vedė iš liet. krarnti „šašti, tinti, pasidengti 
gumbais“. Pejoratyvinė vardo reikšmė, anot Jaskevičiaus, aiškiai rodo tokios 
dievybės negalėjus būti - Lasickis kaip visada nieko nesupratęs (Jaskiewicz, 
1952, p. 86). Tokia etimologija neatrodo įtikinanti. Neaišku kodėl senovėje 
ganėtinai dažnas gyvūno galvai pavadinti vartotas žodis turėtų reikšti kažką 
nušašusio ar gumbuoto. Pejoratyvinė reikšmė, tikėtina, yra vėlyva, o senąja 
prasme veikiau pati galva suvokta kaip kūno gumbas. Atrodo, kad kur kas 

patikimesnė čia bus dar Mierzyūskio siųlytas kildinimas iš liet. krimsti 
(Mierzynski, 1870, p. 67-68). Darybiškai šis žodis gali būti ir liet. kramė, 
taigi, šiuo atveju, reiškiančio „kuo kremtama“ (plg. kitą liet. kramė reikšmę 
„nasrai“; dar plg. liet. kramtyti) pagrindas. Atkreiptinas dėmesys ir į jau 
senokai nebedarią, taigi, seną teonimo kilmę liudijančią, teonimo priesagą 
-ata-. Kalbamos priesagos vediniai neretai žymi n0men agentis, pvz. malata 
„plepys“, blizgaia „puošeiva“, žinoma ir su ja sudarytų tikrinių vardų, pvz. 
Dragatas, Kuratas (plačiau žr. Skardžius 1, p. 334-336). Taigi, Kremata veiki- 
ausiai reiškia „kremtančioji“. Toks vardas puikiai atspindį ėdrų kiaulės būdą 
ir, — turėję progos apsilankyti kiaulidėje man pritars, — nuolatinio krimtimo 
skleidžiamą garsą. Be kita ko, kiaulių vardai, kurių pamatas yra kiaulių keli- 
ami garsai, populiarūs iki šiol ir sudaro atskirą kiaulių vardų grupę (plačiau 
apie kiaulių vardus žr. Norkaitienė, 2003). 

Krematai skirto aukojimo aprašymas taip pat ganėtinai aiškus. Ugnis 
neatskiriama daugumos aukojimų palydovė, o alumi gali būti laistomos ne 
tik auka, betir dievybės reprezentantas. Ryškiausias pavyzdys būtų Žemynai 
skirtos libacijos — alumis sulaistoma ir aukojama duona, ir pati žemė. Au- 
kojimo aprašymu Lasickis pritaiko Krematai savo teksto vietą. Palyginti 
smulkiai aprašęs aukojimą Platelių globėjui Kirniui, Lasickis pacituoja Plauto 
„Puodynėlės“ fragmentą apie aukojimą larui siekiant laimingų vestuvių, ir 
galiausiai prie citatos aukojimo aprašymu prijungęs Krematą, atrodo, vis 
dar atsispirdamas nuo Plauto posmo, imasi aprašinėti pagrindiniu žemaičių 
vestuvių momentu veikiančius dievenius Pizio ir Gondu. 

Sunkiau suvokti Krematai skirto aukojimo pobūdį, kiek galima su- 
prasti — namų ugniakurų žiebimą. Kaip žinia, užgesęs židinys — nelaimės 
ženklas (žr. paaišk. 58 [51], 12-15). Vėlyvais laikais namų ugnis sąmoningai 
gesinta ir iš naujo žiebta Didįjį šeštadienį ir, pasak retų liudijimų, per Jonines 
(žr. Balys, 1993, p. 219). Tačiau ar kadais Krematos šauktasi pastarosiose 
šventėse, ar Lasickis užfiksavo kažkokią nunykusią ugniakurų žiebimo progą, 
šiuo metu pasakyti negalime. 

Visai kitokiame kontekste Lasickis kalba apie kitą, jo žodžiais tariant, 
„ypač pamaldžiai kalvių Budraičių garbinamą“ kiaulių dievą - Krukį (p. 53). 
Vėliau nekomentuodamas ir apie Budraičius neužsimindamas, du kartus 
daugiskaita (Kiauliu Kruckei, Kiauli-Krukeij) jį mini Pretorijus (BRMŠ III, 
p. 256, 260). Vargu ar tai autentiškos Pretorijaus žinios, veikiau tik Lasickio 
aidas. Daugiskaitinė teonimo forma mažai iškalbinga — į dauguma Lasickio 
teonimų Pretorijus žvelgė kūrybiškai: nesistengdamas perrašyti jų tiksliai, 
etimologizuodamas mėgino rekonstruoti „autentiškas“ formas. Taip nemaža 
dalis Pretorijaus „Prūsijos įdomybėse“ atsidūrusių Lasickio dievavardžių 

tapo apskritai vargiai atpažįstamais. Maža to, Pretorijus, tam tikra prasme, 
yra priešingas Lasickiui autorius. Palyginus su glausta skubriai parašyta De 
Diis, daugiatomės visą gyvenimą rašytos „Prūsijos įdomybės“ yra vienas 
išsamiausių baltų mitologijos šaltinių. Visa, ką buvo asmeniškai patyręs, 
Pretorijus aprašė kuo smulkiausiai. Visiškai nekomentuotas Krukis galėjo 
likti tik žingeidžiąjam etnografui neaptikus jo gyvojoje tradicijoje. 

Tačiau kaip tik Pretorijaus praleistas kalbamo kiaulių globėjo sug- 
retinimas su kalviais Budraičiais tapo išskirtinio dėmesio Krukiui priežastimi. 
Jaskevičiui jis tapo akivaizdžiausiu Lasickio nenuovokumo įrodymu: nesą jokių 
sąsajų tarp kiaulių dievo, Budraičių ir kalvių. Laskauskas, anot Jaskevičiaus, 
nugirdęs kiaules vadinant kriukiais, vėliau paklausęs žodžio reikšmės ir jam 
buvę paaiškinta kad tai esąs pečiaus kriukis, t. y. kalvių vartojamas žaizdro 
kablys, arba butos kriukis — vyriausias sūnus, kuriam tėvas palieka tėviškę. 
Toliau pasiteiravus apie kriukį turintį kalvį, karališkajam matininkui nurodyti 
Budraičiai. Neva klaidingai interpretavęs tokius paaiškinimus Laskovskis 
ir sukūręs pasakojimą, kurį pateikęs Lasickiui. Pamatęs tokį, Jaskevičiaus 
žodžiais tariant, absurdą, Pretorijus esą mėgino jį išspręsti išplėsdamas 
teonimą į kiaulių kriukį ty. „kiaulės knyslę“ ir paversdamas jį „religine švente, 
kurios metu aukotos kiaulių knyslės“ (Jaskiewicz, 1952, p. 87). 

Jaskevičiaus nupieštas vaizdas atsisuka prieš patį jo kūrėją. Įvykiu seka 
nupasakota taip smulkmeniškai, kad nejučia susimąstai, ar tik pasakojimo 
autorius nebus laiko mašina persikėlęs į praeitį ir sekiojęs Laskauskui iš 
paskos, o panašia argumentacija — tarsi iš anksto žinant kaip viskas turėjo 
būti — galima dekonstruoti apskritai bet kokį tekstą. Negana to, jau ir taip 
laisvus samprotavimus Jaskevičius netikėtai papildo klaidinga nuoroda į 
Pretorijų. Nei Jaskevičiaus nurodomose (žr. Mannhardt, 1936, S. 541, 545), 
nei jokiose kitose „Prūsijos įdomybių“ vietose Pretorijus, kaip jau minėta, 
Krukio klausimo nesvarsto ir tikrai nekalba apie religinę šventę, kurios metu 
aukojamos knyslės. 

Jaskevičiui Krukio kontekstas pasitarnavo geriausiu De Diis patikimumą 
ir vertę paneigiančiu pavyzdžiu, tuo tarpu Greimui jis tapo ištisus šimtmečius 
sujungiančiu mitologinės sistemos rekonstrukcijos pagrindu. Pastarajam 
autoriui kiaulių dievenio klausimas nuskaidrėja panašiu būdu kaip ir jo 
pirmtakui — „suskliaudus“ kiaulių globėjo apibūdinimą. Taip Kriukis tampa 
jau ne kiaulių, o kalvių patronu. „Tokiu kalvystės globėju, — anot Greimo, — 
tegal[įs] būti Kalevelis, kuris patsai yra kalvis, nugalėjęs kitą kalvystės 
meistrą — Veliną ir tuo būdu tapęs jo įpėdiniu Kriukiu“ (Greimas, 1990, p. 416 
= Greimas, 2005, p. 418). Identifikavęs Kr(i)ukį su į *Kalevelį rekonstruotų 
Ipatijaus metraščio Teliaveliu ir tariamai nustatęs šio „suvereninio, XIII a. 

gerai paliudyto dievo [degradaciją iki] uždaro korporacinio kulto dievyblės]“, 
Greimas imasi naujos — sakralinės kalvių bendrijos - rekonstrukcijos: „Kriukį 
garbina, atrodo, ne visi kalviai, o tik kalviai vadinami budraičiais [...], arba 
kalviai, kurie šiam dievui skirto kulto proga vadinami budraičiais. Budraitis 
— tai asmenvardis, priklausąs žodžio budrus šeimai, o budruma — tai „pats 
vidurnaktis“, „visų velnių sukilimas“. Budraičių praktikuojamas kultas yra tad 
naktinis ir jų atliekamos apeigos susiję Velino ir Kalevelio sakralumo sfera“ 
(Greimas, 1990, p. 416 = Greimas, 2005, p. 418). Identifikavus Krukį kaip 
mitinį kalvį, kalvystės globėją ir išmąsčius naktinį kalvių praktikuotą kultą, 
Lasickio pateiktas dievenio įvardijimas „kiauliu dievu“ tarsi pakimba ore. 
Prieštarą Greimas išsprendžia panašiai kaip Jaskevičius: Kadangi „kriukis“ 
reiškiąs ne tik lazdą užriestu galu, bet ir kiaulės knyslę, „[s]usidaro įspūdis, 
kad autorius, turėjęs informacijų apie budraičius ir jų kultą, dar papildomai 
pasiteiravo apie Kriukio reikšmę ir patyrė, kad šio dievo vardas suteikia jam 
zoomorfinį pavidalą“ (Greimas, 1990, p. 416 = Greimas, 2005, p. 418). 
Greimo versija kelia ne mažiau abejonių nei Jaskevičiaus. Ištisai argu- 
mentuojama asociatyviais teiginiais, nevengiama kaip įrodytais faktais remtis 
net hipotezės statuso neturinčiomis prielaidomis (plg. labai slidžią Teliavelio 
rekonstrukciją, žr. paaišk. 50 [47], 16-17), o naktinis „kalvių korporacijos“ 
kultas įrodinėjamas laisvai interpretuojama pavardės etimologija. Greimo mi- 
tologijos tyrimo specifika ne kartą aptarta atitinkamose šio komentaro vietose 
(žr. paaišk. 48 [47], 30-50 [47], 1; 50 [49], 14; 52[48], 17-21), tad čia prie jos 
neapsistosime. Tačiau Jaskevičius ir Greimas — nors ir skirtingais keliais ėję 
bei skirtingus rezultatus gavę autoriai, tačiau jų interpretacijose išryškėja ir 
bendrybių, kurios gali padėti mums geriau suprasti kalbamą fragmentą. 
Visų pirma, žinodami galimą kiaulių įvardijimą kriukiais, abu 
tyrinėtojai nepasitiki Lasickio apibūdinimu ir, atrodo, labiau akcentuoja 
fragmente minimus kalvius, taip pat abu linkę remtis kitomis liet. krukis (plg. 
„riestu galu lazda; žarsteklis; kablys; kiaulės knyslė; grybas; senas, sulinkęs 
žmogus“, LKŽ VI sv.) reikšmėmis. Visą Krukio problematiką suvesdami į 
kalvius autoriai teisingai pastebi, kad kiaulių globėjo-kalvių-Budraičių sąsają 
Lasickis ypač pabrėžia, tik pirmasis nuo jos atsispirdamas dekonstruoja Lasi- 
ckio tekstą, o antrasis jį hipertrofuoja (pvz., teiginį, esą Krukį garbina ne visi 
kalviai, o tik tie, kurie vadinami „budraičiais“). Abu paberia dėmesio vertų, 
tačiau turima medžiaga deja nepagrindžiamų pastebėjimų. Štai, kad ir abiejų 
autorių pastebėtas, Greimo tyrimą ypač įtakojęs visoje Žemaitijoje žinomas 
svarbiausio namų žmogaus, ūkio paveldėtojo ir tvarkos prižiūrėtojo įvardijimas 
numų krukiu (Kretingos r., Mosėdis, Raseiniai, Skuodo r., Salantai, Veliuona, 
žr. Vitkauskas, p. 222; LKŽ VI sv). Išties pirma į galvą ateinanti mintis, kad 

čia kalbama apie kažką panašaus į krivūlės —kaimo lazdos, seniūno valdžios 
simbolio, reiškusio ir pačią sueigą, be kita ko, kartais vadintos krukiu (žr. 
Mačiekus, 1996, p. 242; apie krivūlę dar žr. Mačiekus, 1998) -— perdavimą. 
Tokioje perspektyvoje Krukis būtų turintis kreivą lazdą, t. y. aukščiausią 
valdžią (plg. pagoniškosios religijos dvasininką krivį). Tačiau nepavyko 
tasti duomenų, kad valdžia ūkyje būtų įtvirtinama perduodant kreivą lazdą. 
Apskritai tokio namų vyriausiojo įvardijimo kilmė ko! kas neaiški. Neturint 
duomenų neišeina ir tvirtinti kreivą lazdą turėjus ypatingą reikšmę ypač 
sunkiai suvaldomų kiaulių ganymui, nors tokią mintį netiesiogiai perša XVIII 
a. gyvenęs vokiečių kilmės gerai lietuvių kalbą mokėjęs Mažosios Lietuvos 
kunigas Gotfrydas Ostermejeris, vedęs kiaulių Krukį iš kiaulė ir krukė. Pas- 
tarasis žodis pasak Ostermejerio reiškiąs vėzdą, nors visas teonimas jo laikais 
esą tebuvęs „lietuvių keiksmas“ (Ostermejeris, p. 58). 

Kitas įdomus, Jaskevičiaus siūlomas, Krukio sugretinimas su kalvių 
žaizdro kabliu, nors ir tikėtinas Lasickio užminto rebuso — kodėl kiaulių 
globėjas toks svarbus kalviams? — sprendimas, tačiau neturint medžiagos vėlgi 
neįrodomas. Nesunku pastebėti, kad visos liet. kr(i)ukis reikšmės susiveda 
į vieną — „tai, kas kreiva, užlenkta“. Taip greta atsiduria ir, pasak mįslės, už 
plieną tvirtesnė kiaulės knyslė (žr. LKŽ VI, p. 696), ir kablys bei žarsteklis, 
kitaip tariant žaizdro kriukis. Tačiau kokių nors pastarojo svarbą patvirtinančių 
duomenų šių eilučių autoriui aptikti nepavyko. Netgi priešingai, etnografin- 
iuose aprašymuose, konstatavus senosiose kalvėse buvus apie 20 svarbių 
įrenginių ir įnagių, kaip antai žaizdras, dumplės, kelių rūšių kūjai ir replės, 
apie kablius ar žarsteklius net neužsimenama. Žinoma, nereikia užmiršti, kad 
senoji, XVI a., ir ypač senesnė kalvystės tradicija ir kalvių įranga mums iki šiol 
nepažįstama. Be to a priori tikrai negalime spręsti koks įrankis kadais galėjo 
būti mitologiškai svarbiausias. Šalutiniu argumentu už galimą „kalvių kablio 
kultą“ galbūt pasitarnautų senovėje Latvijoje paplitusio aukojimo vaškarui — 
kabliui ant kurio kabintas katilas - pavyzdys (ME 2, p. 209). 

Kita vertus, galbūt reikia mąstyti visai ne apie kalvio įrankį ar kalvės 
įrenginį. Bemaž visuose archajiniuose ir izoliuotų tautų kalvystės papročiuose 
didžioji dalis svarbiausių slaptųjų kalvių ritualų koncentruoti į geležies 
radimvietės paieškas, naujos šachtos kasimą ir geležies gavybos pradžią (žr. 
Dnnane, 1998, c. 169-171). Kodėl akcentas krenta būtent į šiuos momentus 
akivaizdu — jokia kalvystė neįmanoma be žaliavų. Kaip tik čia ir įmanu įžvelgti 
pradinį tašką.. Geležies paieškos ir gavybos pradžia kelia kalviams daugybę 
rūpesčių bei įtampų net kraštuose, kur radimviečių netrūksta, ką kalbėti apie 
tokias jų negausias žemes kaip Žemaitija. Galbūt kiaulė kalviams kaip tik ir 
svarbi kaip chtoniškajam pasauliui artimas padaras, kurio nuolatinis knisima- 

sis po žemę atspindi tas nelengvas būtinų išteklių paieškas, o galbūt net gali 
padėti jas rasti? Galimas ir kitas kelias. Kaip žinia, stokojant vietinių geležies 
šaltinių, didžioji dalis geležies į Lietuvą nuo seno importuota iš svetur. XVI- 
XVII a. dokumentai - muitų sąrašai, cechų nuostatai — liudija, kad kalvius 
pastaroji pasiekdavo tiesių ir, kas mums ypač svarbu, lenktų lazdų, taigi, 
galėtume sakyti krukių pavidalo ruošiniais (Ivinskis, 1957, p. 367). 

Neturėdami kompleksinių lietuviškos kalvystės tyrimų (archeologin- 
iai ir etnografiniai duomenys tirti pernelyg fragmentiškai, o tautosakinė ir 
pasaulėžiūrinė medžiaga iki šiol apskritai neliesta), toliau nesirįžtame svarstyti 
kas lėmė kiaulių dievenio svarbą kalviams. Kalvio įrankio, kalvės įrenginio, 
įvežamos geležies ruošinio formos analogija su knysle bei žemėje glūdinčią 
kalvystės žaliavą ir gyvulį suartinanti chtoniškoji mitologinė sfera šiandien 
teliks, mūsų akimis žiūrint, labiausiai tikėtinomis svarstymų kryptimis. 

Tęsiant toliau, Lasickis, atrodo, nesuvokia, kad mini pavardę, o 
Budraičius laiko žodžio „kalviai“ sinonimu. Tai svarbus momentas, kurį, 
kaip matėme labiausiai išplėtoja Greimas. Pažymėtina, kad Budraitis — tik 
Žemaitijoje randama pavardė (žr. LPŽ 1, p. 329). Kaip Lasickio akyse ji 
galėjo virsti kalvių sinonimu? Greimo rekonstruojama, taip gerai religijų 
istorijoje žinoma, sakralinė kalvių bendrija — labai viliojantis ir tikėtinas, 
tačiau lietuviška medžiaga bent jau kol kas nepagrindžiamas ėjimas. Ne- 
turime duomenų, kad greta pavienių, individualiai dirbusių kalvių, būta ir 
kalvių bendruomenių. Kiek, gretinant senuosius šaltinius ir etnografinius 
aprašymus, įmanoma įžvelgti, geležies naudojimas iki pat XIX a. pabaigos 
buvo toks menkas, kad panašios bendrijos vargiai galėjo susiformuoti — vieno 
kalvio pakadavo dideliam kaimui. Tačiau galbūt Laskauskui krito į akis tik kai 
kuriose Žemaitijos vietose žinomų stambių ūkininkų, pačių tenkinusių (tik) 
savo ūkio kalvystės reikmes, šeima (žr. Stravinskas, 2004, p. 33). Panašios 
šeimos neretai ilgainiui peraugdavo į kaimus, perimdavusius juos pradėjusių 
giminių vardus. Kad ir kaip būtų buvę, Žemaitijoje yra bent du Budraičių kai- 
mai. Nežinome ar vienas jų, besąs netoli Joniškio, galėjo patekti į Laskausko 
akiratį, tuo tarpu kitas, Kelmės apylinkėse, tikėtina, galėjo būti matininko 
aplankytas (žr. VŽ, p. 62). 

Šiuo metu neturime kitos išeities, kaip tik iškeltus klausimus palikti 
neatsakytus. Negana to, pastaruosius tenka papildyti dar keliais problemiškais 
pastebėjimais. Lasickis kalba apie du kiaulių globėjus. Tegalime spėlioti, 
ar čia susiduriame su tuo pačiu, tik skirtingose vietose (ar skirtingomis 
aplinkybėmis) skirtingai vadintu dieveniu (plg. Dimstipatį ir Žemėpatį), 
ar su mažai ką bendro turinčiais kiaulių globėjais. Norisi pabrėžti, kad 
mes nežinome kiek ir kokių dievenių būta senojoje religinėje sistemoje, tad 

neturime jokios metodologinės teisės kelis mums nesuvokiamais bruožais 
besiskiriančius dievenius rėdukuoti į vieną. 

Krukio vieta Lasickio veikale viena problemiškiausių. Žvelgiant į teksto 
visumą atrodo, kad Lasickis vienus gyvulių globėjus išbarstė po įvairias 
teksto vietas, o kitais atvejais į kelis platesnius gyvulininkystės mitologiją 
nušviečiančius epizodus įterpė kitokų realijų aprašymų. Antai paminėjęs 
paršelių, arklių ir „kitų gyvulių“ dievenius, Lasickis įterpia kapuose kryžius 
saugantį *Krikštą, tačiau tuojau pat pasuka link „buveinės pakeitimo dievo“ 
Apydomės, kurio veikimo lauką iliustruoja spėjimu iš luošų gyvulių jauniklių. 
Toliau būrimų ir prietarų temą išplėtęs pavyzdžiais iš Jogailos ir Cezario 
gyvenimo, jis vėl grįžta prie gyvulių — šįkart kiaulių globėjo Krukio, ir, 
paminėjęs kalvius Budraičius, pereina prie bitininkystės, kuri, atrodo, šaltinių 
autorių suvokiama kaip tam tikra (gyvulių) ūkinės mitologijos tąsa (plg. bičių 
šventinimą iškart po karvių ir arklių šventinimo aprašo Pretorijus). Savo 
ruožtu prieauglio globėjas *Pestėjas įterptas į namų dievybių tarpą. Taigi, 
Krukis patenka į vieną iš dėl vienokių ar kitokių priežasčių po visą tekstą 
pasklidusių (gyvulių) ūkio mitologijos segmentų. Tačiau konkretūs dievybės 
priskirimo būtent šiai grupei motyvai kol kas lieka nežinomi. 

Be suaugusių „kiaulių ir paršų“ globėjų, šalia minėtų arklių ir „kitų 
gyvulių“ patronų, Lasickis mini ir „žinduklius paršiukus auginatį“ *Pryparšį 
(p. 53). Tai skaidriausias iš kiaulių globėjų. Paliekant nuošalyje pejoratyvinę 
neabejotinai vėlyvą „prastesnio paršelio“ reikšmę, Žemaitijoje pryparšiu 
vadintas „paskutinis kiaulės atvestas paršiukas“ (Tverai, Plungės raj., LKŽ 
X sw). Čia akivaizdžiai susiduriame su pars pro toto principu. Paskutinis 
paršelis veikiausiai atspindi visumą, o jame, panašiai kaip paskutiniame rugių 
pėde, įsikūnija visos vados „dvasia“. 

Kiaulių mitologija De Džis aprašoma plačiausiai. Gerokai mažiau 
dėmesio Lasickis skiria karvių ir avių globėjams. Visų pirma į akis krenta 
tai, kad neminėdamas suaugusių karvių ir avių dievenių (jie žinomi iš kitų 
šaltinių), Lasickis iškart imasi aprašinėti jauniklių globėjus. Pradedama nuo 
mįslingo „ėriukų dievo“, kuris, maža to, kad plačiau neapibūdintas, o jo 
varde — Kurvvaiczin Eraiczin - susiplakę dviejų gyvulių rūšių pavadinimai 
(p. 51), verčia narplioti ir vardo užrašymą. Ortografiniai vardo iškraipymai 
simptomiški ir lengvai ištaisomi. Teonimas vienbalsiai rekonstruotas į 
*Karvaičių [ir] ėraičių [dievą]. Tačiau, regis, kiek paskubėta tariamai 
įškraipytą pirmo teonimo žodžio šaknies u keičiant į žemaičiams budingesnę 
a. Prūsų kalboje paliudyta artima Lasickio pateiktai žodžio forma — pr. curwis 
„jautis“ (Mažiulis 2, p. 317) - leistų spėti, kad Lasickio nebūtinai suklysta 
(kitaip motyvuodamas su pr. curwis teonimą gretina Toporovas: TormopoB K-L, 

c. 344-345). Teonimas su 4 šaknyje galėjo būti užrašytas tarkime Prūsijos 
pasienyje ar pajūryje (nors plg. su kaimo buvusio dabartinėje Kuršių marių 
vietoje pavadinimu - Karwaiten). 

Neabejota, kad dvigubas dievavardis tėra eilinis Lasickio nesusipra- 
timas. Jau Pretorijus, tarp kitų Lasickio dievų, plačiau nekomentuodamas 
rekonstravo ir du veršiukų ir ėriukų dievus — *Erairį ir *Karvaitį (BRMŠ 
III, p. 261). Vėliau, Pretorijų paprastai laikydami nepriklausomu šaltiniu, 
taip pat elgėsi dauguma De Diis tyrinėtojų (pvz. Jaskiewicz, 1952, p. 81, 87, 
Ivanov, Toporov, 2004, p. 356-357), išskyrus į galimybę, kad „Lasickio laikais 
veršiukus ir ėriukus [...] globojo vienas prieauglio dievas“, dėmesį atkreipusį 
Beresnevičių (Beresnevičius, 2001, p. 85-86). 

Šiuo atveju Pretorijus akivaizdžiai tiesiog taiso Lasickį. Nors kodėl 
*Karvaičių ėraičių globėjas jam pasirodo įtartinas ne tik neaišku, bet ir 
keista. Kiek anksčiau pats „Prūsijos įdomybių“ autorius aprašo Gotą (Gotha) — 
„dauginimosi, ypač naminių gyvulių, deiv[ę], kuriai buvo aukojami pirmieji 
gyvulių prieaugliai ir suvalgomi su tam tikromis apeigomis“ (BRMŠ III, p. 
260), - jos skyrelyje apie „Karvių šventinimą“ pateiktas aprašymas išsklaido 
abejones dėl Lasickio dievenio „dvigubumo“: „Pirmadėlės karvės atsivestą 
pirmąjį veršiuką [...] papjauna [...] Gotui, t. y. sergėtojui, kuris globoja 
galvijų prieauglį ir avis, tiksliau sakant, jų dievui; tuo nusakoma kaip avims 
ir veršiukams priskiriamas dievas ar angelas, kurie turės juos sergėti. Tas 
dievas turįs neregimų avių ir veršiukų, prie kurių pateks ir ką tik atsivestoji 
ir papjautoji avis ir veršiukas. 

Akylai saugoma, kad nė trupučio skerdienos negautų niekas svetimas ar 
samdytas šeimynykštis. Kraujas kuo stropiausiai susemiamas, iš jo verdama 
sriuba. Mėsa verdama kaip įprasta atsargiai ir suvalgoma su įprastinėmis 
apeigomis, maldomis, linkėjimais, gėrimu, bet neturi jos gauti niekas sveti- 
mas. Kaulai atiduodami šuniui arba sumetami į ugnį. Tą dieną, kai jie šitai 
daro, niekam nieko neskolina, nes mano, kad drauge su skolinamu daiktu ir 
sėkmę iš namų išduotų“ (BRMŠ III, p. 305). 

Išraiškingas veršelių ir ėriukų globėjos aprašymas ne tik išteisina Lasickį 
ir išryškina vieną senosios gyvulininkystės momentą, t. y. kad veršeliai ir 
ėriukai laikyti vienos kategorijos gyvuliais, bet ir atskleidžia labai senus 
laikus menantį deivės vardą (plg. lat. gotene „telyčia“; govs „karvė“: LLKŽ, 
p. 216; dar plg. sen. ind. Govinda „piemuo“). Globėjai atliekamas klasikinis 
gausą ir skalsą įkūnijančio pirmuonies aukojimas pavyzdžių turi ir pačiame 
Lasickio tekste. Prisiminkime *Motery gabijai aukojamą pirmą iš maišymo 
paimtą duonos kepalėlį ar *Raugy žemėpačiui nuliejamą pirmą alaus kaušą (p. 
55). Aukos skerdienos vartojimas taip pat apgaubtas būdingais draudimais — 

analogiškus (pvz. duonos kepimo apeigose) Lietuvos kaime buvo galima rasti 
iki pat XX a. vidurio (plg) paaišk. 54 [49], 11-21). 

Nušvietęs religinę prieauglio vietą Pretorijus duoda raktą ir paskuti- 
nei mįslei — kodėl dviejų rūšių prieauglio globėjas vadinamas tik „ėriukų 
dievu“? — įminti. Gali būti, kad Lasickio informatorius kitaip nei Pretorijaus 
aprašyme, susidūrė ne su pirmagimio veršelio, o su ėriuko aukojimu, arba 
tiesiog nupasakojo tik vieną iš dviejų galimų, šiuo atveju ėriuko, aukojimą. 
Taip Gota ir liko tik ėriukų globėja. 

Kad ir kaip būtų buvę, iškart po pastarojo minimas „tik ką atvestų 
ėriukų sergėtojas“ *Gardunytis (p. 51) lietuvių mitologijos tyrinėtojams tam 
tikra prasme tapo dar keblesniu klausimu - juk vienas avinėlių globėjas jau 
yra. Remiantis išankstiniu lietuvių mitologijos įsivaizdavimu ir etimologiškai 
aiškiu, iš liet. gardas „aptvaras“ (žr. Skardžius, 1956), kilusiu teonimu, ka- 
Ibamas dievenis neigtas (Jaskevičius), laikytas senosios religijos degradacijos, 
sufragmentėjimo rezultatu (Beresnevičius), o galiausiai, nesiskaitant su La- 
sickio pateiktu apibūdinimu ir remiantis klaidinga Pretorijaus paslaptingojo 
Dvvargonth etimologija, paverstas „[dlievybįe], saugan[čia] kiemą, sodybą, 
bandą“ (Ivanov, Toporov, 2004, p. 356; Pretorijų žr. BRMŠ III, p. 261; apie 
Dvvargonth ir Pretorijaus etimologijas žr. paaišk. 54 [49], 1-5). Tokios rekon- 
strukcijos nereikalingos. Iš gyvulių ūkio konteksto (žr. žemiau) aiškiai matyti 
kodėl ėriukams reikia dviejų globėjų. 

Toliau, po aukščiau aptarto *Pryparšio, Lasickis kalba apie kitokį 
labai svarbų žemaičiams — darbinių gyvulių — „arklių dievą“ *Ratainyčią 
(p. 53). Dviprasmiškas teonimas vedė Lasickio komentatorius dviem ke- 
liais. Vienų (dažniau) kildintas nuo slaviška priesaga baigto liet. k. žodžio 
ratainė (Mierzyūski, 1870, p. 75; Jaskiewicz, 1952, p. 95), kitų jis mėgintas 
sieti su liet. raitas (pvz. Beresnevičius, 2001, p. 162). Pasirinkimas tarp šių 
dviejų etimologijų praktiškai reikštų apsisprendimą ar kalbame apie arklių, 
ar apie žirgų dievą (lietuvių istorijos moksle ši skirtis iki šiol nepakankamai 
įsisamoninta: arklį suvokiant moderniai — kaip „vieną gyvūną“ —, šaltinių 
ištaros apie žirgus neretai automatiškai pritaikomos arkliams ir atvirkščiai, 
kartais tokiu būdu net bandant verifikuoti pačius šaltinius). Pasirinkimas čia 
paprastas, nes bet kokiu atveju filologiškai galima tėra pirma versija. Kaip žinia 
ratais bemaž visoje Lietuvoje iki šiol vadinamas vežimas (žr. Laniauskaitė, 
1977, p. 142), o slaviškos priesagos —yčia vediniai dažniausiai nurodo vietą, 
būstinę arba daiktą, kuriame kas yra ar į kurį kas dedama. Suprantamas, 
tad, dalies komentatorių matymas ratainyčioje paprastą ratų laikymo vietą. 
Tai būdingas dievavardžio aiškinimas — vėliau panašiai Lasickio minimoje 
*Ublanyčioje įžiūrima ubladė, t. y. atskiras pastatas su duonkepiu pečiumi (žr. 

paaišk. 54 [49], 5-6). Tačiau panašūs svarstymai nepaaiškina kodėl Lasickis 
teigia *Ratainyčia vadinus arklių globėją. 

Tradiciškai apkaltinti Lasickį eilinį kartą viską netaip supratus būtų 
paprasčiausia, tačiau pažvelkime į teonimą atidžiau. Krenta į akis jau tai, kad 
jis sudarytas su dviguba priesaga: *Rai-ain-yčia. Atsižvelgiant į dievavardžio 
apibūdinimą tokia daryba nėra lengvai išaiškinama ir verčianti klausti, kaip vis 
dėl to teonimas galėtų jungti ratus ir arklį? Mąstymo kryptį mums nurodo pats 
arklio vardas. Pastarasis, kaip ir liet. arklas, etimologiškai yra išaugęs iš liet. 
arti (Fraenkel I, S. 16). Kitaip tariant, juo nusakomas gyvulio tinkamumą tam 
tikram darbui. Tačiau iki pat XX a., pakol medines žagres pakeitė geležiniai 
plūgai, ypatingai sunkūs pagrindiniai metų arimai ypač pūdymų plėšimai pa- 
prastai buvę tik jaučių jėgoms (žr. paaišk. 58 [51], 16-19). Maža to, kaip matyti 
iš inventorių, XVI a. viduryje arklys buvo prabangos dalykas. Kaip pažymi 
Merkienė, tuometinėje Žemaitijoje didžiojo kunigaikščio valstiečiai (šių 
eilučių autoriui nepavyko išsiaiškinti kokia situacija buvo laisvųjų valstiečių 
ūkiuose) žemės ūkio darbams bei, paprastai, artimoms kelionėms neretai 
dažniau laikė jaučius negu arklius, o anot kai kurių inventorių, jaučius turėjo 
visi valstiečiai, o arklius tik pusė (Merkienė, 1989, p. 42; nors plg. Matusas, 
1968, Nr. 2, p. 54: „Būdavo išimčių, sakysime, vienas ūkininkas turi net 15 
arklių, 3 poras jaučių“). Arkliai XVI a. daugiausia ir vartoti tolimoms kelionės 
vežimais prekybiniais tikslais į Prūsiją, Rygą ar Liepoją, ne mažiau svarbioms 
piligrimystėms, galiausiai nuo seno ir karinėms kampanijoms: antai dar 1205 
m. lietuvių karo vadas Žvelgaitis žygio metu prie Rygos pasirodo „vežime 
sėdėdamas“, o porą metų vėliau, 1207-aisiais, pasak Henriko Latvio, nusiaubę 
Gaujos apylinkes, lietuviai grobį susidėjo „į vežimus“ (plačiau apie kinkinių 
naudojimą karinėse kampanijose žr. Matusas, 1968, Nr. 2, p. 51). 

Taigi, ar nėra taip, kad *Ratainyčioje ir regime, atsižvelgiant į pagrind- 
iniu (?) (ar bent jau dažnesniu) laikytą darbą, nuo arklo akcentą perkeltą ant 
ratų? Savo ruožtu arklį suvokiant kaip ratainį (plg. molinis „molinis puodas“), 
*Ratainyčia suprastina kaip ratainių [arklių] globėja. (Tolimesniems svar- 
stymams verta nurodyti, kad apibendrindamas XVI a. dokumentus Matusas 
skirto arklius į veislinius, važiuojamuosius ir darbinius ir net nurodo, jog 
„XVI-to amžiaus viduryje bene pirmą kartą užtinkame „palšus važiuojančius 
žemaitukus““, žr. Matusas, 1968, Nr. 2, p. 51, 52. Deja autorius savo teiginių 
neargumentuoja, o citatų nedokumentuoja, tad nuo platesnių apibendrinimų 
kol kas tenka susilaikyti). 

Iškart po *Ratainyčios Lasickis mini „kitų gyvulių“ globėją *Valginą 
(p. 53), kurios nekonkretizuotas apibūdinimas, kaip ir nekart iki tol, kreipė 
komentatorius vieninteliu — vardo „išskaitymo“ — keliu. Bene pirmą įmanomą 

teonimo aiškinimą pateikė Narbutas. Sau nebūdingai neišsiplėsdamas ir aiškiai 
(sąmoningai ar nesąmoningai) įtakotas tuometinio ūkinio konteksto Lietuvos 
istorijos tėvas aiškino: *Valgina, tai „Deivė, globojanti naminius gyvulius 
jų tuklumo bei tinkamumo žmonių maistui požiūriu. Ji nulemdavo gyvulių 
pašaro skalsumą ir saugodavo laikomą mėsą nuo sugedimo. [...] Jos vardas 
reiškia Maitintoją“ (Narbutas, 1835, p. 146; vėliau Narbuto liniją plačiau jos 
nesvarstydami palaikė Pisani, 2004, p. 72 ir Beresnevičius, 2001, p. 188-189; 
prie teonimo kilmės iš „valgymo“ šalininkų priskirtinas ir Mažiulis, laikęs 
*Valginą svetimšalio akiratin patekusių klaidingai interpretuotų sakralizuotų 
senojo kaimo valgymo papročių rezultatu: Mažiulis, 1965b). Tačiau ši iš 
pirmo žvilgsnio akivaizdi ir paprasta bei, kaip matysime, tiek filologiškai, 
tiek etnografiškai įmanoma etimologija pasirodė nepriimtina Jaskevičiui. 
Argumentuodamas, kad gyvulių mitybai nusakyti taikomas žodis ėsti, ko- 
mentatorius neigė galimas teonimo sąsajas su liet. valgyti, pats, savo ruožtu, 
vesdamas dievavardį iš liet. valgas „virvė“. Toliau iš šios sąsajos, Jaskevičiaus 
požiūriu, plaukia, kad Lasickio tekste iš tiesų kalbama apie pakinktų ar kitokių 
gyvulių aksesuarų dėžę, o teonimas, lyginant su liet. ratinė ir šaukštinė, 
rekonstruotinas į *Valginė (Jaskiewicz, 1952, p. 102; vėliau pagrindinius 
Jaskevičiaus teiginius jų nekomentuodamas pakartojo Zinkevičius, 1987b, 
p. 93 = Zinkevičius, 2005, p. 262). 

Jaskevičiaus rekonstrukcija nuo pat pradžių kelia nemažai abejonių ir 
savo laisvumu kiek netikėtai pralenkia Narbuto aiškinimą. Nepagrįsta jau pati 
išeities tašku pasirinkta liet. va/gyri kaip žmonėms taikomo žodžio opozicija 
gyvuliams taikomam liet. ėsti. Juk, kaip įžvelgė Narbutas, teonimas veiki- 
ausiai nusako ne valgymą, o maitinimą, arba, gyvulių atveju, šėrimą. Kaip 
tik pastarąja prasme ir vartojamas kalbamam teonimui artimas liet. valgyti 
vedinys liet. valginti: „Kap gerai valginom, tai paršėkai skaudžiau auga“ 
(Dieveniškės, cit. iš LKŽ XVII, p. 1056). Pažymėtina, kad priesagos —ina- 
vediniai vartojami nevienodai, tačiau būdingesni kaip tik žemaičių tarmėms. 
Taigi turime paprastą Šeriančiąją reiškiantį romen agentis, kurio galūnės —a 
nėra reikalo rekonstruoti į -ė (plg. di/binas „dilba, kuris delbia akis, iš paniurų 
žiūri“ : di/bti „nusidėvėti; prisigerti, primirkti, slankioti iš kampo į kampą 
be darbo“; drožinas „striūgas“ : drožti; žibinas „prietaisas skaloms įtaisyti“; 
plačiau apie priesagą žr. Skardžius 1, p. 239-240). Tad, bent dalis Narbuto 
aiškinimo tiksli: *Valginą pagrįstai galime syprasti kaip gyvulių mitybos ir 
tuklumo prižiūrėtoją. 

Grįžkime prie tolesnių Jaskevičiaus argumentų. Aptariamas teonimas 
teoriškai gali būti vedamas iš retai pasitaikančios, latvybės valgas „virvė, 
saitas“ (žr. LKŽ XVII s.v.). Latvybių gausa žemaičių tarmėje (ypač pasienio 

ruože) pastebima nuo seno (pvz. Višinskis, 2004, p. 79-80), tačiau iš saitą 
reiškiančio žodžio išvestas dievenio vardas ūkiniu požiūriu mažiau tikėtinas 
negu iš reiškiančio šėrimą. Gyvulių priežiūrai virvės naudojamos palyginti 
retai. Kiaulės visada ganytos palaidos, taip pat, paprastai išginus atokiau, ir 
didesnis skaičius avių bei karvių. Gyvulius laikant garduose ar tvarte pančiai 
taip pat nereikalingi. Kaip matėme, gyvulių priežiūrai naudojamos virvės nė iš 
tolo nėra tokios reikšmingos kaip gera ganykla ir pašaras. Vienintelis gyvulys, 
kuriam saitai turi ypatingesnę reikšmę yra arklys, kuris tačiau, kiek galima 
suprasti iš De Diis, „kitų gyvulių“ globėjos prerogatyvon nepatenka. Maža 
to, net ir pripažinus etimologijos iš valgas galimybę, Jaskevičiaus bandymą 
įžvelgti teonime „pakinktų dėžę“ tektu laikyti nepagrįstu. 

Lasickis supriešina *Valging su arklių globėju tarsi šiam nereiktų misti. 
O juk pastarąjį - vieną svarbiausių valstiečių pragyvenimo šaltinių — anot 
pačių valstiečių tik gerai pašertas gali būti naudingas: „Arklys nebijo darbo, 
tik bijo bado“ arba „Arklys neėdęs žagrės netraukia“ (LPP, p. 196). Ne vel- 
tui dar 1529 m. instrukcijoje dvarų prievaizdams įsakmiai primenama, kad 
arkliai nekęstų alkio ir šalčio (panašus rūpestis matyti ir valakų nuostatų 
papildymuose, plačiau žr. Matusas, 1968, Nr. 2, p. 52). Tad kokių gyvulių 
mityba turima galvoje? „Kitų gyvulių“ dievenio atskyrimas nuo arklių 
patrono prasmingas tik jei, sekdami Narbutu, *Valging laikysime ne vien 
gyvulių, bet ir žmonių mityba besirūpinančia deive, nes mitybai tinkamais 
laikyti visi gyvuliai išskyrus arklius. Pastarieji ne badmečiu nevartoti ne tik 
maistui bet ir antriniams produktams. Net ir iškilus reikalui vengta atimti 
arkliui gyvybę: XIX-XX a. net nusenusius ar susižeidusius arklius pjaudavo 
gero vardo neturėję skūrlupiai ir iki šiol nė viename XVI-XIX a. pirmos 
pusės dokumente nepavyko aptikti įrašytos net arklio odos (Merkienė, 1989, 
p. 152). Taigi, kaip tik supriešinimas su *Ratainyčia ir apibrėžia *Valginos 
vietą Lasickio tekste. 

Susumavę rezultatus nedaug tenutolstame nuo Narbuto versijos. *Val- 
gina besirūpindama valgomųjų gyvulių mityba ir pašaro skalsumu, drauge 
pasirūpina ir juos prižiūrinčių žmonių stalu. Atrodo kiek paskubėjęs Narbutas 
bus tik teigdamas esą „kitų gyvulių“ deivė be kita ko dar ir saugo mėsą nuo 
sugedimo. Mus pasiekusiuose tikėjimuose mėsos (kaip ir visų kitų žemės 
ir gyvulių ūkio bei miško produktų) atsparumas vienbalsiai nurodomas 
priklausąs nuo mėnulio fazės skerdimo metu (Kriauza, 1944, p. 11; Klimka, 
1999, p. 126-127). 

Išaiškinti susidariusio pulko — *Karvaičių ir ėraičių globėjos Gotos, 
*Gardunyčio, *Pryparšio, *Ratainyčios ir *Valginos - vietą Lasickio tekste 
išties nelengva. Iš pirmo žvilgsnio atrodo, kad specialaus konteksto jiems 

neieškota, o vieta parinkta atsitiktinai: Tačiau įsižiūrėkime į platų paties La- 
sickio išskirtą De Diis fragmėntą, kuriame atsiduria minėti gyvulių globėjai. 
Fragmentas pradedamas kilmingų šeimų patronais, prie kurių prijungiami 
veršelių bei ėriukų globėjai, toliau eilę tęsia bendrabūvio divenių grupė, po 
jų minimas laukų globėjas *Laukpatis, po pastarojo vėl vardijami gyvulių 
globėjai ir galiausiai fragmentas baigiamas „kapuose kryžius saugančiu“ 
*Krikštu. Atidėkime „kryžių sargą“ bei laukų globėją į šalį (jų vietą 
paaiškinsime šiems dieveniams skirtų fragmentų komentaruose, žr. paaišk. 
52 [48], 1-2; 52 [48], 4) ir palikime tik didžiausias (šia prasmė tikėtinai svar- 
biausias) diduomenės, gyvulių ūkio (iš aštuonių gyvulių globėjų pastarąjame 
fragmente Lasickis mini net penkis) ir socialinių dievenių grupes. Iš pradžių 
atkreipkime dėmesį į paskiras išskirtas grupes ir pamėginkime įsivaizduoti 
pagrindines iš jų numanomas Lasickio minčių kryptis. Panašu, jog iškilių 
žemaičių diduomenės šeimų patronais pradedama fragmento pradžia rodo, kad 
nuo valstiečių pereinama prie diduomenės, o drauge ir visos dvaro aplinkos 
realijų, ypač prie vieno svarbių dvaro pajamų šaltinių — gyvulininkystės. 
Tolesnės — socialinės bendrabūvio ir po *Laukpačio einančios gyvulių globėjų 
grupės, žvelgiant į numanomas centrines jų figūras, tęsia mintį. Pirmojoje 
grupėje išskirkime kelionės pradžiai atstovaujantį *Bentį (žr. paaišk. ...), o 
antrojoje arklius globojančią *Ratainyčią. Juos sudėję, atrodo, turime nuorodą 
į (prekybinę?) kelionę arkliais, o visos aptartos atskiros detalės, mūsų akimis 
žiūrint, leidžia įžvelgti vientiso paveikslo kontūrus, kurių dėka pro Lasickio 
piešiamą pagoniškosios religijos vaizdą įmanu užčiuopti ekonominį frag- 
mento pagrindą. Nuoroda į diduomenę atveda mus į gyvulininkystę aktyviai 
kultivavusį senąjį Žemaitijos dvarą. Gyvulių ūkis aprėpė ne tik gyvulių 
auginimą, bet ir, kaip rašoma ir pačioje De Diis, prekybą prieaugliu, mėsa 
ir kitais gyvulininkystės produktas. Ypač aktyvi prekyba visų pirma vyko 
su kaimyninių žemių centrais - Ryga ir Karaliaučiumi (žr. paaišk. 44 [45], 
26-27), taigi vietovėmis į kurias teko keliauti netrumpą kelią, o po vieną, 
kaip žinia, niekas nekeliaudavo. Tikėtina, kad iš platesnio informatorius 
pasakojimo apie dvaro (plačiąja prasme) veiklą ir papročius Lasickis tiesiog 
išrinko senąją religiją liečiančius faktus, kuriuos labai glaustai ir išdėstė 
savo knygelėje. Netekę konteksto jie prarado regimas sąsajas ir ėmė regėtis 
tarsi padrikai išbarstyti. Žinoma tai rizikinga ir pildytina, tačiau, žvelgiant į 
Lasickio teksto visumą, tikėtina vaizdinio rekonstrukcija. 

Galų gale priartėjome prie paskutinio iš gausaus gyvulininkystės mi- 
tologijos atstovų, kuris, anot Lasickio, slepiasi tarp ką tik atvesto prieauglio 
už židinio ir vadinamas Pesseias (p. 55). Šio namų dievams priskirto dievenio 
vardas, o drauge ir reikšmė komentatoriams tapo ne tik gausių aliuzijų, bet ir 

dvejonių šaltiniu. Dauguma De Diis tyrinėtojų nesiryždami apsistoti prie vi- 
enos versijos siūlė po kelis variantus. Antai Mierzynskis spėdamas, kad būtent 
globėjo prasmę dieveniui norėjęs suteikti Laskauskas lygindamas teonimą sų 
lenk. piastowač, piešcič „puoselėti, rūpintis“ atstatė jį į *Piestėjas „globėjas“, 
tačiau siūlė prisiminti ir „piestą“, esą galėjusią stovėti ir už pečiaus. Prie jos 
glaudęsi gyvuliai esą rinkę ir ėdę nukritusius grūdus (Mierzynski, 1870, 
p. 73). Daug vėliau Beresnevičius nors ir laikydamas pirmąją Mierzyūskio 
etimologiją įtikėtina, greta spėjo, dievavardį reiškus „Pisėjas — iš „pisti“ — 
coire“ (Beresnevičius, 2001, p. 136). Teonimo ištakų ieškota ir pačiame 
židinyje. Jis atstatytas į *Pečėją „krosnies, židinio gyventoją“ (Mannhardt, 
1936, S. 377) ar, etimonu laikant senovišką žodį piešos „suodžiai“, į *Piešėją, 
taip paverčiant dievenį ne, kaip gali pasirodyti iš pirmo žvilgsnio, senovės 
dailininku, o tuo, „kas padengtas suodžiais, išsisuodinusiu, suodžiuose 
gyvenančiu“ (Jaskiewicz, 1952, p. 93; taip pat Zinkevičius, 1987b, p. 94 = 
Zinkevičius, 2005, p. 263). Galiausiai, atmesdamas Mannhardto etimologiją, 
kaip paremtą neva dievavardžių darybos pagrindu negalinčia tapti slavybe, 
pats Greimas prieauglio globėją suvokia labai miglotai, bemaž laikydamas 
jį beprasmiu. Pradžioje priskyręs jį prie tiesiog „šiaip sau bute prisilaikančių 
dievukų“ (Greimas, 1990, p. 426 = Greimas, 2005, p. 428) vėliau semiotikas 
pateikia dvi tarpusavyje persipinančias rekonstrukcijas į *Piešėjas „kursty- 
tojas“ (: papiešti „kiršinti, gundyti“, papiešėjas „kurstytojas, skatintojas, 
padėjėjas) bei *Pešėjas „kas peša, peštukas, mušeika“ (Greimas, 1989, p. 
118-119 = Greimas, 2005, p. 624). 

Apibendrinant tenka konstatuoti, kad Pesseias sulaukė labiausiai nuo 
senojo numo aslos atitrūkusių ir tik prieauglio mirtį pranašaujančių versijų. 
Net ir paaugusius gyvuliukus sunku įsivaizduoti mintančius smulkiais ir 
kietais grūdais, ką ir kalbėti apie ką tik atvestus apskritai tik motinos pienu 
misti tegebančius mažylius. Vargas, kaip nurodo Lasickis, kątik pasaulį 
išvydusiems jaunikliams, jei juos prižiūri *Pisėjas. Jei sutinkame, kad šis 
dievavardis nusako dievenio funkciją ar ypatybę (o jei etimologizuojame, 
vadinasi sutinkame), tuomet jis turėtų būti archaijiškas zoopedofilas, kurio 
draugijoje mažyliai vargu ar sulauktų brandos. O jei aplink suodžių būtų tiek, 
kad jaunikliai pajuoduotų, tai veikiausiai nuo smalkių mirtų ne tik jie, bet ir 
kartų gyvenę žmonės. Ne ką labiau pagrįstas ir matymas dievenyje *Pečėją, 
tačiau tikrai ne todėl, kad vardo pagrindą sudaro slavybė. Mėginimas XVI a. 
žemaityje įžvelgti senovės filologą, sąmoningai nevartojantį barbarizmų tėra 
ne kas kita, kaip dar viena „nesutepto“ lietuviškojo aukso amžiaus išpažinimo 
apraiška. Galiausiai vargu ar semantiškai motyvuotai galime kalbėti apie, 
tenka pasikartoti, tik ką atvestų jauniklių globėją kaip apie dievenį-peštuką: 


187 


joks naminio gyvulio naujagimis nepajėgtų šitaip mėginti įsitvirtinti pasau- 
lyje, o dievukas vadinanias *Pešėju galėtų būti nebent velniukas, visomis 
pastangomis siekiantis, kad jaunikliai neužaugtų. 

Tokio blaškimosi nįmanoma paaiškinti kitaip kaip tik hiperskeptiškomis 
De Diis komentatorių nuostatomiš. Palyginus su *Ratainyčia ar ėraičių ir 
karvaičių globėja, kalbamas teonimas tikrai pakankamai skaidrus - ss virtimas 
s! ir atvirkščiai įprastos Lasickio laikmečio korektūros klaidos - ir teisingai 
skaitytas dar Mierzyūskio. Pestyti „perdaug gerai prižiūrėti, lepinti“ — lietuvių 
kalboje gerai žinomas bei Lasickio nurodomą dievenio funkciją puikiai 
atitinkantis žodis: „Ta telyčiukė tik per didelį pestijimą auga“ (Baisogala, 
Radviliškio raj., cit. iš LKŽ IX, p. 870). *Pestėjas tad ir yra „Rūpestingasis 
prižiūrėtojas“. Jo vieta tekste problemų taip pat nekelia. Atsižvelgiant į vietą, 
kurioje šis dievenis „laikosi“, jis ir aprašytas tarp naminių dievų. 


50 [49], 14: Modeina ir Ragaina - tai miškų dievai. 

Tai vienas retų Lasickio fragmentų, kuriame aprašomi dievai, liudi- 
jami ir kitų šaltinių. Tiesa, abiejų teonimų ortografija De Diis skiriasi nuo 
aptinkamų kituose šaltiniuose, tad reikalinga paaiškinimų. Lyginant su kitais 
šaltiniais, pirmasis teonimas lengvai atstatomas į *Medeina - renkant tekstą, 
rankraštinę e nesunku supainioti su o. Tuo tarpu Ragainos forma nepalygina- 
mai problemiškesnė. Teonime nesunku įžiūrėti taip gerai pažįstamą raganą 
(tik ją, kaip matysime, šalia Medeinos leidžia regėti ir šaltinių analizė), tačiau 
forma su priesaga -ain- yra unikali. Ši priesaga plačiai vartojama latvių ka- 
Iboje, tačiau lietuvių kalboje palyginti reta (Skardžius 1, p. 286). Čia galimi du 
aiškinimai. Arba, kaip spėjo Jaskevičius, priesagoje -i- įterpta pagal analogiją 
su Medeina (Jaskiewicz, 1952, p. 95), arba -ain- ir -an- yra sinoniminės pries- 
agos. Už pastarąją versiją galutinai pasisakyti taip pat nesiryžtame, nes, kaip 
liudija Skardžius, abi kalbamos priesagos yra senos ir ne visai aiškios kilmės 
(Skardžius 1, p. 289). Juo labiau, kad ir vietovardžiai Ragainė (dab. Nemano r., 
Karaliaučiuje) ir Raganiai (Šiaulių r., žr. VŽ, p. 305, 306) ar pavardės Ragainis 
ir Raganavičius (LP 2, p. 558, 559) etimologizuojami (nors, kaip matysime, 
veikiausiai nepagrįstai; prie etimologijų grįšime žemiau) skirtingai: pirmieji 
vietovardis ir pavardė paprastai kildinami iš ragas, antrieji — iš ragana. Toliau 
tekste, palikdami nuošalyje kalbinius svarstymus, aiškumo dėlei vartosime 
formą Ragana. 

Pirmas Medeiną ties 1252 metų data, vardydamas nuo krikščionybės 
neva atsimetusio Mindaugo garbinamus dievus, mini Ipatijaus metraštis: 
„[Mindaugas] savo dievams slapta aukojo: visų pirma Nunadieviui ir Te- 
liaveliui ir Diviriksui, Zuikių dievui ir Medeinai; jei vykstant į medžioklę 

išbėgdavo į lauką zuikis, į mišką nežengdavo ir nedrįsdavo jame nei rykštės 
nulaužti; ir savo dievams aukojo, ir mirusiųjų kūnus degindavo, ir savo 
pagonybę viešai išpažindavo“ (BRMŠ I, p. 261). Vėliau, chronologiškai jau 
po De Diis parašymo, tarp alkų ir kaukų daugiskaita Medeinos pasirodo 1595 
metų Daukšos katekizme (BRMŠ II, p. 655). Vėliau Medeina nebeminima. 
XVI a. pabaigos šaltiniai prabyla ir apie iki tol neminėtą Raganą. De Diis 
yra bene pirmas ją minintis tekstas. Kitą kartą — 1591 metais, - prabėgus 
maždaug dešimtmečiui po spėjamos De Diis parašymo datos, įsakmiai rag- 
indamas „idant Schwento Jano diena [neĮschwenstumbim / kaip ghi raganos 
anos / alba popiežininkai Schwenč / Jana kaip ir Diewa pati melsdamies“, 
„Postilėje“ jas mini Jonas Bretkūnas (BRMŠ II, p. 319). Vėliau, apie 1620 
metus išleistame savo žodyne, du kartus — Konstantinas Sirvydas: pirmą 
kartą versdamas lenk k. žodį iedza, kurį lotyniškai aiškina kaip furia, saga, 
venefica, triuenefica (SKSŽ, p. 120 [46]); antrą kartą ragana jau pristatoma kaip 
„lakstančioji“ —- lenk. Latawica, nors lotyniškai vadinama panašiai kaip iedza: 
saga, venefica (SKSŽ, p. 164 [71]), taigi, taip pat kaip atmenamas raganas dar 
XX a. pradžioje vadino Juozas Tumas-Vaižgantas, „nuodininke ir žolėtoja“. 
Raganų teismų bylose lietuviškas raganos žodis nevartojamas — kaltinamoji 
paprastai vadinama burtininkę, kerėtoją reiškiančiais žodžiais. Daugiau apie 
raganas sužinome tik iš XIX a. įsibėgėtos rinkti tautosakos ir tikėjimų. 
Paradoksalu, tačiau ypač glaustas šių deivių apibūdinimas Lasickio 
tekste nelauktai pasirodo beesąs itin informatyvus! Visiems kitiems anksty- 
viems šaltiniams tepateikiant nekomentuotus dievavardžius, tik iš Lasickio 
sužinome, kad kalbama apie miško deives (vėlesnių Raganos apibūdinimų 
klausimas komplikuotas, apie jį — vėliau). Tačiau menkai informatyvūs šal- 
tiniai nesutrukdė rastis daugybei komentarų. Jų tiek daug ir tokie skirtingi, 
kad neišvengiamai tenka peržvelgti kiekvienos deivės tyrimus skyrium ir tik 
po to mėginti spręsti jų pobūdžio bei vienodo įvardijimo klausimus. 
Pradėkime nuo Medeinos, tačiau prieš aptardami deivės interpretacijas 
iš pradžių pažvelkime į jos vardą, kurio etimologija šiek tiek papildo skurdžias 
šaltinių ištaras. Tokių žodžių kaip ryt. liet. mėdžias „miškas; medis“, žem. 
mčdė „miškas“, medinis „laukinis“ ar medėjas „medžiotojas“ šaknis med- 
apibrėžia teonimo semantinį lauką bei leidžia Medeiną suprasti kaip „miške 
gyvenančią; laukinę; medžiojančiąją“ (paskiras etimologines galimybes jų 
nejungdami, ar jungdami tik dalį, minėjo dar Briukneris, 1886, p. 464-465; 
Greimas, 1990, p. 393 = Greimas, 2005, p. 395, Zinkevičius, 1987b, p. 91 = 
Zinkevičius, 2005, p. 260). Nors ir suvokdami etimologijos sąlygiškumą — 
teonimas nebūtinai turi sutapti su visu šaknies semantiniu lauku —, atpažinę 
Medeiną kaip „medžiojančiąją“ galime mėginti šiek tiek praplėsti negausią 

šaltinių bazę, prijungdami XV a. pab. Laoniko Chalkokondylo minimą 
Artemidę (BRMŠ I, p. 541)-ir Dlugošo minimą „miškuose garbintą“ Dianą 
(BRMŠ I, p. 578). Baigiant Medeiną liečiančių šaltinių apžvalgą ir eti- 
mologines pastabas, būtina paminėti ir vienų plačiausių De Diis komentarų 
autoriaus — Mierzynskio - pateiktą, žemaičių vyskupijos konsistorijos sekre- 
toriui Prekeriui priskirtą informaciją, esą „iki šiol gerbiama miško dvasia 
Medinne“ (Mierzynski, 1870, p. 71-72). Mierzynskiui nemažai patikimos 
informacijos pateikęs Prekeris, regis, nesumelavo ir šį kartą, tačiau ką 
konsistorijos sekretorius tiksliai turėjo galvoje, šiuo metu sunku pasakyti. 
Medinis, kaip matėme, žemaičių tarmėje reiškia „miškinį, laukinį“ ir gali 
būti taikomas ir gyvuliui (pvz. kiaulės medinos), ir paukščiui, ir bet kokiam 
miško demonui. 

Ne veltui į šaltinius žvelgėme taip atsargiai. Paskutinius dvidešimt 
metų vos ne kaip išankstinė duotybė priimama Medeinos-medžiotojos versija 
pradžioje akivaizdi nebuvo - juk nė vienas šaltinis tiesiogiai nesako „miško 
deivę“ buvus medžiotoją. Teonimą net mėginta kildinti nuo žodžio medus (Ak- 
ielewicz, 1863, p. 471). Tiesa, ši akivaizdžiai nepagrįsta etimologija palaikymo 
nesulaukė, tačiau su medžiokle Medeina nesieta labai ilgai. Antai Narbutas 
svarstė, kad Medeinos — tai miško nimfos, arba driadės, kurios „globojo miško 
tankmes ir, ten gyvendamos, kenkdavo arba padėdavo žmonėms“ (Narbutas, 
1835, p. 154; taip pat Mierzynski, 1870, p. 71-72, Mierzynski, 1892, p. 392). 
Prabėgus daugiau kaip šimtmečiui Jaskevičius vis dar vadino Medeinas 
„akivaizdžiai palanki[omis], tačiau neaiškias funkcijas turinči[omis] miško 
dvasi[omis]“ (Jaskiewicz, 1952, p. 90). 

Vėliau šiuos ganėtinai atsargius ir negausius lyginimų svarstymus 
pakeičia bemaž nepagrindžiamos, perkrautos, daugybę skirtingų mitologinių 
realijų į kokteilį suplakančios interpretacijos. Pastaruoju metu įprasta, kad 
Medeina atpažįstama Žvorūnoje ir Dlugošo Dianoje (Beresnevičius, 2001, 
p. 111-112, 214; Gimbutienė, 2002, p. 62; Greimas, 1990, p. 351, 383, 393- 
395 = Greimas, 2005, p. 352-353, 385, 395-397, Greimas, 1993 = Greimas, 
2005, p. 535-548, 641-659; Vaitkevičius, 2003b; Vėlius: BRMŠ I, p. 264, 
544; Vėlius, 1987, p. 32), tačiau nemažai autorių tuo nepasitenkindami 
kalbamą medžioklės deivę dar tapatina su Ipatijaus metraščio Zuikių dievu 
(Briukneris, 1886, p. 459; Clemen, 1938, p. 321; Greimas, 1990, p. 383; 
Greimas, 1993, p. 80; Vaitkevičius, 2003b, p. 17; Hsanos, Tonopos, 2000 
II, c. 155, 157), galiausiai Senvaitytė VDU studentams skirtoje mokomojoje 
brošiūroje į deivių gumulą įlydo dar ir Raganą (Senvaitytė, 2001, p. 62), o 
Beresnevičius teogoninio mito rekonstrukcijos bandyme imasi svarstyti 
Perkūno sutuoktinės klausimui labai svarbų Medeinos, Žvorūnos ir laumės 

tapatumo klausimą (Beresnevičius, 2003a, p. 33-34; apie Žvorūnos ir laumės 
tapatumą užsimena dar Greimas). Smulkių, tačiau visiškai iš piršto laužtų 
Medeinos išvaizdos, funkcijų bei jai skirtų švenčių ir ritualų aprašymų gausu 
Dundulienės knygose. Šią autorę nurodome tik dėl jos raštuose aptinkamų 
su mišku susijusių papročių ir tikėjimų aprašymų, kurie gali būti vertingi 
tolimesniems Medeinos klausimo svarstymams (Dundulienė, 1989, p. 26-27; 
Dundulienė, 1990, p. 115-116). 

Dauguma autorių minėtų dievybių tapatumą tiesiog konstatuoja, 
visiškai jo neargumentuodami. Prisimenant teonimo etimologiją, tai dar 
galima suprasti Medeinos ir Dianos atveju, tačiau Žvorūnos klausimas daug 
komplikuotesnis nei įprasta manyti (prie jo grįšime žemiau), o mėginimai į 
Medeiną įlydyti Zuikių dievą ir Raganą apskritai neišlaiko kritikos. Aukščiau 
specialiai pacitavome Ipatijaus metraščio fragmentą, kartu minintį Medeiną ir 
Zuikių dievą. Akivaizdu, kad šaltinis šiuodu dievu laiko skirtingais (nors, pvz., 
Vėlius visvien negalėjo apsispręsti „ar Zuikių dievas ir Medeina yra atskiri 
dievai, ar Zuikių dievas yra Divirikuzo ar Medeinos epitetas“: Vėlius, 1993, p. 
68). Maža to, Ipatijaus metraštyje iškart po Zuikių dievo aprašytas prietaras, 
priešingai nei teigia Greimas ir Vaitkevičius, nesusiejamas su Medeina. Ojei, 
kaip ima regėtis, tyrinėtojams dievus sutapatinti leidžia tarp jų įterptas jung- 
tukas „ir“, tuomet tapačiais neišvengiamai tektų laikyti ir tame pat šaltinyje 
minimus Nunadievį, Teliavelį ir Diviriksą bei, tęsiant mintį, ir visus likusius 
lietuvių mitologijos atstovus. Pernelyg skubotas ir Beresnevičiaus mėginimas 
medžioklės deivėje atpažinti laumę. Medeinos ir Žvorūnos tapatumą laiky- 
damas akivaizdžiu, autorius atsispiria nuo pastarosios apibūdinimo „kale“ 
ir taip sugretina ją su tadžikų mitologijos „visų šunų vyriausia“, neretai prie 
vandens bjaurios moters ar labai dažnai ir zoomorfiniu — ypač kalės - pavidalu 
pasirodančia, kūdikius marinančia albaste. Medeinos siejimas su laume net ir 
tipologiškai nepagrįstas. Kaip matyti iš lietuvių sakmių ir tikėjimų medžiagą 
apibendrinusio Vėliaus tyrimo, dauguma atvejų laumė pasirodo antropomor- 
finiu, be to kur kas dažniau gražios nei bjaurios merginos pavidalu. Vėlius 
nurodo tik dvi sakmes, kuriose laumė pasirodo kaip ožka ir kumelė, tačiau 
niekur nėra nė užuominos apie kokį ypatingą jos ryšį su šunimis (žr. Vėlius, 
1977, p. 93-96). Galiausiai neturime duomenų siejančių laumę su medžiokle 
bei tik su didelėm išlygom galime mėginti apibrėžti ją kaip kūdikių marintoją. 
Čia daugiau raganos užsiėmimas; laumės juos vagia, tačiau žudo tik atskirais 
atvejais, motinoms bandant nesąžiningai pasinaudoti laumių dosnumu. 
Šiaipjau albastės kvalifikacijos apskritai labiau tinka raganai nei laumei. 

Atskirai atkreiptinas dėmesys į ypač plačius Greimo ir Vaitkevičiaus 
Medeinos aiškinimus. Autoriai ne tik nusako deivės išvaizda, bet ir nurodo jos 

hipostazes, atskleidžia funkcijas, nustato kulto vietas ir aprašo deivei skirtas 
apeigas bei santykius su kitais dievais. Deja, visas šis paveikslas — viso labo 
ištisa samprotavimų virtinė, ne nuskaidrinanti, o tik dar labiau suvelianti 
skurdžias lietuvių mitologijos detales. Dauguma minėtų autorių teiginių 
remiasi klaidingomis prielaidomis,-laisvos asociacijos pateikiamos kaip 
įrodyti faktai, kuriais tolimesniame tekste remiamasi jau kaip nekeliančiais 
abejonių, dauguma rekonstrukcijų ir šaltinių „klaidų“ atitaisymų nėra sąlygoti 
būtinybės, o medžioklės paprotinė medžiaga galima sakyti išvis nenaudojama. 
Tokių svarstymu bemaž neįmanoma apibendrinti, tad čia aptarsime tik, mūsų 
akimis žiūrint, pagrindines išvadas ir argumentacijas. 

Pradėkime nuo Greimo, kuriam Medeina „lengvai paaiškinfama) pagal 
Dianos stereotipą: [ji] yra vieniša, mergaujanti, nuo vedybų atsisakiusi“ deivė 
(Greimas, 1993, p. 82, 100 = Greimas, 2005, p. 539, 648). Vėliau, remdamasis 
Slančiausko užrašyta pasaka, Greimas papildo psichologinį deivės portretą: 
Medeina esą nors ir vieniša, tačiau „geismų persekiojama ir išsiilgusi vedy- 
binio gyvenimo“ (Greimas, 1993, p. 87, 105 = Greimas, 2005, p. 544, 653). Ši 
aistrų draskoma medžiotoja gali įgyti daugybę pavidalų, kurių, anot Greimo, 
vienas pagrindinių — Žvorūna — nurodomas Malalos kronikoje. Pastarojoje 
Žvorūna vadinama kale, tačiau komentatoriaus toks įvardijimas neįtikina ir 
šis teigia, kad „kalė turi būti aiškinama kaip vilkė“ (Greimas, 1993, p. 89, 
106 = Greimas, 2005, p. 545, 654; vilkės liniją, pateikdamas savų pavyzdžių, 
remia Vaitkevičius, 2003b, p. 17-18, 19-20). 

Dianos ypatybes priskirdamas Medeinai ir net nesuabejodamas jų 
būtinumu, Greimas atstovauja visai lietuvių mitologijos mokslo „lyginamąjai 
mokyklai“: pastarojoje lyginimu tiriamas objektas faktiškai ne „atpažįstamas“, 
t. y. geriau suprantamas — tam visuomet reikia pamatyti ne tik panašumų, 
bet ir skirtumus, savitumus — bet, dažniausiai, tarp lyginamų objektų dedant 
lygybės ženklą, visiškai iškreipiamas. Chalkokondylo ir Dlugošo minima 
Artemidė/Diana interpretatio romana principu galbūt išties „įstatyta“ vietoj 
Medeinos, tačiau iš šio fakto daugių daugiausia plaukia, kad tai miško deivė 
medžiotoja. Romėniška analogija teperteikia pagrindinę mintį, tačiau jokiu 
būdu nėra visiškas mitologinio objekto atitikmuo. Tačiau net ir tokiu atveju 
mes nežinome tikrųjų atitikimo ribų. 

Dianos ir Medeinos sutapatinimo motyvus dar galėtume suprasti, tačiau 
tolesnės froidistinės Greimo mintys apie deivės užslopintą ar neįgyvendintą 
seksualumą apskritai atitrūkusios nuo faktų (į pagoniškus dievus Greimas 
apskritai linkęs žvelgti pro „seksualinių kvalifikacijų“ prizmę: be tam 
pretekstą suteikiančių Pizio ir Gondu plg. dar Austėjos, Babilo bei Raganos 
interpretacijas). Kaip jau minėta, Greimo išvados plaukia iš Mato Slančiausko 

užrašytos pasakos „Gyvatė pati“ (ŠLP, p. 282-284, Nr. 116), kurioje pasa- 
kojama apie medžiotoją, miške užėjusį labai gražius namus, o juose radusį 
„vienuose šilkuose ponią“, „daugybė[s] panų“, kurios, kaip vėliau pasirodo, 
esančios gyvatės, valdovę. Neįmanoma nusakyti kaip Greimui pasakos 
gyvačių valdovė virsta Medeina, kodėl šiaipjau tautosakoje žinoma šliaužikių 
karalienė negali mitologijoje turėti savo vietos — tiesiog būti kas esanti ir 
kaip minėta pasaka „nušviečia“ deivės seksualumo klausimą. Jam tiesiog 
taip atrodo. Virsmą Greimas „apiformina“ vieninteliu, neįrodyta hipoteze 
grindžiamu, sakiniu: „Žinodami [19] Medeinos nedraugišką nusiteikimą 
žmonių — 0 ypač medžiotojų - atžvilgiu, galime tad su šiokiu tokiu pagrindu 
[!] prileisti [-..], kad mūsų medėjas pateko į Medeinos dvarą“ (Greimas, 1993, 
p. 84, 103 = Greimas, 2005, p. 541, 650). Tokia pat dvasia interpretuojamas ir 
tolesnis pasakos fragmentas, kuriame valdovės įsakytos „panos“ kerta rykšte 
jaučiui. Greimo jis akimirksniu išaiškinamas „kaip medeinių auka Andojui 
ar, greičiau, Aušveičiui“ (Greimas, 1993, p. 84, 103 = Greimas, 2005, p. 541, 
650); nors ir tarp pastarųjų dėti lygybės ženklo neturime jokio pagrindo, 
nekalbant jau apie kokius nors šaltiniais nepagrindžiamus Medeinos ir Andojo 
santykių svarstymus. Ir tokie praregėjimai tęsiasi per visą tekstą. Maža to, 
klaidingos ir iškreipiančios duomenis ne tik Greimo interpretacijos, bet ir 
nuorodos. Antai, cituodamas pasaką Greimas nurodo Slančiausko „Šiaurės 
Lietuvos sakmes“, tačiau tokio leidinio nėra. Vėlius ir Seselskytė parengė 
„Šiaurės Lietuvos pasakas“. Šiame kontekste, suprantama, tai neesminis 
netikslumas. Svarbiau kas kita. Kaip matyti iš 25 Greimo išnašos, konkrečiai 
už kalbamos Slančiausko pateiktos pasakos tyrinėtojas „užsikabina“ dėl 
pasakos paaiškinime (ŠLP, p. 427) nuskambančių žodžių, esą joje „aiškiai 
juntama senfoji] mūsų mitologija“. Tačiau drauge Greimas, nors juos ir 
paminėdamas, visiškai nekreipia dėmesio į tolesnius, tikrąją cituotos ištaros 
vietą parodančius, to paties komentaro žodžius, aiškiai nurodančius, kad 
„Gyvatė pati“ — „originali pasaka, neturinti atitikmenų nei lietuvių, nei kitų 
tautų tautosakoje“. Tai ne pirmas atvejis, kai Greimas mėgina rekonstruoti 
mitologinius siužetus remdamasis vienetinėmis, neaiškiomis aplinkybėmis 
atsiradusiomis pasakomis ar nutyli svarbią informaciją — pakaks prisiminti 
Aušrinę liečiančius svarstymus (žr. paaišk. 48 [47], 30-50 [47], 1). Kokią 
painiavą įneša Greimo interpretacijų neįvertinimas, aiškiausiai matyti atvertus 
enciklopediją, kur Vėliaus lūpomis Greimo mintys esą Medeinos bruožų turi 
tautosakiniai miško ponios ir laumės paveikslai (Vėlius, 1987, p. 32) bei, kad 
ši deivė savo ištakomis susijusi su Tacito minima Dievų motina (Vėlius, 1988, 
p. 698) tampa įkalto vinies tvirtybę turinčiais teiginiais. 

Atskirai būtina aptarti daugelyje tyrimų randamą, tačiau Greimo 

ir Vaitkevičiaus raštuose ypatingą prasmę įgavusį Medeinos ir Žvorūnos 
sutapatinimą. Pastaroji deivė Vienintelį kartą minima Malalos kronikos intarpe 
(1261): „Žvorūnja], kitaip tariant, kal[ė]“ (BRMŠ I, p. 268). Šiuo metu mes 
neturime jokio pagrindo tapatinti jos su Medeina, juo labiau, jei vis dėlto čia 
kalbama apie tą pačią deivę, manyti, kad šaltinis kalę sumaišęs su vilke. „Jei 
kalė kanda, visa ruja puola“ (Alytus, cit. iš LKŽ V, p. 129) - šio vieno liudijimo 
pakanka galimai kalės ir medžioklės sąsajai patikrinti. Tuo tarpu Vaitkevičius 
„sviedžia bumerangą“: net nesvarstydamas panašios galimybės, iškart prabyla 
apie „protolygmenį“, kuriame gyvuoja „vieningas mitologinis vaizdinys šuo- 
vilkas“, tada grįžta jau prie vilkų, tiksliau, vilkės, kurios medžioklės vadovės 
funkciją ima grįsti panašiais į cituotąjį tik apie vilkę kalbančiais pavyzdžiais 
(Vaitkevičius, 2003b, p. 17-18). Apskritai konstruojant tokį paveikslą — a 
priori Žvorūną suvokiant kaip Medeiną — tyrinėtojai elgiasi hermeneutiškai 
nepateisinamai: neleistinai ignoruoja įvairius kitus kalės veiklos pasireiškimus 
(šaltinis juk nieko nesako kuo kalė Žvorūna užsiima!) ir visiškai nekreipia 
dėmesio į neapeinamą faktą, kad Medeinos išvaizda, ką jau kalbėti apie kokias 
nors hipostazes, mums nežinoma. Įdomu, kad atsietai nuo Medeinos svarstant 
kokia mitinė būtybė galėtų būti įvardyta kale, tautosaka mus kreipia link daug 
geriau pažįstamos, taipogi miške sutinkamos, tačiau toli gražu ne medžioklei 
atstovaujančios esybės — raganos. Būtent ji dirbdama savo juodus darbus 
pasiverčia kale. Antai, pasak vienos pasakos, norėdama sutrukdyti savo sūnui 
vesti „vieną naktį [ragana] išėjus ant kelio sūnui priešais ir pasivertusi į kalę 
ir pradėjusi lot ir už kulnų griebt“ (ŠLSP, p. 54, Nr. 27). Kitoje pasakoje kale 
pasivertusi ragana išžudo beveik visą kaimą: atbėga „kalė juoda su dideliais 
papais, [...] tuo žiburį užgesina ir išsmaugia visus“ (LPĮ IV, p. 178, Nr. 89). 
Savitas, ypač baltuose ir slavuose paplitęs pasakos siužetas, kuomet ragana 
savo vyrą paverčia šunimi (pvz. OPS, p. 59-61, Nr.22; LP I, p. 164-168, Nr. 
25; ŠLSP, p. 69, Nr. 49) rodytų, kad čia mes susiduriame ne su atsitiktiniais 
pavyzdžiais. Tipologinės paralelės juos tik sutvirtina. Be aukščiau aptartos 
„visų šunų vyriausios“ albastės, prisiminkime Greimo nurodoma ganėtinai 
tikslią graikų mitologijos, kalbančios apie „suporuot[as] laukin[es] deiv[es] — 
Artemid[ę] ir Hekat[ę], vėlesniais laikai virtusi[a] tikra liaudiška ragana“, 
analogiją (Greimas, 1990, p. 351). Tačiau tyrinėtojas neužsimena, kad pas- 
tarajai vienos pagrindinių aukų - kryžkelėse aukoti juodi šunys, jinai, kaip 
ir Artemidė, medžioja su daugybe šunų, tiesa, kapinėse, tarp šešėlių, apie jos 
artėjimą savo lojimu praneša išsigandę Stykso šunys, o siaubingoji Hekatės 
palydovė Empūsa praeivius taip pat gąsdina pasivertusi kale (lietuviškai apie 
Hekatę ir Empūsą žr. Veličkienė, 1998, p. 67). Taigi, ieškodami deivės kalės 
vis susiduriame su mitologinėmis Raganos giminaitėmis. Šiame komentare 


194 


nesitikėdami galutinai išspręsti Žvorūnos klausimo, manome, parodėme pa- 
kankamai, kad pastarosios deivės klausimas persvarstytinas iš pagrindų. 

Greimo liniją tęsia Vaitkevičius. Suplakęs medžioklę su karu Vaitkevičius 
paverčia Medeiną „medžioklei ir karui - prioritetinėms kunigaikščio ir didikų 
veiklos sritims“ (Vaitkevičius, 2003b, p. 17-19, 28) atstovaujančia deive, kuri 
esą, buvusi ypač svarbi „kariaunai, kurios nariai, manoma, kartu buvo ir 
bitininkai-bičiuliai, miškuose turintys bičių“ (Vaitkevičius, 2003b, p. 20, 28). 
Toliau, remdamasis minėtu Zuikių dievo ir Medeinos sutapatinimu, tyrinėtojas 
išveda, kad „Kiškio bažnyčiomis vadinamos šventvietės buvo Žvėrūnos- 
Medeinos kulto, praktikuojamo karių-medžiotojų vietos“ (Vaitkevičius, 
2003b, p. 22-25, 28), kurių „arealas sutampa su menama [...] Lietuvos žemės 
teritorija ir koreliuoja su ankstyvųjų valdovo kiemų bei valstybinių pilių 
geografija“ (Vaitkevičius, 2003b, p. 28). 

Taip pat kaip ir Greimo atveju, visas Vaitkevičiaus tekstas remiasi tik 
samprotavimais, kuriais, be kita ko, operuojama iš principo ydingoje Mindaugo 
epochos kaip aukštųjų socialinių struktūrų ir aukštosios mitologijos klestėjimo 
vizijoje. Visų pirma, kol kas neturime nė vieno šaltinio leidžiančio bent kiek 
aiškiau įsivaizduoti mindauginę visuomenės sanklodą, o tokiu pat būdu kaip 
Vaitkevičius sujungia karą, medžioklę ir bitininkystę, prie jų lengvai galėtume 
priplakti dar ir žvejybą, o galiausiai ir visas likusias ūkio sritis. Medžioklė 
nors ir prioritetinis aukštuomenės užsiėmimas, tačiau neturime pagrindo iš 
jos eliminuoti žemesniųjų luomų. Pastariesiems ji egzistenciškai neabejotinai 
buvo kur kas svarbesnė nei diduomenei. Pačiam kunigaikščiui vargu ar teko 
rūpintis tuo, kas garuos ant jo stalo, tuo tarpu valstiečiams medžioklės laimikis 
sudarė žymią šiaipjau, atrodo, ganėtinai skurdaus maisto raciono dalį. Net ir 
sugriežtinus miškų administraciją nepavyko atgrasyti kaimo gyventojų nuo 
„girios mėsos“. Antai, anot XIX a. pabaigos Višinskio žemaičių valstiečių 
antropologinio tyrimo, „labai daug kas paika[vo] medžiokle“ ir, kaip rodo 
senojo ūkio tyrimas, „paikavo“ ne veltui (Višinskis, 2004, p. 73; taip pat žr. 
paaišk. 50 [47], 11-12, apie XVI a. ir senesnę medžioklę žr. Matusas, 1943a). 
Galų gale medžioklė ir karas, net jei žvelgtume iš aukštuomenės perspekty- 
vos, nepaisant tam tikrų lygiagrečių vis vien lieka atskiros sritys: ne veltui, 
nors retkarčiais ir suartėdami, archajiškų religinių sistemų medžioklės dievai 
nėra tapatūs karo dievams. 

Tačiau jei karybos ir medžioklės gretinimą dar įmanu suprasti, bandy- 
mas įlydyti į pastaruosius dar ir bitininkystę yra apskritai iš piršto laužtas. 
Įtartinas jau pats minėtas apeliavimas į Mindaugo ir ankstesnes epochas. 
Plačiau apie bitininkystę apskritai pradedama kalbėti tik XVI a., tačiau geriau 
pažinti ją imame tik iš dar vėlesnių šaltinių. Tačiau nepaisant visų pastangų kai 

kurie svarbūs momentai taip ir lieka tik-prielaidomis — net apytikrė nurodoma 
avilių atsiradimo data svyruoja vos rie du tūkstantmečius (žr. paaišk. 52[48], 
17-21). Vaitkevičiaus, besiremiančio Greimu (pastarąjį žr. Greimas, 1990, p. 
261-266 = Greimas, 2005, p. 265-270), analizuojančiu etnografo Juozo Petrulio 
bitininkystei skirtus straipsnius, versija neįmanoma net ir grynai hipotetiškai, 
Greimas, remdamasis vienetiniu pranešimu, esą bitininkyste užsiiminėję pa- 
grinde antrieji, ūkio negalį paveldėti sūnūs ir išryškinęs bitininkui privalomas 
dorybes, sugretina pastarąją tam tikru etikos kodeksu ir brolybės principų 
besivadovaujančią „gildiją“ su kitais „antraisiais sūnumis“ — kariūnais. Visų 
pirma, nėra pakankamo pagrindo sujungti karius ir bitininkus vien remiantis 
vyrų bendrijoms būdingais glaudžiais asmeniniais santykiais. Neilgai trukę 
turėtume prie pastarųjų prijungti ir visus likusius amatininkų sambūrius. 
Antra, aptardamas būtinus bitininkui bruožus (Greimas, 1990, p. 263 = 
Greimas, 2005, p. 267), Greimas nutyli to paties Petrulio nurodomą esminę 
bitėmis užsiimančio žmogaus savybę, kad „[blitininkas turi būti [...] ramus“ 
(Petrulis, 1971, p. 136). Tai ne šiaip pastebėjimas. Bitės nepaprastai jautrūs 
bet kokiems dirgikliams vabzdžiai: jas erzina aštrus kvapas, prie avilio keli- 
amas triukšmas, nervingi ir besiblaškantys žmonės (Statkevičius, 1992, p. 54). 
Kitaip tariant, kaip dažnai pabrėžia seni bitininkai, toli gražu ne kiekvienam 
žmogui bitės „rankon eina“, ir tikrai „antrasis sūnus“ neužsiims bitininkyste, 
jei neturės, kaip atrodo, ne taip jau dažnai pasitaikančių savybių. Bitininkas — 
atvirkščias kariui tipas. Tai sėslus, taikus, ramus žmogus. Gal kaip tik todėl 
kartais pažymima, kad „[blitininkavimu visur užsiiminėja daugiausia seniai“ 
(Višinskis, 2004, p. 73) ar bent jau trisdešimtmečiai-keturiasdešimtmečiai 
(Piškinaitė, 1979, p. 68), taigi, žvelgiant į vidutinę XVI a. žmogaus amžiaus 
trukmę, gyvenimo zenitą jau perkopę vyrai (žr. paaišk. 44 [44], 4). Į pastarąjį 
bruožą atsižvelgdamas Greimas, drauge su Vaitkevičiumi, kažin ar drįstų 
prilyginti bitininkus kadetams — „atliekamų sūnų, visokioms avantiūroms 
pasiruošusių, laimės ieškančių bernų būria[ms]“ (Greimas, 1990, p. 265 = 
Greimas, 2005, p. 269). Maža to, Vaitkevičius, atrodo, kalba apie vadovo 
kariauną, kitaip tariant, draugovę, mažne kiaurus metus lydinčią per šalį 
keliaujantį ir duokles renkantį valdovą. Tuo tarpu, net nebežiūrint į būtinas 
bitininkui būdo savybes, „[plrie [bičių] visas darbas - kaip prižiūrėc namu- 
ciai“ (Petrulis, 1989, p. 105), todėl „geras bitininkas turėjo mažai laiko žemės 
ūkio darbams“ (Statkevičius, 1992, p. 53). Kitaip tariant, bitininkavimu tikrai 
negalėtų užsiiminėti nuolat keliaujantis ir kariaujantis, ypač XII-XIV a., 
draugovininkas. Nenuostabu tad, kad nei Greimas, nei Vaitkevičius nenurodo 
nė vieno istorinio bitininko-kariūno pavyzdžio. 

Ne geresnė situacija ir „kiškio bažnyčių“ atveju. Jau minėjome, kad 

neturime jokio pagrindo tapatinti Medeiną su Zuikių dievu, tad ir visi to- 
lesni svarstymai šiuo klausimu beprasmiai. Maža to, vadinamąsias „Zuikių 
bažnyčias“ vienareikšmiškai įvardyti šventvietėmis, kol kas, švelniai tariant, 
taip pat pernelyg drąsu. Argumentuojama paprastai tuo, kad pastarosios 
apipintos padavimais ir nestokojančios radinių, tačiau detalizuojant tokių 
„šventviečių“ radinius, nekart pasirodo, kad tai monetos, žmonių kaulai 
ar girnapusės, be papildomų duomenų terodančios, kad čia kadais gyventa 
žmonių. „Zuikių bažnyčių“ vietos, tiesa, lyg ir apipintos padavimais, tačiau, 
atrodo, nemaža dalis jų vėlyvos kilmės. Galų gale tikrai būtų įdomu sužinoti 
bent vieną Lietuvos vietovę apie kurią nėra jokių padavimų. Mums nežinoma 
ir „Zukių bažnyčių“ įvardijimų kilmė. Šių eilučių autoriui teko matyti nemažai 
žmonių, suspaudus ausis keliančių savo vaikus ir rodančių „Zuikių bažnyčią“, 
bet šis pokštas paprastai nesietas su jokia geografine vieta. Ar pasiaiškinus, 
kada toks paprotys atsiranda, galiausiai nepaaiškėtų jį neturint nė kelių šimtų 
metų, nekalbant jau apie Mindaugo laikus, ar apie jų sąsajas su tariamu karių- 
medžiotojų kultu? 

Kai kurie Vaitkevičiaus teiginiai, geriausiai atskleidžiantys kaip gimsta 
panašios interpretacijos, rodo autorių neturint istorinės nuovokos. Ko vertas 
vien į Medeinos lauką įtrauktas kunigaikščio Jogailos „įprotis“ eiti naktį 
į mišką klausytis lakštingalos, laikomas „viena apeigų, skirtų Žvėrūnai- 
Medeinai, mat lakštingala — tai dar viena, šį kartą ornitomorfinė, deivės 
raiškos forma“ (Vaitkevičius, 2003b, p. 18). Iki šiol Jogailos, ryžtingai gilinusio 
Lietuvos christianizaciją, galiausiai sugebėjusio pakrikštyti net žemaičius ir, 
pasak tradicijos, išvertusio į lietuvių kalbą žegnonę ir pagrindines maldas, 
religiniai įsitikinimai niekam nekėlė abejonių. Būtina pabrėžti, ničnieko 
nežinome ne tik apie būdą garbinti dievybę klausantis lakštingalų giesmių, 
tačiau ir apie kokias nors lietuviškosios medžioklės deivės hipostazes. O Me- 
deinos bylą užversime klausimu, ar nėra taip, kad pirmosiomis pavasarinėmis 
lakštingalų giesmėmis žavėjęsis valdovas tiesiog „kultivavo“ tiems laikams 
būdingą, galbūt net iš kurtuazinės Vakarų Europos perimtą pomėgį ar tiesiog 
malšino tėvynės ilgesį? 

Dabar kuriam laikui palikime Medeiną ir pamėginkime išsiaiškinti, kas 
gi yra jos paslaptingoji porininkė. Lasickio aprašyta Medeinos ir Raganos 
pora šalia aptartų pateikia dar vieną paradoksą. Nors, Medeinos atveju, galima 
sakyti, teturime dievybės vardą, tačiau vis dėl to tas vardas yra pakankamai 
skaidrus ir leidžiantis ganėtinai aiškiai nusakyti dievybės funkcijas. Tuo tarpu 
ragana, kuri tikrąja žodžio prasme linksniuojama tautosakoje ir iki pat šių 
dienų minima kalboje (tarkim taip kartais pavadinama pikčiurna moteris), kur 
kas tamsesnė. Kaip peržvelgus tyrimus paaiškėja, bemaž negalime pasakyti 

apie kokią esybę kalbama - tyrinėtojams raganos vaizdinyje susipina bent trys 
būtybės; iki šiol ginčijamasi tėl raganos vardo prasmės; galiausiai, nors tai 
viena populiariausių tautosakos herojų, tačiau jos reikšmė visiškai neaiški. 

Iš pradžių pažvelkime į raganos vaizdinį ir pamėginkime išpinti jame 
persipynusias gijas. Lietuviams žinomos dvi raganos vardu vadinamos 
būtybės — išvaizda iš aplinkinių neišsiskirianti slapta burtininkaujanti „pa- 
prasta moteriškė“, „kaimynė“ ir miško trobelėje gyvenanti baisiai atrodanti 
demoniška atsiskyrėlė. Kaimyninėms tautoms, pvz., rusams ir lenkams, jų 
savitumas akivaizdus visais požiūriais: „kaimynė“ ir miško demonė net 
vadinamos skirtingai — atitinkamai rus. BexbMa ir 6a6a ara, lenk. wiedzma ir 
iedza. Tuo tarpu lietuvoje panašūs, sakmėse neretai pasitaikantys aiškinimai, 
kaip antai „raganos atsiranda iš tų pačių bobų“ (LP I, p. 152, Nr. 2; taip pat 
Nr. 1), visiškai sumaišo kortas. Tyrinėtojai jau yra pastebėję „mitiškesnį“ 
ir „žemiškesnį“ raganos vaizdavimą (Sauka, 1999, p. 45), tačiau jo nėra 
išplėtoję. Paprastai pažymėjus „žinom[ą] raganų ryš[į] su medžiais“, bei tai, 
kad „sakmėse ragana neretai aptinkama miško trobelėje“ (Beresnevičius, 
2001, p. 162; plg. Greimas, 1993, p. 30 = Greimas, 2005, p. 537) dvi būtybės 
tiesiog redukuojamos į vieną ir svarstoma tik „deiviška“ linija. Dėsninga, tad, 
kad būta ir atvirkščių redukcijų. Antai, pasak Dundulienės, ragana nebuvo 
deivė, o „tik žiniuonė, sugebanti atlikti įvairiausius magiškus veiksmus, 
turinti aiškeriagystės galią“ (Dundulienė, 1989, p. 152, 155; Dundulienė, 
1990, p. 141, 142). 

Dar kartą pažvelkime į kalbamas būtybes. Kaimo ragana yra moteris, 
kurios aplinkiniai dažnai net neįtaria kuo nors išsiskiriant. Tuo tarpu jau 
pati mitinės raganos išvaizda ir gyvenimo būdas tokie siaubingi, kad niekaip 
negalėtų likti nepastebėti. Ji ir gyvena nuo visų atsiskyrusi miško trobelėje, 
kitaip tariant yra radikaliai antivisuomeniška. Pasakotojų ji niekada nėra 
suvokiama kaip „sava“, kitaip nei „kaimynė“, kuri net ir išaiškinta, lieka 
paprasta moterimi. Pažymėtina, kad priešingai nei žvelgiant į tyrinėjimus 
susidaro įspūdis, kaimo ir miško raganų skirtingumas lietuvių tautosakai 
puikiai žinomas. Pakankamai akivaizdus lyginant atskirus apie skirtingas 
raganas kalbančius tautosakos vienetus, jų savitumas ypač išryškėja lietuvių 
liaudies pasakų tipe „„Podukra šulinyje“, kur susitinka abi raganos — kaimo 
burtininkė ir mitinė būtybė. 

Taigi, tik mitologinę raganą, tačiau jokiu būdu ne kaimietę kerėtoją 
ar laumę, De Diis drauge su tautosaka suteikia pagrindo manyti esant 
antrąja kalbamo fragmento „miško deive“. Ji - viena iš nedaugelio lietuvių 
mitologinių būtybių, kurios išvaizdą ir gyvenimo būdą galime smulkiai 
pažinti iš autentiškų šaltinių, nesileisdami į komplikuotas spekuliacijas. 

Panašu, kad ši miško demonė yra daugiau mirties nei gyvybės karalystės 
gyventoja. Jos aplinkoje, kaip žinia, nėra net „gyvų žmonių“ kvapo (dėl to 
pastaruosius ji tuojau pat užuodžia), o pati ji kartais vadinama Kaulo boba. 
Nenuostabu, tad, kad raganos teritorijoje atsidūrę žmonės jaučiasi „tokiam 
padėjime, kaip žmogus prieš mirsiant“ (OPS, p. 28, Nr. 8). Artėjant prie jos 
būsto aplinka darosi vis šiurpesnė. Kartais sakoma, kad ragana gyvena ant 
kalno susidariusio iš į akmenį paverstų žmonių (LPĮ II, p. 388, Nr. 188) ir 
jau dažnai teigiama, kad jos tvora — „žmonės sustoję aukštyn kojoms“, virš 
durų —- žmogaus galva, rankena - žmogaus liežuvis, virtuvėj — „žmonių žarnų 
pridraikyta. Ties puodu žmogaus ranka pakabyta į samčio vietą, ugnis kūrinasi 
ir ant ugnies puodas verda.“ Puode — „žmogaus kaulai iškyla ir vėl nuskęsta, 
turbūt košelyną verda! [...] [S]tub[oj] [...] ta boba ragana pjausto mažą vaiką 
ir ėda“ (LP II, p. 269, Nr. 20; plg. LPĮ I, p. 308, Nr. 123). 

Tačiau miško raganos išvaizda, skirtingai nei slavuose, lietuvių tau- 
tosakoje detalizuojama palyginti retai. Paprastai pasitenkinama pažymint 
ją esant, pvz., sena boba su geležiniais nagais, dideliais dantimis, ilgomis 
purvinomis rankomis ir pan. Kita vertus, pakankamai didelis pasakų blokas 
miško atsiskyrėlę vaizduoja įspūdingą ir gerai žinomą už miško ribų gyvenan- 
tiems žmonėms, pvz.: „Un ta miesta, kur šitas karalius gyvena, niekadas saule 
nešviesdava, nes jų turėja ažustajus laume ragana“ (LPĮ II, p. 386, Nr. 188). 
Už savo namų ribų ragana sutinkama retai, tačiau net ir tada jos neįmanoma 
nepastebėti ar palaikyti paprasta moteriške: „Laumė [ragana] važiuoja geldoj 
kiaulę pasikinkius, žarnoms insivadelėjus, bjauriais apsitaisius skarmalais“ 
(LPĮ II, p. 228, Nr. 104; plg. LP II, p. 286, Nr. 27). 

Raganos esmė ima aiškėti jau mėginant įsiskaityti į jos vardą. Atmetus 
akivaizdžiai nepatikimas versijas turime dvi ilgą laiką koegzistavusias eti- 
mologijas — iš liet. regėti (Būga II, 1959, p. 258; Fraenkel II, S. 684; Jaskiewicz, 
1952, p. 95) ir iš liet. ragas (Akielewicz, 1863, p. 476; Bagdanavičius, 1982, p. 
102, 108; Orkyrmmųukos, 1975; OTkyrmįukos, 1977) —, kurios, po neatremiamos 
Greimo pastabos, jog tarp raganos vardo etimologijos ir „jos stereotipinės 
veiklos formų atstumas atrodo itin didelis“ (Greimas, 1990, p. 142-143), taip 
pat tapo persvarstytinos iš pagrindų. Šios nelengvos užduoties ėmęsis Berndas 
Gliwa (daugiausia dėmesio skirdamas pirmai etimologijai; antroji atmestina 
vien jau dėl to, kad ragana, kad ir kaip baisiai būtų vaizduojama, ragų neturi!) 
iš pat pradžių pateikia svarų argumentą, jog ragana, ne tik tautosakoje ne- 
nusakoma esanti „reginčioji“, ji negali būti laikoma regėtoja dar ir dėl to, jog 
lietuvių kalboje nėra žodžių kur priesaga —an- suteiktų neabejotiną veikėjo 
charakterį. Tuo tarpu esama nemažai vardažodžių su priesaga —an- nusakančių 
veiklos rezultatą. Tai leidžia raganą darybiškai suvokti kaip tai *“kas regėta; 

vaizdas, reginys“. Lyginant etimologiją su tautosakiniais liudijimais 1r kitų 
kalbų pavyzdžiais išeina, Kad- Ragana, anot etimologijos paraidžiui „regi- 
moji“ — yra „numirėlė, šmėkla“ (Gliwa, 2003a; dar žr. Gliwa, 2003b). 

Ne veltui, apibendrinant stebuklinių pasakų medžiagą (dažniausiai 
slavišką, nes lietuviškoji vis nesulaukia dėmesio ir naudojama fragmentiškai), 
seniai nurodoma, kad aprašant raganą turimas galvoje jau kaip reikiant papuvęs 
lavonas. Tai gal nėra taip akivaizdu iš daug blankesnių lietuviškų raganos 
aprašymų, tačiau atpažinti miško senę kaip numirėlę, ar, dar daugiau, kaip 
pačią mirtį ir kartu jos priežastį, pakanka ir pastarųjų. Kaip apibendrina 
baltiškas realijas tirdamas, tačiau vėlgi daugiausia slaviška medžiaga remda- 
masis Toporovas, raganos trobelė gali būti suvokiama kaip karstas (mirties 
buveinė), kuriame ji guli (gulėjimas — nuolatinė jos būsena: ypatingomis 
aplinkybėmis ji skraido, tačiau niekada nestovi, nesėdi, nevaikšto), užimdama 
praktiškai visą jo erdvę. Šios karsto gyventojos vaizdinyje nesunku apčiuopti 
laidotuvių ar iniciacijos ritualui vadovaujančios žynės paveikslą , o gal net 
suvokti raganą kaip pirmąją numirėlę, pirmąją priėmusią mirtį ir pirmąją 
patyrusią laidotuvių apeigas (šiuos drąsius, tačiau, atrodo, pakankamai vyku- 
sius Toporovo samprotavimus - žr. Toporov, 2000, p. 207-210 = Tonopos, 1985, 
c. 20-23; Tonopos, 1963 —nors ir reikalingus korekcijų, paliekame netikslintus; 
perversti ir iškristalizuoti pakankamą grynai lietuviškos medžiagos kiekį ko- 
mentarui tiesiog būtų pernelyg didelis darbas; nuodugniems raganos tyrimams 
ir bendrai stebuklinių pasakų mitologijai suprasti vis dar nepamainomas 
klasikinis, neseniai perleistas, Proppo veikalas: Ilponn, 2004; apie raganas 
žr. Balys II, p. 197-202; Vėlius, 1977, p. 218-233, 245-256; Beresnevičius, 
Čaplinskas, 2001; trumpus slavų 6a6a ara apibendrinimus žr. Bnacosa, 1998, 
e. 572-574; Ilanb, 2003, c. 10-11; HBanos, Tonopos, 2000 I, c. 149; mitologinės 
raganos vaizdiniui perprasti būtinai analizuotinos ir bent išoriškai labai ją 
primenančios paralelės, tokios kaip hetitų ritualinių tekstų „sena moteris“ — 
het. saIŠU.GI - žr. min. Toporovą —, XVII a. Vokietijoje parašytų medicininių 
veikalų corporum princeps - Ariės, 1993, p. 163 — ar šiandienio miesto vaikų 
folkloro — šiurpių — moteris-žmogėdrą — Vildžiūnas, 2000). 

Ši miško tankmėje gyvenanti „mirties šeimininkė“, kaip analizuodamas 
aukos šovimo į krosnį motyvą svarsto Toporovas, ne bet kokio, o degintinio 
laidotuvių ritualo atlikėja. Norėtume pridurti, tautosaka išties akcentuoja 
ugnį nuolat liepsnojant raganos gyvenvietėje. Antai, pasak vienos pasakos, 
pati ragana matoma miško tolumoj, kur „didi šviesybė ugnies“ (LP II, p. 312, 
Nr. 36), o ištisas bemaž tik lietuviams būdingas siužetas pasakoja apie ugnies 
skolinimąsi iš raganos (pvz. LP II, p. 268-270, Nr. 20). Čia pastaroji pasirodo 
kaip būtybė — prisiminkime kokia nelaime laikyta užgesusi namų ugnis 

(žr. paaišk. 58 [51], 12-15) —, kurios ugniakuras tiesiog negali būti užgesęs. 
Tokioje perspektyvoje milžiniška Raganos kaip deivės reikšmė iškyla prieš 
akis vos atvertus senuosius šaltinius, pasakojančius „ypatinguose miškuose 
sodybas, namus ir šeimas turėjus tam tikrus židinius, kuriuose buvo įprasta 
deginti mirusiųjų kūnus“, nuolat liudijančius rūpestį dėl kiekvieno laidotuvių 
lauže nesudegusio kaulelio, teigiančius deginimą buvus laikytą geriausiu iš 
laidojimo būdų, ar galų gale nuolat besistebinčius beribiu senovės žmogaus 
prisirišimu prie šventų laidojimo gojų ir ritualų (pvz. BRMŠ I, p. 169, 267, 
514, 576, 616). 

Mūsų Raganos vaizdinio rekonstrukcija turi rekonstrukcijų nerei- 
kalaujančią analogiją Pabaltijo ugrofinų mitologijoje. Čia žinomas miško 
demonas Hysis, kurio vardas kildinamas iš šventųjų, tame tarpe ir laid- 
ojimui skirtų gojų, kuriuose, kaip ir Lietuvoje, nė šakelės nedrįsta nulaužti 
pavadinimo. Net ir vienas iš mirusiųjų pasaulio ir šiaurinės Pohjolos šalies 
pavadinimų — suomių Hiitola, estų Hiidela — pažodžiui reiškia „Hysio namas“. 
Vėlyvuose mitologiniuose siužetuose Hysis, kaip ir Ragana, taip pat laikomas 
„vaiduokliu, mirusiojo dvasia“ (apie Hysį žr. ME 2, p. 461; AūxenBamBA, 
Ilerpyxun, Xenumckuū, 1981, c. 166; IleTpyxun, 2003, c. 83-85). 

Taigi, miško deivių pora Lasickis tiksliai išryškina esmines - medžioklės 
ir laidojimo ceremonialo — mitologines miško erdves. Skaitantieji šią 
rekonstrukciją galėtų prikišti tik dėl vieno dalyko. Kodėl Ragana - degintinio 
ritualo atlikėja - minima XVI a. - žinančio tik laidojimą žemėje — šaltinyje? 
Mums regisi — tai vienas iš minėtų koreguotinų Toporovo interpretacijos 
elementų. Pernelyg drąsu Raganą matyti kaip mirusiųjų pasaulio šeimininkę. 
Veikiau ji — tik laidotuvių ritualo atlikėja, kitais žodžiais tariant, tarpduryje, 
ant mirties slenksčio stovinti būtybė. Tuo tarpu peržengus gyvųjų pasaulio 
slenkstį prasideda Žemynos karalija (žr. paaišk. 52[48], 17-21). Net ir nustojus 
deginti mirusiuosius, Ragana kaip visoms religijoms pažįstamo pereinamojo 
tarpsnio — virsmo — valdytoja, galėjo neprarasti prasmės. Juk gerai žinome 
minint mirusiesiems miškuose deginamas žvakeles, kurias gan patikimai 
galime atpažinti kaip adainykščio laidotuvių laužų atspindį, bei, atrodo, dažnai 
su pagarba mirusiesiems susijusį labai ilgai neišnykusį pamaldumą alkams. 
Galų gale net ir iš De Diis galime suprasti, kad kapai - mirusiųjų buveinė, 
tačiau tuo pačiu tam tikra prasme ir durys per kurias jie pateko „anapus“ — 
nepasitraukė iš girių prieglobsčio. Kaip, nežinia ar remdamasis faktais, ar savo 
„paties išmąstymais, šaiposi Lasickis: kapuose mirusiesiems paliktas aukas 
„pasiima miškų kirtėjai, deginantys medžius pelenams“ (p. 59). 

Greta būtina pažymėti, kad Medeinos ir Raganos pora leidžia kalbėti 
apie tam tikrą specifinę miško dievybių būvio formą. Visus „miškinius“ La- 

sickis mini poromis; be kalbamųjų dar-prisiminkime Kerpyčių ir Šilinyčių, 
Lazdoną ir Babilą bei Srutį ir Meletėlę. Čia norėtųsi prisiminti vieną labai 
seną autorių — Tacitą —- pasakojusį Nahanarvalus, mokslininku kartais siejamus 
su baltais ar prabaltais, „turi[nt] senoviniam kultui skirtą miškelį. Vadovauja 
tam kultui žynys moteriškais rūbais. Sakoma, kad jų dievai atitinka romėnų 
Kastorą ir Poluksą. Tokia yra dievų esmė, o vardas — Alkai (nomen Alcis). [...] 
Alkus garbina kaip brolius, kaip jaunuolius“ (BRMŠ I, p. 144). Ar tik šioje 
bemaž dviejų tūkstančių metų senumo ištaroje neataidi savotiškas dvynių — 
„sudvejintų“ miško dievybių — kultas, Lietuvoje išlikęs bent iki XVI a.? 

Neatrodo labai sunku ir nuspėti Medeinos ir Raganos vietą Lasickio 
tekste. Prieš jas aprašomais vestuvių dieveniais, atrodo, pradedama ne tik 
naujos šeimos, bet ir su tam tikra prasme iš jos išplaukianti naujo būsto 
statybos tema. Ir pastaroji pradedama pagrindinę žaliavą — „statų mišką“ — 
globojančiomis deivėmis. Po jų pereinama prie apšiltinimo medžiagų atstovų, 
toliau — meistrystės pradininko, o baigiama pagrindinių statybviečių — 
paežerių — globėjais. 


50 [47], 14-16: Kierpiczus bei jo pagalbininkas Siliniczus - samanų, augančių 
miškuose [dievai]; samanų jie labai daug suvartoja statiniams. Šiam [dievui], 
beeidami rinkti samanų, taip pat aukoja. 

Nors šiųdviejų dievenių funkciją aiškiai nusako pats Lasickis, tačiau 
faktas, kad nė vienas jų neminimas kituose šaltiniuose, o varduose iš pirmo 
žvilgsnio neatpažįstama samanų reikšmė, vertė tyrinėtojus ręsti rekonstrukcijų 
mūrus. Antai paskutiniame ir, ko gero plačiausiame, Beresnevičiaus atliktame 
dievenių tyrime, remiantis tuo, kad Kerpyčuje lengvai atpažįstama liet. kerpė, 
o Šilinyčiuje — šilas — „dažniausiai [...] pušynas“, tyrinėtojas, pažymėjęs, 
kad „nebūtų neįtikėtina [...], kad Lasickis čia kažką supainiojo“, imasi ardyti 
šaltinį ir iš dalių konstruoti jokio pagrindo neturinčias opozicijas. Antai, esą 
„mišką globoja“ su jo viršumi susietos Medeina ir Ragaina, o „[Kerpyčiųs ir 
Šilinyčius] „išbaigia“ miško struktūrą apačioje“. Tačiau tuo nepasitenkinęs 
tuoj pat išskiria Lasickio pateikiamą Medeinos ir Raganos porą ir sujungia 
deives su, atitinkamai, Kerpyčiumi ir Šilinyčiumi. Tačiau vėlgi, neapsistoda- 
mas prie ką tik sudarytų porų, tęsia svarstymus, esą „kadangi Lasickio laikais 
kaime statyta iš rąstų bei samanų, įtikėtina, kad vienas iš šių dievų globojo 
rąstus, kitas - samanas“ (Beresnevičius, 2001, p. 94-95). 

Tik šiandienė ausis kerpėje ir šiliniame viržyje ir neatpažįsta samanos. 
Dar Jaskevičius teisingai nurodė, kad Žemaitijoje samanos vadinamos 
kerpėmis (Jaskiewicz, 1952, p. 85), o žymus etnografas Juozas Petrulis, 
aprašinėdamas senovinę trobą, kalbėjo ir apie jos apšiltinimui naudotus šilus, 

anot etnografo paaiškinimo — „miške augan[čių] samanų rūš[į], panaši[ą] į 
gailius“ (Petrulis, 1940a, p. 46). Ir tai medžiagos vartotos ne tik Lasickio 
laikais. Tas pats Petrulis aprašo bemaž XX a. vidurį pasiekusį numą į kurio 
kerčių ir rąstų sunėrimų tarpus buvo driekta samanų (Petrulis, 1942, p. 18) ir 
senovišką, istorijos bėgyje numą pakeitusią trobą, kuriai ant lubų buvo priklota 
ir iš viršaus dar žemėmis apipilta šilų (Petrulis, 1940a, p. 46). 

Kitaip tariant, kalbami dievavardžiai tiksliai atspindi XVI a. būstų 
apšiltinimui naudotas medžiagas. Tai, kad Lasickis jas įvardija tiesiog sa- 
manomis neturėtų stebinti. Tikrai būtų per daug iš visą gyvenimą miesto, 
diduomenės aplinkoje pragyvenusio autoriaus tikėtis, kad jis imtųsi aiškintis 
žemaičių leksikos ypatybes ir svarstyti botaninius skirtumus tarp šilo, kerpės 
ir samanos. Kaip matėme, tai nepavyko net specialiai Kerpyčiaus ir Šilinyčiaus 
klausimą sprendusiems Lasickio teksto komentatoriams. 

Reikšmingas, tačiau šiuo metu neišsprendžiamas dievenių santykio 
klausimas. Senosios lietuvių religijos ir mitologijos šaltiniai apskritai labai 
skurdūs pagoniškų dievybių santykiu atžvilgiu. Iš Lasickio žodžių neaišku, 
ar žodžiu „padėjėjas“ norima pasakyti, kad Šilinyčius rangu žemesnis už 
Kerpyčių ar taip tiesiog parodomas tam tikras jų atsakingumas už bendrą 
barą, taigi, neatskiriamumas. 

Dievenių reikšmė ir vieta tekste akivaizdūs. Tokio atšiauraus klimato 
krašte kaip Žemaitija, už gyvenamojo būsto sandarumą ir šilumą palaikiusias 
medžiagas (kurių išties reikėdavę milžiniškų kiekių) atsakingi dieveniai turėjo 
būti ypač gerbti. Ne veltui Lasickis pabrėžia, kad jiems buvo aukojama. Ka- 
Ibamais dieveniais tęsiama miško dievybių, o drauge ir statybos tematika. 


50 [47], 16-17: Dievas Tavvals - meistrysčių pradininkas. 

Iš Tavvals interpretacijų masės aiškiai išsiskiria dvi grupės. Pirmą 
gan įtakingą požiūrį pasiūlo Mierzynskis. „Meistrysčių pradininko“ varde 
įžiūrėjęs Ipatijaus metraštyje minimo mitinio kalvio Teliavelio vardo 
trumpesnį variantą, rekonstravo jį į liet. tėvas deminutyvą — tėvelis. Tačiau 
teonimu jo nelaiko, o mano esant vartojamą drauge su dievų „visa ko davėjų, 
tokių kaip Duotojas“, vardais, kuris, savo ruožtu, anot Mierzynskio, taip pat 
nėra dievavardis, o tik bet kuriam dievui tinkąs epitetas (Mierzynski, 1870, p. 
56, 71-72, 73). Kaip visuma Mierzynskio versija priimta nebuvo, tačiau atskiros 
jos dalys atsisipindėjo vėlesniuose tyrimuose. Antai Tawalo tapatinimą su 
Teliaveliu, kaip galimą variantą, jo plačiau nekomentuodami pamini Ivanovas 
su Toporovu, nors patį Teliavelį šie autoriai atrodo linkę laikyti (dangišku) 
kalviu - Perkūno pagalbininku (Hanos, Tonopos, 1997 IX). Mitinio kalvio, 
kai kada ir su Perkūnu susijusio demiurgo, versija pastaruoju metu plėtojama 

naujausiuose tyrimuose (šia tema pravartu perskaityti: Laurinkienė, 2002a; 
tiesa, būtina pažymėti, kad Tawals Laurinkienės tekste neminimas). Tuo 
tarpu Mikhailovo svarstymai remiasi į Mierzynskio siūlytą dievavardžio 
rekonstrukciją: „jeigu Tavvals būtų galima kildinti iš lietuvių kalbos žodžio 
tėvelis, tai jis tikrai reikštų vieną svarbiausiojo dievo (šiuo atveju Auxtheias 
Vissagistis arba Percunos) vardų“ (Mikhailov, 1997, p. 453). Taigi, Mikhailovas 
tam tikra prasme priartėja prie Ivanovo su Toporovu, tačiau siūlo drąsesnę — 
Perkūno ir Tavvalo tapatumo — versiją. į 

Antrai interpretacijai atstovauja du, atrodo, vienas nuo kito nepriklauso- 
mai ją „atradę“ autoriai - Jaskevičius ir Greimas (pastarasis, savo darbą rašęs 
vėliau, Jaskevičiaus nenurodo). Jaskevičius, rekonstravęs kalbamą teonimą į 
žem. tabalas „valkata; toks šokis“, interpretavo jį sau įprastu būdu: spėjo arba 
Laskauską buvus apgautą, arba, jei šis matęs „Tabalą“ šokančius valstiečius, 
nusprendęs esą tai ritualinis šokis, skirtas dievui *Tabalui (Jaskiewicz, 1952, p. 
99-100). Vėliau *tabalo versiją smarkiai išplėtojo Greimas. Pradžioje nurodęs 
Jaskevičiaus neminėtas reikšmes jis išplėtė tabalo semantinį lauką, kuriame 
tokiu būdu atsidūrė ir tabalu vadinamas signalinis instrumentas (priepirtyje 
ar prieklėtyje pakabintos lentos), kurio signalais kaimo žmonės kviesti į pirtį, 
šermenis, vestuves ar šiaip susirinkimus, ir antros Kalėdų dienos blukio 
(retkarčiais pavadinamo tabalu) vilkimo ir mušimo parotys. Taip Tawalą 
įrašęs „į plačią tabalų šeimą“, Greimas galiausiai išveda, kad tai — „kaimo 
bendruomenės dievį[as], prižiūrin[tis] ir įkvepian[tis] gerus kaimynų santykius“ 
(Greimas, 1990, p. 334; plačiau p. 331-336 = Greimas, 2005, p. 335-340), 

Taigi, susiduriame su labai skirtingais požiūriais. Jei dar prijungtume iš 
Tavvalo-Teliavelio (etimologizuojant pastarąjį teonimą) tapatumo plaukiančias 
versijas, spektras gerokai prasiplėstų: mitinio kalvio varde įžvelgtas Kalv- 
elis (Volteris: LM 1, p. 342), Veršių (telių) valdytojas (Mannhardt, 1936, p. 
53), skandinaviškas Toro pagalbininko Tjalfio vardo skolinys (Toporovas) ir 
Žemės (lyginant su lot. tellus, pr. *tula „žemė“) velnias (Vėlius, 1993, p. 63). 
Jas, plačiau neaptarę, sąmoningai paliekame nuošalyje. Tavvalo ir Teliavelio 
vardai supanašėja tik žvelgiant į juos labai laisvai ir filologiškai pagrįsti jų 
tapatumą būtų nelengva. Negana to, šaltiniai juos tai pat apibūdina skirtingai. 
Ne veltui tariamas šių dievų tapatumas po Mierzynskio svarstytas tik paskirų 
autorių ir labai atsargiai, o daugumos ir išvis neliestas. Tokia, ne vienas kitą 
papildančių, bet visiškai skirtingais keliais nusukančių požiūrių gausa terodo, 
kad Lasickio “meistrysčių pradininkas“ ir toliau lieka mums nepažįstamas. 
Bandydami prisikasti iki problemos šaknų, iš anksto pažymėję, kad nė vienos 
versijos negalime priimti, pažvelkime į pagrindines aukščiau aptartas Tavvalo 
interpretacijas, nes jas jungia bendros tyrimo nuostatos, o joms tenkanti kritika 

tiesiogiai paliečia ir šalutinius, iš pagrindinių išplaukiančius, požiūrius. 

Visų pirma, tiek Mierzynskio, tiek Jaskevičiaus-Greimo interpretacinės 
linijos remiasi klaidingomis prielaidomis. Ignoruojant lietuvių kalboje 
žinomą nemažai vedinių turintį žodį tavalas, iš karto griebiamasi teonimo 
rekonstrukcijų, o svarstymų net nemėginama derinti su De Diis siūlomu te- 
onimo aiškinimu. Tolesni ėjimai taip pat grįsti tik laisvomis asocijacijomis, 
aiškioms realijoms „pritaikant“ joms svetimą semantinį turinį. Galima mėginti 
teisinti Mierzynskio poziciją — minėto liet. k. žodžio tavalas jis, regis, nežinojo. 
Tačiau vėlesniuose tyrimuose tavalą, nors ir nelaikydami jo vertu dėmesio, 
mini Jaskevičius ir Zinkevičius (Zinkevičius, 1987b, p. 96 = Zinkevičius, 2005, 
p. 265), tad, bent formaliai žiūrint, jau nuo šešto praeito amžiaus dešimtmečio, 
jo nurodoma kryptis turėjo susilaukti dėmesio. Atskiro dėmesio nusipelno 
dvigubai klaidingu judesiu pradėjęs Greimas. Jis, jei būti visiškai tiksliam, 
netgi ne etimologizuoja, bet iškart pradeda kalbėti apie tabalus, fonetinį vv 
susikeitimą su b laikydamas savaime suprantamu (priminsiu, jokie ženklai 
Greimo tekste nerodo, kad jam būtų buvęs žinimas Jaskevičiaus komentaras), 
taigi, atlieka minėtą visiškai nebūtiną filologinę operaciją, negana to, vėliau 
kaimynų savišalpos ir gero sugyvenimo teikėju Lasickio Tavvalą paverčia 
remdamasis klaidingu Valkūno vertimu: „Dievas Tavvals - gerų paslaugų 
teikėjas“ (AŽD, p. 20). 

Ironiška, tačiau taip įnirtingai mėgintas atmesti tavalas iš tiesų savo 
prasme bemaž tapatus rekonstruojamam tabalui, kurio vediniai, būtina 
pabrėžti, dažniausiai nurodo objekto būdą, o ne formą. Juo nusakoma tai, 
„kas (kabėdamas) smarkiai juda, siūbuoja, plakasi į visus šonus, t.y. tabal- 
uojasi“ (žr. LKŽ XV, p. 630-636; pvz. „Šoka bobos tabalą, t. y. šlaunis į abi 
puses kulia su rankomis, į aukštą“, Juška, cit. iš LKŽ XV, p. 631). Tuo tarpu 
atmestasis tavalas yra toks pat gyvenime besitabaluojantis (plg. tabalakas 
„nerimtas žmogus, vėjavaikis, padauža“: LKŽXV s.v.) „bastūnas, klajūnas, 
valkata; plepys, niektauza“, o jo veiksmažodinis vedinys tavalioti rodo, 
kad tas bastūnas ne tik purvinas ar negrabus (žr. reikšmes „terlioti, vartyti, 
žiūrinėti; apipilti“), bet ir pajėgus (pvz. reikšmes „tąsyti, kiloti ką sunkaus; 
pajėgti valdyti, trinti nešiojant“, žr. LKŽ XV, p. 1039). 

Tokį tad, anot vardo reikšmės, keistą padarą, kurio draugijoje vargiai 
galėtum pasijusti maloniai ar bent jau saugiai, Lasickis ir įvardyja meistrysčių 
pradininku. Tačiau, nepaisant atgrasaus apibūdinimo, daugybė senų tautų 
visame žemės rutulyje prisipažintų jį pažįstą. Jis bemaž neišvengiamas, maža 
to— populiarus daugelio archajiškų religinių sistemų herojus. Gryniausiu pavi- 
dalu aptinkamas ypač senu gyvenimo būdu ir pasaulėžiūra pasižyminčiose 
Afrikos ir Amerikos tautose, pakankamai lengvai galimas atpažinti ir viską 

aukštyn kojom apverčiančio krikščioniškos Vakarų Europos juokdario, ir 
Graikijoje bei Turkijoje paplitusio protingo kvailio ar kvailo išminčiaus 
Nasredino Chodžos vaizdiniuose. Tai — kultūrinis herojus, triksteris, kurį, 
žvelgdamas į jo elgesį ir gyvenimo būdą, senovės žemaitis, veikiausiai, 
pavadintų ne kitaip, kaip tavalu, tabalu'ar makalu. Jis tikras priešybių mišinys: 
gali kurti, tačiau gali ir griauti, gali duoti, tačiau tuojau pat gali ir atimti, jam 
nesunku žiauriai apgauti, tačiau apsisukus pasirodo, kad ir jis pats lengvai 
apgaunamas, jis žiauriai žudo, tačiau gali žūti ir pats. Jam neegzistuoja jokie 
socialiniai ar moraliniai stereotipai. Paprastai jis vadovaujasi vien savo aist- 
romis, apetitu ar kokiais kitais niekam nežinomais kriterijais. Savo veiksmais 
vienu metu jis kelia ir juoką, ir siaubą, jo nuspėti neįmanoma. Jis svetimas ir 
žmonių, ir dievų pasaulyje, tačiau tuo pačiu savas juose abiejuose. Jis, neretai 
net netyčia, ar darydamas ką nors visiškai priešingo galiausiai gaunamam 
rezultatui, sukuria reljefą, įvairius gyvus padarus, suteikia upėms ir ežerams 
vardus, išranda žemės dirbimo būdus ar agronomines kultūras, išranda darbo 
įrankius ir net sugalvoja verslus. Tęsti būtų galima ilgai, tačiau svarbiausia 
viena, jis — tikrų tikriausias spiritus movens. Paprastai tik jo veiksmų dėka 
atsiranda vertybės ar buvusios įgauna tikrąją prasmę. Priešingi natūrai 
veiksmai, kaip antai išradimai ir meistrystės — viena iš svarbiausių triksterio 
veiklos sričių. Šia prasme kalbamas teonimas ir Lasickio paaiškinimas idealiai 
atitinka vienas kitą. Gali būti, kad Lasickis ir pats nesuprato ką parašęs, tačiau 
trumpą jo užrašytą sakinį galima „išversti“ taip: „meistrysčių pradininkas 
yra triksteris“. 

Ganėtinai keista, tačiau kultūriniai herojai lietuvių mitologijoje iki šiol 
aiškiau neidentifikuota kategorija. Tiesa, labiausiai triksterį primena lietuvių 
tautosakoje bei tikėjimuose ypač dažnai sutinkamas velnias. Sakmėse jis pa- 
sirodo kaip demiurgas, kartu su Dievu kuriantis pasaulį: norėdamas nuskand- 
inti ant iš beribio pirmapradžio vandenyno išlindusio žemės lopinėlio miegantį 
Dievą, tampo už kojų jį į visas puses tol, kol žemės plotas pasiekia dabartinį, 
dydį, o iš velnio išvemtos žemės atsiranda kalnai. Kaip tik velnias sukuria 
daugumą gyvūnų rūšių, kuriuos vėliau Dievas apgaulės būdu persivilioja pas 
save. Maža to, velnias nagingas. Tai jis išmoko žmogų kalvystės - labiausiai 
natūrą transformuojančio užsiėmimo - „meistrystės tarp meistrysčių“. Tačiau 
ar velnias ir yra lietuviškasis triksteris, ar tiesiog šiame ypač reljefiškame 
personaže kadais „nuskendo“ kita, šiuo metu neatpažįstama būtybė yra 
klausimai, ties kuriais, nematydami galimybių komentare juos išspręsti, ir 
sustojame (plačiau apie triksterį žr. PaxuH, 1999: folklorinio velnio analizę: 
Vėlius, 1987a; „kvailo velnio“ klausimu: Beresnevičius, 1995a). 

Tavalo vieta Lasickio tekste atskiro tyrimo nereikalauja — juo nuosekliai 

pereinama nuo statybines žaliavas — „statų mišką“ ir samanas — globojančių 
dievybių prie jas valdyti, su jomis dirbti išmokiusio herojaus. 


50 [47], 17-18: Orthus - žuvingas ežeras; jį garbina taip, kaip ir Ezernim — 
ežerų dievą. 

Orthus — šiandien nebeidentifikuojamas, galbūt vienas jau išdžiūvusi 
ar tiesiog kitu vardu vadinamų ežerų (vandens telkiniai turintys kelis ar net 
keletą vardų būdingi Lietuvai; konkretaus vardo reikšmė istorijos būvyje 
gali kisti, antai, Platelių ežeras XX a. pirmoje pusėje apylinkės gyventojų 
dažniau vadintas Virkštos vardu), kurio vardas rekonstruotinas į *Artas arba 
*Artus (Jaskiewicz, 1952, p. 91; Zinkevičius, 1987b, p. 92 = Zinkevičius, 2005, 
p. 261). Pasak Jurginio, „XVI a. šiuo vardu buvo žinomi du nedideli ežerai ir 
gyvenvietė Ortiniškis. Laskausko surašytuose inventoriuose yra Artiniškis“ 
(Jurginis, 1969a, p. 80; plg. Jaskiewicz, 1952, p. 91). Hidronimo etimologija 
neaiški. Gali būti siejamas su liet. artus „artimas“ (LKŽ Is. v.), ar, manytume, 
semantiškai prasmingiau, su liet. ertas „erdvus, platus“ (LKŽ II s. v.; plg. lat. 
ęrts „patogus, erdvus“; iš pastarojo einantis lat. erte reiškia ir „platumą, plačią 
vietą ežere, kur arti nėra salų“, žr. Vanagas, 1981, p. 47-48). 

Kalbėdamas apie *Artą Lasickis pateikia vieną labai svarbią ir 
šaltiniuose retai pasitaikančią nuorodą, kad kalbamas dievenis priklauso 
*Ežerinių kategorijai. De Diis yra vienas pirmųjų šaltinių, iš kurio sužinome 
lietuvių mitologijoje egzistuojant dievenių kategorijas ir net kai kurių 
kategorijų pavadinimus. Jų De Diis nurodo dvi: be *Ežerinių toliau minimi 
*Numėjai - „naminiai dievai“ (p. 55). 

Kaip būdinga archajinėms visuomenėms, žemaičių paprastai kurtasi 
ežerų ir upių pakrantėse. Nenuostabu tad, kad vandenų kultas buvo vienas 
svarbiausių ir ilgiausiai išsilaikiusių pagoniškosios religijos elementų, labai 
savitai atsiskledžiantis ir De Diis (plačiau apie vandenų kultą žr. paaišk. 54 
[49], 1-5). 

Tik spėlioti galime kokie motyvai lėmė kalbamų teonimų vietą Lasickio 
knygelėje. Svaria nuoroda čia, regis, gali pasitarnauti prieš juos aprašomos 
vienaip ar kitaip su statinių statyba susijusios dievybės: pagrindinio statybinių 
žaliavų šaltinio —- miško — deivės *Medeina ir *Ragana, po pastarųjų — už 
sandarinimo bei apšiltinimo medžiagas atsakingi *Kerpyčius su *Šilinyčiumi 
ir galiausiai į minėtas medžiagas „apvaldančiuosius“ - meistraujančiuosius - 
nurodantis „meistrysčiu pradininkas“ *Tavalas. Tad, manytume, visai įma- 
noma, kad De Diis autoriui pasirodė logiška būtent šioje vietoje aprašyti ir 
vienų pagrindinių statybviečių - paežerių - valdytojus. 

50 [47], 19-21: Yra taip pat senų kilmingųjų šeimų, kurios garbina savo Ypa- 
tingus dievus, štai Mikučiai - Simonaitem, Michelovičiai - Sidzium; Šemetos 
ir Kęsgailos Ventis Rekicziouum; kitos šeimos turi kitus [dievus]. 

Prisimenant ypač akcentuojamą vadinamąjį baltų mirusiųjų kultą, 
stebina, jog konkrečių protėvių gerbimas nesusilaukia bemaž jokio dėmesio. 
Simptomiška, jog ir pastarasis Lasickio fragmentas, „ypatingus kilmingų 
šeimų dievus“ bemaž vienbalsiai a priori suvokiant kaip sudievintus protėvius, 
komentuotas skurdžiausiai. 

Visų pirma pažvelkime į kilmingasias šeimas. Apie žemaičių didikus 
Mikučius ir Michelovičius žinome ne ką daugiau nei jų vardus. Tuo tarpu 
apie Kęsgailas ir Šemetas galime pasakyti nepalyginti daugiau. Kęsgailos — 
sena didikų giminė, įtakinga jau XV a. pirmoje pusėje. Ilgainiui didžiųjų 
kunigaikščių dovanojimais, pirkimais ir paveldėjimais į įgijusi didžiulį turtą 
ir dar didesnį politinį svorį, XV-XVI a. tapo įtakingiausia Žemaitijos gimine 
ir su maža pertrauka valdė pastarąjį kraštą per 120 metų — nuo 1412 m. iki 
1532 m. Būdami žemaičių seniūnais, Kęsgailos krašte šeimininkavo beveik 
savarankiškai, savo nuožiūra skirdami net didžiojo kunigaikščio dvarų tijūnus. 
XVI a. viduryje, 1556-aisiais, mirus paskutiniam vyriškam palikuoniui — 
Stanislovui Kęsgailai — garsi giminė nutrūko, o jos moteriškoji linija įsiliejo į 
garsiausią Lietuvos didikų giminę: Stanislovo duktė Ona ištekėjo už Vilniaus 
pilininko Radvilos. Kadais pati „prarijusi“ Rėkučius (jų vardą išsaugojo ir 
šeimos „dievas“), Kęsgailų giminė perdavė estafetę kraujo ryšiais susijusiai 
senai žemaičių bajorų giminei - Šemetoms, - pradėjusiai reikštis Lietuvos 
gyvenime nuo XVI a. Nemažai jos narių buvo užėmę Lietuvos administraci- 
joje tijūnų, seniūnų, pakamarių, maršalkų, teisėjų ir kitas svarbias pareigas 
(plačiau apie Kęsgailas žr. Krasauskas, 1957; apie Šemetas žr. Čepėnas, 1963; 
apie Lietuvos diduomenę žr. Petrauskas, 2003). 

Analogiška situacija susiklostė ir šeimų globėjų atveju — daugiausiai 
galime sužinoti apie Šemetų ir Kęsgailų patroną. Nieko nežinant apie giminę, 
su patronimine priesaga sudarytas Mikučių *Simonaičio vardas skamba lyg 
paprastas krikščioniškas tėvavardis, nieko neatskleisdamas apie juo vadinamą 
asmenį. Michelovičių Sidzium — dar komplikuotesnis. Net negalime būti 
visiškai tikri kaip tiksliai šį vardą turėtume tarti: s Lasickio tekste gali žymėti 
ir s, ir š, ir z. Atitikmenimis galbūt galėtų pasitarnauti dvi panašios lietuvių 
pavardės - Sedžius (LPŽ 2, p. 692) ir Šedžius (LPŽ2, p. 904). Vardo rekon- 
strukcijos į *Žiedžius (; žiedas) (Jaskiewicz, 1952, p. 97-98) ar *Sėdžius (; 
sėdėti) (Beresnevičius, 2002, p. 112) menkai motyvuotos ir daugiau suvelia 
nei paaiškina. 

Tuo tarpu Kęsgailų ir Šemetų globėjo vardas tyrinėtojams apgaulin- 

gai atrodė akivaizdus. Antroje Ventis Rekicziouum vardo dalyje palyginti 
nesunkiai išgirstant sulotynintą ar su dažna lietuvių pavardžių priesaga —on- 
sudarytą senos į Kęsgailas įsiliejusios bajorų giminės — Rėkučių — vardo 
variantą, nematyta reikalo „dievavardžio“ plačiau analizuoti. O pirmoji vardo 
dalis dažniausiai išvis ignoruota, retkarčiais net „dievavardį“ aptariant ją at- 
metus (pvz. Mažiulis, 1958b, p. 185; Zinkevičius, 1987b, p. 95 = Zinkevičius, 
2005, p. 264). Bandymas sieti Ventis su Ventos miesteliu (Jaskiewicz, 1952, 
p. 96) vargiai tikėtinas. Istorijos šaltiniai, XIV-XV a. Ventis paminėdami 
bent septynetą kartų, nukreipia mus link gerokai išraiškingesnės vietovės. Jau 
Petras Dusburgietis, aprašydamas 1317 m. kryžiuočių žygį, pasakoja ketinant 
slapta užpulti Veliuonos pilį ties Kalsai lauku kariuomenę palikus arklius ir 
pėsčiomis perėjus mišką, vadintą Vintu (silvam dictam Wint) (Dusburgi- 
etis, p. 271). Kilus teritorinių nesutarimų su Vokiečių ordinu, 1413 metais 
surašytame „Žemės perleidimo akte“, nusakant Veliuonos apylinkes, jau 
tiksliau nurodoma, jog „Veliuonos pilies vienoje Nemuno pusėje yra kaimas, 
kuris buvo vadinamas Vaiguva, o kitoje —- miškas, vadinamas Ventu [dicta 
Ventus], kuris kitados, pagonybės laikais, buvo laikomas šventu“ (BRMŠ I, 
p. 511). Vos trejetą metų vėlesnis, 1416 m., dokumentas apie šventąjį mišką 
kalba tiksliausiai: nurodo, kad tai būtent žemaičių šventasis miškas, buvęs 
už pusmylio, t. y. apie 4 km, nuo Veliuonos, o jo vardas jau visiškai atitinką 
pateiktąjį Lasickio: Samaytischer heiliger walt gewest ist, Wentis genant (cit. 
iš ir plačiau apie mišką žr. Vaitkevičius, 2001, p. 49-51; dar žr. Vaitkevičius, 
2003, p. 62). 

Taigi, panašu, kad *Venčiu Rėkučioniu bus vadinęsis žynys, iš tiesų ar 
tariamai pradėjęs didikų giminę, panašiai kaip Radvilas tariamai pradėjęs 
žymiausias pagonių krivis Lizdeika. Šventojo miško vardas Ventis, pirmasis 
Kęsgailų ir Šemetų globėjo vardo dėmuo, kieno ne kieno kildinamas iš liet. 
šventas (žr. Weber: Dusburgietis, p. 426), nors hidronimuose su šaknimi 
vent- linkstama įžvelgti „linkimo“ prasmę (plg. venteris „tinklas [...] tiesiamas 
skersai upę“) (žr. Vanagas, 1981, p. 372). Savo ruožtu kur kas skaidresnis pats 
giminės vardas, atveda mus prie liet. rėkti „šaukti“ (plg. LPŽ 2, p. 595-596) 
ir tikrai puikiai tinka pagoniškosios religijos šventikui: šauksmas — vienas 
pagrindinių tiek dieviškųjų, tiek ir žmogiškųjų dievų ir žmonių tarpininkų 
komunikacijos būdų (plačiau žr. paaišk. 48 [47], 30). 

Santykį su giminės pradininku tiksliausiai nusako „sudievintų protėvių“ 
sąvoka. Apie jų atsiradimą galime pakankamai patirti iš Bychovco kronikos 
bei Stryjkovskio raštų, pasakojančių apie Palemono sūnaus Speros, Pajautos 
ir jos sūnaus Kukovaičio sudievinimą (BRMŠ II, p. 378-379, 538). 

Tačiau klystume mėgindami už pagarbos protėviams įžvelgti didikus 

slaptai širdyje puosęlėjus pagoniškąjį tikėjimą. Iš Lizdeikos save kildinusių 
Radvilų giminėje išsiteko ir pirmasis Lietuvos kardinolas, ir vienas uoliausių 
kalvinistų rėmėjų, tačiau tai toli gražu netrukdė ainiams vienodai didžiuotis 
jais visais (žr. Risinskis). 

Tikėtina, kad platesnis, „ypatingais kilmingų šeimų dievais“ pradedamas 
ir „kapuose kryžius saugančiu“ *Krikštu baigiamas, fragmentas visas skirtas 
su dvaru susijusioms realijoms (plačiau žr. paaišk. 50 [47], 11-12, p. ..). 


52 [48], 1-2: Lavvkpatimomaldauja taisydamiesi arti ar sėti. 

Tik Lasickio minimas, į *Laukpatį rekonstruotinas dievenio vardas. 
Atrodo, tai jis du kartus šalia Žemėpačio minimas „dėl pasėlių garbinamo“ 
Laukosargio vardu Martyno Mažvydo „Katekizme“ (BRMŠ II, p. 184, 186). 
Tai, berods, vieninteliai senieji rašytiniai šaltiniai, tiesiogiai minintys lietuvių 
pasėlių dievenį. Įdomu, kad vietovardžiai išsaugojo tik Laukosargio vardą (žr. 
Almonaitis, Almonaitienė, 2003, p. 100), tuo tarpu Lasickis užrašė nors ir 
unikalų, tačiau darybiškai būdingą teonimą, plg., Žemėpatis, Vėjopatis. 

Nors lietuviškuose šaltiniuose apibūdintas labai skurdžiai, pasėlių 
dievenis puikiai žinomas visoms žemdirbių tautoms. Maža to, tai vienas 
anksčiausiai ir plačiausiai religijotyrininkų nagrinėtų esybių. Lietuvoje 
nedaug kam žinoma, kad dar pirmas kapitalinio senosios baltų religijos ir 
mitologijos šaltinių sąvado leidėjas ir tyrinėtojas Wilhelmas Mannhardtas 
iš tiesų daugiausiai pastangų įdėjo į jį išgarsinusius ir į religijotyros olimpą 
atvedusius dirbamų laukų mitologijos ir pasėlių „demonų“ tyrimams. Būtent 
pastarieji paliko ženklų pėdsaką Frezerio bei Eliades kūryboje, o pastaruoju 
metu, kaip vis dar nepasenę, ataidi Švedijoje gyvenančios latvių mokslininkės 
Lenos Neuland darbuose (Mannhardt I-II; Mannhardt, 1978; Op>sep, 2003, 
c. 341-410; 3nuane II, c. 190-250; Neuland, 1977). Deja, lietuvių Laukpačio 
tyrimams jie neturėjo jokios įtakos. Ko gero vienintelėje palyginti plačioje 
šio dievenio analizėje Toporovas, laikydamas Laukpatį „derliaus valdovo“ 
Perkūno hipostaze, bemaž pažodžiui atkartojo romantinę Daukanto išvadą: 
„vadino jį [..] Laukpačiu nuo žodžių laukas ir pats, jog jis gyveno ne vien 
aukštybėse, bet ir lauke, kurį jis rėdė taip pat, kaip jei dangaus aukštybėse“ 
(Daukantas, 1993, p. 78; plg. Tonopos L, c. 135-136; pastarasis, savo ruožtu, 
paveikė Beresnevičių, 2001, p. 105). Daukanto atveju susiduriame tiesiog su 
krikščioniško Dievo projekcija į visus pagoniškus dievus, Toporovo — su tam 
tikros „pagrindinio indoeuropiečių mito“ traukos sąlygoto ekonomijos dėsnio 
pasekme — neišvengiama daugelio dievų redukcija į „pirmapradį“ Perkūną. 
Tokios apriorinių nuostatų sąlygotos ir faktine medžiaga nepagrindžiamos 
projekcijos visiškai užgožė šiuokart blaivų ir nuosaikų, filologinėmis 

pastabomis pasitenkinusį ir Laukpatyje tiesiog „javų dvasia“ įžvelgusį Jas- 
kevičių (Jaskiewicz, 1952, p. 88). 

Nors pats senųjų lietuvių pasėlių globėjas šaltiniuose minimas retai, su 
pasėliais susiję — sėjos, javų lankymo, tačiau labiausiai derliaus nuėmimo (ypač 
rugiapjūtės) papročiai pasirodė besą vieni svarbiausių bei konservatyviausių 
(jiems priligintini nebent vestuvių ritualai) ir pasiekė bemaž XX a. pabaigą. 
Antai jau anot Dlugošo: „prisirinkę žemės duodamų vaisių, spalio mėnesio 
pradžioje [...] eidavo į miškus, kuriuos laikė šventais, ir tris dienas iš eilės 
savo dievams aukodavo. [..] Tarp visų kitų šis aukojimas buvo ypač svarbus 
ir kasmet atliekamas, ir niekam nevalia buvo jo nepaisyti“ (BRMŠ I, p. 576; 
dar papročių aprašymus ir tyrimus žr. Pretorijus: BRMŠ III, p. 286-289, 290- 
294; Balys II, p. 107-111; Dundulienė, 2005, p. 155-189, 225-271; Mardosa, 
2003, p. 375-379; Pivoriūnaitė, Balčiūnienė, 2003; Urbanavičienė, 2000, p. 
353-369). Tokių Laukpačio kontekstą nušviečiančių papročių perspektyvoje 
visų pirma atkreiptinas dėmesys į taip gerai archajiškoms žemdirbių kultūroms 
pažįstamą laukuose paliekamą arba ypač pagarbiai namo parsigabenamą ir 
krikštasuolėje sodinamą pirmą ar paskutinį pjaunamų javų pėdą, kuriame, 
kaip žinia, ir įsikūnija javų dievenis. 

Ištisus amžius senovės žemdirbius lydėjo skurdžių derlių grėsmė. Nenu- 
ostabu, kad vienos pagrindinių derlių sąlygojusių ir net mūsų dienas pasiekusių 
esybių kultas kai kur reikalavo net žmonių aukų. Chrestomatiniu pavyzdžiu 
čia būtų Centrinės Amerikos religinių sistemų pasėlių dievybės. Nors esama 
užuominų ir baltus galėjus praktikuoti panašius kultus. Antai pasak Simono 
Grunau „javų dievu“ vadintam Patrimpui esą būdavę žudomi maži vaikai 
(BRMŠ II, p. 103, 112). Nenuostabu tad, kad, būtent pasėlių globėjas buvo ir 
bene pirmoji krikštą atnešusiems svetimšaliams į akis kritusi ir, neapsiribojant 
vardo fiksavimu, plačiau aprašyta pagoniška balių dievybė. Vokiečių ordino 
taikos sutartyje su atkritusiais Pamedės, Varmės ir Notangos sričių prūsais 
(1249), apie kitus dievus tik užsiminus pabrėžiama, kad prūsai, be kita ko, 
pasižadą nebeaukoti ir „stabui, kurį jie buvo įpratę vienąkart metuose, derlių 
nuėmę, pasidaryti ir garbinti kaip dievą, vadindami jį Curche“ (vertimas 
Vytauto Mažiulio: Mažiulis 2, p. 307; plg. BRMŠ I, p. 240). Greta pastarojo 
stoja analogiški latvių Jumis, minimas net ir XX a. užrašytose dainose, rusų 
Sporyšas, gal net Pretorijaus minimas Javulis. Kai kurių dievybių vardai 
išsaugojo archajišką pėdo reikšmę: Curche (*Kurka) lygintinas su sl. *kerče 
„krūmas“ ir sen. ind. kurc4 „ryšulys, kuokštas“, tuo tarpu latvių Jumio vardas, 
kaip pastebi Endzelynas, syjus su sen. ind. yuvati, yuti-h „pririšti; ryšys“. Savo 
ruožtu, manytume, būtent šalia Kurkos ir Jumio statytino Laukpačio vardas 
atspindi lietuviams gerai žinomą žymėto pėdo įvardijimą „gaspadoriumi“ 

(svarstant Laukpačio klausimą neįmanoma apeiti prūsų ir latvių pasėlių 
dievybių tyrimų: dėl Kurkos žr: Narbutas, 1994: Narbutas, 1995, nors pasta- 
rasis vietomis viską labiau suvelia nei paaiškina, tad tenka kliautis detaliomis 
filologinėmis analizėmis — žr. Būga I, p. 448-449; Tonopos K-L, c. 309-321; 
Mažiulis 2, p. 307-310; Jumio paveikslas išryškintas kur kas nuosekliau — žr. 
Šmitas, 2004, p. 57-59; Neuland, 1977; ME 2, p. 179-181). 

Keblesnis Laukpačio vietos De Diis klausimas. Turint galvoje tikėtiną 
ekonominį kilmingų šeimų dievybėmis pradedamą ir kryžių sargu baigiamą 
platesnio fragmento pagrindą (žr. 50 [47], 11-12, p. ..), tarp (prekybinės) 
kelionės pradžią žyminčių dievenių grupės ir žinduklių paršelių patrono 
atsidūręs Laukpatis veikiausiai suprastinas kaip vienas iš prekybinių 
produktų — grūdų - reprezentantas, tuo ir pelnęs vietą tekste. 


52 [48], 4: Kriksthos kapuose kryžius saugo. 

Vienas labiausiai ironizuotų teonimų, laikytas “krikščionybės laikais 
prisidėj[usia] [-..] antkapinio kryžiaus personifikacija“ (Useneris, 1896, p. 428), 
labiausiai Lasickio rašinio autoritetą griaunačiu pavyzdžiu — „krikščionybės 
pareigūnu“ (Briukneris, 1904, p. 473), ar keistose Žemaitijos krikštų formose 
ir stogastulpių bei koplytstulpių viršūnių „saulutėse“ Lasickio nesugebėtais 
atpažinti ir kapinių kryžių sargais palaikytais kryžiais (Jaskiewicz, 1952, 
p. 86-87). 

Kitaip nei ankstesnieji, kalbamasis teonimas įtraukia mus ne tik į konk- 
retaus dievavardžio svarstymus, bet ir į tikrų tikriausias tautinį atgimimą 
menančias ir iki šiol nenurimusias batalijas dėl lietuviškosios tapatybės. 
Įdomu, jog kertiniais diskusijų „akmenimis“ tapo antkapiai: Mažosios 
Lietuvos protestantų kapinėms būdingos ornamentuotai išpjaustytos ant- 
kapinės lentos — krikštai — ir žemaičių stogastulpiai bei „saulutės“, atremti 
į mįslingą Sembos Vyskupo Michaelio Junge's įsaką (14267): „Taip pat 
jokio kryžiaus ant mirusiojo kapo tegul jie [prūsai] nestato, o pastatytus 
tegu nugriauna“ (BRMŠ I, p. 484). Tai neva priešistorinius laikus menantys 
tariamos aukštosios pagoniškosios kultūros reliktai, esą simbolizuojantys 
nenugalimą pagoniškosios savimonės rezistenciją. Užsimezgusi dar XIX a. 
pabaigoje pastanga atskleisti „tikrąjį lietuvių dvasios pavidalą“, mėginant 
surankioti materialius tariamos andainykštės galingos lietuvių civilizacijos 
likučius, aiškiausia realizuota Basanavičiaus straipsnyje „Lietuvių kryžiai 
archeologijos šviesoje“. Jame išsakyti svarstymai paliko itin žymų pėdsaką 
lietuvių savimonėje, o tuo pačiu ir mitologijos moksle. Antai, aptardamas 
su Lasickio minimu *Krikštu susietą Jungės įsaką, dar Norbertas Vėlius 
reziumavo vos ne nuo „tautos patriarcho“ lūpų paimtais žodžiais: „Matyt, 

jie [įsaku drausti kryžiai] buvo susiję su senąja mitologija ir savo išvaizda 
skyrėsi nuo krikščioniškųjų kryžių. Kad baltų memorialiniai paminklai labai 
skiriasi nuo krikščioniškųjų kryžių, akivaizdžiai rodo krikštai, koplytstulpiai 
ir stogastulpiai su ryškia senąja simbolika, dar statyti Lietuvoje XIX ir XX a. 
[-..] [Mlanytina, kad, jeigu krikštai ir buvo įsivaizduojami kaip dievybės, tai 
veikiau ne kaip kryžių, o kaip mirusiųjų globėjai“ (BRMŠ I, p. 479; paskleis- 
tos Basanavičiaus — žr. Basanavičius, 1970 - šios idėjos palaikytos daugybės 
tautotyros autoritetų, tarp kurių pirmiausia minėtini Galaunė, 1988, p. 101- 
132; Čerbulėnas, 1938 bei Alseikaitė-Gimbutienė, 1946; būta ir savarankiškų 
„tautos patriarcho“ idėjomis alsuojančių tekstų, žr. politiniais tikslais rašytą 
straipsnį: Kušneris, 1977; dar žr. moksliniame žurnale skelbtą neįtikėtinai 
naivų Jablonskį, 1990). 

Nors ir nepaprastai populiari, mintis apie „memorialinių paminklų“ 
pagoniškumą yra visiškai iliuzinė. Iki šiol nieko nežinoma ne tik apie lietuvių 
prieškrikščioniškus antkapinius statinius, bet net ir apie krikščioniškus XVI a. 
antkapius — su trakų, frygų ir kitų tautų paminklais Basanavičius lygino savo 
apriorines prielaidas, neturėdamas nė vieno archeologinio artefakto. Maža to, 
„lietuviškojo aukso amžiaus“ teoretikai ne tik vengia cituoti istorinius doku- 
mentus, bet ir užsiminti apie tokios pažiūros kritiką. Simptomiška, jog tokios 
strategijos, komentuojant Junge teapeliuodamas į Mierzynskio, Basanavičiaus, 
Galaunės ir Gimbutienės tyrimus, nevengia ir Vėlius. O kritikos būta labai 
rimtos. Daugeliu atveju neturėdami ką pridurti ir atsižvelgdami į ligšiolinę 
pastarosios izoliaciją, jau egzistuojančius *Krikšto problematikai reikšmingus 
svarstymus pateiksime citatomis. Kaip pastebi Antanas Mažiulis: „Sambijos 
vyskupo minimasis kryžius mums visai neaiškus ir nežinomas, būtent galėjo 
būti pasmerktas dėl savo pavidalo arba dėl naujai susidarančių papročių, 
nesuderinamų su krikščionybės dvasia (pvz., vaizdinis mūsų tautos galvoji- 
mas iš jo padarė „stabą“, ir tauta pradėjo šį kryžių „maitinti“ vėlėms skirtąja 
košele ir t. t)“ (Mažiulis, 1951, p. 61). Taigi, anot Jono Griniaus apibendrinimo, 
prisimenant, jog Jungė tame pat potvarkyje uždraudė ne tik kryžius, bet ir 
šermenis bei mirusiųjų maitinimą, ima regėtis, jog „užuot krikščioninęs senu- 
osius prūsus, Sambijos kryžius galėjo juos pastūmėti į naują pagonybės formą“ 
(Grinius, 1993, p. 43). Filosofinis Nerijos Putinaitės žvilgsnis tiksliai pastebi 
memorialinių paminklų problematikos akcentus: „Basanavičiui ėmus svarstyti 
stogelių klausimą, pasirodo, jog jų esama visose kultūrose. Jie yra toks univer- 
salus reiškinys, kad kiekvieną veikiau vestų prie minties apie čia aptinkamą 
paprasčiausiai parankų bei patogų sprendimą, kurį žmogus, nepriklausomai 
nuojo civilizacinių šaknų gylio, priima siekdamas apsaugoti savuosius dirbin- 
ius ar savo kasdienę egzistenciją. Basanavičius, mąstydamas civilizacinėmis 

kategorijomis, neatkreipė dėmesio ir į daug paprastesnį ornamentikos radi- 
mosi paaiškinimą. Žmogus iš prigimties linkęs puošti jam mielus ir svarbius 
dalykus, pasitelkdamas elementarią ornamentiką bėi gamtos ženklus. Be to, 
ir krikštų paplitimas tarp Prūsijos lietuvių protestantų sietinas veikiau ne su 
beribe pagoniškų simbolių galia, o su pietistinės pakraipos tikėjimu. Vengdami 
dauginti medžiaginę išraišką turinčius krikščioniškus simbolius, jie veikiau 
buvo linkę tenkintis kuklia ornamentika“ (Putinaitė, 2004, p. 29, plačiau p. 
27-31; fundamentalią lietuviškojo kryžiaus analizę pateikęs Mažiulis, 1951 — 
pastarojo straipsnio fragmentas apie krikštus = Mažiulis, 1958a — daugiausiai 
naudotas ne mažiau reikšmingo, tačiau analogiškai ignoruoto Griniaus, 1970; 
pastarojo Basanavičiaus-Galaunės-Gimbutienės argumentaciją kritikuojanti 
dalis 1993 m. perspausdinta Liaudies kultūros žurnale: Grinius, 1993; vienas iš 
nedaugelio bandymų atsakyti į Mažiulio ir Girniaus kritiką - žr. Čerbulėnas, 
1995 — buvo visiškai nesėkmingas). 

Pro galingos lietuvių civilizacinės praeities ieškotojų, Putinaitės žodžiais 
tariant, „Šiaurės Atėnų tremtinių“ sietus prasprūdo keli, vėliau, deja, visai 
ne pastarųjų rasti aukso grūdeliai. Ilgai laikytame slavybe žodyje krikštas 
palyginti neseniai pamažu pradėtos įžvelgti letuviškos šaknys (žr. Greimas, 
1990, p. 314-322 = Greimas, 2005, p. 317-325; Kasanckene, 2004). Greimas, 
tiesa, kaip paprastai svarsto pernelyg laisvai ir be jokio pagrindo ignoruoja 
krikščioniškosios iniciacijos apeigų metaforinį pritaikymą. Tačiau atraminė 
lietuviškosios linijos šalininkų pozicija, jog lietuviai turėjo turėti žodį pavad- 
inti susikryžiavimams, neatremiama. Pastebėtina, kad krikšto sąvoka platesnė 
(nebūtų neįtikėtina jei ir senesnė) už kryžiaus: tai ir nedidelis kryželis, ir 
garbingasis kampas už stalo tarp langų - krikštalangis, ir net paprasčiausia 
kertė ar surišti pėdai (žr. LKŽ VI s. v.). Bet kokiu atveju, net jei tai skolinys, 
pirmapradiškai jis vartotas ne vien krikščioniška kryžiaus prasme. Labai 
sunku tokio kultūriškai apkrautą simbolio semantiką išgryninti. Net negalime 
pasakyti ar Lasickio informatorius skiria krikštą ir kryžių. 

Prieš išsiaiškindami, kas gi vis dėl to yra mįslingasis *Krikštas, prival- 
ome pabrėžti, jog kaip ir daugelis kitų nurašytų Lasickio dievybių, „kapinių 
kryžių sargas“ toli gražu nėra vienišas. Antai, Rusijoje ir Urale žinomas 
paslaptingas neaiškių funkcijų demonas Kryžinis (Kpecnož, KpecTHoi, 
KpecroBož) (Bnacosa, 1998, c. 266-268). O štai Haičio Vudu adeptų tarpe 
ypač populiari ištisa „kryžių ir kapinių saugotojų“ šeima - Guede loa. Populi- 
ariausi jos atstovai yra Baron-Samedi (Baronas Šeštadienis), Baron-la-Croix 
(Baronas Kryžius) ir Baron-Cimetičre (Baronas Kapinės). Juos simbolizuoja 
ant specialaus netikro kapo (false tomb) statomas juodu apsiaustu apvilktas 
juodas kryžius su užmaukšlintu cilindru. Be baronų kapines, ypač tas, 


214 


kuriose pirmas palaidotas žmogus buvo moteris, dar valdo Maman, arba 
Mademoiselle Brigitte. Išraiškingi jos vaikų vardai — kapo ribas nustatantis 
General Jean-Baptiste-Tracė (Generolas Jonas Krikštytojas Nustatytojas), 
kapus iškasantis General-Fouillė (Generolas Kasėjas) ir Ramasseur-de-Croix 
(Kryžių Rinkėjas) - pakankamai pasako apie pastarųjų užsiėmimą (plačiau 
žr. Mėtraux, 1972, p. 112-114). 

Ką gi tad lietuviai laikė kapinių sargu? Į šį klausimą atsako ne tik li- 
etuviams ir latviams žinomas tikėjimas, jog „kai tik numirėlį nuveža į kapus, 
tai jis turi saugoti kapus, iki kitą „naujoką“ atveš“ (Balys V, p. 176, Nr. 833; 
taip pat Nr. 834-835; dar žr. VVM, p. 237, Nr. 30; plg. Šmitas, 2004, p. 88). 
Toks kapinių „naujokas“ nuo kryžiaus bemaž neatsiejamas: „Reikia, kap 
žmogus numiršta, kum skaudziausia [greičiausiai] chot nedidukų kryželį“, 
„Kryžių reikia statyc, kad būt, dūšia turėt kur pailsėt stotis. O tep tai dūšia 
be kryžio netur ana daikto [vietos]“ (V VM, p. 237, atitinkamai Nr. 33 ir Nr. 
31, iš Žižmų k., Dieveniškių seniūn.; dar žr. Nr. 32, 34). Ne veltui senovėje 
antkapiniai kryžiai neretai suvokti kaip mirusiojo substitutas. Kai kur — tai 
ypač būdinga slavams — antkapiniams kryžiams, žinoma, kiek tai įmanoma, 
suteiktas antropomorfinis pavidalas, stengtasi net kad kryžius kaip įmanoma 
tiksliau nurodytu palaidotojo amžių bei lytį: didžiausi kryžiai statyti ant 
senų žmonių, maži — ant vaikų kapų. Pastarieji rengti palaidotųjų rūbeliais, 
tuo tarpu „moteriški“ kryžiai išsiskirdavo storiu, kai kur ant jų kabintos 
prijuostės (plačiau žr. Benosa, 1999, c. 656-657). Paremdamas Mažiulio bei 
Griniaus įžvalgas analogiškas haitiškasis pavyzdys, be kita ko, pakankamai 
aiškiai parodo, kaip krikščioniškas kryžiaus gali virsti pagoniškos religinės 
pagarbos objektu. Greta prisiminus, jog krikštinti, anot žodyno apibrėžimo, 
visų pirma reiškia „pradėti pirmą kartą ką daryti“ (LKŽ VI s. v.), tampa 
pakankamai akivaizdu, jog *Krikštu tad, veikiausiai ir vadintas paskutinis — 
„Naujausias“ — mirusysis (Lasickis neteigia „kryžių sargu“ buvus dieveniu), 
saugantis kapus iki sekančių laidotuvių. 

Vien spėlioti galime apie *Krikšto vietą De Diis. Tačiau, kaip paste- 
bima, Lasickio laikmečio Žemaitijoje „bažnytinis laidojimas bažnyčioje 
juolab kad tai buvo mokama privilegija“ (Jovaiša, 2004, p. 120). Be didesnių 
abejonių mokesčio našta atsijodavo neturtinguosius. Simptomiška tad, jog 
*Krikštu baigiamas būtent diduomenės aplinkos realijoms pašvęstas skyrelis 
(žr. paaišk. 50 [47], 19-21 bei 50 [47], 11-12, p. ...). 


52 [48], 7-11: Net pats karalius Vladislovas, kilimo lietuvis, iš motinos buvo 
išmokęs tokių prietarų... 

Ne tik pasakojimas apie žemaičių krikštą (žr. paaišk. 44 [44], 5-17), bet 
ir pastaroji istorija spėjama buvus nusirašyta nuo Dlugošo (žr. Mannhardt, 
1936, S. 366). Deja, lygiai taip pat nepagrįstai. Lasickis pateikia ganėtinai 
smulkmenišką ir konkretų aprašymą, pvz., „jeigu atsikėlęs pirmiausia 
netyčia paimdavo kairįjį batą“ valdovas esą laikydavo ženklu dieną būsiant 
nesėkminga. Tuo tarpu eilėmis nupasakojęs karaliaus mirties aplinkybes ir 
išvardyjęs jo dorybes Motiejus Stryjkovskis (1582) teužsimena, esą Jogaila 
„prieš eidamas iš namų, apsisukdavo tris kartus / Ant vienos kojos, kad bėda 
neištiktų“ (BRMŠ II, p. 569). Maža to, Lasickis, skirtingai nei Stryjkovskis, 
teigia, esą ant vienos kojos Jogaila sukdavęsis prieš išeidamas iš miegamojo, 
o ne iš namų. 

Fragmento tikslas pakankamai akivaizdus. Su tariamu Jogailos 
prietaringumu perpintas platesnis pasakojimas apie divinacijas Lasickiui 
leido pabrėžti įsišaknijusį lietuvių polinkį į stabmeldystę, viena vertus, neva 
parodant, kad nuo valstiečių prietaringumu ne ką tesiskyręs ir jų krikščionis 
valdovas, antra vertus, esą ir patys krikščionys tėra prietaringi pagonys. 

Kur kas sunkiau atsakyti kodėl, pasak šaltinių, taip elgęsis uoliausiai 
krašto christianizacija rūpinęsis valdovas. Būtų absurdiška abejoti Jogailos 
nuoširdžiai krikščioniška tapatybe ir už mįslingo karaliaus elgesio įžvelgti 
pagonybės ilgesį. Nuosaikus tėvo jėzuito Alberto Vijūko-Kojalavičiaus 
vertinimas kviečia susilaikyti nuo skuboto sprendimo: „Žmonės sakė, kad 
šitaip daro dėl senų prietarų, bet kadangi niekam nėra atskleidęs, kodėl taip 
elgiasi, nesmerksiu jo prietaringumo“ (BRMŠ III, p. 525). Neturime nieko, 
kas leistų paneigti, jog Jogailos sukimasis ant vienos kojos tėra, priešingai 
nei sugretinimu su Cezariu mėgina parodyti Lasickis, ne iš pagoniškos 
tradicijos perimtas sėkmę lemiantis veiksmas (plg. „Pamatęs jauną Mėnesį, 
apsisuk triskart ant vienos kojos — tas mėnuo bus laimingas“, Balys, 2003, 
p. 234, Nr. 61), o, veikiau, dažnokai (ypač vaikų elgesyje) pasitaikanti tam 
tikra nesąmoninga psichologinė fiksacija (plg. analogišką sukimąsį ant vi- 
enos kojos ar dažną šiuolaikinį įprotį einant šaligatviu stengtis neužminti 
ant plytelių sandūrų). 


52[48], 17-21: Lasdona - riešutų ir Babilos — bičių dievai, pastarąjį rusai pra- 
minė Zosimu. Yra ir deivių: žemės - Zemina, bičių — Austheia. Tikima jas 
abi teikiant augimą. Kai bitės spiečiasi, [tos deivės] meldžiamos, kad daugiau 
bičių iš kur kitur į avilius suvestų ir tranus nuo avilių sulaikytų. 

Tai viena tirščiausių ir painiausių Lasickio teksto vietų. Trys čia 
aprašomos dievybės — Lazdona, Žemyna ir Austėja - nežinomos ligtoliniams 
baltų religijos ir mitologijos šaltiniams. Babilą kiek anksčiau aprašė Stryjko- 
vskis (BRMŠ II, p. 546), vėliau — 1666-aisiais — turbūt nusižiūrėjęs nuo La- 

sickio, tik vardą minėjo Martinijus (BRMŠ III, p. 63). Daugiau šaltiniuose 
jis nepasirodė, o Lazdoną ir Austėją apskritai žinome tik iš De Diis. Iš visos 
grupės vienintelė Žemyna iki pat XX a. vidurio (neretai plačiai) aprašoma 
daugelyje vėlesnių rašytinių šaltinių, o vėliau minima ir tautosakoje bei 
tikėjimuose. Tačiau abu bičių dievai De Diis aptariami ne kartu, o skirtingose 
porose- Babilas aprašomas šalia Lazdonos, o Austėja sugretinama sų Žemyna. 
Maža to, abiem pastarosioms - šiaip, atrodytų, skirtingoms deivėms - priski- 
riama tos pačios funkcijos - augimo skatinimas ir bičių valdymas. Tuo tarpu 
bičių dievas Babilas sutapatintas su stačiatikių šventuoju Zosimu. Visų 
dievų aprašymai labai glausti, tad nėra lengva išsiaiškinti jų funkcijas bei, 
komentatorių akimis žiūrint, keisto jų grupavimo prasmę. Iki pat paskutinių 
mėginimų šią vietą komentavę autoriai, teisindamiesi tariamu Lasickio teksto 
struktūros nebuvimu, išplėšdavo sunkiai perprantamas dievybes iš konteksto 
ir jas pergrupuodavo. Tačiau minėtų autorių išvadų įvairovė rodo, kad tokie 
hermeneutiškai nepagrįsti mėginimai suardyti teksto sistemą neduoda jokių 
bent kiek patikimesnių rezultatų. Pamėginkime tad eiti dar nevaikščiotu taku: 
palikime dievybes ten, kur jos yra. Iš pradžių išanalizuosime jas skyrium tokia 
tvarka kaip jas pateikia Lasickis, o pabaigoje, išsiaiškinta dievybių prasmė, 
manome, padės perprasti ir De Diis nurodomus jų sąryšius. 

Taigi, pradėkime nuo Lazdonos. Ypač problemiškas dievybės lyties 
klausimas. Dėl moteriškos vardo formos tyrinėtojai Lazdoną linkę laikyti 
deive (Jaskiewicz, 1952, p. 87; Beresnevičius, 2001, p. 106), tačiau Lasickis 
šioje teksto vietoje pabrėždamas opoziciją tarp dievų ir deivių - „Lasdona — 
riešutų ir Babilos — bičių dievai [...J. Yra ir deivių“ — rodo esąs tikras dėl 
dievybės vyriškos giminės. Lazdonos vardo etimologija bylos neišsprendžia. 
Teonimo etimono —- žodžio lazda — daryba ir kilmė, kaip nurodo Vytautas 
Mažiulis, iki šiol neatskleista (Mažiulis 3, p. 54), tad ir nepadeda aiškintis 
giminės klausimo. Negelbsti, deja, ir paties Mažiulio įžvalga, esą balt. 
*lazda „lazdynas“ yra „tai (augalas), kas vegetuodamas vešliai plinta, slenka, 
šliaužia“ ir, savo ruožtu, eina iš rekonstruojamo baltiško daiktavardžio 
*lazda „tai, kas šliaužia“ kuris, galiausiai, suvedamas į rekonstruojamą 


